
Pistolul de calibrul 7,65 avea un încărcător pentru opt gloanţe şi un pat 
masiv, cu striaţii. Mâna mângâie afectuos arma nu foarte nouă, dar bine 
întreţinută, înainte de a înşuruba cu mişcări sigure amoitizorul, femeia o 
verifică cu un ochi expert, apoi o aşeză pe măsuţa de toaletă. Se aşeză în 
faţa oglinzii şi începu să-şi examineze chipul. 

Ştia că este atrăgătoare. Înfăţişarea ei avea ceva fascinant, de parcă 
privirea voalată ar fi ascuns taine nebănuite. Pe unii îi tulbura. De fapt, ştia 
să-şi pună în valoare farmecele şi, când dorea, putea înnebuni orice bărbat. 

Începu să se fardeze: cu câteva trăsături îndrăzneţe, îşi modifică conturul 
buzelor; gura deveni de nerecunoscut. Urmară sprâncenele. Când termină, 
chipul ei avea ceva schimbat, dar nimeni nu ar fi putut spune ce anume 
provocase transformarea. Îşi fixă o pereche de lentile de contact colorate ca 
să-şi ascundă adevărata culoare a ochilor. Lucra cu calm, sigură de sine... 
doar nu o făcea pentru prima oară. Îşi încheie metamorfoza punându-şi pe 
cap o perucă. Efectul fu remarcabil. Poate că prietenii ar fi recunoscut-o, 
dar, chiar ei, pentru câteva clipe, s-ar fi lăsat păcăliţi, mai ales dacă ar fi 
văzut-o de la distanţă. 

Satisfăcută de rezultat, începu să-şi scoată cu grijă unghiile false, vopsite 
în roşu închis, care ar fi stânjenit-o în mânuirea armei. Rămase nemişcată 
preţ de câteva clipe, meditând la ce avea de făcut. Expresia feţei, reflectată 
în oglindă, nu trăda gândurile sinistre care o preocupau. 

Era timpul să plece. Ridică pistolul, îl strecură în buzunarul mare al 
jachetei pe care o purta peste rochia neagră, cu un decolteu adânc, mai 
aruncă o ultimă privire în oglindă şi traversă camera spre ieşire. Trase uşa în 
urma ei şi răsuci cheia în broască. 


Ronald Walsh M.P. descuie uşa şi intră în camera de hotel. Privi înjur şi- 
şi zise că era cam departe de standardul lui — hoteluri de patru sau cinci 
stele. Ajunsese mai de mult timp la concluzia că trebuia să fie cât se poate 
de discret. Nu trecuse multă vreme de când presa de scandal pusese ochii pe 
el şi asta făcuse ca familia să se îndepărteze de el, îi distrusese căsnicia şi 


fusese cât pe ce să-l coste fotoliul de parlamentar. Căsnicia era oricum 
compromisă, însă el şi nevastă-sa reuşiseră să păstreze aparențele de dragul 
copiilor. Unii considerau că se folosise de copii ca să-şi salveze pielea. Nu 
banii erau problema, pentru că avea mai mult decât suficient, ci femeile. 

În timp ce străbătu încăperea, se văzu nevoit să recunoască cum că îi era 
peste putinţă să se schimbe. Nu se putea abţine; de fapt nici nu dorea să o 
facă. Adora escapadele, însă trebuia să se ferească din ce în ce mai mult. 
Legăturile lui amoroase erau periculoase, dar îi dădeau o stare de excitație 
care îl stimula şi îi mărea considerabil plăcerea. 

Nu era un bărbat frumos. Trecuse de patruzeci de ani, dar avea încă un 
păr bogat, de fapt singura lui calitate fizică. Prietenii se întrebau cum de 
reuşise să cucerească atâtea femei. 

Se aşeză pe un scaun, lângă pat şi se uită la ceas; sosise puţin mai 
devreme; nu-i plăcea să aştepte. Spera să fie recompensat cu generozitate 
pentru răbdarea de care dădea dovadă. În seara aceea urma să plece în Nord 
şi preferase să-şi omoare timpul astfel, în loc să se ducă acasă. Apelase şi cu 
alte ocazii la Agenţie şi nu fusese dezamăgit niciodată de serviciile 
oferite... 

Se ridică, făcu câţiva paşi până la fereastră, privi în stradă, apoi se retrase 
repede. Vizavi era o clădire de birouri, iar el avea motive bine întemeiate să 
se teamă de binocluri; presa din zilele noastre şi-a pierdut complet simţul 
moralității, îşi zise el, fară să realizeze ridicolul constatării. Trecuse deja ora 
stabilită pentru întâlnire şi începu să devină nervos; mimica feţei trăda omul 
obişnuit să facă totul după propria lui voinţă. Răsuci butonul radioului şi se 
opri la un post care transmitea o melodie languroasă. 

Tocmai se întorsese, cu gândul să se aşeze pe scaun, când auzi paşi pe 
culoar. Se duse până la uşă şi îşi dădu seama că cineva răsuceşte cheia în 
broască. Se retrase câţiva paşi şi aşteptă. În cameră intră o brunetă care se 
întoarse şi încuie uşa. Femeia se răsuci cu faţa, tocmai în clipa în care el îi 
admira picioarele. 

Bărbatul îi zări faţa şi rămase derutat. I se părea că o cunoaşte, dar nu 
reuşea să-şi amintească de unde. Prima reacţie fu cea de plăcere instantanee, 
urmată însă de o senzaţie copleşitoare de frică. O recunoscuse, dar nu putea 
înţelege de ce îşi schimbase coafura şi culoarea ochilor. Ceva nu era în 
ordine; refuza să creadă în coincidenţe. Apoi observă revolverul şi expresia 
glacială a feţei. Simţi cum sângele i se scurgea din vene. 


Făcu un pas înainte şi surâse stângaci. 

— Ce Dumnezeu...?! 

Nu reuşi să spună mai mult. Simţi în piept o durere ascuţită provocată de 
cele două gloanţe care i se înfipseră în carne. O privi cu ochii măriţi de 
uimire, apoi se prăbuşi pe podea. Capul îi rămase sprijinit de marginea 
patului, iar ochii, lipsiţi de viaţă, exprimau un amestec de neîncredere, 
surprindere şi teamă. 

Femeia se apropie calmă de trupul bărbatului, se aplecă şi începu să-i 
scotocească prin buzunare, folosindu-se de batistă ca să scoată rând pe rând 
ceea ce conţineau. Portmoneul era ticsit de bancnote, dar nu se atinse de ele. 
Căută un act de identitate, dar nu găsi nimic. Fusese prevăzător. Dar nu 
îndeajuns. Puse totul la loc, îl privi impasibilă câteva clipe, apoi exclamă: 

— Ai fost un prost, Ronnie. Nu-ţi va duce nimeni dorul. 

Deşurubă amortizorul şi-l strecură în buzunar împreună cu revolverul. 
Deschise uşa cu batista şi şterse clanţa înainte de a ieşi din cameră şi de a 
răsuci cheia în broască. 


Cadavrul a fost descoperit abia a doua zi dimineaţă, când a sosit femeia 
de serviciu. Identificarea a necesitat ceva timp. Ronald Walsh nu era o 
figură publică foarte cunoscută; persoana lui fusese prea puţin mediatizată 
şi nu avusese nici măcar un birou al lui ca parlamentar. 

Ziarele de seară anunțau: „Bărbat împuşcat descoperit într-o cameră de 
hotel”. Precizarea a venit pe prima pagină abia mai târziu, în cursul 
aceleiaşi zile, după identificarea cadavrului, dar chiar şi atunci era mai 
degrabă o bănuială decât o certitudine. În final, poliţia a reuşit să o 
convingă pe soţia domnului Walsh să se deplaseze la morgă, fapt ce a 
schimbat titlurile din jurnale, puţin înainte de apariţia edițiilor de dimineaţă. 
Toată lumea şi-a închipuit că Walsh îşi găsise naşul şi s-a întrebat care 
dintre amante şi-ar fi putut mânji mâinile cu sângele lui? 

În lumea politică, deşi colegii s-au arătat foarte şocaţi de eveniment, nici 
unul n-a manifestat vreo părere de rău; cât trăise, fusese un ghimpe în ochii 
guvernanţilor şi chiar a electoratului său. N-a fost considerat o victimă şi, 
aşa cum s-a exprimat un membru al Parlamentului care şi-a păstrat 
anonimatul, întâmplarea a dat apă la moară opoziţiei, în condiţiile în care în 
ultimul an prea multe persoane au comis greşeli inadmisibile, scăzând 
popularitatea partidului şi stârnind animozităţi în sânul lui, spre marea 


satisfacţie a adversarilor. Fuseseră cam multe prilejuri de nemulţumire, iar 
acum, colac peste pupăză, se mai confruntau şi cu o crimă! Presa de scandal 
obişnuieşte să scormonească mizeria până ce publicul îşi pierde interesul, 
dar acum era vorba de o ciozvârtă suculentă, care putea ţine o bucată de 
vreme prima pagină; existau puţine şanse de muşamalizare a cazului. 

Evident, dosarul a fost preluat de Scotland Yard, căruia nu i-a trebuit mult 
să descopere agenţia de unde provenea fata. Recepţionerul de la hotel le 
furnizase câteva informaţii. Bănuise că încăperea fusese închiriată pentru o 
întâlnire amoroasă, deşi nu observase pe nimeni intrând. Primise un bacşiş 
gras ca să lase cheia într-un loc cât mai discret. 

La agenţie, anchetatorii au dat de un fir. Fata care fusese angajată pentru 
întâlnire dăduse telefon şi anunţase că este bolnavă. Era deja prea târziu ca 
să fie înlocuită, aşa că cei de la agenţie încercaseră să ia legătura cu clientul. 
Cum nu reuşiseră, telefonaseră la hotel. Recepţionerul promisese că îl va 
preveni pe Walsh care, evident, folosea un nume fictiv, dar nu izbutise s-o 
facă. Când a fost întrebat, acesta a negat vehement că ar fi primit un astfel 
de telefon şi a afirmat că cei de la agenţie minţeau sau încercau să acopere o 
greşeală. 

Mulţi oameni, printre care şi câţiva poliţişti, considerau că Walsh primise 
ceea ce meritase; familia scăpase de el şi nu mai era obligată să suporte 
acea situaţie stânjenitoare, chiar dacă va fi destul de greu să li se explice 
copiilor ce s-a întâmplat. Oamenii de teapa lui Walsh seamănă în jur numai 
suferinţă, care persistă şi după dispariţia lor fizică. 

George Bulman citise articolul despre crimă cu un interes moderat şi 
fusese foarte surprins de telefonul secretarului particular al ministrului de 
interne care îi solicita o întâlnire. Bulman ar fi dorit să i se ofere un motiv 
plauzibil care să-l determine să-şi abandoneze ocupaţia — un ceas vechi pe 
care se străduia să-l repare, dar nu primi decât nişte aluzii vagi. 

Era un început de decembrie extraordinar de blând şi Bulman purta un 
pardesiu subţire, care-i învăluia statura masivă. Apartamentul se afla la 
etajul întâi al unei clădiri luxoase de pe Northumberland Avenue. Sună şi în 
cadrul uşii deschise fu întâmpinat de Edward Marshall în persoană. 

Marshall era un bărbat impunător, cu păr bogat, grizonat, un chip distins 
şi ochi inteligenţi. 

— Presupun că vă place scotch-ul, spuse Marshall, invitându-l să ia loc 
pe un scaun şi alegând dintre băuturile înşirate pe o măsuţă Sheraton. De 


malţ? 

— Dacă mi se iveşte ocazia. Constat că aţi învăţat lecţia. 

— Nu fiţi atât de modest. Sunteţi o personalitate. Şi pe bună dreptate. 
Marshall se întoarse cu paharele. Nu i-am adăugat nimic. Noroc! 

Se aşeză pe scaunul de vizavi şi ridică paharul, studiind cu atenţie chipul 
ridat şi ochii întrebători ai invitatului. 

— Abia acum vă recunosc, exclamă Bulman. V-am văzut la televizor. 

— Am apărut de câteva ori. Ca şi dumneavoastră. Mai conduceţi agenţia 
aceea particulară? 

Bulman era gata să pună paharul jos, dar alcoolul avea un gust atât de 
plăcut încât se răzgândi. 

— Care agenţie? De fapt, mă ocup de mai multe lucruri, în clipa de faţă 
încerc să repar un ceas vechi al unui amic de-al meu. În zilele noastre nu se 
mai fac asemenea ceasuri. Privi înjur, remarcă ceasul din bronz aşezat pe 
policioara de deasupra căminului şi exclamă: Dacă aveţi vreodată probleme 
daţi-mi telefon. 

— Mulţumesc, dar eu mă refeream la agenţia de detectivi... 

— Nu am avut niciodată o agenţie de detectivi. Am lucrat mulţi ani 
pentru Scotland Yard. Am făcut treburi ciudate pentru serviciul MI5 şi, de 
vreo câteva ori, pentru MI6, dar nu-mi place stilul lor de lucru; dacă îi ajuţi 
devii tu însuţi o victimă. A trecut ceva timp de când nu am mai colaborat cu 
ei. 

— Serios? Ceea ce-mi spuneţi nu coincide cu ce am aflat de la comisarul 
adjunct al poliţiei şi nici cu ceea ce susţine ministrul de inteme şi 
ambasadorul Statelor Unite. 

— Da, dar atunci a fost o simplă întâmplare. Un vechi amic de la FBI mi- 
a cerut ajutorul... 

— Eu Ştiam că lucra pentru CIA. 

— Se poate. Ştiţi doar cum se face rotirea cadrelor pe acolo. Mă şi mir 
că-şi pot face treaba. De fapt, unde vreţi să ajungeţi? 

— Nicăieri, atâta timp cât sunteţi aşa de evaziv. Marshall surâse. Poate că 
de vină este paharul dumneavoastră gol. Vă mai tom puţin. Marshall se 
ridică, luă paharul lui Bulman şi spuse peste umăr: N-aţi dori o slujbă în 
branşa în care aţi lucrat? Pe vremuri aţi fost şeful unei Brigăzi de 
omucideri, nu-i aşa? 


— Am făcut câte puţin din toate. Pentru Dumnezeu, Scotland Yard-ul a 
tras obloanele? Aveţi la îndemână o reţea amplă de poliţişti sau e vorba de 
ceva care le-ar putea murdări mâinile? 

Marshall se întoarse cu paharul plin şi surâse. 

— Sunteţi un om extrem de bănuitor. Se aşeză, îşi încrucişă picioarele şi 
fixă cu privirea tavanul. 

Acum urmează vrăjeala, îşi zise Bulman, aşteptând în tăcere confirmarea 
bănuielilor sale. 

— Ronald Walsh, exclamă Marshall. Un sfârşit jalnic, pe măsura 
personajului. Dar moartea lui a creat nişte probleme de care ne-am fi putut 
lipsi. 

— Noi? Adică guvernul? 

— Exact. Mă întrebam dacă nu v-ar interesa cazul? 

— Vreti să spuneţi că toţi băieţii de la Yard sunt la cursuri de specializare 
sau în vacanţă? Duceţi lipsă de oameni? 

— Am fost avertizat că sunteţi o persoană care spune deschis ce 
gândeşte. Vă întreb încă o dată: Sunteţi interesat? Vi se oferă un salariu bun 
şi decontarea generoasă a tuturor cheltuielilor. Dacă doriţi, puteţi lua un 
avans. 

— Pentru un politician şi dumneavoastră aveţi un stil foarte direct. Dar 
nu suficient. Am impresia că detectivii care lucrează la caz nu deţin toate 
elementele. Le ascundeţi ceva? 

— Dacă le-am ascunde ceva ar descoperi imediat. Nimeni nu deţine toate 
elementele. Înţeleg că aveţi o reţea de informatori foşti puşcăriaşi care n-are 
egal în lume. 

Bulman clătină uşor din cap, atent să nu-şi verse paharul. 

— N-o mai am. De multă vreme. Unii dintre ei au murit. Vorbesc serios, 
nu cred că vă pot ajuta. În altă ordine de idei, se pare că nu-l înghiţea 
nimeni pe tipul ăsta. Ce s-a întâmplat atât de deosebit încât să vă omorâţi cu 
firea? De ce atâta deranj? 

Marshall medită câteva clipe, evitând să-l privească în ochi. 

— Noi credem că afacerea are şi o latură obscură. Umbre care nu se 
potrivesc cu conturul real al lucrurilor. 

Bulman zâmbi reţinut. 

— Foarte poetic! Îmi pare rău, domnule Marshall, nu ştiu ce probleme 
aveţi, dar nici dumneavoastră nu v-aţi ostenit să-mi explicaţi. Nu cred că vă 


pot fi de folos, dar asta nu înseamnă că voi refuza încă un malt cât timp mă 
mai gândesc. 

Marshall traversă încăperea, luă sticla şi o aşeză pe măsuţa de lângă 
Bulman. 

— Vă rog să vă serviţi, dar nu lăsaţi băutura să vă întunece judecata. 

— Nu-mi amintesc să mi se fi întâmplat vreodată aşa ceva. Şi-acum 
povestiţi-mi totul de-a fir-a-păr, ca să-mi dau seama care e oferta. 

Marshall se instală comod în fotoliu şi începu să vorbească, cântărindu-şi 
cu grijă cuvintele. 

— E posibil ca moartea lui Ronnie Walsh să fie o problemă mai 
complicată decât pare la prima vedere. Noi nu credem că a fost ucis de o 
„call-girl” oarecare, indiferent care i-ar fi fost motivaţia. De altfel, nu a fost 
vorba de jaf, pentru că asupra lui s-a găsit portmoneul ticsit de bancnote. Nu 
avea nici un act de identitate, dar ţinând cont de împrejurări nici nu e de 
mirare. Marshall făcu o pauză şi-l privi în ochi pe Bulman. Noi credem că 
n-a fost o crimă pasională, ci un asasinat comandat. 

În sfârşit, reuşi să capteze atenţia lui Bulman. 

— Un contract de asasinat? Şi care ar fi motivul? Din câte ştiu, nu era o 
persoană chiar atât de importantă. Sau mă înşel? 

— Nu. Din punct de vedere politic, nu era. 

— A făcut afaceri incorecte? Vreau să spun, era cumva dubios de bogat? 

— A fost foarte bogat. Şi, din câte ştim noi, afacerile lui prosperă chiar şi 
acum, când altele sunt amenințate cu falimentul. E greu de spus ce legătură 
au afacerile în toată povestea asta. Trebuie să fie vorba de altceva. 

— Dar nu ştiţi ce! Bulman se foi în scaun. Tot nu pricep de ce nu lăsaţi 
toată povestea în seama poliţiei? Întâlnirea noastră mi se pare o nebunie. 
Sau există ceva despre care poliţia nu trebuie să afle? Dacă da, spuneţi-mi 
negreşit. Vă e teamă că poliţia va descoperi ceva ce nu va putea fi ascuns 
publicului? Sau că ziariştii vor „dezgropa” ceva şi vreţi ca eu să le-o iau 
înainte? Pentru Dumnezeu, credeţi că aş avea vreo şansă? 

— Ce şansă aţi avut când aţi rezolvat ultimul caz? V-aţi confruntat cu 
situaţii mai grele decât acum. Se pare că aveţi un talent deosebit să intuiţi 
rapid miezul problemei şi ştiţi să căutaţi răspunsuri la întrebări pe care 
nimeni nu şi le-ar pune. 

— O, aşa este, sunt un tip al naibii de inteligent. Mă „periaţi” cam mult, 
ceea ce înseamnă că sunteţi disperat. 


— Nu vă cer decât să faceţi o încercare. Puteţi oricând să ieşiţi din joc. 
Ceea ce vi se plăteşte nu trebuie returnat. 

— Până acum asta a fost remarca cea mai vicleană; cineva trebuie să vă fi 
spus că nu-mi place să abandonez la jumătatea drumului. Ştiţi ce tip de 
armă s-a folosit? 

— Nu. Dar pot afla. 

— Şi nu a fost văzut nimeni intrând în camera închiriată de Walsh? 

— Aşa am înţeles de la cei din poliţie. 

— De unde ştim că a fost o „call-girl”? Putea tot atât de bine să fi fost un 
bărbat. 

— Ştim că a contactat o agenţie de „call-girl”. Fata s-a îmbolnăvit. 
Oricum, trebuie să presupunem că Ronnie Walsh aştepta o femeie. 

— Am nevoie de numele agenţiei, al fetei şi de adresa la care locuieşte. 
Şi numele recepţionerului care a fost de serviciu. Aş mai vrea să ştiu şi care 
sunt turele lui. 

— Pot afla toate aceste amănunte. Asta înseamnă că acceptaţi propunerea 
mea? 

— Vreau să am acces la oricine cred eu de cuviinţă. Oricine. 

— Doar nu vă gândiţi să apelaţi la foştii colegi din poliţie? 

— Oricine. Absolut oricine, inclusiv politicieni. Dacă simt că sunt 
obstrucţionat — şi asta n-ar fi prima oară că mi se întâmplă — ies din joc. 
Vreau mână liberă şi bani în numerar. 

— Aşa şi intenţionam să procedăm. Din motive lesne de înţeles nu dorim 
să se afle despre legătura dintre noi. 

— Cui va trebui să-i raportez? 

— Mie. Vă mai pot da un număr de telefon. Dacă nu mă găsiţi, spuneţi 
doar atât — „umbre”. Robotul va înregistra mesajul, iar eu voi lua legătura 
cu dumneavoastră cât mai repede posibil. Acceptaţi? 

— Am acceptat de cum am pus piciorul în camera asta, aşa că trebuie să 
mă plătiţi retroactiv. Am nevoie de bani. Bulman dădu băutura peste cap, se 
asigură că paharul era gol şi se ridică de pe scaun. Nu-mi ascundeţi nimic? 
Ceva ce-ar trebui să ştiu? 

— Ar însemna să-mi tai singur craca, nu credeţi? 

Bulman ridică din umeri. Afacerea îi dădea deja o senzaţie neplăcută. 
Aşa i se întâmpla întotdeauna. Era contactat doar atunci când nu mai exista 
altă soluţie şi, aproape fără excepţie, atunci când lucrurile luau o întorsătură 


extrem de periculoasă. Dar cazul acesta părea mai mult decât o poveste 
neplăcută. Nu credea că Marshall îi ascunde vreo dovadă propriu-zisă, însă 
era convins că nu-i spusese toată povestea. Chiar dacă prin asta „îşi tăia 
singur craca”, Marshall ascundea ceva. 

Bulman află că recepţionerul se numea Bert Cooper şi avea maşina 
parcată în spaţiul special amenajat pentru automobilele personalului, în 
spatele hotelului, unde se afla el în clipa aceea. Cooper nu ieşise din tura de 
seară. La miezul nopţii el părăsi în sfârşit recepţia, îndreptându-se spre 
parcare. Bulman urmări din priviri silueta care ieşise pe uşa din dos şi porni 
strecurându-se printre maşini, în întunericul nopţii. Pentru un bărbat de talia 
lui, Bulman se mişca cu agilitate şi fără zgomot. În clipa în care Cooper 
dădu să descuie portiera, Bulman îi apucă gâtul pe la spate cu braţul său 
puternic. 

— Să nu ţipi, Bert, că-i frâng gâtul. Vreau doar să stăm puţin de vorbă. 
OK? Bulman smulse cheile din mâna încleştată a recepţionerului şi descuie 
portiera. Apoi îi ceru lui Cooper să deschidă şi cealaltă portieră din faţă. Îl 
înghesui pe recepţioner în faţa volanului, dădu repede ocol maşinii şi 
deschise portiera de pe partea opusă înainte ca Bert Cooper să se poată 
dezmetici. După ce se instală pe banchetă, i se adresă pe un ton afabil: Nu te 
speria. Dacă te porţi cum se cuvine, nu-ţi fac nimic. Schimbăm câteva vorbe 
şi apoi eşti liber. Aprinde plafoniera. 

Cooper bâjbâi câteva clipe cu degete tremurânde şi reuşi să aprindă becul 
chior. Bulman îl privi mai atent, apoi puse braţul pe spătarul fotoliului în 
care stătea prăbuşit recepţionerul. 

— Cine dracu” eşti? izbucni Cooper care începuse să-şi revină din 
sperietură. 

— Păi, cred că-ţi dai seama că nu sunt de la poliţie. Ei au stat deja de 
vorbă cu tine, iar tu le-ai servit tâmpeniile pe care ţi s-a ordonat să le 
debitezi. Probabil că nu te-au crezut şi se vor întoarce. Eu vreau să mă 
asigur că n-o să te bâlbâi. Îi reprezint pe cei care ti-au plătit o sumă 
frumuşică ca să înşiri verzi şi uscate şi ca să-ţi menţii spusele în faţa 
poliţiştilor. O persoană avizată mi-a povestit că ai făcut treabă bună. Ţine-o 
tot aşa, bine? 

Cooper nu-i răspunse imediat. Până la cei patruzeci de ani ai lui dusese o 
viaţă lipsită de emoţii, iar acum nu prea ştia cum să reacționeze. În afară de 


asta, îi era frică şi nu pricepea cine putea fi matahala instalată pe scaunul de 
lângă el. 

— Nu ştiu despre ce naiba vorbeşti. Lasă-mă în pace! exclamă cu glas 
tremurând. 

Bulman îl privi rânjind. 

— Bun băiat! Dai dovadă de precauţie chiar şi atunci când eşti strâns cu 
uşa. Asta-i bine. Nici nu-ţi cerem mai mult. De asta am şi venit, să mă 
asigur că poţi face faţă situaţiei. Nu-ţi pierde cumpătul şi te asigur că nu vei 
regreta. Se întoarse cu faţa către parbriz şi puse o mână pe clanţă. Îmi pare 
rău că te-am bruscat, dar înţelegi şi tu că nu ne puteam întâlni în hotel; pe 
de altă parte, trebuia să te sperii puţin, ca să văd cum reacţionezi. Te-ai 
descurcat foarte bine, Bert. [ine-o tot aşa şi nu-ţi fă griji din pricina 
curcanilor. Nu ai de ce să te temi de ei. Deschise portiera şi aruncă o privire 
în spate. Te simţi bine? 

Cooper dădu din cap fără să-l privească. 

— Nu era nevoie să fii atât de agresiv, spuse el. 

— Poate că ai dreptate. Aşa sunt eu, zise Bulman bătându-l pe umăr. Îmi 
pare bine de cunoştinţă. Te descurci excepţional. Pentru o clipă se simţi 
tentat să forţeze nota, să încerce să afle în primul rând cine era persoana 
care-l abordase pe Cooper, dar risca să se dea de gol şi să-l alerteze pe 
receptioner. Va trebui să mai aştepte; avea totuşi satisfacția de a fi aflat că 
Bert Cooper fusese mituit. Nu se aşteptase să-i fie atât de uşor; nu-i mai 
puţin adevărat că el nu era încorsetat de o grămadă de regulamente şi 
ordine, ca cei de la poliţie. 


A doua zi îl sună pe vechiul său prieten, detectivul-şef Walter Beatty de 
la Scotland Yard. Cum nu-i cerea nimeni socoteală pe ce cheltuia banii, 
Bulman îşi invită amicul să ia prânzul la unul din luxoasele restaurante de 
pe Victoria Street, nu departe de Scotland Yard. 

— George, tu îţi permiţi să frecventezi astfel de localuri? 

Întrebă detectivul înalt, cu început de chelie, atunci când îşi strânseră 
mâinile. 

— Păi, ştiam că nu te pot scoate dintre hârţoage decât invitându-te într-un 
loc deosebit. Te-ai cam îngrăşat! 

După ce se aşezară la masă, Beatty spuse: 


— De câteva zile sunt efectiv legat de birou. Faţa-i rotundă se destinse 
într-un zâmbet. Unul dintre sergenţii mei se văicărea că, de când am fost 
avansat, nu fac altceva decât să şed în fund şi să bombănesc. La început am 
crezut că vorbeşte despre un câine poliţist, dar el se referea la mine. Râseră 
amândoi; era versiunea prescurtată a unui banc foarte vechi. Dar ia mai dă- 
le-ncolo de hârţoage! Îmi pare bine că te văd, George. Mi-e dor de 
vremurile de odinioară. 

— Uneori şi mie. Noi doi am făcut o echipă pe cinste. 

Din spatele listei de bucate Beatty continuă: 

— Cum ştiu că tu nu obişnuieşti să baţi cârciumile, pariez că masa e 
plătită din buzunarul altcuiva. Deci, George, ce speri să scoţi de la mine? 

— Eram curios să aflu dacă ai vreo informaţie despre cazul Walsh. 

— Parlamentarul ăla fustangiu? Serviciul de securitate se interesează de 
câţiva ani buni de aventurile lui extraconjugale. Era considerat un adevărat 
pericol, dar şi-a păstrat totuşi locul într-un colţ al Parlamentului, deşi puţini 
aveau încredere în el. Nu sunt prea multe de spus. Dar de ce te interesează 
tipul? 

— M-a rugat una dintre rude să fac nişte săpături. Se pare că persoana 
respectivă e îngrijorată de trecutul lui. După mine e cam tardiv; probabil că 
la un moment dat a avut o aventură cu el. Presupun că e vorba de nişte 
chestiuni de familie care nu trebuie vânturate în public. 

După ce se hotărî ce să comande, Beatty puse lista deoparte. 

— Ai rămas la fel de mincinos cum te ştiam. 

Bulman îi făcu semn chelnerului. 

— Oricum, e mai interesant decât dacă ţi-aş fi împuiat capul cu verzi şi 
uscate despre dreptul clientului la confidenţialitate. Ce poţi să-mi spui, 
Wally? 

— Pare să fie un caz clasic. Cine ştie cum a reuşit să enerveze atât de tare 
o damă de consumatie încât individa a sărit la el şi i-a făcut de petrecanie. 

— Ce fel de armă s-a folosit? 

— Din analiza balistică rezultă că a fost o armă de calibrul 7,65. Probabil 
un CZ vz 70. 

— N-ai vrea să explici mai pe înţelesul meu? 

— E greu de precizat unde anume a fost fabricată. Se pare că în 
Cehoslovacia. Seamănă foarte bine cu un Walther PP, dar nu putem fi 


absolut siguri. Beatty îl privi în ochi. Îţi spun toate astea de dragul 
trecutului, nu ca să începi să le trâmbiţezi. 

— 'Ţi-am dat vreodată motive să te îndoieşti de mine? Asasinul a ţintit 
bine? 

Beatty îl privi surprins. 

— Ai auzit ceva? 

— Nu, nimic. Am atins cumva o coardă sensibilă? 

— Aproximativ. S-au tras două gloanţe. Ambele au atins inima aproape 
în acelaşi punct. E posibil când tragi rapid, un foc după altul. 

— Pentru o damă de consumaţie a tras al naibii de bine, nu crezi? O fi 
vreo profesionistă? întrebă Bulman cu prefăcută indiferenţă. 

— Ba bine că nu! O aştepta, altfel nu i-ar fi dat drumul în cameră. Nu a 
avut loc nici un fel de luptă. Încercăm să întocmim o listă cu tipele cu care 
s-a culcat ca să vedem dacă există printre ele vreo trăgătoare de elită. E al 
dracului de greu. Lumea nu ştie decât de amantele din lumea bună, iar 
individul nu prea făcea mofturi. E practic imposibil să depistezi toate 
femeile cu care s-a încurcat; asta ne va lua o groază de timp. Beatty surâse. 
Dacă vom reuşi vreodată să întocmim lista completă, merităm să intrăm în 
Cartea Recordurilor. E o adevărată minune că nu a fost ucis mai demult, de 
vreun soţ încornorat. 

— Poate că a făcut-o acum. 

— Nu-i exclus să ai dreptate. N-a fost nimeni foarte afectat de dispariţia 
lui. Există o mulţime de persoane care ar prefera să nu descoperim asasinul. 

— Altceva? 

Chelnerul sosi cu antreurile. După ce rămaseră din nou între patru ochi, 
Beatty continuă: 

— Există o mică ciudăţenie: tipul nu avea batistă la el. Pentru un om 
pedant ca el, aşa ceva este de neconceput. Nu s-au descoperit nici un fel de 
amprente, nici măcar ale lui; există doar cele ale femeii de serviciu care a 
descoperit cadavrul. Asta înseamnă că au fost şterse cu multă grijă. 

— Deci la asta a servit batista? Dacă a fost un asasin plătit nu s-a purtat 
ca un adevărat profesionist. 

— Eu n-am vorbit despre vreun asasin plătit. Dimpotrivă, totul indică 
contrariul: persoana care l-a omorât nu s-a pregătit suficient de bine sau a 
făcut-o dintr-un impuls de moment. Sunt convins că cei de la agenţia de 
„call-girl” spun adevărul. Dacă a făcut-o sau nu cea pe care a angajat-o, asta 


e deja altă poveste. Cert e că fata s-a îmbolnăvit şi a rămas acasă. Cred că 
recepţionerul de serviciu a fost mituit să închidă ochii asupra 
aranjamentului. Nu e ceva neobişnuit şi asta nu-l face părtaş la crimă. Mai 
cred că Walsh se temea să nu fie recunoscut şi a încheiat „afacerea” printr- 
un prieten. Sunt convins că recepţionerul nu l-a văzut nici pe el, nici pe 
altcineva intrând în cameră în ziua aceea. Walsh a avut grijă de asta. Va 
trebui să-l mai interogăm o dată pe Cooper. 

— Asta-i tot? Nici o arestare la orizont? 

— George, rezolvarea acestui caz va cere mult timp. Individul a dus o 
viaţă complicată, plină cu femei care i s-au perindat prin pat. Până la urmă 
îi dăm noi de capăt. 

Mâncară un timp în tăcere, apoi Bulman exclamă: 

— Ştii, Wally, mi se pare că tratezi cu prea multă indiferenţă calitatea 
tirului. Damele de consumatie nu prea obişnuiesc să se plimbe cu pistolul în 
geantă; mi se pare ciudat să-l mânuiască. 

— N-avem de unde şti cât de tare a enervat-o. Sunt convins că a dus la 
exasperare o mulţime de femei şi, cum ai spus chiar tu, tot atâţia soţi sau 
amanți. Oricine ar fi asasinul, s-a dus acolo ferm hotărât să-l ucidă; nu cred 
că a avut întâmplător arma asupra sa. Cât priveşte precizia, a tras de foarte 
aproape şi s-ar putea ca ucigaşul să fie un as al tirului. 

Bulman mesteca încet, scrutând chipul prietenului său, absorbit de 
savurarea mâncării. 

— Oare de ce am senzaţia că încerci să mă duci cu preşul? Ori poate 
statul prea îndelungat la birou ţi-a „amorţit” flerul de poliţist? 

Beatty surâse şi continuă să mănânce. 

— N-am mai mâncat de ani de zile un file atât de gustos! 

— L-ai savura cu şi mai mare plăcere dacă ţi-aş spune cine îl plăteşte. E 
un caz chiar atât de delicat? continuă pe un ton grav. Nu mă aştept să-mi 
dezvălui motivul, dar spune-mi: există vreun secret deosebit sau e doar 
impresia mea? 

Beatty lăsă întrebarea să plutească în aer, confirmând astfel bănuielile lui 
Bulman. Cei doi bărbaţi se cunoşteau foarte bine şi alcătuiseră o echipă 
redutabilă. După ce termină masa, Beatty îşi şterse gura tacticos. 

— George, de ce nu accepţi realitatea? Tu nu mai faci parte din poliţie, pe 
când eu da. De ce ţi-aş spune ceva? Singurul motiv ar fi acela că suntem 


prieteni de-o viaţă şi, în eventualitatea că vei descoperi vreun indiciu, mi-l 
vei comunica în primul rând mie. 

— În privinţa asta, nu încape nici o îndoială! 

— Ba nu-i chiar aşa. Depinde pentru cine lucrezi. Să nu-ţi închipui că am 
înghiţit povestea cu ruda sărmanului defunct! Beatty se lăsă pe spătarul 
scaunului şi-l privi încruntat, îţi vând un pont. Din câte ştim noi, actuala 
amantă a lui Walsh este o muieruşcă pe nume Anna Brenning. A venit din 
Germania Răsăriteană, dar vorbea o engleză excelentă încă înainte de a 
ajunge la noi. A instalat-o într-un apartament la intersecţia străzii 
Kensington cu Earl's Court. E o tipă interesantă. 

— Aţi stat de vorbă cu ea? 

— Eu personal, nu. Am trimis doi băieţi din echipă. Am considerat-o o 
posibilă suspectă, dar în momentul crimei nu se afla în ţară. Era în vizită la 
nişte prieteni, în Germania. 

— Aţi verificat? 

— Bineînţeles. Vom mai verifica, deşi avem deja dovezi suficiente care îi 
confirmă alibiul. Dacă vrei, poţi vorbi cu ea. 

— La ce bun, are deja un alibi. 

— E şi ăsta un punct de pornire. Beatty ridică din umeri. Chiar dacă n-a 
făcut-o ea, e posibil să aibă nişte bănuieli pe care ar prefera să ţi le spună 
ţie, nu nouă. Am impresia că pe vremea când trăia în Germania a avut nişte 
neplăceri cu Stasi, aşa că nu prea agreează poliţiştii. Ar fi bine să inventezi 
o poveste mai plauzibilă decât cea cu ruda îndurerată. Este o femeie extrem 
de inteligentă şi cred că n-o interesau decât banii lui. 

— Figurează în cartea de telefon? 

— Da, dar sub un alt nume. Probabil că apartamentul îi aparţine lui 
Walsh, dar a fost contractat printr-o firmă fictivă, aşa că nu putem dovedi 
nimic. O să-ţi las adresa pe robot. 

Bulman nu-şi dădea prea bine seama dacă vechiul său amic încerca să-l 
ajute sau să-l inducă în mod deliberat în eroare; Beatty nu era omul care să 
renunţe la un martor valoros. Deocamdată asta reuşise să obţină şi trebuia să 
se mulţumească cu atât. 


Bulman se întoarse în apartamentul lui din North Kensington. Locuia la 
primul nivel al uneia din acele case cu etaje retrase, în stil edwardian, 
aproape de Portobello. Deşi mâncarea şi băutura îl moleşiseră, observă 


imediat semnalul luminos al robotului telefonic şi se grăbi să verifice 
mesajele. Găsi adresa Annei Brenning, ceea ce însemna că Beatty i-o 
transmisese imediat ce ajunsese în sediul Scotland Yard-ului. Vocea, însă, 
nu-i aparţinea lui. 

Aţipi imediat, în fotoliu şi nu se trezi decât pe înserate, îşi zise că nu prea 
avea şanse să rezolve misterul asasinării lui Walsh, dar avea nevoie de bani 
şi se hotărî să continue, atâta timp cât Edward Marshall se arăta dispus să 
risipească fondurile guvemamentale. 

A doua zi, luă metroul până la staţia Kensington, iar de acolo o porni pe 
jos. Apartamentul se afla pe o străduţă mai retrasă, nu departe de Olympia, 
la primul etaj al unei case terasate. Trecu pe lângă gardul de fier şi urcă cele 
câteva trepte care duceau la uşa masivă de la intrare. Pe panoul interfonului 
figurau două nume; în dreptul celui de-al treilea buton nu scria nimic. 
Apăsă pe acesta din urmă şi, auzind glasul cu un uşor accent străin, îşi dădu 
seama că nimerise bine. 

— Anna Brenning? 

— Da, veni răspunsul hotărât. Cine sunteţi? 

— Mă numesc George Bulman. Îmi permiteţi să urc? Aş vrea să stăm 
puţin de vorbă. 

— Despre ce anume? Nu cred că vă cunosc. 

— Aşa e, aveţi dreptate. Nu ne cunoaştem. Aş dori să discutăm puţin 
despre Ronald Walsh. 

Aşteptă înfrigurat, temându-se că femeia va trânti receptorul. 

— Sunteţi reporter? 

Era o întrebare rezonabilă. Ziariştii nu se năpustiseră în faţa uşii căci 
legătura ei cu Walsh fusese păstrată în cel mai mare secret atât de defunct, 
cât şi de poliţie. 

— Nu. Şi nu sunt nici de la poliţie. Vă rog, doar câteva vorbe. Sunt un 
bărbat între două vârste, supraponderal şi inofensiv. Nu aveţi nici un motiv 
să vă temeti. 

— O, ştiu cum arătaţi, domnule Bulman; dar poate că nu sunteţi atât de 
inofensiv pe cât pretindeţi. 

Bulman se simţi prins cu mâţa-n sac. Nu fusese suficient de atent. Ridică 
privirea şi abia atunci observă un scaner fixat deasupra uşii. Zâmbi larg şi 
flutură mâna în semn de salut. 

— Intraţi, domnule Bulman. Ultimul etaj. 


Auzi zumzetul şi apăsă pe clanţă. La ultimul etaj exista o singură uşă, cu 
un vizor în mijloc. Sună. 

— Poftiţi. Femeia părea să-l fi aşteptat în spatele uşii. Trecu pe lângă ea 
şi se opri în holul mic. Intraţi în cameră, spuse gazda, închizând uşa. 

Dintr-o privire îşi dădu seama Că avea în faţă o femeie deosebită. Purta o 
pereche de jeanşi uzaţi şi o bluză de mătase imprimată, peste care îmbrăcase 
o vestă fără mâneci. Părul arămiu, tuns scurt, îi încadra faţa pe care 
străluceau doi ochi tic un albastru deschis. Buzele pline, frumos arcuite, 
ascundeau un zâmbet enigmatic. 

— Acum, după ce m-aţi studiat, ce părere aveţi? 

Un bărbat mai tânăr s-ar fi fâstăcit, dar Bulman zâmbi în felul lui ursuz şi 
spuse pe un ton indiferent: 

— Indiscutabil sunteţi cel mai frumos lucru pe care l-am văzut în 
dimineaţa asta geroasă. Pot să mă aşez? 

Femeia stătea lângă uşă, cu mâinile încrucişate la piept, afişând un 
zâmbet îngheţat. 

— Nu înainte de a-mi răspunde la câteva întrebări. Cum aţi aflat de 
mine? S-a făcut totul pentru a se ascunde prezenţa mea aici — de aceea nu se 
înghesuie ziariştii în faţa uşii. Deci, cine v-a povestit despre mine? 

— Prezenţa dumneavoastră nu este chiar atât de secretă cum vă 
imaginaţi. Nu vă pot spune de la cine am aflat şi nici nu cred că are vreo 
importanţă. Nu am de gând să divulg secretul altcuiva. Se pare că Ronald 
Walsh a lăsat în urmă nişte indicii care conduc la dumneavoastră. 

— Era mult prea precaut. 

— Se pare că nu atât cât ar fi trebuit să fie. E limpede că nu se aşteptase 
la ceea ce i s-a întâmplat. Nu păreţi foarte afectată de moartea lui. 

— Sunteţi crud. Eu am fost amanta, nu soţia lui. Provin din Germania 
Răsăriteană. Când am sosit aici aveam nevoie de puţină siguranţă, iar el a 
fost în măsură să mi-o ofere. Dar asta nu vă priveşte. Anna Brenning începu 
să se plimbe în sus şi-n jos prin încăpere. Poate că ar fi bine să luaţi loc. Ea 
se aşeză pe braţul unui fotoliu, invitându-l pe Bulman să se instaleze pe un 
scaun mai confortabil. 

Femeia rămase câteva clipe cu privirea aţintită în gol, apoi desfăcu 
braţele într-un gest de neputinţă şi resemnare. 

— Probabil că vă întrebaţi de ce v-am permis să intraţi. Vreau să aflu 
cum aţi dat de mine, cine v-a informat unde locuiesc. Nici chiar prietenii lui 


nu ştiau de existenţa mea. 

— Îmi pare rău, dar nu pot să vă spun. Îmi ştiţi numele şi, pornind de la 
el, îmi puteţi verifica identitatea. 

— Spuneaţi că nu sunteţi de la poliţie, am înţeles bine? 

— Categoric. Pe vremuri am făcut parte din ea, dar asta a fost cu mulţi 
ani în urmă. 

— Poate că mai aveţi prieteni printre poliţişti. Asta ar explica cum aţi 
ajuns la mine. Dacă aşa stau lucrurile, atunci mi-a fost trădată încrederea. 
Voi depune plângere în mod oficial. 

— Prieteni încolo, prieteni încoace. Oricum nu mi-ar fi furnizat o 
asemenea informaţie. Are vreo importanţă? Am venit aici să văd dacă-mi 
puteţi da vreun indiciu cu privire la persoana care l-a ucis pe binefăcătorul 
dumneavoastră. 

— În nici un caz n-am făcut-o eu. Din punct de vedere financiar 
depindeam de el. Aveţi vreo carte de vizită? 

Bulman o privi mirat. 

— Nu folosesc; nu le-am înţeles niciodată rostul. 

— Dar sunteţi detectiv particular, nu? Trebuie să aveţi un birou pe 
undeva. 

— Nu am o firmă; fac doar câte un serviciu prietenilor. Dumneavoastră 
trebuie să ştiţi câte ceva despre Walsh. Avea reputaţia unui Don Juan; ce 
cunoaşteţi în legătură cu asta sau cu femeile cu care se culca? 

— Nu văd de ce v-aş răspunde la întrebare. De fapt, pentru cine lucraţi? 

— Bine. Lucrez pentru soţia lui. Era puţin probabil ca Anna Brenning să 
ia vreodată legătura cu văduva lui Ronald Walsh. Ea crede că poliţia 
ascunde anumite lucruri, pentru că defunctul a fost membru al 
parlamentului, iar guvernul n-are nevoie de o nouă complicaţie. Poate că are 
dreptate. Una e să descoperi şi alta să dezvălui nişte matrapazlăcuri de-ale 
victimei. Nu e nimic nefiresc în faptul că femeia vrea să afle ce învârtea şi 
cu cine. Ştie de existenţa dumneavoastră? 

— Din câte ştiu eu, nu. Dar va afla acum, pentru că-i veţi spune 
dumneavoastră. 

Bulman era impresionat de calmul ei. 

— E normal să vă preocupe viitorul. Poate că voi fi nevoit să-i spun, dar 
n-o voi face decât atunci când mă voi convinge că o ajută să afle adevărul. 


Dacă-mi puteţi oferi vreun indiciu privind persoana care l-ar fi putut ucide, 
e posibil să nu-i dezvălui existenţa dumneavoastră. 

— Ăsta-i şantaj, domnule Bulman. Este adevărat că mă îngrijorează 
poziţia în care mă aflu, că cineva a ucis găina cu ouă de aur, dar s-ar putea 
să mai dureze până se descoperă proprietarul acestui apartament; până 
atunci, până voi primi ordinul de evacuare, voi rămâne aici. Asta va dura, 
aşa că amenințările dumneavoastră n-au nici o valoare. În orice caz, eu nu 
ştiu nimic. Ridică din umeri parcă pentru a sublinia cele spuse. Bineînţeles, 
ştiam că are şi alte amante şi asta încă dinainte de a mă muta aici. Nu mă 
deranja, atâta timp cât era discret. Faptul că ştiam îmi dădea o anumită 
putere asupra lui, un plus de siguranţă, Anna se ridică şi Bulman, care şedea 
pe scaun, privi apreciativ silueta înaltă. Femeia se opri în faţa lui. 

— Presupun că mă consideraţi dizgraţioasă. 

— 'Treburile astea nu mă privesc. Înţeleg ce v-a determinat să procedaţi 
aşa. Deci nu mă puteţi ajuta? întrebă, simțind un fel de milă pentru ea. 

— Şi eu aş dori să ştiu cine l-a asasinat. Oricine ar fi fost, mi-a complicat 
viaţa exact când începuse să se echilibreze. Acum s-a dat totul peste cap. V- 
am povestit mai multe despre mine decât le-am spus poliţiştilor. Mă 
simţeam foarte singură; simţeam nevoia să-mi descarc sufletul cuiva. 

— Aţi venit aici ilegal? 

— Dacă aş fi venit ilegal poliţia ar fi luat de mult măsuri. 

— OK. Intenţionaţi să vă întoarceţi în Germania? 

— Cât timp pot rămâne aici, nu. De ce îmi puneţi întrebări care nu au nici 
o legătură cu asasinarea lui Ronald? 

— Eram curios să ştiu dacă v-aţi mai întors în ţară, în vizită; dacă mai 
aveţi prieteni acolo. 

— Eram în Germania când a fost omorât sărmanul Ronnie. Am stat 
câteva zile. Anna îi aruncă o privire de gheaţă. Poliţia a verificat deja, aşa 
că v-a scutit de efort. 

— V-aţi vizitat mama? 

— Mama mea a murit. Zău, aş vrea să vă ajut. Mi-ar plăcea şi mie să ştiu 
răspunsurile la toate aceste întrebări. Cum pot lua legătura cu 
dumneavoastră, în caz că-mi vine vreo idee? 

Bulman notă numărul lui de telefon pe o foaie ruptă din agendă. 

— Nu stau prea departe de aici. Totuşi, mă intrigă un lucru: E clar că 
dumneavoastră aţi însemnat ceva pentru el şi totuşi, se întâlnea cu alte 


femei. Obişnuia să apeleze la serviciile vreunei agenţii de „call-girl”? 

— Nu am discutat niciodată despre amantele lui. Pur şi simplu am închis 
ochii, ca să păstrez pacea în acest apartament. Ştiam amândoi ce facem. 

— Poate că dumneavoastră ştiaţi, în schimb el s-a lăsat mazilit. 

— Mazilit? Adică asasinat? 

Bulman dădu din cap. 

— Ceea ce mă intrigă este motivul. Avea bani destui să fericească pe 
toată lumea. Atunci ce anume a scos pe cineva din sărite într-atât încât să se 
hotărască să-l ucidă? Poate că avea o viaţă ascunsă despre care puţini ştiau. 

— Era un om cu mai multe feţe, dar asta nu mă privea; eu îi satisfăceam 
doar nişte necesităţi. Eu şi altele ca mine. 

Bulman se ridică în picioare. 

— Cei de la poliţie v-au spus că fata pe care o angajase s-a învoit pe 
motiv de boală? Treaba a fost făcută de cea care i-a luat locul. 

— Nu mi-au dat amănunte. l-a interesat doar unde mă aflam eu în 
momentul crimei. 

Bulman dădu din cap, aruncă o privire rapidă înjur, apoi spuse: 

— Păi, cert e că v-a instalat într-un apartament frumuşel. Cum o să vă 
descurcati cu banii? 

— Un timp n-o să am probleme. Nu a fost niciodată un tip meschin. 

Bulman nu putea decât să-i admire stăpânirea de sine. Făcea faţă situaţiei, 
fără să verse lacrimi false, fără izbucniri de furie. Era o femeie inteligentă, 
care stăpânea limba engleză ca şi cum ar fi fost limba ei maternă; din ce 
motiv ajunsese atât de jos încât să trăiască alături de un nemernic ca Walsh? 
Ar fi meritat o soartă mai bună. 

— La vremea aceea a fost cea mai avantajoasă ofertă pe care am primit- 
o, spuse femeia, ca şi cum i-ar fi citit gândurile. Germania nu-mi oferea 
nimic, iar aici e nevoie de timp ca să prinzi cheag. A trebuit să umplu golul 
şi am făcut cum m-am priceput mai bine. Buzele i se desfăcură într-un 
zâmbet fermecător. Cel puţin dumneavoastră aţi manifestat mai mult interes 
faţă de mine decât poliţia. Vă mulţumesc. Poate că ne vom mai întâlni. 

— Vă urez noroc. 

Bulman strânse mâna întinsă şi, cum liftul nu răspundea la apel, începu să 
coboare încet scările. Ajuns în stradă se văzu nevoit să recunoască cum că 
tânăra îi lăsase o impresie profundă. Ar fi fost curios să afle unde o agăţase 
Walsh; oare cum de uitase să o întrebe? În timp ce se îndrepta agale spre 


cea mai apropiată staţie de metrou, îi trecu prin minte că femeia nu 
manifestase nici cea mai vagă urmă de teamă; viitorul, oricare ar fi fost el, 
nu părea să o îngrijoreze. O asemenea atitudine ridica semne de întrebare. 
Majoritatea amantelor ar fi manifestat un sentiment de regret. Practic, nu 
făcuse altceva decât să o întâlnească. Aici apărea un alt semn de întrebare. 

Bulman se hotărî să o caute pe dama de consumaţie care contramandase 
întâlnirea cu Walsh. Până să ajungă acasă, constată că are mai multe 
nelămuriri decât certitudini. În timp ce închidea poarta, de sub o arcadă de 
pe trotuarul opus ieşi un bărbat care, după ce se asigură că Bulman nu avea 
de gând să reapară, se urcă într-o maşină şi demară în trombă. 

A doua zi dimineaţă Bulman îl sună pe Edward Marshall, dar nu-i 
răspunse decât robotul. Conform înţelegerii, rosti un singur cuvânt — 
„umbre”, apoi închise. Marshall îl contactă surprinzător de repede. Bulman 
îi ceru adresa agenţiei şi numele şi adresa fetei care contramandase 
întâlnirea cu Walsh. Răspunsul prompt îl impresionă atât de puternic încât 
exclamă: 

— Mai aveţi să-mi daţi vreo informaţie ca să mă scutiţi de un alt telefon? 

— Ei, nu exagera! Ştiam că mi le vei cere, de aceea m-am străduit să le 
am gata pregătite. Ai ajuns la vreun rezultat? 

— O, desigur! Am toate piesele jocului, nu-mi rămâne decât să le pun 
cap la cap. 

— Nu e nevoie să fii sarcastic. Nu-ţi cer altceva decât să mă ţii la curent. 

În aceeaşi dimineaţă Bulman sună la agenţie, dar nu obţinu nimic. Poliţia 
vizitase deja de două ori stabilimentul, iar fosta prostituată care îl conducea 
— o femeie încă atrăgătoare, cu priviri aprige — nu era dispusă să-şi irosească 
timpul stând la taclale cu unul ca Bulman, care nu avea nici o autoritate. I-o 
şi spuse, fără ocolişuri. După ce Bulman termină de debitat povestea pe care 
o pregătise, femeia îl măsură deloc impresionată şi rosti scurt: „Cară-te”. 
Avea destule probleme pe cap, ca să mai suporte şi prezenţa unor 
necunoscuţi băgăreţi ca cel din faţa ei. 

Bulman acceptă înfrângerea cu eleganţă, ba chiar râse amuzat, apoi porni 
spre locuinţa fetei. Connie Smith, dacă acesta era numele ei real, locuia în 
Islington, într-una din casele modernizate ale cartierului care lâncezise ani 
de-a rândul în anonimat. Acum situaţia se schimbase; maşinile luxoase, 
parcate lângă bordură, dovedeau noul standard de viaţă al locuitorilor. 

Surprinzător şi aici lipseau ziariştii. Era limpede că cineva făcea tot 
posibilul să-i ţină cât mai departe, ceea ce trebuie să fi fost destul de dificil. 
Walsh se bucura de infinit mai multă protecţie după moarte, decât în timpul 
vieţii. Cum de o merita? Făcuse parte dintre acei bărbaţi incapabili să 
păstreze discreţia asupra aventurilor lor, astfel încât devenise subiect de 


bârfă chiar şi în rândul colegilor săi. Oare cum izbutise să o ţină în umbră 
pe Connie Smith şi de ce devenise atât de important acum? 

Poliţia făcuse deja o descindere aici şi chiar dacă ar fi sosit în maşini, fară 
însemnele oficiale, vecinii tot ar fi remarcat agitația. Era o stradă liniştită, 
arareori puteai vedea câte un pieton. Bulman apăsă pe sonerie şi aşteptă. 
Cum nu-i răspunse nimeni, se dădu câţiva paşi înapoi ca să privească 
ferestrele. Nu se mişca nici o perdea. Sună din nou şi ţârâitul prelung răsună 
în toată casa. 

Se dădu din nou înapoi. Nu se vedea nici o intrare dosnică. Probabil că 
exista o grădină care se învecina cu cea a casei de pe strada paralelă. Apoi 
auzi vocea unei femei. 

— Sunteţi de la poliţie? 

Bulman observă că în uşa alăturată stătea o femeie de vârstă mijlocie, 
bine îmbrăcată. 

— Da. Aici locuieşte Connie Smith, nu-i aşa? 

— Da. A plecat. 

— O, Doamne! Ştiţi cumva unde sau pentru cât timp? 

— Nu. Ţineţi neapărat să intraţi? Vreau să spun, doreaţi să o vedeţi pe ea 
sau casa? 

Ciudată întrebare! 

— De ce mă întrebaţi? 

— Mi-a lăsat cheile. Aşa face întotdeauna când pleacă de acasă. Vă pot 
da drumul înăuntru, dar va trebui să vă însoțesc ca să mă asigur că totul este 
în ordine. 

Bulman îşi zise că femeia se folosea de el ca să-şi bage nasul în locuinţă. 
Avea cheile în mână şi părea hotărâtă s-o facă. I se păru destul de ciudat. 

— Păi, ar fi spre binele ei dacă aş putea să o contactez: Poate că a lăsat 
vreo adresă înăuntru. În sinea lui se gândea că dacă locatara lăsase vreun 
indiciu, cu siguranţă vecina îl descoperise de mult. Haideţi să aruncăm o 
privire, spuse el pe un ton jovial. 

Femeia se prezentă sub numele de Loma Russell. Era volubilă, isteaţă şi 
destul de atrăgătoare. Ea descuie uşa şi Bulman intră primul în holul 
spaţios, a cărui podea era acoperită cu covoare scumpe. 

— Dacă a lăsat vreo adresă probabil că o vom găsi în camera de muzică, 
spuse Lorna care părea familiarizată cu topografia locuinţei. Poliţia a 
interogat-o deja, presupun că ştiţi asta. Deschise uşa camerei şi se dădu la o 


parte, realizând brusc că se află în compania unui bărbat complet 
necunoscut. Ar fi trebuit să vă cer legitimaţia! 

— Da, ar fi trebuit, replică Bulman trecând pe lângă ea. Nu vă speriaţi. 
Sunt inspectorul şef Allen. A apărut un amănunt care o interesează, de 
aceea doream să stau de vorbă cu ea. Privi înjur. În capătul opus al camerei 
se afla o combină muzicală cu boxele aferente, iar la câţiva paşi de uşă, un 
birou acoperit cu ziare de mică publicitate. 

— Întotdeauna răspundea la anunţuri, explică Lorna. Primea mereu 
cataloage. Nu ducea lipsă de bani. Îşi luă inima-n dinţi şi puse întrebarea 
care nu-i dădea pace: Connie a dat de bucluc? 

Bulman zâmbi în sinea lui. Lorna îi dăduse drumul în apartament nu ca să 
vadă locuinţa pe care o cunoştea cu ochii închişi, ci ca să scoată de la el tot 
ce putea. Se apropie de masa de scris şi se aşeză pe scaunul din faţa ei. 
Aproape ascunsă de maldărul de ziare observă o fotografie înrămată, 
răsturnată. O ridică şi o aşeză acolo unde credea că stătuse. Din fotografie 
zâmbea o brunetă drăguță, cu priviri visătoare. Probabil că poza fusese 
retuşată, ca să îndulcească puţin trăsăturile. Bănuia că fotografia o înfăţişa 
pe Connie Smith; se feri să întrebe, pentru că un poliţist adevărat trebuia să 
aibă descrierea persoanei căutate. 

— Drăguţă femeie. 

— Da, încuviinţă Lorna. Şi mai ales fotogenică. Fotografia asta o 
avantajează şi cred că a fost făcută cu câtva timp în urmă. Dar nu mi-aţi 
răspuns la întrebare: a dat de bucluc? 

Bulman începu să răscolească tăieturile din ziare. 

— Depinde ce înţelegeţi prin „bucluc”. 

— Păi, sunt unii care o consideră cam dubioasă. Iese din casă la ore 
ciudate, în special noaptea şi nu suflă o vorbă despre ce învârte. 

Bulman încercă sertarele biroului, dar acestea erau încuiate. 

— Aţi văzut bărbaţi venind la ea? 

— A, nu, nu-şi aduce de lucru acasă. Se spune că ar fi o „call-girl”. Mie 
mi-e foarte simpatică. A fost întotdeauna amabilă. Ce a făcut de şi-a pus 
poliţia pe cap? 

Bulman continua să scormonească printre ziarele de pe birou. 

— Nu ştiu dacă pot să vă spun. Sunteţi sigură că nu cunoaşteţi unde se 
află? 


— Nu ştiu dacă pot să vă spun, îl îngână Lorna. N-aş vrea să-i fac 
neplăceri. 

— Dacă tăinuiţi informaţii veţi avea dumneavoastră neplăceri. Bulman 
împinse scaunul în spate. Uitaţi, vă propun un târg. Vă voi spune atât cât 
pot ca să nu dau de necaz, iar dumneavoastră îmi spuneţi cum s-o găsesc. 
Vă asigur că n-are de ce să se teamă. Aţi putea să-mi daţi şi cheile de la 
biroul ăsta. 

Lorna cântări preţ de câteva clipe propunerea, apoi spuse: 

— Bine. Începeţi dumneavoastră. 

— Connie este o femeie de treabă. Conduce un azil pentru animale, în 
Berkshire. Nu se ştie din ce cauză militanţii pentru drepturile animalelor și- 
au băgat în cap că acolo se fac tot felul de experimente şi le-au eliberat 
aproape pe toate. Multe animale mai mici vor pieri, pentru că nu se pot 
descurca singure. Unele au fost deja găsite moarte. Casa pe care o avea 
acolo a fost devastată; i-au incendiat un hambar. De aceea au căutat-o 
colegii mei. Am arestat deja doi bărbaţi şi o femeie şi avem nevoie de 
Connie ca să-i identifice. Mai este implicată şi o a patra persoană, şeful 
găştii, care a anunţat poliţia locală că dacă nu-i eliberează tovarăşii o ucide 
pe Connie. Poate sunt doar vorbe goale, dar individul fiind psihopat ar 
putea să-şi pună în practică ameninţarea. Înţelegeţi acum de ce trebuie 
neapărat să dăm de ea. 

— O, Doamne, n-am ştiut nimic. Sărmana Connie. Cum te mai poţi 
înşela în privinţa oamenilor. Au reuşit să recupereze vreun animal? 

— Doar câteva, dar cercetările continuă. Am cooptat şi un zoolog, pentru 
că multe dintre animale sunt specimene rare. Loma nu s-a întors la azil şi ne 
întrebăm unde poate fi? 

— Uneori se mai ducea la căsuţa surorii ei din Hampshire. Nu ştiu adresa 
exactă. Cred că e pe undeva prin Wallops. 

— Trebuie să arunc o privire prin sertare. Sunt convins că a notat undeva 
adresa. Probabil că biata fată e atât de speriată încât n-a mai rezistat şi şi-a 
luat lumea în cap. Loma, cheile! Vă rog... 

— Nu am nici o cheie de la birou. 

— M-aţi dezamăgit. V-am dat nişte informaţii pe care n-ar trebui să le 
ştie nimeni în afară de poliţie. 

Lorna, care până atunci îşi imaginase că a fost destul de isteaţă ca să afle 
ceea ce dorea, se sperie de-a binelea. 


— Uitaţi, continuă Bulman cu o figură gravă, toată lumea are câteva chei 
de la valize. Mergeţi acasă şi aduceţi-mi cât puteţi de multe. Le voi încerca 
pe rând, poate una se potriveşte. Duceţi-vă! Intrăm în criză de timp. 

— Să văd ce pot face. 

Când Lorna ieşi, Bulman se duse în bucătărie şi se înarmă cu un 
spărgător de gheaţă şi un ciocan de bătut carne. Cu ajutorul lor reuşi să 
deschidă sertarele, unde găsi adresa din Hampshire, un extras de bancă şi 
câteva cotoare vechi de carnete de cec. La întoarcere, Lorna îl găsi cufundat 
în lectură. 

Nu o auzi pentru că femeia păşea foarte uşor, iar el era adâncit în gânduri. 
Vocea ei îl făcu să tresară. 

— Le-aţi deschis! îl apostrofa Lorna. 

Bulman o privi, brusc iritat de prezenţa ei. 

— Am constatat că unele dintre cheile mele se potrivesc, că le-am 
descuiat. Am găsit adresa, dar m-am gândit că aş putea descoperi o probă 
concretă care să ne pună pe urmele individului aflat încă în libertate. 

Spera că trupul lui voluminos va masca broasca forţată, Cu o mână 
acoperi încuietoarea sertarului aflat chiar în dreptul Lornei. 

Femeia stătea lângă el ţinând în mână un inel pe care se legănau câteva 
cheiţe. 

— Îmi pare rău, Lorna, dar timpul ne condiţionează. Oricum, mi-aţi fost 
de mare ajutor. Mai notez ceva şi am plecat. 

Cum Lorna nu părea grăbită să plece de lângă el, se văzu nevoit să 
mâzgălească nişte date. Dacă s-ar fi apucat să copieze extrasul bancar ar fi 
stârnit bănuieli şi nu era convins că femeia nu mirosise deja ceva. Notă ceea 
ce reţinuse, închise sertarele şi se ridică de pe scaun. 

— N-are rost să le încuiem din nou, nu e nimic de valoare în ele. Când 
voi da de ea îi voi explica situaţia. Oricum, vă mulţumesc. Vreţi să-i spun că 
m-aţi ajutat sau preferaţi să nu fiţi amestecată? 

Continuă să vorbească, zorind-o spre ieşire. 

— Prefer să nu mă amestecați. Dacă totul se termină cu bine, îi voi 
povesti chiar eu. 

Înainte de a părăsi casa, Bulman mâzgăli pe un petic de hârtie numărul 
lui de telefon şi i-l întinse Lornei. 

— În caz că ia legătura cu dumneavoastră, vă rog să mă înştiinţaţi pe 
mine personal. S-ar putea să refuze o colaborare directă cu poliţia. Eu admir 


sincer ceea ce face şi cred că pot evita demersurile oficiale. Nu vă decât să- 
mi daţi un telefon. 

Se întoarse acasă şi scoase din garaj Daimler-ul vechi, dar bine întreţinut, 
aceeaşi maşină pe care Spider Scott îi ordonase să o ardă ca să distrugă 
dovada. Pomi spre Andover, pe autostrada M3, iar de acolo o luă spre 
Wallops. 

Găsi repede strada Salisbury şi rulă câteva mile până dădu de Muzeul 
Armatei; în dreptul biserici micuţe viră la dreapta şi apoi iarăşi la dreapta. 
Multe dintre căsuţele modeste de provincie nu purtau număr sau acesta era 
abia vizibil. Bulman se feri să atragă atenţia întrebând vreun trecător dintre 
puţinii pe care îi întâlni. 

După multe căutări găsi casa, retrasă la capătul unei parcele de teren. 
Plăcuța cu numele proprietarului atârna într-o parte, ca şi cum ar fi fost 
smulsă de nişte vandali. Nu se zărea nici o construcţie care ar li putut servi 
drept garaj, dar Bulman observă un Ford de culoare roşie parcat pe aleea 
laterală. Asta însemna că cineva era acasă întoarse cu dificultate Daimler-ul 
pe aleea îngustă şi reuşi să-l parcheze în spatele unui gard viu înalt, dincolo 
de care se întindea un ogor arat. 

Încercă, fară succes, să păşească fără zgomot pe prundişul presărat pe 
drumeagul ce ducea de la poartă la intrarea în casă. Urcă pe verandă, 
aplecând mult capul ca să nu se lovească de viţa sălbatică ce se arcuia 
deasupra scărilor. 

Nu găsi nici un buton de sonerie pe uşa scundă de stejar, ci doar o 
potcoavă de cal prinsă în centru. O ridică şi bătu tare de câteva ori. 

Nu-i răspunse nimeni, aşa că mai bătu o dată. Bătăile trebuie să se fi auzit 
în toată clădirea, dar nimeni nu apăru. Mai aşteptă câteva clipe apoi se 
hotărî să cerceteze locul. 

Grădina părăginită era înveselită din loc în loc de tufe de trandafiri care 
se luptau să se ridice deasupra bălăriilor înalte. Cărarea pavată care 
înconjura casa abia se mai zărea de sub smocurile de iarbă. Ocoli încet 
clădirea, încercând să zărească ceva prin ferestrele închise. Interiorul părea 
confortabil, dar lipsit de strălucire. Camerele joase, ca în majoritatea caselor 
ţărăneşti, erau cufundate în penumbră. 

Căută o fereastră uitată deschisă sau o uşă descuiată. Grădina din spate, 
micuță, era ferită de priviri indiscrete de un şir de fagi înalţi. Găsi până la 


urmă un geam întredeschis la bucătărie. Uşa era închisă, dar când apăsă pe 
clanţă constată că nu era încuiată. Intră şi strigă de câteva ori. 

Ceainicul electric de pe masa de bucătărie era călduţ. Alături, dintr-o 
cană răsturnată, se prelinsese un firicel de cafea. Trecu în salonul spaţios, 
amenajat probabil prin dărâmarea zidului dintre două camere alăturate. Pe 
podea era aruncat un ziar deschis, ca şi cum cineva l-ar fi lăsat în grabă din 
mână pentru a face ceva... poate pentru a merge să deschidă uşa de la 
intrare. Se opri în hol şi strigă din nou. 

Aşteptă nemişcat. Casa îi dădea o senzaţie neplăcută, ca şi cum locatarii 
ar fi murit subit de bătrâneţe. Privind pereţii coşcoviţi şi mobilierul 
degradat, aproape că-i venea să creadă. În casă plutea un miros greu de fum; 
în şemineu buştenii aruncau scântei, pocnind sec. 

Îşi feri capul de o grindă şi urcă scările. Găsi repede dormitorul mare care 
părea a fi cea mai cochetă şi luminoasă încăpere din clădire. Într-un colţ se 
afla o cabină de duş modernă. Tot la etaj descoperi încă un dormitor şi o 
debara. Coborf din nou la parter şi se opri nehotărât. Privi pe fereastră; 
clădirea nu putea fi văzută de pe şosea. Copacii o mascau aproape în 
întregime. Un loc de refugiu perfect. Dacă domnişoara Connie Smith se 
retrăsese aici, probabil că ieşise la cumpărături; dar de ce-ar fi lăsat geamul 
deschis şi uşa descuiată. 

Fiindcă tot bătuse atâta drum, Bulman decise să nu renunţe prea uşor. leşi 
din nou afară. Aerul se umplu de vuietul asurzitor stârnit de o formaţiune de 
şapte elicoptere ce decolaseră de pe aeroportul militar aflat în apropiere. 
După ce se pierdură în zare, totul se cufundă iarăşi într-o linişte deplină. 
Porni să cerceteze grădina. Iarna fiind blândă, pământul era reavăn şi 
alunecos. Observă nişte urme prelungi, ca şi cum cineva ar fi patinat în 
noroi şi porni spre capătul grădinii unde terenul se ridica lin, mărginit de o 
grămadă de bolovani aruncaţi de-a valma. Dincolo de movilă descoperi 
trupul unei femei care părea că fusese înghesuit acolo. Privind mai atent 
ajunse la concluzia că femeia reuşise să se târască până acolo înainte de a se 
prăbuşi fără viaţă. Starea groaznică în care se afla nu lăsa loc de dubii în 
privinţa cauzei morţii: femeia fusese asasinată. Ar fi fost imposibil ca 
cineva să-şi provoace singur asemenea răni. Hainele îi erau sfâşiate, iar faţa 
şi gâtul brăzdate de zgârieturi profunde, înroşite de sângele închegat. 
Unghiile rupte şi însângerate, sugerau că femeia se apărase cu încrâncenare. 
Bolovanii din jur erau împroşcaţi cu sânge, semn că victima se luptase până 


în ultima clipă pentru viaţă, târându-l pe asasin după ea. Eforturile 
supraomeneşti nu o scăpaseră totuşi de sfârşitul îngrozitor. 

Bulman se convinse că femeia nu avea puls şi încerca să-şi facă o idee 
despre temperatura corpului. Ochii moartei exprimau groază; înainte de a-şi 
da sufletul, femeia trebuie să fi fost paralizată de frică. Nu-i închise 
pleoapele; poliţia trebuia să vadă expresia întipărită pe faţa necunoscutei. 
Nu murise uşor, se luptase pentru viaţă şi era imposibil ca asasinul să nu 
poarte urmele acelei lupte. Privi cu atenţie faţa desfigurată şi părul năclăit 
de sânge. Nu, fata asta nu era Connie Smith. 

Bulman rămase nemişcat, privind fix cadavrul şi întrebându-se unde era 
Connie Smith şi cine putea fi femeia moartă. Ceea ce-l neliniştea cel mai 
tare era convingerea că omorul fusese înfăptuit cu puţin înainte de sosirea 
lui. Cadavrul nu se răcise încă. Pe drumul spre căsuţă nu se intersectase cu 
nici un vehicul. Pe strada Salisbury era imposibil să treci neobservat. Cu 
siguranţă că fusese o chestiune de câteva minute. 

Nu observă nici o rană care ar fi putut cauza moartea, doar urmele luptei. 
Rezistă tentatiei de a schimba poziţia cadavrului şi îi mai dădu o dată ocol. 
Nu putea fi sigur, dar din felul în care îşi ţinea un braţ peste abdomen era 
posibil să fi fost înjunghiată. Nu se observau semnele vreunei agresiuni 
sexuale. 

Bulman se ridică şi-şi îndreptă spatele. Polițistul din el îi ordona să 
anunţe autorităţile. Detectivul particular îi şoptea să afle tot ce se putea, de 
vreme ce se găsea acolo. Nu mai putea face nimic pentru sărmana fată. O 
privea nemişcat, îngrozit, tulburat. În ciuda anilor petrecuţi investigând 
cazuri de omucidere, trupurile mutilate îi făceau rău. Îşi trase mănuşile de 
lână şi o porni încet spre casă, hotărât să o cerceteze cu mai multă atenţie. 

Nu găsi nici o fotografie a victimei, în schimb descoperi una a lui Connie 
Smith, smulsă din ramă şi ascunsă într-un sertar. Cel puţin ştia că nimerise 
la adresa pe care o căuta. Răscoli metodic sertar după sertar, aşezând totul la 
loc, conştient că poliţia va cerceta în curând totul. În afară de îmbrăcăminte 
de damă, nu găsi nimic deosebit. Poate pentru că destinaţia casei era aceea 
de refugiu. 

Într-unul din sertare dădu peste o perucă neagră. În casă nu exista nici un 
suport de peruci. Apoi găsi în sertarul toaletei o pereche de lentile de 
contact, aşezate cu grijă în cutiuţa lor. În cele din urmă dădu peste pistolul 
înfăşurat în nişte ciorapi. Nu se pricepea cine ştie ce la arme de foc, dar se 


putea citi marca: Presne Strojirentsvi — CZ vz 70. Ei, asta da coincidenţă. 
Bine că el nu făcea parte dintre cei care înghit uşor aşa ceva. 

Înfăşură cu grijă arma înapoi în ciorapi cu speranţa că poliţia nu va sesiza 
lipsa acesteia. Se întoarse lângă cadavru şi îl privi îndelung. Se afla oare în 
faţa celei care-l asasinase pe Walsh? 

Ceea ce descoperise nu-l ajutase cu nimic; deocamdată nu exista nici un 
indiciu concret care să ateste legătura dintre cele două crime, dar el era 
convins că aceasta exista. Se întreba dacă în ambele cazuri mobilul fusese 
acelaşi. Bulman îşi zise că trebuie să mai existe un martor în cazul lui 
Walsh, altul decât recepţionerul de la hotel, Walsh sau fata care acceptase 
să-şi cedeze locul altcuiva. Probabil că amândoi fuseseră mituiţi cu sume 
grase. 

Îmbrăcămintea victimei nu avea nici un buzunar, iar degetele încleştate 
nu ascundeau nimic. Cu siguranţă că medicii legişti vor descoperi 
fragmente de piele ascunse sub unghii, care lui nu-i vor spune nimic. O mai 
privi o dată atent, ca să-şi întipărească în minte trăsăturile feţei, apoi porni 
înapoi spre căsuţă. Trecu pe lângă uşa bucătăriei şi se duse la Fordul roşu 
parcat pe alee. 

Portierele erau descuiate. Urcă în maşină şi începu să scotocească în 
torpedo: un pachet de chewing-gum, batiste de hârtie, hărţi rutiere 
zdrenţuite — nimic deosebit. Scaunul şoferului era tras mult în faţă, ceea ce 
îl încredinţă că automobilul aparţinea fetei. Coborî de la volan, îşi notă 
numărul de înmatriculare şi porni încet spre casă. Reţinuse că telefonul se 
găsea în hol. Formă 999 şi anunţă, sec, crima. Apoi se întoarse la propria lui 
maşină şi demară grăbit. 

Venise până aici ca să o găsească pe Connie Smith. Era mulţumit că nu o 
găsise zăcând nici în casă, nici undeva prin grădină. Oare unde se 
ascundea? Mai trăia sau era moartă? 

Ajunse la Londra nemulţumit şi îngrijorat. Crimele se succedau prea 
repede şi cu prea multă cruzime. Avea senzaţia că cineva îi trântea uşile în 
nas când ajungea la ele, fapt ce demonstra că implicarea sa nu era un secret. 
În final asta putea să-l coste scump. 

Se hotărî să ia masa în oraş şi alese un restaurant chinezesc, nu departe de 
locuinţa sa. Când se întoarse acasă, găsi pe robot un mesaj din partea 
comisarului-şef Walter Beatty, care-l ruga să-l sune urgent. Bulman se 


conformă, dar i se spuse că Beatty ieşise din tură şi nu putea fi găsit decât a 
doua zi dimineaţă. 

Dormi prost şi când se sculă îşi pregăti un mic dejun copios; apoi îşi 
încercă din nou norocul. Beatty Walter îl salută cordial. 

— A apărut un martor, o fată. Susţine că a zărit pe cineva intrând în hotel 
exact în intervalul în care recepţionerul afirmă că nu a văzut pe nimeni.. 

— A apărut un martor? Cum?! Aţi dat anunţ la mica publicitate? 

— Lasă glumele, George. Băieţii noştri au interogat toate prostituatele 
din zonă. Tipa spune că a văzut o brunetă intrând în hotel pe la ora şase. 

— Asta-i tot? 

— Du-te dracului, George. Fac asta doar pentru că ne ştim de atâţia ani; 
ai putea fi recunoscător. 

— Bănuiesc că nu a remarcat ce culoare aveau ochii fetei? 

Bulman lansase întrebarea insolentă convins fiind că Beatty îi arunca o 
firimitură în speranţa că va primi ceva în schimb. 

— Ba da. Căprui. Era frumuşică. Prostituatele din cartier se cunosc între 
ele; pe asta nu o mai văzuse nimeni. 

— Ce-a făcut-o să creadă că bruneta era o curvă? 

— E trist când un bărbat ca tine pierde legătura cu realitatea. Orice curvă 
îşi poate recunoaşte o colegă de breaslă. Tu ai ceva pentru mine? 

Bulman lăsă întrebarea să-i treacă pe lângă urechi. 

— Am vreo şansă să stau de vorbă cu martora asta? 

— Acum chiar că fortezi nota. În primul rând, am încălcat deja 
regulamentul dându-ţi informaţia asta. La gradul meu ar trebui să am mai 
multă minte. 

Bulman se gândise deja la asta. Beatty era departe de a fi prost şi Bulman 
începuse să se întrebe dacă nu cumva primise dezlegare de la o autoritate 
superioară să-i dezvăluie existenţa martorei; de la cineva ca parlamentarul 
Edward Marshall, de pildă, cu acceptul ministrului de interne. 

— Descoperirea asta vă ajută, nu-i aşa? 

— Păi, dovedeşte că treaba a fost făcută de o femeie. 

— Asta ai afirmat-o de la bun început. 

— Da, dar acum ştim că e brunetă. Sau cel puţin există o mare 
probabilitate. 

— Poate că purta perucă. 


Se lăsă o linişte profundă, tulburată doar de respiraţia sacadată a lui 
Beatty. 

— Ai aflat ceva? întrebă el într-un târziu. 

După câteva clipe de reflecţie, Bulman vorbi: 

— Îţi răspund dacă îmi dai numele şi adresa martorei. 

— Ştii bine că nu pot face aşa ceva, dar te pot acuza de tăinuirea unor 
informaţii vitale. Haide, George, ciripeşte! 

— Despre ce informaţii vorbeşti? Oferta mea rămâne valabilă. Şi nu mai 
trage de timp. Wally, telefonul ăsta mă costă o avere şi până acum n-am 
ajuns nicăieri. 

— Îţi spun numele străzii şi zona în care face trotuarul. E tot ce pot să 
fac. Şi îţi mai spun ce culoare are părul ei. Acum zi tot, ce ştii? 

Mare brânză, reflectă Bulman trecând în revistă tot ce aflase. 

— la legătura cu poliţia din Hampshire, circumscripţia Andover. Probabil 
că vor anunţa Scotland Yard-ul de îndată ce vor face legătura, dar asta s-ar 
putea să dureze; eu te ajut să economiseşti timp. Am aflat că a fost ucisă o 
femeie care avea asupra ei o perucă neagră şi lentile de contact maro. S-ar 
putea să aibă şi un pistol care va interesa foarte mult. 

— George, unde dracu” ţi-ai băgat nasul?! 

Răcnetul îl făcu pe Bulman să îndepărteze receptorul de la ureche. 

— Las-o baltă, spuse mieros. Ştii foarte bine că domnişoara Smith a 
spălat putina. Nu e ea victima. 

Închise telefonul înainte ca lucrurile să se complice. Considera că îl 
scutise pe Beatty de o corvoadă şi că-i spusese mai mult decât aflase de la 
el. În fond, nici nu se aştepta la mai mult. Era mulţumit că avea acces măcar 
la o parte din informaţiile pe care le deţinea Scotland Yard-ul. 

Bulman nu mai avea nimic de făcut până seara, când o prostituată 
roşcată, pe nume Sheila, urma să-şi înceapă rondul care includea şi hotelul 
în care fusese asasinat Walsh. Nu prea vedea ce ar putea obţine în plus faţă 
de ceea ce le spusese lui Beatty şi oamenilor lui. 

Seara, când pomi în căutarea martorei voluntare, îl întâmpină o vreme 
mohorâtă. Începuse să burniţeze. Înarmat cu nişte date sumare — un nume şi 
nuanţa părului, pe care şi-o putea schimba de la o seară la alta — nu avea 
speranţe prea mari. Alese ca punct de pornire hotelul. 

Partea proastă era că prostituatele aveau un talent deosebit de a profita de 
avantajele întunericului, asemenea oricărui infractor. Le vedeai, dar imediat 


le pierdeai din ochi. În plus, avea dezavantajul de a arăta ca un poliţist, ceea 
ce şi fusese de-a lungul atâtor ani. „Fetele” ştiau să recunoască un „curcan” 
de la distanţă. Trebuia să apeleze la vechile tertipuri de pe vremea când 
lucra în poliţie. 

Bulman mergea agale, simțindu-se din ce în ce mai ud şi mai nefericit. Pe 
sub arcadele porţilor zărea din când în când nişte picioare de femeie, dar 
restul trupului rămânea în umbră. Era limpede că „fetele” nu vedeau în el 
un potenţial client ci, mai mult ca sigur, un copoi ieşit să-şi facă rondul. 

Zăbovi un timp în faţa intrării hotelului, dar nimeni nu intră şi nu ieşi de 
parcă ar fi încetat brusc să mai existe viaţă pe pământ. În sfârşit o fată 
tânără se apropie de el şi îi aruncă un zâmbet stângaci de sub umbrela 
multicoloră. Înainte ca fata să deschidă gura ca să rostească fraza şablon în 
astfel de situaţii, Bulman zise: 

— O caut pe Sheila. Unde o pot găsi? 

— Cască mai bine ochii, moşule. Eu aveam de gând să-ţi ofer o favoare. 

Fata se îndepărtă grăbită, înainte ca Bulman să poată spune ceva. 
Moşule! Asta îl duru. Dar se părea că Sheila se afla pe undeva, prin 
apropiere. Începu din nou să se plimbe. De undeva, din beznă, se auzi un 
„Curcanule” şuierat, apoi cineva îi aruncă o vorbă mult mai grea — 
„gunoiule”. Pe vremuri nu i se întâmplase aşa ceva. 

Deodată privirea îi fu atrasă de o pereche de picioare care luceau aproape 
fosforescent la capătul unui şir de trepte. Urcă scara şi-i spuse fetei care 
aştepta impasibilă: 

— Nu sunt poliţist, chiar dacă am mutra asta. O caut pe Sheila şi sunt 
dispus să plătesc pentru informaţie. Nu vreau să vă fac nici un necaz. 

— Cât? 

— Cinci e bine? 

— Zgârcitule! Douăzeci. 

— Asta ar însemna să nu mai mănânc câteva zile. Bulman scoase 
portmoneul din buzunar. Asta-i jaf curat, adăugă el pescuind două bancnote 
de zece. 

— Îţi fac un bine, tăticule. Nu ti-ar strica să ţii regim. 

Bulman nu reacţionă. 

— Deci, unde pot da de ea? 

Femeia întinse mâna, luă bancnotele şi se retrase în penumbră. 

— Ce treabă ai cu ea? 


Chiar la distanţa mică dintre ei era dificil să distingi ce se ascundea sub 
arcadă. Nu vedea decât conturul palid al feţei şi ochii strălucitori. 

— Asta nu intră în înţelegere. Vreau să ştiu unde o pot găsi. 

— E prietena mea. Încerc să o protejez. 

— Spune-mi unde e sau dă-mi banii înapoi. Vreau doar să o întreb ceva. 
Nu te impacienta. 

— Eu sunt Sheila. Cine eşti? 

În primul moment Bulman se-nfurie, apoi izbucni în râs. 

— Şmechero! M-ai păcălit, nu meritai mai mult de cinci lire. Spuneai că 
ai văzut o fată urcând în hotel pe la ora şase, în seara când a fost asasinat un 
parlamentar. E adevărat? 

În lumina slabă nu observă reacţia femeii, dar sesiză o schimbare de 
atitudine. Pentru o clipă crezu că o să o ia la fugă. 

— Dacă fugi îţi garantez că n-o să mai pui piciorul aici. 

— Spuneai că nu eşti curcan. 

— Nici nu sunt. Doar arăt a poliţist. Fac investigaţii la cererea cuiva. N- 
are rost să te sperii. Te-a pus cineva să povesteşti despre bruneta aceea care 
chipurile a intrat în hotel sau ai văzut-o cu adevărat? Mă gândesc că cineva 
care face ce faci tu nu-şi permite să se tocmească cu poliţia. 

— Numai poliţia ştia de asta. Precis că eşti unul de-al lor. 

Atitudinea Sheilei era complet schimbată. Părea speriată şi poate că acest 
lucru echivala cu un răspuns. 

— Dacă te-a mituit cineva înseamnă că informaţia asta e cunoscută în 
două locuri. Sheila, nu vreau decât să-mi răspunzi cinstit. Sunt convins că 
poliţiştii s-au gândit deja la posibilitatea aceasta şi probabil că vor reveni. 
Eu aş putea să le-o iau înainte; am relaţii în cercuri sus-puse. 

— Dacă nu eşti unul de-al lor, de ce te interesează ce le-am spus? 

— Nu-mi pasă ce le-ai spus; vreau doar să aflu dacă s-a folosit cineva de 
tine ca să îi pui pe o pistă falsă. 

— M-ai întrebat şi ţi-am răspuns. 

— Nu vreau să te judec. N-ai fi singura care a încercat să inducă poliţia 
în eroare. Mai este unul prin preajmă. Hai, Sheila! Dacă nu vrei să vorbeşti, 
dă doar din cap. 

— Te referi la Bert, recepţionerul? S-a săturat să mai răspundă la 
întrebări. A şters-o. 

— Când? întrebă Bulman alarmat. 


— Aseară n-a venit la slujbă. Era omul nostru de legătură. Am obosit cu 
toţii să răspundem la întrebări. A dat ortul popii un parlamentar şi ce-i cu 
asta?! Cineva i-a făcut soţiei lui un serviciu. Poate că l-a terminat chiar ea. 

— Sheila, dacă Bert a spălat putina poate, că ar trebui să faci şi tu la fel. 
Dacă ai fost plătită să minţi poliţia, s-ar putea să dai de bucluc. Celui care 
te-a „uns” i-ar putea veni ideea să scape de tine. 

— Ar fi făcut-o până acum. Nu încerca să mă sperii. 

Frica o făcea să se trădeze. A fost mituită, zise Bulman în sinea lui. 

— Nu te puteau folosi ca martor şi apoi să te lichideze imediat. Dă-te la 
fund pentru un timp, Sheila. Probabil că vor să-ţi facă de petrecanie mai 
târziu. Tu porţi echipamentul de lucru asupra ta, aşa că du-te şi desfă-ţi 
taraba în altă parte. 

Dădu din cap în semn de salut şi coborî scara. 

Bulman se duse până la hotel ca să verifice dacă Bert Cooper plecase cu 
adevărat. Constată că în privinţa aceasta Sheila nu minţise. Din moment ce 
notele de plată erau suportate de Marshall, se hotărî să cineze în restaurantul 
hotelului. Trei persoane, reflectă în sinea lui, dintre care una 
contramandează o întâlnire, a doua îşi pierde subit vederea şi nu observă 
nimic, iar a treia depune mărturie falsă. Două din cele trei persoane au 
dispărut. Conducerea hotelului încercase să ia legătura telefonic cu Bert 
Cooper, ba chiar trimisese un angajat până la locuinţa acestuia ca să vadă 
dacă nu cumva este bolnav. Recepţionerul îşi împachetase toate lucrurile şi 
spălase putina. Oare banii pe care îi primise meritau efortul? Când 
intimidarea porneşte de la nişte oameni versaţi în treburi din astea nu există 
sumă care să merite riscul. 

Când ajunse acasă lăsă un mesaj pentru Marshall, fără să folosească 
codul, în care îl ruga să-l contacteze cât mai curând cu putinţă. 

S-au întâlnit a doua zi la prânz, într-un mic apartament din apropierea 
străzii St. James. Marshall era în toane rele. În timp ce Bulman îşi dezbrăcă 
paltonul şi îl aruncă pe spătarul unui scaun, Marshall zise: 

— Nu sunt deloc încântat. Speram că nu va fi nevoie să ne întâlnim. 

Locuinţa era micuță, înghesuită şi nu avea nimic deosebit, cu excepţia 
aşezării. Bulman nu era impresionat de felul în care era mobilat 
apartamentul şi cu atât mai puţin de dispoziţia lui Marshall. 

— Şi ce dacă ne întâlnim? De ce trebuie să ne ascundem atât. De fapt, 
poliţia ştie că e secret? 


Bulman era la fel de prost dispus; nici nu i se oferise ceva de băut. 

— Scuză-mă. Am avut o zi proastă. Deci, unde arde de a trebuit să ne 
întâlnim? 

— Am făcut tot ce am putut şi am ajuns într-un punct mort. Doi martori 
au dispărut, o femeie a fost asasinată, iar o curvă pe nume Sheila a fost 
mituită să depună mărturie falsă. Cineva vrea să ne facă să credem că treaba 
a fost făcută de o brunetă cu ochi căprui. E prea multă manipulare în spatele 
asasinării lui Walsh şi cred că şi mulţi bani. Singurul lucru care mă 
mulţumeşte este faptul că nu avem nici pe departe de-a face cu o crimă 
pasională. N-am ajuns la nici un rezultat. Crima aceasta are implicaţii mult 
mai adânci decât pare. E mai mult decât răzbunarea unei femei. 

— Ştii cine este femeia asasinată? 

— Păi, nu v-a informat poliţia? Mi se pare ciudat. Nu ştiu cine este, dar 
aş zice că e sora lui Connie Smith. Probabil să s-au înşelat asupra persoanei 
sau poate că a fost implicată şi ea. O altă chestie mi se pare bizară — 
inspectorul de poliţie care se ocupă de caz îmi este întâmplător un foarte 
vechi prieten. Asta zic şi eu coincidenţă. 

— Nu exagera, spuse Marshall un pic mai relaxat. După atâţia ani în 
poliţie trebuie să-ţi mai fi rămas nişte prieteni acolo. Dacă nu era Beatty, ar 
fi fost altcineva cunoscut. E doar o întâmplare fericită că îţi este prieten. 
Marshall aruncă o privire spre măsuţa pe care stăteau aliniate câteva sticle, 
dar nu dădu nici un semn că ar dori să se apropie de ea. Intuia că nu reuşise 
să-l convingă pe Bulman. Mie mi se pare că te-ai descurcat excelent. Şi într- 
un timp record. 

— Se poate. Dar nu mai vreau să continuu. Pur şi simplu nu pricep de ce 
aveţi nevoie de mine când toată poliţia vă stă la dispoziţie. E o prostie. Eu 
nu dispun de informaţii primite de la ei. Nu mai pot lucra aşa. 

— Scotland Yard-ul caută un asasin şi dacă îl găseşte şi-a terminat treaba. 
Ei au nevoie de o arestare. În schimb eu vreau să aflu ce învârtea Ronnie 
Walsh, în afara faptului că era mort după femei. Asta ne-ar putea conduce la 
asasin, dar eu cred că nu va fi uşor să descoperim mobilul sau chiar 
mobilurile crimei. Poliţia s-ar mulţumi cu orice, eu nu. L-am rugat pe 
Beatty să ne ajute, în măsura în care o poate face. Îţi cunosc dosarul, 
George. Ştiu ce ai făcut până acum. Nu te-ai mulţumit niciodată doar cu 
identificarea făptaşului; ăsta a fost unul din motivele pentru care ai plecat 


din poliţie. Dacă ai fi vrut, ai fi devenit un excelent psiholog. Sunt perfect 
conştient de calităţile tale. Nu mă lăsa baltă, George. 

Insistenţa lui Marshall îl surprinse pe Bulman şi totodată îi întări 
convingerea că nu i se spusese încă totul. 

— Hai să ne înţelegem. Voi chiar doriţi să aflu ce învârtea Walsh atunci 
când nu se hârjonea cu femeile? De la mine vreţi să aflaţi care era viaţa lui 
secretă, nu cine l-a asasinat? Am înţeles bine? 

— Până la un punct, da. Descoperirea vieţii secrete şi găsirea asasinului 
ar putea fi perfect compatibile. Într-un loc oarecare liniile se intersectează. 

Bulman clătină din cap. 

— Tot n-are sens. Din moment ce poliţia e interesată doar de prinderea 
ucigaşului, fără să facă prea multe săpături în trecutul victimei, de ce vă mai 
faceţi griji? Ceea ce nu ştie poliţia nu va da dureri de cap nimănui. Lăsaţi 
trecutul în pace. E limpede că vă îngrijorează ceva ce s-ar putea descoperi şi 
care ar fi o adevărată bombă politică, altfel nu v-aţi frământa atât. În timp 
ce vorbea, nu-l slăbea din ochi pe Marshall. Vă temeţi că ar putea fi 
compromişi şi alţii? Parlamentari, miniştri? Atunci de ce nu apelaţi la 
Serviciul de Securitate? La dracu”, mă folosiţi drept paravan! 

— Nu fi ridicol! În cazul ăsta n-aş fi apelat la tine. Continuă investigația. 
Te-ai condus după instinct; la fel procedez şi eu. Nu renunţa, George! 

Bulman clătină din cap. 

— De ce nu înţelegi că nu mai am nici o pistă pe care s-o pot urma. Nu 
dispun de un detaşament de ofiţeri care să-i ţină sub observaţie pe martori. 
E regretabil că li s-a dat prilejul să dispară. 

— N-ai vrea să mai reflectezi puţin? 

— Am tot reflectat. De la bun început. Parcă tu ai spus i a avem de-a face 
cu nişte „umbre”. Crede-mă pe cuvânt, umbrele astea se pricep al naibii de 
bine să creeze confuzie şi să închidă toate portiţele în urma lor. Am ajuns 
într-o situaţie fără perspectivă. 

— Nu cumva ţi-e teamă că ţi s-ar putea întâmpla ceva? 

— Ce vrei să spui? 

— După ce ai ajuns în spital asigurând protecţia ambasadorului Statelor 
Unite, poate că ţi s-a făcut teamă. Te gândeşti să nu se mai întâmple ceva 
asemănător. Dacă aşa stau lucrurile, te înţeleg. Pari puţin îngrijorat. 

Bulman se ridică furios. 


— Sunt îngrijorat pentru că nu mi-aţi oferit nimic. Ce-ar fi să uităm totul? 

O să vă trimit nota de plată, spuse Bulman pornind spre ieşire. 
X 

Lucrurile ar fi putut lua sfârşit chiar atunci, dacă Bulman n-ar fi fost 
furios pe el însuşi pentru că nu-şi putuse înfrâna dezgustul faţă de 
oficialități. Seara, când Marshall veni la el, îl găsi într-o stare destul de 
confuză. Un gest atât de neaşteptat îl făcu pe Bulman bănuitor şi, implicit, 
curios. I se întâmpla pentru prima oară să primească vizita unui secretar al 
Parlamentului şi asta i se părea o mişcare necugetată, dacă nu chiar 
disperată. 

Îi oferi lui Marshall ceva de băut şi îl invită să ia loc, spunându-şi în sinea 
lui că va include trataţia în nota de plată. Era decis să-i facă lui Marshall 
şederea cât mai neplăcută, aşa că nici nu-l întrebă de ce a venit. 

Îşi savurau în tăcere băutura şi s-ar fi zis că au făcut pace, când Marshall 
se hotărî să rupă tăcerea. 

— Mi-a venit o idee. Ai un amic, un fost spărgător pe nume William 
Scott... 

— Spider Scott, îl întrerupse Bulman. Luaţi-vă gândul de la el, e plecat 
cu nevastă-sa, Maggie, în Bahamas. 

— Ştiu, am verificat înainte de a veni aici. Dar mai e un tip, Jackson. Mi 
se pare că i se spune Jacko. Dacă e liber ar putea lucra pentru tine, ţi-ar 
„ţine şi de şase”. 

— Să-mi „ţină de şase”? Pentru ce? 

— Nu m-am exprimat corect: să te ajute, să se ocupe de alergătură în 
locul tău. 

— Din câte ştiu eu, Jacko e cam sărit de pe fix. A fost luptător SAS. 

— Deci ai auzit de el? 

— Cum să nu. Unul dintre cei pe care Serviciul de Securitate i-a stors de 
vlagă. Avem stiluri absolut diferite. N-am ce face cu un tip ca el. După o 
clipă, Bulman întrebă oarecum surprins: De asta mi-aţi făcut onoarea să 
veniţi până aici? Ce-mi spuneţi nu m-ar face în nici un caz să mă 
răzgândesc. 

— Cred că ar trebui să laşi la o parte prejudecățile şi măcar să stai de 
vorbă cu el. Bun whisky. Jacko ăsta e un tip extraordinar. Incredibil. 
Marshall continuă să vorbească fară să-i dea lui Bulman răgazul să 


rostească o vorbă. Odată am fost la Hereford împreună cu ministrul de 
interne. Cei de la SAS au organizat o demonstraţie pentru VIP-urile 
prezente. Un mic spectacol. Una dintre figuri era următoarea: un soldat se 
aşeza pe scaun, în faţa unui panou de lemn. Un altul lua o puşcă automată şi 
trasa cu gloanţe conturul celui aşezat, fară ca acesta să clipească măcar. 
Nişte trăgători de elită, medită Marshall cu glas tare, încercând să vadă 
dacă-l impresionase pe Bulman. De fapt, voiau să ne arate încrederea 
absolută pe care o au unii în alţii. 

— Bravo lor, replică Bulman sec. Eu nu deosebesc unul din capetele 
puştii de celălalt. Probabil că m-aş împuşca singur... nu mă pricep deloc la 
arme. 

— Mă gândeam că un ajutor de genul acesta ti-ar putea da un sentiment 
de siguranţă. 

— Începi să mă sperii. De ce ar trebui să nu mă simt în siguranţă? Ce 
încerci să-mi ascunzi? Ai venit până aici doar ca să-mi spui asta? Eşti chiar 
atât de disperat? 

Marshall era stânjenit. 

— Nu m-am descurcat bine. Intenţia mea era să te liniştesc, nu să te 
dezorientez. Să-ţi ofer un ajutor, un om pe care să te poţi baza. 

— Ăsta o fi efectul pe care îl am asupra ta, surâse Bulman. Ai reuşit 
exact contrariul. Nu pot lucra cu altcineva, mai ales dacă nu-mi aleg eu 
partenerul. Sincer, nu pricep care este scopul acestei vizite. Ce-ar fi să 
găseşti alt fraier? 

— Mă dezamăgeşti. Mi s-a dat de înţeles că nu eşti omul care să se dea 
bătut cu una, cu două. Îmi pare rău că ţi-am răpit din timp. Îţi las adresa lui 
Jackson, în eventualitatea că te răzgândeşti. 

După ce închise uşa în urma lui, Marshall rămase câteva clipe în capul 
scării, punându-şi mănuşile. 

Bărbatul ascuns sub arcada unei porţi, pe partea cealaltă a străzii, îl 
urmări coborând încet treptele şi pornind agale spre locul în care-şi parcase 
maşina. După ce automobilul demară, lăsând în urmă un fuior de gaze de 
eşapament, necunoscutul mai zăbovi câteva secunde cu privirea aţintită 
asupra geamului luminat de la etajul întâi, unde locuia Bulman. Când 
silueta acestuia se profilă pe draperiile trase, bărbatul scoase o puşcă 
prevăzută cu laser şi ţinti umbra din spatele draperiilor. 


5 


După plecarea lui Marshall, Bulman începu să mediteze la motivul 
insistenţei de care dădea dovadă politicianul. Nu s-ar fi deplasat el acolo 
degeaba. Se plimba preocupat prin cameră, fără să ştie că o armă cu laser 
era îndreptată exact asupra ferestrei prin faţa căreia trecea. Era departe de a 
fi un laş. Curajul lui izvora din faptul că nu suporta să fie copleşit de o 
situaţie şi se străduia să iasă învingător chiar dacă pentru asta trebuia să 
înfrunte violenţa fizică. Evita, însă, să intre în bucluc căci se considera 
neajutorat în lupta corp la corp. I se întâmplase de prea multe ori să piardă. 

Mintea îi lucra neobosită. Cei care îl cunoşteau bine ştiau că nu trebuia 
decât să-i zgândări curiozitatea ca să-l scoţi din starea de aparentă 
indolenţă. Nu încăpea îndoială că Marshall izbutise. Deşi nu o spusese 
răspicat, acesta nu acceptase de fapt demisia lui Bulman, ci încercase să-i 
stârnească din nou interesul. Aluzia la un potenţial pericol îl intrigase 
suficient de mult pe Bulman ca să renunţe la ideea de a lăsa totul baltă. 

Îşi umplu din nou paharul şi-l blestemă pe Marshall pentru ideea de a-l 
vizita acasă. Se aşeză. Bărbatul care-l pândea din stradă puse arma jos, dar 
rămase pe loc până ce-i sosi schimbul. 

Bulman se frământă mult timp, gândindu-se dacă era sau nu posibil să 
continue ce începuse. Într-un târziu ridică receptorul, formă numărul, 
aşteptă semnalul sonor al robotului şi rosti sec parola: „umbre”. Apoi 
adăugă: 

— Vreau să am mai mult timp la dispoziţie, să nu-mi limitați cheltuielile 
şi să-mi puneţi la dispoziţie un dosar complet privind activitatea lui Walsh 
în anul care a trecut. Pe unde a umblat şi mai ales cu cine, dacă e posibil. 
Trebuie să existe rapoarte despre călătoriile pe care le-a făcut. Aş mai vrea 
să ştiu ce fel de afaceri îl interesau şi dacă se bănuieşte că ar fi avut şi alte 
preocupări, în afară de cele cunoscute. Mai am nevoie de o informare 
completă despre Anna Brenning. S-ar putea să iau legătura cu Jacko; mă 
mai gândesc. Dacă mă hotărăsc să-l contactez, vreau să am libertate deplină 
în negocierea sumei cu care va fi plătit, asta în cazul în care acceptă... deşi 
mi se pare puţin probabil. 


Marshall câştigase partida, îşi zise Bulman izbucnind într-un hohot de râs 
răsunător. Poate că erau chit, din moment ce umflase suma pe care o ceruse. 
Era convins că Marshall va plăti fară să crâcnească. Îşi schimbase atitudinea 
şi ştia că orice s-ar întâmpla nu se va mai răzgândi. Hotărâse să meargă 
până la capăt, în ciuda unui presentiment tulburător. 

Informaţiile cerute îi parveniră a doua zi dimineaţa, la ora zece. Curierul 
îi înmână un plic destul de voluminos. Pe coperta dosarului Annei Brenning 
era prins un bileţel scris de mână: „La prima întâlnire nu dispuneam de 
aceste informaţii, altfel ţi le-aş fi dat. După cum vezi n-am lenevit.” 

Bulman începu să studieze dosarul mai gros. Walsh fusese acţionar la o 
mulţime de companii; la câteva dintre ele deținuse majoritatea acţiunilor. 
Nu putea pretinde să i se arate bilanţurile tuturor firmelor şi probabil că nici 
n-ar fi priceput mare lucru. Marshall anexase însă un tabel succint, 
cuprinzând rata profitului şi a pierderilor înregistrate de fiecare companie. 
Se părea că orice atingea Walsh se transforma în aur. Nu încăpea îndoială că 
fusese un om extrem de versat în afaceri. E.xistaseră şi insuccese, în măsura 
în care informaţiile lui Marshall erau corecte, dar probabil că firmele 
mărunte aveau menirea să asigure reducerea impozitului şi acestea erau 
singurele la care Walsh nu dăduse lovitura. 

Bulman parcurse tot materialul trimis de Marshall şi ajunse la concluzia 
că Walsh n-ar fi dus lipsă de nimic, până la sfârşitul zilelor sale; pur şi 
simplu avea harul de a face bani; companiile sale păreau extrem de solide, 
iar calitatea produselor ireproşabilă. Walsh fusese un om de afaceri corect, 
care făcuse tranzacţii cinstite de o anumită anvergură. Atunci cum de nu 
avusese tot atâta succes ca parlamentar, în vreme ce alţii, mai puţin 
înzestrați, primiseră rangul de cavaleri şi chiar mai mult? În privinţa 
recunoaşterii meritelor, Walsh se numărase printre ultimii. Şi totuşi, dosarul 
îl prezenta drept un om activ, implicat în nenumărate acţiuni de caritate 
meritorii. 

Bulman credea că lista cuceririlor feminine ale lui Walsh era incompletă; 
în dreptul fiecărui nume exista o menţiune scrisă de mână care certifica 
faptul că nu există nici o dovadă palpabilă a acelei legături şi că nici una 
dintre persoanele implicate nu depusese plângere. Nu se făcea nici o 
referință la eventuale plângeri din partea soţilor sau a logodnicilor 
încornoraţi. Bulman recunoscu cu surprindere câteva nume; Walsh trebuie 
să fi avut şi alte talente ascunse, în afară de simţul afacerilor. Nu exista nici 


un nume de bărbat, deci nu era homosexual, ceea ce excludea una din 
direcţiile de investigare. Probabil că lista fusese întocmită de serviciul MI5, 
nu de poliţie, care n-avea de ce să fie interesată de numărul femeilor cu care 
se culcase Walsh. Până acum. Dacă poliţia ar fi fost solicitată să verifice 
fiecare persoană al cărei nume figura pe listă, ar avea destulă bătaie de cap 
şi Bulman era convins că multe dintre ele ar fi negat cu încăpățânare 
existenţa vreunei legături cu Walsh. 

Dacă lista fusese întocmită într-adevăr de serviciul MI5 din considerente 
de securitate, atunci ar trebui să existe o evidenţă detaliată a întâlnirilor. 
Bulman nu primise aşa ceva, dar nici nu era convins că i-ar fi fost de folos. 
Avea nevoie doar de lista amantelor şi pe aceasta o primise. În timp ce o 
studia îşi dădu seama că avea o mică armată de asasini potenţiali; era 
convins că unii dintre aceştia ar fi avut tăria să omoare. Totuşi se îndoia că 
adevărul trebuia căutat în această direcţie. O omisiune notabilă era numele 
Annei Brenning; Bulman îşi spuse că femeia nu figura pe listă deoarece i se 
întocmise dosar separat. 

Oare faima de fustangiu să fi fost motivul pentru care Walsh nu se 
bucurase de onorurile cuvenite? De ce fusese izolat? Cunoştea o mulţime de 
politicieni afemeiaţi şi înainte şi după Lloyd George, care avuseseră parte 
de toate onorurile. Bulman medită la asta înainte de a se concentra asupra 
dosarului Annei Brenning, dar nu ajunse la nici o concluzie; ca atare, 
propuse să-l descoasă puţin pe Marshall — poate că Walsh se culcase cu 
nevasta cui nu trebuia. Intenţiona să recitească dosarul, dar deocamdată 
voia să se ocupe de cel al nemţoaicei. 

Anna Brenning fusese o militantă, radicalistă, dar nu din cele care umblă 
înarmate până în dinţi şi plantează ici-colo bombe. În perioada regimului 
comunist îşi exprimase însă răspicat părerile şi pentru faptul că o făcuse în 
public primise o condamnare de un an. În mod inexplicabil, fusese eliberată 
după numai două luni. O dată cu căderea Zidului, când securiştii din Stasi, 
mult temuta şi urâta poliţie politică est-germană, dădeau din colţ în colţ, 
încercând să-şi scape pielea, Anna i-a demascat pe unii dintre ei. Viaţa ei s- 
a schimbat radical atunci când au fost date publicităţii dosarele Stasi şi a 
aflat că ani de-a rândul mama şi fratele ei raportau la Securitate tot ce făcea 
ea. 

Bulman puse jos raportul. Descoperirea faptului că a fost trădată de 
propria familie trebuie să o fi dărâmat sufleteşte — chiar dacă nu fusese prea 


apropiată de mama şi fratele ei. 

Reluă lectura. La puţin timp după această descoperire Anna plecase în 
Anglia, încercând să ia viaţa de la început. A făcut-o devenind prostituată 
de lux. Acest ultim pas a despărţit-o iremediabil de familie. 

Ministerul de Interne examinase cu vădită indulgență motivele cererii ei 
de a rămâne în Anglia şi nu o tratase ca pe o imigrantă ilegală. Nu se 
specifica data la care intrase în ţară şi nici numele funcţionarului din 
Ministerul de Interne care îi dăduse aprobarea. Nu exista nimic referitor la 
relaţia ei cu Walsh. Bulman ştia de ea, ştia şi Marshall, dar aflaseră abia 
după moartea lui Walsh. Concluzia firească era că acest amănunt scăpase 
vigilenţei celor din serviciul MI5 şi, lucru ciudat, căci Walsh fusese destul 
de nesăbuit în relaţiile cu femeile. Bulman n-ar fi avut altfel în faţă o listă 
atât de lungă. 

Ridică receptorul şi formă numărul Annei Brenning. Auzi declicul 
robotului şi, după semnalul sonor, spuse: 

— Anna, dacă-mi permiti să-ţi spun pe nume, sunt George Bulman. Crezi 
că e posibil să ne vedem din nou? 

Vocea Annei îl întrerupse: 

— Bună ziua, domnule Bulman. Desigur că se poate. Am lăsat robotul ca 
să selectez apelurile. Puteţi veni mâine la zece să bem o cafea? 

Bulman îşi făcu rapid socoteala. 

— Nu s-ar putea să luăm ceaiul împreună? Sau sunteţi ocupată după- 
amiază? 

— Nu, e bine. Atunci vă aştept pe la trei. 

Îl sună pe Marshall şi-i lăsă un mesaj în care cerea relaţii despre persoana 
din Ministerul de Interne care aprobase şederea Annei Brenning în Anglia şi 
despre eventualele condiţii cu care o primise. Probabil că fusese un 
funcţionar civil, dar avea totuşi nevoie de o confirmare. Şi dacă Anna 
lucrase pentru SIS pe vremea când locuia încă în Germania? Asta ar fi 
ridicat o mulţime de semne de întrebare. 

Îl sună pe Willie Jackson „Sera”. Ştia mai multe despre el decât îşi 
închipuia Marshall. Unii îi spuneau „Sera” pentru că îşi încheiase „cariera” 
într-o închisoare militară, dar majoritatea îl strigau Jacko. Bulman ştia că 
Jacko deținea o agenţie care închiria costume trupelor teatrale şi 
companiilor cinematografice. Aparent se descurca binişor, presupunând că 
nu învârtea şi alte afaceri. În orice caz, treburile îi mergeau bine de câtva 


timp. Agenţia îşi avea sediul într-un depozit vechi din apropierea docurilor, 
în partea estică a Londrei. 

Îi răspunse o fată. Se prezentă şi o întrebă dacă ar putea vorbi cu domnul 
Jackson. Fata îl rugă să aştepte puţin apoi reveni şi îl întrebă: 

— Sunteţi domnul George Bulman? 

— Da. Să nu-mi spuneţi că n-a auzit de mine. 

Fata îl rugă din nou să aştepte, iar când reveni spuse: 

— Zice că nu vorbeşte cu poliţaii. 

Bulman auzise declicul unui al doilea telefon şi respiraţia slabă a cuiva. 

— Aiurea! Şi-a petrecut jumătate din viaţă stând de vorbă cu copoii. De 
altfel, eu m-am retras. 

— Ştiai că ascult, interveni Jacko. 

— Nu mai ai respiraţia atât de egală ca pe vremuri. Pot trece pe la tine? 

— Pentru ce? 

— Îţi spun când ne vedem. Mi-ai fost recomandat de cineva. 

— Înţeleg. Îţi convine mâine, la prânz? 

— Trebuie să ne vedem mai devreme. La ora trei am o întâlnire. 

— Neobositul Bulman! Cunoşti restaurantul Hot Pot din Soho? 

— Îl cunoaşte majoritatea infractorilor şi poliţiştilor din Londra. 

— La douăsprezece, OK? 


În timp ce-şi strângeau mâinile, Bulman îl studie rapid pe Jacko. Bărbatul 
arăta mai bine ca niciodată. Scăpase de kilogramele pe care le pusese după 
ieşirea din armată, îşi tunsese părul, iar trăsăturile dăltuite parcă în granit 
exprimau o sănătate înfloritoare. Jacko arăta exact cum trebuie să arate un 
om cu ocupaţia lui, fără a avea nimic agresiv. 

Jacko îl conduse la masa lui preferată, într-un colţ şi, judecând după 
zâmbetele şi înclinările cu care-l întâmpina lumea, se vedea că face parte 
dintre clienţii de bază ai localului. Se aşezară. Chelnerul apăru instantaneu 
şi puse pe masă două scotch-uri care păreau să-i fi aşteptat special pe ei doi. 
Jacko ridică paharul şi spuse: 

— Noroc, cel puţin avem ceva în comun. Observă că privirea lui Bulman 
alunecă spre mâna în care ţinea paharul. Am rupt-o în timpul 
antrenamentelor, spuse mişcându-şi degetul mic. Mă mai doare uneori. Nu e 
rea mâncarea de aici. Ce iei? 

Bulman îl plăcu pe Jacko de la prima vedere. Privi în jur. 


— Pe vremuri aici era un fum de puteai să-l tai cu cuțitul; ca să ajungi la 
o masă trebuia să dai din coate, nu glumă. 

Jacko izbucni în râs. 

— Au instalat aer condiţionat. Nu se compară cu ce-a fost. Acum e de-a 
dreptul respectabil. 

El nu se atinse de meniu, de parcă l-ar fi ştiut pe dinafară şi aşteptă 
răbdător până se hotărî Bulman. 

— File de porc şi sote de mazăre. Fac eu cinste. 

Jacko îi aruncă o căutătură vicleană. 

— Cine e clientul tău? surâse şi trăsăturile i se îndulciră imediat. Ochii îi 
luceau jucăuşi. Mă întreb ce ştim unul despre celălalt. Sunt convins că am 
lucrat uneori pentru aceeaşi persoană. 

— Sunt absolut sigur că ai dreptate. Şi pe deasupra am şi supravieţuit ca 
să povestim urmaşilor. 

Jacko dădu grav din cap. 

— La limită. Ce doreşti de la mine? 

— Vreau să te angajez. 

— Pentru ce? Eu mă ocup de închirierea costumelor de teatru. 

— Ştiu, dar asta o faci ca să nu te plictiseşti.. Mă gândeam să te angajez 
ca să-mi acoperi spatele. Sunt bătrân şi cam ruginit, mă mişc şi gândesc mai 
încet şi, în general, sunt o ţintă uşoară pentru cineva care-mi vrea răul. 

— În plus, eşti un spion foarte abil. Din câte am auzit eu, nu ai ajuns 
chiar atât de rău. Nu am făcut niciodată pe garda de corp. 

— E vorba de ceva mai mult. Am nevoie de ajutor şi caut pe cineva care 
să vină cu mine în Germania. 

Li se aduse comanda şi un timp mâncară în tăcere. Nici unul dintre ei nu 
ceru vin, ci se mulţumiră cu câte un whisky. 

— Nu am nevoie de bani, întrerupse tăcerea Jacko, nu mă tentează. 

— Atunci ce te-ar tenta? 

Jacko se lăsă pe spătarul scaunului şi-l măsură gânditor pe Bulman. 

— Foarte puţine lucruri, de la o vreme. Am o prietenă, o puicuţă prea 
bună pentru mine şi nu vreau s-o pierd din cauza unei prostii. 

— Ea e antreprenorul? Eşti un tip norocos şi, crede-mă, nu vreau să-ţi 
stric viaţa sentimentală. Deci n-am cu ce să te tentez? 

— Nu, zise Jacko clătinând din cap. 

— Atunci de ce dracu” ai acceptat să te întâlneşti cu mine? 


— Am auzit câte ceva despre tine şi m-am gândit c-ar fi interesant să te 
cunosc personal. Nu m-am înşelat, dar nu sunt de vânzare. 

Bulman nu mai spuse nimic până li se aduseră cafelele. 

— Fratele tău a murit anul trecut într-un accident aviatic, nu-i aşa? 

Jacko se crispa imediat şi privirea i se înăspri. 

— Fratele meu n-are nici o legătură cu tine. 

— Ba are, îl corectă Bulman binevoitor. Privindu-l în ochi pe Jacko îşi 
dădu seama că trebuia să fie foarte atent dacă nu dorea să-l scoată din sărite. 
Pupă moartea lui te-ai sălbăticit, te-au dat afară din SAS şi ai sfârşit la 
pârnaie. La vremea respectivă nu te-a înţeles nimeni de la SAS. Probabil că 
a însemnat foarte mult pentru tine din moment ce ţi-ai sacrificat cariera, din 
cauza nenorocirii care l-a lovit. 

Jacko fuma în tăcere. Noroc că erau într-un loc public, altfel l-ar fi călcat 
în picioare pe Bulman pentru că răscolea o amintire pe care dorea să o 
îngroape cât mai adânc. 

— Schimbă subiectul sau mai bine cară-te de-aici! 

— L-am cunoscut pe fratele tău şi am reuşit să evit înscrierea numelui 
său în dosar. Nu moartea lui te-a înnebunit, ci faptele care au condus la 
dispariţia lui lipsită de sens. Calmează-te, Jacko. Ştiu ce a însemnat el 
pentru tine. 

— Dacă ai şti, n-ai aduce vorba despre el. 

— Poate că e timpul să priveşti realitatea în faţă. 

— Să privesc realitatea în faţă? Jacko ridică tonul. Păi, ce crezi că m-a 
dat peste cap dacă nu realitatea? Avea douăzeci şi doi de ani, pentru numele 
lui Dumnezeu! 

— Probabil că te-ai considerat vinovat, altfel n-ai fi sărit de pe fix. Ce 
vină să ai tu când el s-a înhăitat cu cine nu trebuia? Tu erai militar, nu-l 
puteai ţine tot timpul de mână. Nu-i aşa că a fost respins la examenul 
medical atunci când a încercat să-ţi calce pe urme şi să se înroleze în 
armată? 

Era clar că, chiar după atâta vreme, moartea fratelui său şi împrejurările 
în care s-a produs constituiau încă un subiect interzis. Spre uşurarea lui 
Bulman, Jacko reuşi să se stăpânească şi începu să se relaxeze. 

— Voia să se înroleze în RAF, dar avea probleme cu vederea. 

— Ar fi putut rămâne în formaţiile de la sol, nu? 


— Voia să mă întreacă, să devină pilot. Avea toate atuurile — educaţie, 
abilitate, dorinţă. Dar nu vedea bine. A luat nişte ore de zbor de la un 
instructor particular. Avea nevoie de bani pentru asta. Am ghicit ce are de 
gând, dar n-am putut face nimic ca să-l împiedic, îl vedeam foarte rar. Se 
ocupa de contrabanda cu droguri, nu-i aşa? 

Bulman dădu din cap. 

— Şi ce dracu” crezi că ai fi putut face? Nu ai fi reuşit să-l determini să 
renunţe. Voia să zboare şi n-avea altă cale să-şi realizeze visul. Când s-a 
prăbuşit în mare încă nu-şi obținuse licenţa. Încărcătura s-a pierdut o dată 
cu avionul. Noi am lăsat-o moartă. Vreau doar să afli că ştiam cu ce se 
ocupa, dar avem şi noi o inimă. Eu lucram încă în poliţie când s-a petrecut 
accidentul. 

Jacko tăcu o vreme şi Bulman speră că reuşise să alunge o fantomă. După 
câteva clipe Jacko zise: 

— Mulţumesc că nu i-aţi făcut dosar. Se strâmbă. Băieţii de la Hereford 
nu puteau înţelege de ce am fost atât de afectat. Ei nu ştiau cu ce se 
ocupase. Poate că ar fi trebuit să se spună adevărul. 

— N-ar fi folosit nimănui. Nu avea rost. Avionul a fost pus sub 
observaţie imediat după ce a părăsit Olanda. Îl aşteptam la aterizare, dar nu 
a mai apărut. Toată încărcătura s-a scufundat, iar noi am fost mulţumiţi 
pentru că ştiam cine o expediase din Olanda. Mai târziu au arestat toată 
banda. Am făcut o economie serioasă de timp. Nici nu ştii de ce suntem în 
stare ca să evităm hăţişurile birocraţiei. 

— Aşa ai aflat despre mine? întrebă Jacko încet. 

— În parte. Am cunoscut însă un camarad de-al tău, Sam Towler. 

— Sam? Faţa lui Jacko se lumină. Un camarad excelent. Bănuiesc că ţi-a 
servit şi ţie povestea aia tâmpită despre cum desenam conturul soldaţilor pe 
scândura de lemn, cu gloanţe. 

— A, bineînţeles! Mi-a spus că şi tu te aşezai pe scaun când trăgea 
altcineva. 

Jacko zâmbi amintirii lui Sam Towler. 

— Şi pe el au încercat să-l bage în cerneală cei de la Serviciul de 
Securitate. Aproape au reuşit. ÎI privi bănuitor pe Bulman. Sper că nu e o 
treabă pentru cei de la Cinci? 

— Nu am fost contactat de ei dar, sincer să fiu, n-am nici o certitudine. 


— Deci nu s-a schimbat nimic, conchise sec Jacko. Chiar dacă aş fi gata 
să-ţi dau o mână de ajutor, cum te-aş putea apăra? N-ai fi de acord să port la 
mine o armă neînregistrată şi ei sunt singurii care au aşa ceva. 

Bulman îl privi uimit. Chestia asta îi scăpase. 

— Nu, sigur că nu. Mi-ar fi de ajuns să te ştiu în preajmă. 

Bulman mâzgăli adresa pe un şerveţel de hârtie şi-l întinse lui Jacko. 

Jacko îi dădu mâna la o parte. 

— N-am spus că te ajut. De altfel ştiu unde locuieşti. M-am documentat 
după ce am stabilit întâlnirea. 

Bulman îl privi dezamăgit şi înghesui şerveţelul în buzunar. Sorbi restul 
de cafea din ceaşcă. 

— Sperai să-mi schimb părerea pentru că l-ai ajutat pe fratele meu? 

Bulman reuşi să facă o mutră vinovată. 

— Ca să fiu sincer, da. Mă rog, speram. Am încercat să te atrag în cursă, 
îmi cer scuze. 

Jacko continuă să zâmbească. 

— Mda, n-a fost frumos din partea ta, dar ai reuşit. Dacă pot, te ajut. 

Bulman se însenină. 

— Grozav! zise el, dar se abţinu să adauge că era o cursă mai perfidă 
decât îşi imagina Jacko. Nu fusese meritul lui Bulman că numele fratelui 
acestuia nu figura în dosarele poliţiei, ci al lui Beatty. Pe vremea aceea 
Bulman nu lucra la Serviciul narcotice, dar îşi adusese aminte că Beatty îi 
povestise întâmplarea. Numele fratelui lui Jacko nu figura în dosar pentru 
simplul motiv că nu s-a putut dovedi că el a pilotat aparatul. Nu s-a 
recuperat niciodată nici avionul, nici încărcătura pe care o transporta. 

— Îmi spui şi mie despre ce este vorba? Trebuie să ştiu la ce mă înham. 

— E vorba de asasinarea lui Ronald Walsh. Cazul a fost preluat de 
Scotland Yard, iar eu am fost solicitat să mă ocup puţin de dedesubturile 
afacerii, de ceea ce nu ştie nimeni. 

— De latura murdară? 

— Murdăria aparentă e cunoscută de ceva vreme; noi o căutăm pe cea 
bine ascunsă. 

Jacko îl privi consternat. 

— Şi poliţia nu poate descoperi asta? 

— Cred că nu vor să afle poliţia. 

— Cine te-a contactat? 


— Din câte am înţeles eu, Ministerul de Interne. 

— Păi, noi ştim ce înseamnă asta, Bulman. 

— Nu cred. Cei de la Serviciul Cinci se pricep să-şi conducă anchetele. 
Poate că şi-au pierdut interesul, din clipa în care tipul a murit. Apropo, poţi 
să-mi spui George. 

— N-am tutuit în viaţa mea un poliţist şi n-am de gând s-o fac la 
bătrâneţe. Jacko surâse. Mulţumesc pentru trataţie. 

leşiră pe strada scăldată în lumina palidă a soarelui ecranat de câţiva nori. 
Îşi strânseră mâinile şi Bulman porni pe strada Dean, spre bulevardul 
Salisbury. Jacko rămase un timp în faţa restaurantului urmărind silueta 
masivă până o pierdu din vedere. Apoi se întoarse gânditor. 


Bulman era în criză de timp şi reuşi cu greu să prindă un taxi pe 
bulevardul Salisbury. Când sună la uşa Annei Brenning ceasul arăta aproape 
trei şi jumătate. Se scuză încurcat, dar femeia nu părea supărată. 

— Îmi cer scuze, am fost reţinut. 

În timp ce se aşeză, băgă de seamă că Anna îşi dăduse silinţa să 
pregătească ceaiul: pe masă se afla o tavă de argint cu un ceainic, fursecuri 
şi tort. Era sătul, dar se sili să mănânce o felie de tort. 

Anna purta un pantalon strimt şi pulover; ar fi făcut faţă cu brio pe 
coperta oricărei reviste de calitate. Bulman fu din nou impresionat de gustul 
lui Ronnie Walsh şi îşi zise că banii deschideau orice uşă. 

— Aţi mai aflat ceva în legătură cu acest apartament? 

— Nu. Cât timp plătesc ratele regulat nu cred că voi avea probleme. 

Accentul german i se păru puţin mai pronunţat decât prima oară. 

Bulman puse ceaşca jos. 

— După cum ştiţi, atunci când aţi cerut permisiune de şedere în Marea 
Britanie a trebuit să daţi referinţe despre trecutul dumneavoastră. Se pare că 
cei de la Imigrări au fost satisfăcuţi. Am citi raportul şi am înţeles că aţi dus 
o viaţă grea acolo. 

— Aţi făcut investigaţii în ce mă priveşte? Iarăşi? Anna părea mai 
degrabă surprinsă decât iritată. 

— Sunt convins că vă aşteptaţi la asta. E inevitabil. Cred că poliţia se 
învârte în jurul cozii şi că dumneavoastră aţi fost pasiunea vieţii lui Walsh. 
Îmi închipui ce aţi simţit citind raportul Stasi cu declaraţiile mamei şi ale 
fratelui dumneavoastră. 


— Vă referiţi la faptul că mă spionau? Chipul Annei se crispă, dar în mod 
straniu deveni mai frumos. Îşi stăpânea foarte bine emotia, deşi pălise puţin. 
Prefer să nu vorbesc despre asta. S-a întâmplat demult şi nu vreau să-mi 
aduc aminte. E. prea dureros pentru mine. 

— Vă cred. Totuşi e trecut în cererea de azil şi cred că aţi comentat mai 
pe larg faptele când aţi fost la interviu. Se vede că aţi dat de un funcţionar 
foarte milos. 

— Într-adevăr, au fost foarte înțelegători. Chiar trebuie să vorbim despre 
asta? 

— Aţi primit vreun ajutor din partea lui Walsh? Doar era membru al 
Parlamentului. A încercat să influenţeze Ministerul de Interne? 

— Pe-atunci nu-l cunoşteam. Zău, domnule Bulman, sunt chestii fumate. 
Dacă ştiam că asta vă interesează nu v-aş fi invitat. 

Bulman ridică braţele mimând că se predă. 

— Îmi cer iertare. Ştiu că treceţi printr-o perioadă dificilă. Mama şi 
fratele dumneavoastră mai trăiesc? 

Pentru prima oară Anna îşi pierdu stăpânirea de sine. Era stânjenită şi nu 
ştia ce să răspundă. Se ridică şi se oferi să-i umple din nou ceaşca, dar 
Bulman refuză. 

— Trebuie să recunosc că nu ştiu. Am întrerupt legătura cu ei cât am 
putut de repede. Nu vreau să-i mai văd. Pentru mine, nu mai există. 

— Înţeleg. 

— Nimeni nu poate înţelege. Pentru prima oară folosea un ton tăios şi 
Bulman intui o faţetă mai aspră, dar bine ascunsă sub înfăţişarea plăcută a 
Annei. Doar cine a trecut prin aşa ceva poate înţelege. Se întoarse şi îl privi 
drept în ochi: Dumneavoastră aţi păţit ceva asemănător? 

Bulman ridică din umeri. 

— Nu, dar fiecare are probleme. 

— Nimic nu se compară cu asta. Aici e vorba de faptul că o mamă şi-a 
trădat fiica. Întrece orice imaginaţie. A oricui. Rosti ultimul cuvânt cu voce 
înveninată. 

— Credeţi-mă că n-am vrut să răscolesc nişte amintiri dureroase. Ar fi 
trebuit să fiu mai delicat. lartă-mă, Anna. Simţea dorinţa să se apropie de 
ea, să o strângă la piept. În clipa aceea părea atât de vulnerabilă, de singură. 
Bulman dădu curs dorinţei sale şi tânăra îşi îngropă capul în umărul lui şi 
începu să plângă încetişor. 


După o vreme se depărtă, îşi şterse lacrimile şi se aşeză pe braţul unui 
fotoliu care părea să fie favoritul ei. 

— N-ar fi trebuit să-mi pierd firea; am fost caraghioasă. Vă rog să mă 
scuzati. 

Bulman zâmbi. 

— Poate că aveai nevoie de o porție zdravănă de plâns. Ai perfectă 
dreptate; nimeni nu-şi poate imagina o asemenea trădare, mai ales dacă aţi 
fost apropiate. 

— Eu credeam că suntem apropiaţi. Anna ridică din umeri. O, ştiu că 
eram cam răzvrătită, dar nu mă aflam într-o poziţie din care să fac vreun rău 
regimului. Era doar vorbărie goală de studenţi. Dar să nu mai vorbim despre 
asta. 

— Desigur. Cred că aş mai bea un ceai. În timp ce Anna îi umplea ceaşca 
el întrebă: V-aţi mai gândit cine l-ar fi putut ucide pe Ronnie Walsh? 

Anna îi întinse ceaşca. 

— Da, m-am gândit foarte mult, dar nu am ajuns la nici un rezultat. Cred 
că a fost ucis de cineva care face parte din viaţa lui ascunsă, despre care nu 
ştiu absolut nimic. M-a sechestrat în cuibul ăsta luxos, aşa că n-am aflat 
niciodată nimic despre prietenii sau duşmanii lui. Ridică ceaşca şi-l privi în 
ochi pe Bulman. Sinceră să fiu, nici nu vreau să ştiu. Viaţa e şi aşa destul de 
complicată pentru mine. 

Bulman dădu din cap înţelegător şi tresări surprins când ea îl întrebă: 

— Şi cum merg investigaţiile dumneavoastră? Aţi făcut vreun progres? 


Se întunecase de-a binelea când Bulman ajunse în sfârşit acasă. Aprinse 
luminile şi porni radiatoarele înainte de a-şi dezbrăca haina. Intră în salon 
ca să dea drumul la televizor şi tresări speriat când observă că cineva se afla 
acolo. 

Jacko şedea comod într-un fotoliu, aşteptându-l. 

— Dumnezeule, cât pe-aci să fac infarct. Cum dracu” ai intrat? 

— Trebuie să-ţi schimbi yalele. Ar putea intra oricine. N-ai nici măcar o 
alarmă. Ştiai că eşti urmărit? 

— Urmărit? Cine m-ar urmări pe mine?! 

— De asta am venit, spuse Jacko plin de solicitudine. Iniţial am vrut să-ţi 
telefonez, apoi m-am gândit că dacă ai o „umbră” s-ar putea foarte bine să- 
ti fie interceptate şi convorbirile. Întâmplător, nu e cazul. Am verificat: nu 


ai nici un microfon în apartament. Se îndreptă în fotoliu. Nu mi-ar strica 
ceva de băut. N-am mai pus o picătură în gură de la prânz. l-am observat 
când coborai pe strada Dean. Probabil că sunt şi acum afară. N-ai învăţat 
nimic în poliţie? 

— Ba da, să filez, dar n-am fost instruit cum să procedez dacă sunt eu 
filat. Se opri în faţa sticlelor aliniate pe bufet. Cine sunt? 

— Păi, cei doi pe care i-am văzut eu seamănă cu nişte ucigaşi plătiţi de 
origine slavă. 

După ce-şi reveni, Bulman întrebă: 

— Slav? De unde ştii că sunt de origine slavă? 

— Pentru că aşa arată. Pomeţi înalţi şi o faţă ca o mască mortuară. Nu 
zâmbesc niciodată. Ăştia nu sunt nişte slavi de rând, ci nişte tipi deosebiti. 
Jacko îl privi exasperat. Slavi. Ar putea fi din aproape oricare ţară din 
Europa Centrală şi de Est: polonezi, cehi, bulgari, sârbo-croaţi, ba chiar 
ruşi. 

— Ştiu cum arată un slav, îl repezi Bulman. În loc să-şi continue drumul 
spre bufet se întoarse la fereastră. 

— Nu fi tâmpit! şuieră Jacko. Nu mişca perdeaua. Oricum n-o să vezi 
nimic în bezna care e afară. 

Bulman dădu repede din cap şi se întoarse la bar. Umplu două pahare 
mari cu whisky, îi întinse unul lui Jacko şi se aşeză în faţa lui. 

— Slavi? repetă. De ce tocmai slavi?! Şi ce dracu” au cu mine? 

— Nu pot urmări o brigadă întreagă de criminalişti şi presupun că au fost 
nevoiţi să se mulţumească cu tine. De ce te miri aşa? Încerci să dezgropi 
nişte chestii murdare şi asta înseamnă că Walsh a fost amestecat în treburi 
dubioase, în care sunt băgate şi alte persoane. 

Bulman era nemulţumit. 

— Încă n-am descoperit nimic. Nu reprezint o ameninţare pentru nimeni. 

— Dar nemţoaica? Nu face parte din viaţa dubioasă a lui Walsh? 

— Ba da, dar toată lumea ştia că era afemeiat. Poate că mai sunt şi altele 
despre care nu ştim. Nu cred că acesta e aspectul care ne interesează. Dar 
chiar slavi?! Înseamnă că se descurcă bine în Londra. Sunt o mulţime de 
indivizi şomeri din poliţiile secrete ale ţărilor din blocul comunist. Îşi 
aminti când dăduse ultima oară peste unul dintre ei. lar ucigaşii plătiţi sunt 
folosiţi în special pe continent, iar uneori chiar şi în Statele Unite. Din 
informaţiile mele reiese că noi am scăpat de ei. 

— Eu n-aş paria pe asta. 

— Te-au urmărit? 


— Nu. Mi-am verificat spatele. Oricum, am fost foarte discret. Nu am 
adus pe nimeni până aici. 

— Ce-ar trebui să facem? 

Jacko îşi puse un picior peste braţul fotoliului. 

— Păi, depinde ce doreşti — să afle că ştii de ei sau nu. 

— Dacă sunt ucigaşi plătiţi ar putea încerca oricând să mă scoată din 
circulaţie. Vreau să scap de ei. 

— Nu ştiu de cât timp te urmăresc, dar cred că dacă voiau să te curețe ar 
fi făcut-o până acum. Poate că nu te consideră o ameninţare — deocamdată. 
Trebuie să-ţi dai seama tu de momentul în care devii stânjenitor. Până 
atunci nu-i lăsa să înţeleagă că ştii de existenţa lor. 

— Slavi! Bulman încerca să găsească o legătură oarecare. Chestia asta m- 
a cam zăpăcit. 

— Îi poţi ruga oricând pe amicii tăi din poliţie să-i bage la zdup sau să-i 
hărţuiască. 

— Probabil că i-am cărat după mine în Hampshire, la Anna Brenning, la 
hotel, peste tot. Am lăsat urme vizibile pentru oricine ar fi vrut să mă 
urmărească. 

Jacko continua să zâmbească. 

— Păi, ai fost poliţist. Nu e vina ta că te mişti cam greoi. Aşa sunt toţi 
copoii. 

— Nu mă amuzi deloc, Jacko. Nu vreau să-mi pun din nou capul în 
pericol. 

Jacko redeveni serios. 

— Vrei să stau cu tine câteva nopţi? Momentan prietena mea e foarte 
prinsă cu o dare de seamă complicată, aşa că aş putea conveni cu ea. Bine 
măcar că ai aflat de existenţa lor. 

Bulman îşi scutură capul, se ridică încet şi se duse la fereastră, oprindu-se 
la câţiva paşi de ea. 

— Eşti foarte amabil, dar n-ar fi corect. 

— Credeam că pentru asta m-ai angajat. Să te apăr. 

— Am fost luat prin surprindere, atâta tot. Nu mă gândeam la Europa 
Centrală, ci la ceva mai aproape de noi. A fost o lovitură pe la spate. 

— Unii dintre băieţii ăştia din Europa de Est au fost foarte bine instruiți. 
Pot fi neîntrecuţi în arta filajului. Orice s-ar spune, au fost printre cei mai 
buni. 


— Unii dintre ei, zise Bulman tăios. Nu i-am observat pentru că nu mă 
aşteptam la aşa ceva. Tu, însă, i-ai reperat din prima clipă. Deodată întrebă 
fără nici o legătură: Ce crezi, câte agenţii de „call-girl” există în Londra? 

— Câte găuri are o sită? zise Jacko terminându-şi băutura. 

— Vorbesc serios. 

— Păi, nu cred să găsim vreuna în cartea de telefoane. Te gândeşti că fata 
asta, Connie Smith, trebuind să-şi câştige existenţa, a apelat la o altă 
agenţie? 

— Acum cel puţin vorbeşti inteligent. 

— Ar putea pleca în oricare alt oraş mai mare. 

— Posibil, dar e londoneză. Aici se simte cu adevărat acasă. Şi-ar putea 
schimba înfăţişarea: o perucă, chestii din astea. Zâmbi strâmb. Se pare că se 
poartă deghizarea la femei. Connie trebuie să-şi câştige pâinea undeva. 


Chiar şi în uniforma de puşcăriaşă Veida Ash arăta extraordinar, în ciuda 
celor patruzeci de ani bătuţi pe muchie. Avea un păr blond natural, ten alb şi 
nişte picioare superbe, în ciuda pantofilor fără toc pe care era silită să-i 
poarte; ochii azurii puteau să te îngheţe cu privirea lor inflexibilă. Ea se lăsă 
escortată în camera destinată vizitelor speciale şi se aşeză la masa simplă 
din lemn, aşteptându-şi vizitatorul misterios. Gardiana se postă în spatele ei. 

Peste câteva clipe uşa se deschise şi în încăpere intră un bărbat înalt, 
brunet, de vârstă mijlocie. 

Semăna cu un funcţionar public şi, într-un fel, asta şi era. Veida nu-l mai 
văzuse niciodată; se întrebă dacă nu cumva tipul îşi vopsea părul, căci nu se 
zărea nici un fir alb. 

Fără s-o privească, bărbatul îşi aşeză servieta pe masă, o descuie, dar nu 
scoase nimic din ea. Apoi, ridică privirea peste capul Veidei, spre gardiană, 
care părăsi încăperea fără un cuvânt, încuind uşa în urma ei. 

— O vizită nocturnă. Ce neobişnuit! Acum putem face amor în cadru 
intim. Nu-mi place s-o fac în public. Dar ţie? 

Bărbatul o privi drept în ochi, fără să clipească. Când surâse, în jurul 
ochilor îi apăru un păienjeniş de riduri fine. 

— Ar fi interesant, dacă nu chiar plăcut, dar nu ti-ar folosi la reducerea 
pedepsei. Apoi adăugă maliţios: Şi pe urmă ai tipa că mai vrei, aşa că te 
scutesc de momentele de agonie. 

— Călcându-ţi pe inimă, sper! 


— Bineînţeles. Eşti o femeie frumoasă şi inteligentă, dar nu am venit aici 
să vorbim despre viaţa noastră sexuală. Mă numesc Derek North. Poţi să-mi 
spui cum doreşti. 

— Ai intrat de curând în Serviciul de Securitate, Derek? 

— Am eu faţă de proaspăt recrut, Veida? 

Se străduia să facă prologul cât mai plăcut, avea nevoie de colaborarea ei. 
Ştia că în ultimul timp primea foarte puţine vizite; se pare că nu erau mulţi 
aceia care voiau să fie asociaţi cu numele ei, de teamă că i-ar putea trage la 
fund şi pe ei. 

— Nu, dar nu te-am mai văzut niciodată şi pari altfel decât ceilalţi. Eşti 
atrăgător şi aş vrea să rămâi aici. Cred că aş putea aranja să ni se dea o 
celulă de două persoane. 

Bărbatul continuă să zâmbească. 

— La o condamnare de douăzeci şi cinci de ani închisoare, orice bărbat ţi 
s-ar părea atrăgător. Totuşi, îți mulţumesc. Mi-ar plăcea să rămân, dar din 
nefericire mă cheamă datoria. 

— Draga de ea! Ce corvoadă! 

— Dacă ţi-ai fi văzut de treabă n-ai fi acum aici. Păcat de talentul tău. 
North o examină admirativ. Ai condus cel mai puternic sindicat al crimei 
din Europa, Germania, Polonia, chiar şi Rusia şi asta numai prin 
intermediul contactelor pe care le-ai stabilit în cadrul secţiei pe care o 
controlai în SIS. Aşa ceva cere intuiţie, multă abilitate, putere de 
convingere, tărie şi un devotament deosebit. Din nefericire presupune şi o 
doză mare de lăcomie. Foarte trist! Bănuiesc că îţi lipseşte confortul, nu-i 
aşa? 

— N-aş spune. Am mituit aproape jumătate din personalul de aici. 
Recunosc că îmi lipseşte libertatea de mişcare, dar pot oricând trimite după 
mâncare, am televizor, radio şi asistenţă medicală când e cazul. Asta mai 
compensează într-un fel. Şi apoi, Derek, adăugă Veida aruncându-i un surâs 
cuceritor, nici nu mă gândesc să-mi petrec următorii douăzeci şi cinci de ani 
aici. Deocamdată tatonez terenul. 

— Şi continui să controlezi imperiul de răufăcători, ca înainte de a fi 
arestată. 

— O parte a lui, recunoscu Veida. Mulţi au dispărut şi trebuie să 
reclădesc ceea ce a fost distrus. Cel puţin am o ocupaţie şi te asigur că nu 
voi duce niciodată, dar niciodată lipsă de bani. Ce voiai de la mine, Derek? 


— Presupun că ceea ce au vrut şi ceilalţi. Nu ai fost prea cooperantă. 
Sper să am mai mult succes. În definitiv, e în interesul tău. 

— Vrei să-ţi spun numele grupurilor operative, al organizaţiilor, băncilor, 
să-ţi dezvălui ascunzătoarea banilor şi, în general, să-i trădez pe toţi cei cu 
care am lucrat. Cum poţi spune că este în interesul meu, Derek? 

— Pentru început, s-ar putea să ţi se reducă pedeapsa. 

— Nu mă interesează să mi se reducă pedeapsa, intentionez să mi-o 
reduc singură. În orice caz, aş cere să mi se specifice în scris numărul de ani 
cu care mi se scurtează condamnarea şi ştim amândoi că aşa ceva e 
imposibil de obţinut. Aş rămâne numai cu promisiuni deşarte. Spală-te pe 
cap cu ele, Derek! Ştiu prea bine cum stă treaba cu promisiunile. Nu-mi poţi 
oferi nimic care să mă facă să mă răzgândesc. 

— Nici chiar siguranţa fiicei tale bastarde? 

Veida nu clipi, dar era vizibil tulburată. 

— Derek, asta a fost o lovitură sub centură. Fiica mea nu are nici o 
legătură cu ceea ce fac eu. Cum ai ajuns la ea? 

— Tu ai dat lovituri sub centură ani de zile şi continui să le dai. Nu eşti în 
situaţia de a te plânge. Cât priveşte legătura fiicei tale cu ceea ce faci, nu 
poţi susţine că-şi plăteşte singură taxele şcolare exorbitante. Îşi câştigă într- 
un fel existenţa, poate să-şi plătească singură chiria? Toate astea sunt 
achitate cu bani murdari, dar sunt convins, că ea nu ştie nimic. Nu ştie nici 
cine este în realitate mama ei, nu-i aşa? 

— Să nu îndrăzneşti să-i spui! Veida se albise la faţă, dar experienţa 
îndelungată o învățase să-şi păstreze calmul. Nu pot să cred că te-ai cobori 
până acolo. 

North o privea insistent; una era să o tulburi, alta să o zdrobeşti. 

— Îţi promit că nu ne vom coborî mai jos decât te-ai coborât tu însăţi. Mi 
se pare destul de corect, ce zici? 

Ar fi putut să-l înjure, să folosească nişte invective care i-ar fi dat de 
înţeles că o atinsese în punctul sensibil. Pe vremea când lucra la SIS era 
renumită pentru calmul de gheaţă şi nu avea de gând să-şi schimbe acum 
reputaţia. După primul şoc mintea începuse deja să-i lucreze. 

— Ce doreşti de la mine? 

— Haida-de, Veida, doar ştii foarte bine. Noi şi asta include majoritatea 
poliţiilor europene şi a forţelor de spionaj, vrem să distrugem ceea ce a 


rămas din imperiul tău — un amestec bizar de politicieni corupți şi 
răufăcători. 

— N-ai putea avea niciodată siguranţa că ceea ce-ţi spun este real. Îţi 
atrag atenţia ca să nu pierzi timpul de pomană. 

— Suntem în măsură să apreciem informaţiile. Ne aşteptăm să tăinuieşti 
anumite lucruri; ţi-o spun conştient de faptul că deja te gândeşti la asta. 

— Deci ai fi în stare să distrugi viaţa unei fete nevinovate doar ca să mă 
anihilezi pe mine? 

— Depinde de ce înţelegi prin „nevinovată”, dar în principiu da, suntem 
gata să o facem şi pe asta. 

— Trebuie să mă mai gândesc. 

— Desigur. Îţi putem da un răgaz până mâine la aceeaşi oră. 

— Nu e nici pe jumătate suficient. 

— E mai mult decât suficient. Probabil că te-ai hotărât deja de cine ai 
nevoie şi pe cine poţi pune la zid. Vorbim foarte serios, Veida. Ne-a luat 
ceva timp şi câteva drumuri în Germania până am dat de fiica ta. Până la 
urmă am reuşit să aflăm numele clinicii şi al medicului. Şi... pe al tatălui. 
Nu ne subestima. Miza e prea mare ca să ne permitem să lucrăm cu mănuşi. 
Tu o ştii mai bine decât oricine. 

Veida încercă să zâmbească, dar nu reuşi. 

— Deci l-aţi trimis pe Naşul, zise cu amărăciune. Vă cunoaşteţi meseria. 

— Ca şi tine. Aştept un răspuns. 

— Să văd ce pot aduna până mâine. 

— Ai grijă. Nu ne interesează peştii mărunți. 

— Îţi dai seama că de îndată ce se răspândeşte vestea vor încerca să mă 
lichideze chiar aici? 

— Aşa cum ai ordonat să fie ucişi Terry Shaw şi Katz în timp ce erau la 
închisoare? Nu te aştepta la compasiune din partea noastră. Sunt convins că, 
cu banii tăi, vei cumpăra răgazul de care ai nevoie. Ar mai fi un singur 
lucru. North se aştepta la o reacţie din partea ei faţă de ceea ce i se putea 
părea a fi o capcană. Cum femeia nu reacţionă, North continuă: Probabil că 
ai aflat de moartea lui Ronald Walsh, parlamentarul; ai auzit cumva cine l- 
ar fi putut ucide? 

— Auzisem de el cu mult înainte de a fi asasinat; m-a surprins că n-a 
păţit-o mai demult. Veida îl privi glacial. Pentru Dumnezeu, de ce ar trebui 
să ştiu eu ceva despre treaba asta? Ce pot afla eu de aici? Oamenii nu mă 


vizitează de frică să nu fie urmăriţi şi persecutați de băieţii tăi pentru că au 
îndrăznit să mă vadă. 

— Poate că am putea ajunge la o înţelegere în privinţa vizitatorilor. Mă 
gândeam că ai auzit ceva din întâmplare. Aici sunt o grămadă de pipiţe; 
dacă ar trebui să plăteşti pentru vreo informaţie ţi-am putea rambursa banii. 
Ne-ar fi de folos şi am încerca să-ţi uşurăm viaţa aici, înăuntru. 

— Dacă aflu ceva vă voi anunţa. Vreau să se consemneze dacă vă voi fi 
de folos. În orice caz, era timpul ca nenorocitul ăla să-şi găsească naşa. 

North închise servieta şi se ridică fără să se grăbească. 

— N-am specificat că a fost o femeie. Nu ştie nimeni cu certitudine. 

Veida zâmbi din nou. 

— Crede-mă, Derek. Ascultăm şi noi ştirile şi citim ziare. Aici toţi sunt 
convinşi că a fost o femeie; ar trebui să treci mai des. Apoi adăugă, în chip 
de rămas-bun: i-au spus că am cerut să mi se instaleze un fax? 

Înainte de a ciocăni în uşă, bărbatul se întoarse surâzând. 

— Presupun că mi-am ratat orice şansă în materie de sex? Îmi pare rău. 
Pe mâine. 


După ce ieşi din apartamentul lui Bulman, Jacko se opri în capul scărilor, 
aşa cum făcuse Marshall cu o seară în urmă. Deşi se afla în partea cea mai 
întunecată a verandei şi nu putea fi zărit din stradă, Jacko ştia că fusese 
văzut când ieşise pe uşă, luminat din spate de becul de pe hol. Simţea că 
acel cineva se afla pe trotuarul de vizavi, deşi nu vedea pe nimeni. 

Jacko îşi pusese de prea multe ori viaţa în pericol, ca să-şi permită să nu 
asculte de instincte. Primul impuls a fost de a tranşa lucrurile imediat, dar 
apoi îşi aduse aminte de ceea ce-i spusese lui Bulman şi, cu destulă 
strângere de inimă, se hotărî să ignore umbra. Îi va lăsa să creadă că nu ştie 
de existenţa lor. Coborî încet scara, zăbovi câteva clipe pe trotuar, privind în 
susul şi în josul străzii, apoi porni spre casă, mergând agale, cu mâinile 
înfundate în buzunare. 

Strada era aproape pustie. Ora de vârf trecuse de mult şi oraşul începea să 
se cufunde în linişte. Înainte de a da colţul simţi cum o umbră se desprinde 
din întuneric şi porneşte pe urmele lui. Asta însemna că locuinţa lui Bulman 
era supravegheată de cel puţin doi oameni şi că unul rămăsese în continuare 
la post. Se străduia să meargă cu paşi egali, încercând să distingă între 


zgomotele făcute de trecătorii ocazionali sunetul egal al paşilor 
urmăritorului. 

Jacko se îndreptă spre strada principală mult mai circulată; acolo era mai 
uşor să scape de umbra care se ţinea scai de el. Cum Jacko făcea parte 
dintre cei care preferat să-şi înfrunte adversarul decât să-şi piardă urma, 
instinctiv se hotărî să facă abstracţie de sfatul pe care i-l dăduse lui Bulman. 
El reveni pe străzile lăturalnice, încercând să-l atragă în cursă pe urmăritor. 

Se depărtă din ce în ce mai mult de bulevard, afundându-se în străduţele 
pustii. 'Trecătorii se răriseră şi acum îi era mai uşor să distingă paşii 
necunoscutului care răsunau în spatele lui, pe trotuarul opus. El trebuia să 
facă prima mişcare şi nu avea voie să dea greş. Se prefăcu că îşi consultă 
ceasul la lumina unui felinar, apoi iuți ritmul, ca unul care se află în 
întârziere. Ajunse la colţ şi sări în spatele unui şir de maşini parcate lângă 
bordură, ghemuindu-se imediat. 

Mai mult auzi decât văzu bărbatul agitat. Necunoscutul începu să alerge. 
Prin geamul maşinii zări o siluetă ţâşnind pe lângă el. Calculase exact 
timpul pentru că nu se vedea nimeni prin preajmă, dar n-avea de unde să 
ştie pentru câtă vreme. Aşteptă încordat, convins că bărbatul se va întoarce. 
Aşa se şi întâmplă. 

Omul, dându-şi seama că Jacko nu se putuse îndepărta atât de mult, se 
întorcea încet, strângând în mână o lanternă cu care lumina gangurile 
întunecate. Jacko se făcu mai mic, apoi se strecură în spaţiul dintre două 
maşini şi rămase nemişcat. Fasciculul de lumină al lanternei era uşor de 
urmărit. Îşi calculă cu precizie momentul saltului şi plonjă fulgerător asupra 
adversarului, asemenea unui şobolan turbat care se repede la gâtul omului. 
Lanterna sări în sus, împrăştiind o rază spiralată de lumină şi căzu cu 
zgomot pe trotuar. 

Oricare altul s-ar fi prăbuşit instantaneu sub forţa loviturii, dar 
necunoscutul era bine clădit şi, în plus, apărat de paltonul gros. Căzu în 
genunchi şi se răsuci, încercând să-l apuce de picioare pe Jacko. Urmă o 
încleştare sălbatică, dar tăcută. 

Văzând că nu şi-a făcut duşmanul una cu pământul, Jacko intui că avea 
de-a face cu cineva antrenat. Adversarul lui avea avantajul greutăţii 
corporale; noroc că Jacko nu uitase mai nimic din ceea ce învățase şi se 
menţinuse în formă. Era curată nebunie! 


O pereche de tineri care dădu peste ei se întoarse repede pe călcâie 
îndepărtându-se în fugă. Cei doi bărbaţi continuau să se lupte. Jacko găsi 
prilejul să-l izbească pe celălalt cu capul de marginea bordurii. Chiar şi aşa 
se văzu nevoit să repete mişcarea de mai multe ori până trupul adversarului 
se lăsă moale pe asfalt. 

Jacko privi înjur încercând să-şi recapete suflarea. Nu avea timp, trebuia 
să-l scoată cât mai repede pe individ de pe caldarâm. Cu mari eforturi târî 
corpul spre scara celei mai apropiate case, rugându-se să nu iasă nimeni în 
clipa aceea. 

Omul era masiv şi la jumătatea scării Jacko se opri să răsufle. Auzi nişte 
paşi apropiindu-se şi se aşeză grăbit lângă trupul fără vlagă. Izbuti să-l 
ridice, astfel încât capul celuilalt să se odihnească pe umărul lui. Doi bărbaţi 
trecură pe lângă scară şi unul observă ciudata pereche aşezată pe trepte. 

— Te simţi bine, amice? Prietenul tău pare cam afumat. Vrei să-ţi dăm o 
mână de ajutor? 

— E-n regulă! N-a ştiut niciodată când să se oprească. Mă odihnesc 
puţin, apoi îl duc în casă. 

— Vrei să te ajutăm, zise cel de-al doilea bărbat. 

— Nu. În orice caz, vă mulţumesc. Să-l lăsam puţin la aer curat. Dacă 
intră la căldură sunt sigur că i se face rău. 

Cei doi se îndepărtară şi Jacko lăsă să-i cadă braţul cu care sprijinea 
spatele celuilalt. Îşi simţea haina năclăită de sângele care curgea din capul 
necunoscutului şi asta îl îngrijora puţin. Se ridică în picioare, îl prinse de 
subsuori şi începu să-l târască în sus, pe scări, spre verandă. Când ajunse, 
înghesui corpul în colţul cel mai întunecat, unde nu-l mai putea vedea nici 
un trecător. Nu-i mai rămânea decât să spere că nu va ieşi nimeni din casă. 
Se mulţumi să-l percheziţioneze sumar pe bărbatul inconştient, pentru că nu 
avea la îndemână o lanternă. 

Tot ce putea face era să-şi îndese buzunarele cu mărunţişurile găsite, 
rămânând să le examineze în tihnă mai târziu. Primul lucru pe care-l 
descoperi fu un pistol destul de voluminos. Era neaşteptat de greu şi când îl 
strânse între degete îşi dădu seama că trebuie să fie prevăzut cu un telescop 
sau chiar cu un laser care să permită vizibilitate optimă pe timp de noapte. 
Imediat după aceasta găsi şi amortizorul. După ce îşi umplu buzunarele, se 
ridică nesigur pe picioare şi se sprijini epuizat, dar mulţumit, de una dintre 
coloane. 


Nu-şi revenise încă după luptă. Aruncă o privire spre silueta chircită. 
Deşi respira abia perceptibil şi avea pulsul slab, Jacko era convins că 
bărbatul îşi va reveni. De altfel, nu putea face nimic fără să rişte să intre el 
însuşi în belea. 

Coborî scările împleticindu-se. Îşi simţea palmele lipicioase din cauza 
sângelui. Bănuia că era pătat peste tot, aşa că trebuia să se ferească de 
arterele mai aglomerate şi, cu atât mai mult, de mijloacele de transport. O 
dată ajuns pe trotuar îşi îndreptă spatele şi cântări în gând posibilităţile de a 
ajunge cât mai repede acasă. Avea de parcurs o bucată bună de drum. Îi 
trecu prin minte să fure o maşină. Apoi, brusc, liniştea fu sfâşiată de 
sirenele maşinilor de poliţie şi fulgerele albastre ale luminilor de 
semnalizare străpunseră întunericul. Oare cei doi tineri care făcuseră cale 
întoarsă telefonaseră la circumscripție? 

Jacko încercă să se refugieze din calea patrulei care i se păru a fi mai 
aproape decât se aştepta. Lumina farurilor explodă în bezna care învăluia 
strada, în spatele lui. Era împroşcat din cap până în picioare de sânge, avea 
în buzunar un pistol, un amortizor şi multe mărunţişuri care nu-i aparţineau. 
Îl înjură printre dinţi pe Bulman. În mai puţin de o zi, viaţa lui se întorsese 
pe dos, iar dacă îl mai prindea şi poliţia va avea parte de o adevărată 
încurcătură. 

Maşina poliţiei dădu colţul cu sirenele urlând. Geamurile caselor se 
luminară şi oamenii apărură la ferestre. Jacko îşi dădea seama că era prea 
târziu să fugă. 

Jacko era obişnuit cu efortul fizic şi reuşea să treacă peste situaţiile 
dificile mulţumită experienţei vaste pe care o avea, dozei zdravene de curaj, 
instinctului şi, uneori, norocului. Dacă ar fi pornit pe stradă ar fi fost 
singura persoană neinteresată de prezenţa maşinii poliţiei în cartier. 
Automobilul încetini şi trase lângă bordură. Unul dintre poliţişti coborî, în 
timp ce colegul lui de la volan opri sirena care se stinse încet, cu un vaiet 
prelung. Câţiva dintre locatarii aplecaţi peste pervazuri strigară ceva. Cei 
mai mulţi nu auziseră nimic până nu-i trezise sirena. 

Unii coborâseră deja în faţa casei şi Jacko răsuflă uşurat, continuând să 
privească din locul lui retras spre agitația de la capătul îndepărtat al 
străduţei. Observă cu satisfacţie că vreo câţiva locatari plini de zel şi 
curiozitate îi făceau fără să ştie jocul, monopolizând atenţia echipajului de 
poliţie. Ofițerii încercau să afle cum se produsese încăierarea. Era 
momentul ideal să o întindă. Începu să se retragă încet, până ce ajunse la 
colţul străzii. De acolo o rupse la fugă, cât mai departe de locul luptei, 
tăindu-şi drum prin alei strimte şi străzi lăturalnice, încercând să-şi piardă 
urma. Era conştient că nu va dura prea mult până ce vor descoperi trupul 
înghesuit în colţul verandei. 

Trecuse deja de miezul nopţii când ajunse acasă, într-un cartier din nordul 
oraşului. Fuga de la locul faptei fusese doar un aspect al problemei. 
Neîndrăznind să se urce într-un mijloc de transport în comun ocolise mult, 
ceea ce sporise şansele de a da nas în nas cu un poliţist singuratic sau cu o 
patrulă. Descuie repede, intră şi rămase câteva clipe sprijinit cu spatele de 
uşă. 

Nu aprinse lumina. Probabil că Georgie dormea deja în camera de la etaj 
şi nu dorea să o trezească. Lăsase un mesaj pe robot în care o anunţa că 
întârzie, dar cu siguranţă că nu ar fi fost încântată să-l vadă în starea în care 
se afla. Merse bâjbâind până la toaleta de serviciu de la parter, închise uşa 
încet şi aprinse lumina. 

Jacko se cutremură de ceea ce văzu. Faţa şi hainele îi erau împroşcate de 
sânge, iar încheieturile julite. Se întreba cum o fi arătând adversarul său. Îl 


fulgeră gândul că poate l-a ucis. O, Doamne! 

Se dezbrăcă în încăperea strimtă şi se spălă cât putu mai bine. Îşi strânse 
hainele, stinse lumina şi se duse tiptil până la cuierul din hol. Îşi găsi pe 
pipăite paltonul şi se întoarse în vârful picioarelor în biroul mic din fundul 
casei. Închise uşa, aprinse luminile, îmbrăcă repede paltonul, apoi goli 
buzunarele hainelor pătate şi le înghesui sub masa de scris. 

Când termină cu toate astea se simţea epuizat. Îşi înfăşură paltonul în 
jurul mijlocului, se aşeză la birou şi se apucă să examineze ceea ce găsise. 
Arma era un revolver 357 Colt Trooper, model 7 şi avea montat un detector 
de ţintă cu laser, aşezat chiar deasupra ţevii, astfel încât acoperea cătarea 
obişnuită, ajungând până în spate, la locaşul bateriilor, îl cântări în mână şi-i 
aprecie greutatea cam la patru livre. Lui i se părea prea greoi şi incomod; ar 
fi avut nevoie de antrenamente speciale ca să îl poată mânui cum se cuvine. 
Bănuia că distanţa de tragere era înjur de douăzeci şi cinci de yarzi, ca la 
toate armele de acelaşi tip. Pistoalele astea nu puteau fi prevăzute cu 
amortizoare de sunet, aşa că se întrebă la ce servea cel pe care-l găsise în 
buzunarul necunoscutului. Chiar şi în întuneric, nu putea să nu găsească cea 
de a doua armă ascunsă în hainele individului. Deci, undeva trebuia să mai 
existe una. 

În portmoneu găsi patruzeci şi cinci de lire, adresa unei agenţii de call- 
girl, mâzgălită pe un petic de hârtie de ziar şi o chitanţă în valoare de opt 
sute de lire, cu o semnătură indescifrabilă. Mai erau două pachete de 
bomboane de mentă, nişte gumă de mestecat, o legătură de chei, dintre care 
două rotunde şi ceea ce trebuiau să fie cheile de la o maşină, toate prinse pe 
acelaşi inel. Nu găsi nici un act de identitate, lucru ce nu-l surprinse prea 
tare. 

Era absorbit de studierea obiectelor când Georgette Roberts intră în 
cameră, îmbrăcată într-un halat de casă subţire. Rămase în prag, privindu-l 
înfricoşată. 

— Credeam că te-ai lăsat de asta, zise ea cu un tremur în glas. 

Jacko o privi şi constată că arată superb chiar şi în miez de noapte, 
nefardată. Prezenţa ei îi dădu un sentiment de siguranţă care risipi un pic 
teama stârnită de aventura în care se aruncase. 

— Aşa şi este. Vrei să mă laşi să-ţi explic? 

Georgie se sprijini de tocul uşii, cu braţele încrucişate. 

— Îmi explici acum sau te mai las să te gândeşti până fac o cafea? 


— Îţi pot explica acum... 

— Dragule, înainte de a începe, să ştii că nu vreau să aud minciuni. Sunt 
avocat; nu îndrăznesc să mă mai compromit, aşa cum am făcut-o altădată. 
Atunci te-am ajutat, dar nu vreau să-mi forţez norocul. Priveşte în ce hal îţi 
sunt mâinile; trebuie pansate. Şi vânătăile de pe faţă! Ce dracu” ai făcut? 

Pe măsură ce-l privea mai atentă, devenea mai alarmată; nimic din ceea 
ce vedea nu avea darul să o liniştească. Se lăsă sfârşită pe cel mai apropiat 
scaun, în timp ce el începu să-i povestească ce s-a întâmplat. 

Georgie asculta cu o expresie care sugera că nu auzea pentru prima oară 
aşa ceva. Era limpede că-l urmărea ghinionul; de fapt nu, el îl căuta, fără să- 
şi dea seama. În timp ce Jacko povestea, poticnindu-se din când în când, 
acolo unde ceva îi suna fals străduindu-se să se justifice, Georgette îşi zicea 
că îl va iubi întotdeauna, deşi ştia că nu se va schimba niciodată. Dar merita 
să rişte tot ce obținuse cu atâta efort, continuând să trăiască cu el? Şi aşa 
avea destul de furcă pentru a ţine piept colegilor plini de prejudecăţi, care 
nu erau deloc încântați să aibă în preajmă o femeie-avocat şi încă una foarte 
inteligentă. 

— Numai atât? zise într-un târziu. Te-ai dus doar să-ţi vezi un prieten şi 
vii acasă bătut măr şi cu o armă străină în buzunar. I se poate întâmpla 
oricui, nu? 

Jacko era obosit, îl durea tot corpul şi se simţea mizerabil. 

— Ştiu că sună stupid, dar Bulman a fost unul dintre cei mai buni poliţişti 
ai Scotland Yard-ului. Acum e într-un impas. Trebuie să-l ajut; îi sunt 
îndatorat. 

— Pentru că ţi-a ajutat fratele? 

— Fratele meu a însemnat foarte mult pentru mine. Ştii asta, Georgie. 
Memoria lui ar fi fost întinată dacă i s-ar fi întocmit un dosar. 

— Poţi să-l crezi pe Bulman? 

— Da, răspunse Jacko după o clipă de gândire. E viclean, dar cred că în 
fond e un om cinstit. 

— Aşa cum şi tu eşti viclean, dar de fapt cinstit. Asta nu te împiedică să 
fabulezi atunci când îţi convine. Nu crezi că asta a făcut şi el? 

— Georgie, nu ţi-am spus basme. L.-aş fi putut evita pe individ, dar m-ar 
fi prins altă dată. 

— Şi-acum ce-o să faci? 


— Îl informez pe Bulman. După aceea cred că vrea să plecăm în 
Germania. Nu ştiu exact când. Georgie, lasă-mă să fac treaba asta. Omul e 
în bucluc. Când am acceptat nu mi-am dat seama cât de gravă este situaţia; 
abia acum mi-am format o idee. E un detectiv al naibii de bun. Nu o să te 
implic în nici un fel. Te rog să mă crezi. 

— Sunt deja implicată prin faptul că trăiesc cu tine. Nu vreau să ajung 
văduvă înainte de a ne căsători. Of, Jacko, pentru un tip atât de dur, zău că 
eşti tâmpit! 

— De asta mă iubeşti, zise Jacko, riscând un zâmbet. 

Georgie se ridică şi veni lângă el. 

— Te rog nu uita că nu te mai poţi baza pe forţa sau ajutorul colegilor. 
Privi arma de pe birou şi se înfioră. Indivizii care poartă asemenea pistoale 
sunt de obicei hotărâți să le folosească. Ar trebui să vii mai des pe la 
tribunal. 

Jacko nu-i răspunse şi Georgie adăugă: 

— Tu îi asiguri spatele lui Bulman, dar pe al tău cine ţi-l asigură? 


Cam la vremea când Jacko ajungea acasă, Veida Ash forma un număr pe 
telefonul celular. Ca mai toţi puşcăriaşii cunoştea controversele legate de 
tratamentul îngăduitor aplicat în unele din închisorile pentru bărbaţi. 
Privilegii ca telefoane celulare, pentru i ei care şi le puteau permite, vizite 
acasă la sfârşit de săptămână, ieşiri la cumpărături, mâncare şi băutură 
aduse de familie şi alte mărunţişuri care contribuiau la confortul 
prizonierilor indignaseră întreaga naţiune, dai situaţia rămânea neschimbată, 
în timp ce Ministerul de Interne încerca să se eschiveze aruncând vina în 
cârca altora. 

Deocamdată nu se interesase nimeni de situaţia din închisorile pentru 
femei şi pentru asta tovarăşele de suferinţă le erau recunoscătoare bărbaţilor 
care distrăgeau atenţia tuturor. Femeile cu educaţia şi poziţia Veidei nu se 
bucurau întotdeauna de simpatia colegelor mai dure, dintre care unele 
puteau deveni extrem de violente şi de crude; acestea descopereau de obicei 
repede aura care le înconjura pe cele ca Veida şi care le deosebea de restul 
deţinutelor. Unele ajunseseră chiar să se teamă de ea. Femeile i-au 
recunoscut rapid duritatea şi priceperea şi foarte curând a ajuns să aibă 
acolite care îi făceau tot felul de servicii pentru care erau răsplătite. Bogăția 


ei imensă forma o barieră chiar în faţa acelora care ar fi vrut să o calce în 
picioare. 

Cu toate acestea, Veida se ferea să întindă prea mult coarda şi avea grijă 
să nu ofenseze autorităţile închisorii. Trase pătura peste cap, lăsând destul 
loc pentru antenă şi începu să apese tastele. Dură destul timp până ce auzi 
vocea unei femei abia trezită din somn. 

— Veida, şopti. Mă auzi? Trebuie să vorbesc încet. 

— Te aud destul de slab. Probabil că e ceva urgent. 

— Da. Trebuie să sacrific câţiva oameni şi am nevoie de ajutorul tău să 
fac treaba repede. M-am gândit de cine mă pot lipsi şi de cine nu. Mi-a fost 
foarte greu să hotărăsc. Vreau să-i las să creadă că le ofer nişte oameni de 
legătură importanţi, dar în acelaşi timp te rog să-i avertizezi ca să se poată 
da la fund un timp. Îi voi anunţa când îşi pot relua activitatea. Va trebui, 
totuşi, să le arunc câţiva peşti mai mari, altfel vor deveni bănuitori. Ai auzit 
ce ţi-am spus? 

— Am auzit. 

— Nimic în ţara asta. Câteva celule din Germania, Polonia, 
Cehoslovacia, România şi Bulgaria vor trebui să-şi intensifice un timp 
activitatea. Poate şi una mai mică din Rusia. Trebuie anunţate toate 
secţiunile importante chiar de-ar fi să-ţi pierzi toată noaptea. Acum notează 
ce-ţi spun: sacrificăm celulele opt, zece, şaptesprezece şi optsprezece. Poate 
le vom reactiva mai târziu, n-am ce face. Dacă nu renunţ la ele s-ar putea să 
fiu trecută la izolare şi asta ne-ar afecta mult mai mult. Nu le spune nimic. 
Ia legătura cu Eric. El va şti exact ce are de făcut. 

— Eşti sigură? 

— Altfel n-aş vorbi acum cu tine. E păcat, dar se fac nişte presiuni 
enorme. Asemenea lucruri se întâmplă şi trebuie să fim realişti. 

— Se face. ÎI sun imediat pe Eric. 

— După ce termini distruge ce ai notat. Ca să ne fie mai uşor, am ales 
secţiunile care, din punct de vedere financiar, sunt cele mai indicate să fie 
sacrificate. Nu învârt bani grei. 

— Unele au oarecare potenţial. 

— Asta rămâne la latitudinea mea. Tu fa ce ţi-am spus. 

— Desigur. 

Veida observă imediat răceala din glasul interlocutoarei şi îşi aminti 
imediat cu cine trata. 


— Vrei să-mi spui ceva? 

— Poliţia continuă să-l caute pe asasinul lui Walsh. Bănuiesc că ai citit 
despre asta sau ai văzut la televizor. Se auzi un râs înfundat. Oare cine l-o fi 
lichidat? Un tip pe nume Bulman, tot dă târcoale cazului. 

— Bulman? George Bulman? L-am întâlnit de câteva ori pe când 
colabora cu Cinci-ul şi cu SB. La un moment dat era un fel de om de 
legătură. În ce sens dă târcoale? 

— Se interesează de asasinarea lui Walsh. 

— Ce treabă are el cu cazul, când de asta se ocupă Scotland Yard-ul”! 

— Nu ştiu. Se pare că investighează de unul singur. Nu prea-l văd 
ajungând la vreun rezultat. 

— Nu-l subestima pe Bulman. Ai aflat pentru cine lucrează? 

— Mi-a spus că reprezintă interesele familiei lui Walsh. 

— Vrei să spui că te-ai întâlnit cu el? 

— A fost la mine de două ori. 

— Şi l-ai crezut? 

— Ştiu şi eu... Oricum, n-are importanţă. 

— Ba ar putea avea foarte mare importanţă, presupunând că Bulman nu 
s-a tâmpit între timp. Poliţia te-a lăsat în pace? 

— E prematur să-ţi dau un răspuns. 

— Trebuia să mă informezi în legătură cu Bulman. 

— Ştii bine că trebuie să aştept să mă contactezi tu. M-ai întrebat şi ţi-am 
răspuns. Nu pot face mai mult. Oricum, e sub supraveghere şi dacă va fi 
nevoie, ne vom ocupa de el. 

Vocea căpătă din nou inflexiuni glaciale, sunând aproape ca un 
avertisment. 

— Încearcă să ţii legătura cu el şi, dacă simţi că devine periculos, ia 
legătura cu mine. Noapte bună. 

După ce închise telefonul, Veida rămase întinsă pe pat, resimţind din plin 
sentimentul de frustrare pe care i-l provoca recluziunea. În momente de 
criză ca acesta era nevoită să se bizuie pe intermediari; acum ar fi trebuit să 
fie liberă ca să poată controla situaţia. Faptul că, deşi se afla în închisoare, 
mai comanda ceea ce reprezenta una din cele mai mari organizaţii criminale 
din Europa, vorbea de la sine despre respectul profund de care se bucura, 
dar şi despre experienţa ei redutabilă şi multiplele relaţii create pe vremea 
când lucrase în SIS. Nu voia să se hazardeze într-o evadare prematură; 


trebuia să planifice riguros totul şi s-o facă la momentul potrivit. În clipa 
aceea ar fi avut nevoie de libertate mai mult ca oricând. 


A doua zi dis-de-dimineaţă Jacko îl sună pe Bulman. Dormise puţin şi se 
trezise devreme. 

— Crezi că ai putea veni până la depozitul meu de lângă docuri fără să fii 
urmărit? 

— Nu ne-am putea întâlni undeva mai aproape? 

— La ora nouă. Am să-ţi arăt ceva. 

Bulman scoase maşina din garaj. Nu-i plăcea să conducă prin Londra la 
orele de vârf, dar era convins că invitaţia lui Jacko avea un motiv bine 
întemeiat. Nu-şi dezlipi ochii de pe oglinda retrovizoare, dar nu remarcă 
nici o maşină care să-l urmărească; coloana îşi schimba neîncetat 
componenţa şi Bulman ar fi recunoscut fără jenă, în faţa oricui, că pe 
vremea când era poliţist nu ar fi făcut doi bani ca şofer de patrulă. 

După un timp ajunse lângă şirul de depozite aparent părăsite. De aici 
până la docuri mai erau doar câţiva paşi. Continuă să ruleze pe strada 
pavată cu piatră cubică şi plină de hârtoape, până dădu cu ochii de firma pe 
care scria: „închirieri de costume”. Încetini şi parcă maşina pe partea 
cealaltă a străzii. 

Găsi în dreptul uşilor duble butonul unei sonerii, apăsă pe el şi aşteptă 
până ce o tânără exuberantă veni să-i deschidă, întrebându-l cum se 
numeşte. Era aşteptat, aşa că intră şi merse pe lângă nişte şiruri 
interminabile de costume de epocă, pigmentate ici-colo cu piese de 
îmbrăcăminte modernă, până ce ajunse la birourile cu geamuri largi. Fata îl 
invită să intre în cel mai spaţios şi îl anunţă că domnul Jackson îl roagă să 
aştepte câteva clipe. Chestia asta îl irită puţin, mai ales că Jacko îl prevenise 
că e vorba de ceva urgent. 

Jacko îşi făcu apariţia după vreo zece minute. Bulman deschise gura să 
protesteze, dar văzându-i vânătăile şi pansamentele se mulţumi să întrebe: 

— Ce dracu? ţi s-a întâmplat? 

— M-am ciocnit cu unul dintre ăia care te filează. Cafea? Bulman dădu 
din cap şi Jacko intră în chicineta despărțită de restul biroului printr-un 
panou de sticlă şi le spuse ceva celor două fete care îşi făceau de lucru 
acolo. 


— S-au luat după tine? întrebă Bulman, aşezându-se în faţa biroului lui 
Jacko surprinzător de ordonat. 

— Nu chiar. Jacko îi povesti ce se întâmplase. 

— Şi tu care spuneai să nu ne trădăm că ştim de existenţa lor. Îşi cobori 
privirea spre mâinile lui Jacko. Văd că ţi-a dat ceva de furcă? 

— Mda. Era un tip puternic. Mă aşteptam să se anunţe ceva la radio sau 
la televizor, dar nu s-a spus nimic. Nu se poate să nu-l fi găsit. 

— Poate că a reuşit să se strecoare. Văd că tu te-ai salvat. 

Cu un aer meditativ Jacko scotoci într-un sertar şi scoase obiectele pe 
care le găsise. 

Văzând revolverul, Bulman tresări. 

— Iisuse! Şi ăsta stătea în faţa locuinţei mele?! 

— Cu încă unul. Apropo, n-ai scăpat de „umbră”. Te-am aşteptat pe o 
străduţă lăturalnică, aproape de depozit. Te-am văzut când ai venit şi l-am 
văzut şi pe tipul care se ţinea după tine. A oprit maşina după colţ, aşa că a 
trebuit să ocolesc puţin ca să nu mă vadă. De aceea am întârziat. 

Bulman oftă. 

— Nu m-am priceput niciodată să scap de filatori şi asta în primul rând 
pentru că nu-i observ. E limpede că vor ceva de la mine, dar ce?! 

— Înseamnă că i-ai băgat în sperieţi dacă au fost în stare să posteze nişte 
tipi înarmaţi în faţa uşii tale. 

— lar acum au aflat că mă ajuţi, ceea ce te bagă în aceeaşi oală cu mine. 

— Bine-nţeles. Dar au învăţat ceva: nu suntem nişte neajutoraţi, iar ei au 
pierdut o armă şi poate că le-am scos un om din joc, cel puţin pentru o 
vreme. Arătă spre obiectele aliniate pe birou. N-am găsit nici un act de 
identitate, dar e clar că ştiu unde să o găsească pe Connie Smith. 

— Tipul era străin? 

— Nu s-a prezentat. Era beznă, l-am atacat în timp ce sta cu spatele la 
mine, iar după aceea am fost prea ocupat ca să mai observ ceva. Există o 
mulţime de tipi cu mutră de străini, deşi s-au născut aici. Partea proastă e că 
n-a scos o vorbă, ceea ce înseamnă că a fost bine instruit; cel puţin asta e 
părerea mea. Avem de-a face cu nişte profesionişti, amice. E suficient să te 
uiţi la armă ca să te convingi. Jacko îşi propti palmele pe tăblia biroului. 

Când fata aduse cafelele, Jacko aruncă un ziar peste revolver; rămaseră 
amândoi tăcuţi preţ de câteva clipe. Apoi Jacko spuse: 


— Din cauza acestui incident am probleme serioase cu prietena mea. Dar 
am promis să te ajut şi n-am de gând să-mi calc cuvântul. Îţi sunt îndatorat 
pentru fratele meu. 

— Mulţumesc. Bulman se ferea să vorbească despre fratele lui Jacko. 

— Şi-acum ce facem? Nu-i pot elimina unul câte unul, e clar că n-o să te 
scape din ochi. 

— Am lista călătoriilor făcute de Walsh în străinătate, dar mi s-au dat 
prea puţine date despre ce a făcut şi mai ales despre oamenii pe care i-a 
întâlnit. Trebuie să aflu mai multe în acest sens. 

— Spuneai ceva despre Germania. Rămâne valabil? 

— Poate. Dar mai întâi trebuie să aflu mai multe despre Walsh. 

— Deci călătoria în Germania nu are legătură cu el, ci mai degrabă cu 
Anna Brenning, nu-i aşa? 

— Te voi informa când voi avea date mai precise. 

— Mi se pare că nu prea ai informaţii clare despre toată afacerea asta, 
remarcă Jacko în treacăt, aşezând cana pe masă. 

— Ai dreptate. Walsh a fost şeful unui conglomerat imens. Colegii lui 
trebuie să fie la curent cu multe dedesubturi, dar sunt convins că n-o să-mi 
spună nimic dacă-i întreb. Nu am nici o putere oficială. Bulman rămase pe 
gânduri. După câteva clipe, ridicând brusc privirea spuse: Cunoşti vreun 
falsificator priceput? 

— Nu sunt un infractor. 

— Ştiu bine că nu eşti. Dar cunoşti vreunul? 

— Cunosc vreo doi. Nu i-am mai văzut de mult timp. 

— Crezi că ar putea falsifica o legitimaţie a Ministerului Comerţului? Ar 
trebui executată în cel mai scurt timp. Bulman îşi scoase portmoneul şi 
extrase o fotografie. Asta e o poză de paşaport făcută la minut. Cred că 
merge. 

Jacko luă fotografia şi zâmbi şmechereşte: 

— Îmi ceri să încalc legea? Tocmai tu, care ai fost poliţist? Nu e cinstit. 

— Ştiu. Poţi să rezolvi? 

— Sigur că da. Cum rămâne cu mardeiaşii care te urmăresc? În caz că au 
pus unul şi pe urmele mele ce fac, îl pierd sau îl las să se ţină după mine? 

— Pierde-l, ca să nu miroasă cu ce ne ocupăm. Trebuie să lucrăm pe şest. 

— Se rezolvă! 

— OK. Fă tot ce crezi de cuviinţă. 


— Lasă-mă câteva clipe să aranjez lucrurile aici, pentru că voi lipsi cam 
multişor. Împinse în spate fotoliul pe role. După-amiază trebuie să vină 
nişte tipi de la cinematografie, dar se descurcă fetele. Se ridică. O să-ţi arăt 
unde. Să-ţi laşi maşina pentru o vreme. 

— Dar o să am nevoie de ea, protestă Bulman. 

— Dacă vrei să-ţi piardă urma n-o să ai nevoie. Hai cu mine. 

În spatele depozitului se întindea o fâşie lungă de beton pe care fusese 
construită o mică anexă. Uşa era pe latura opusă, astfel încât nu putea fi 
văzută din colţul clădirii principale. În magazie erau o mulţime de cutii 
goale de carton şi cuiere. În locul gol lăsat la mijloc se afla un Ferrari de 
culoare roşie. Jacko privi admirativ maşina şi zâmbi. 

— Nu-i aşa că e o splendoare? M-am oferit să fac un serviciu cuiva, iar 
individul pe care îl păzeam s-a burzuluit la mine şi mi-a aruncat în aer 
Ferrari-ul pe care-l aveam. Pe zid se mai văd încă urmele exploziei. După 
ce ne-am cunoscut mai bine şi-a dat seama că a greşit şi mi-a cumpărat o 
maşină nouă. Frumoasă, nu?! 

Jacko urcă la volan, porni motorul şi scoase maşina pe alee. Cei doi 
bărbaţi ocoliră clădirea; aproape în aceeaşi clipă o umbră se retrase 
precipitat. 

— Au devenit cam neglijenţi, remarcă Jacko. l-aţi maşina şi du-o în 
spate. Eu rămân aici să-l ţin la distanţă pe amicul nostru. 

Lui Bulman nu-i surâdea ideea de a-şi lăsa maşina într-un loc străin, dar 
se conformă fără comentarii; ocoli clădirea şi o parcă în locul Ferrari-ului. 
Se întoarseră în clădirea principală pe aleea din spate şi Jacko le dădu 
instrucţiuni fetelor. 

— Gata, zise întorcându-se spre Bulman. Putem pleca. 

Bulman se strecură cu greu în maşina destul de incomodă pentru un om 
cu gabaritul lui. În timp ce-şi fixa centura, spuse: 

— Trebuie să mă duc până acasă după nişte lucruri. 

Jacko trase o înjurătură printre dinţi. 

— Nu pot să cred! Vrei să scăpăm de indivizii ăia sau nu? Până nu 
terminăm treaba n-o să mai vezi casa aceea. Pomi motorul şi zâmbetul îi 
reveni pe buze. Hai să mergem! Le dăm o lecţie nenorociţilor ălora. 

Nu exista altă cale de ieşire decât prin faţa depozitului. Jacko dădu colţul 
în viteză, într-un scrâşnet infernal. Bulman se apucă de portieră în timp ce 


Jacko acceleră îndreptându-se spre colţul îndepărtat, dincolo de care se 
ascundea maşina urmăritorilor. 

Bulman aprecie îndemânarea cu care conducea Jacko, zicându-şi că noul 
său prieten are toate calităţile care îi lipseau lui. Spera că împreună vor 
reuşi să dea de capăt afacerii. 

Trecură în viteză pe lângă colţ şi cealaltă maşină demară imediat, 
urmându-i la mică distanţă. Îşi dădură seama că şoferul era un as al 
volanului. Acesta ştia că o dată ajunşi pe arterele principale Jacko urma să 
se înscrie în limitele de viteză legale, iar capacitatea de viteză a Ferrari-ului 
nu mai avea importanţă. Bulman privi peste umăr şi strigă: 

— Au accelerat! Pentru Dumnezeu, nebunul ăla vrea să ne buşească. Fir- 
ar al dracului să fie! Celălalt a scos arma. 

Cu un zâmbet îngheţat pe buze Jacko, scrută prin oglinda retrovizoare 
banda de asfalt care se derula în spatele lor. 

— Maşina asta n-are un motor obişnuit, spuse calm. Neruşinaţii! 

Bulman nu slăbea din ochi bolidul care se apropia din ce în ce mai mult. 

— N-avem timp de glume, ţipă el. Trebuie doar să apese puţin pe pedală 
şi ne-au terminat! 

— De acord, replică Jacko. Nu vreau decât să mă uit mai bine la mutrele 
lor ca să-i pot recunoaşte la o adică. 

Bulman privi înapoi mai atent. Nu cunoştea pe nici unul dintre cei doi 
bărbaţi cu feţele pe jumătate acoperite de cozorocurile late ale şepcilor trase 
peste sprâncene. 

— Nu te prosti, Jacko. Ăştia ne bagă în zid. 

— Care zid?! Jacko călcă pedala de acceleraţie şi cealaltă maşină rămase 
în urmă o dată cu zidul. Aveau acum cale liberă spre docuri. Cu o fracțiune 
de secundă înainte de a ajunge la ele, Jacko trase brusc de volan în dreapta, 
acceleră şi ţâşni pe bulevardul care ducea spre centru. 

— Maşina asta are o culoare tâmpită, bombăni Bulman după ce-şi reveni 
puţin din sperietură. O să ne vadă de la o poştă. 

— Păi, nici n-o să se apropie mai mult de noi. Nu ştiu cine-i celălalt, dar 
pe şofer l-am recunoscut. E un pilot de curse pe nume Lofty Peel. A 
concurat şi la Thruxton. Era bun, dar nu atât de bun încât să ajungă pilot de 
formula 1, deşi asta a fost ambitia lui. Dacă ar conduce o maşină ca a mea 
ne-ar ajunge din urmă într-o clipită. 

— Aproape că era s-o facă, replică Bulman tăios. Ciudat. Mă obişnuisem 
cu gândul că avem de-a face cu străini. 

— Şoferul trebuie să fie localnic, altfel te-ai pomeni cu ei pe celălalt sens 
de circulaţie. Ştiam că tipul le dă din când în când o mână de ajutor 
indivizilor care încearcă să-şi salveze pielea, dar se pare că s-a reprofilat. 

— Cum l-or fi găsit? Văd că au o mulţime de legături cu lumea interlopă, 
deşi nu cred că sunt borfaşi de duzină. În ciuda aparenţelor, am impresia că 
sforile sunt trase de cineva din umbră. Bulman privi din nou peste umăr. 


Strada era foarte aglomerată însă Jacko conducea relaxat. Bulman se simţi 
în sfârşit la largul lui. Jacko se descurca foarte bine şi era limpede că s-ar fi 
putut orienta în hăţişul londonez chiar cu ochii închişi. leşiră din furnicarul 
din City şi o luară spre West End, descriind câte un ocol ori de câte ori 
Jacko considera necesar. 

— Lofty a încercat să ne tamponeze deoarece ştia că nu va putea ţine 
pasul cu mine din moment ce mi-am pus în minte să scap de el. Deşi părea 
calm, Jacko continua să observe tot ce se petrecea înjur. Piloții de curse nu 
sunt neapărat buni şoferi şi de multe ori îşi pierd capul în circulaţia din oraş. 
Când vrei să o întinzi îţi planifici riguros traseul — ştii şi tu asta. Lofty se 
află încă în spatele nostru. Destul de departe, dar nu se dă bătut. 

Bulman nu se obişnuise încă cu statutul de urmărit, dar se simţea în 
siguranţă cu Jacko la volan, aşa că se lăsă pe spătar, abandonându-se în grija 
lui. 

Ajunseră într-unul din cvartalurile mai secrete ale cartierului Lambeth şi 
se opriră lângă o casă terasată, cu un garaj retras, ascuns vederii de un zid 
înalt. Jacko apăsă pe telecomandă şi deschise uşa garajului. După ce parcă 
maşina, intrară în casă printr-o uşiţă ce se deschidea din garaj. 

— Văd că ştii drumul, remarcă Bulman. 

— Ea mea. De obicei o închiriez, dar momentan nu am chiriaşi; cel puţin 
două luni va fi nelocuită. 

Clădirea, înaltă şi îngustă, avea două etaje. Camerele, micuţe, erau 
mobilate cu destul prost gust. 

După ce Jacko îi arătă locuinţa, insistând asupra dormitorului dublu, se 
întoarse în salon. 

— Simte-te ca acasă, îl invită Jacko. Dacă ţi se face foame am o mulţime 
de semipreparate. Mă grăbesc foarte tare. 

— Unde te duci fără mine? se impacientă Bulman. 

— Trebuie să dau de un tip numit „Zăpăcitul”. Se pricepe ca nimeni altul 
la falsificări, dar face nişte gafe monumentale. Din câte am auzit mai 
trăieşte, dar s-a îmbolnăvit de artrită. Nu ştiu dacă mai lucrează. Cred că 
amicul tău Scott îl cunoaşte, aşa că s-ar putea să-l ştii şi tu. Dacă nu rezolv 
nimic cu el, mai cunosc pe unul. Intenţionez să-i fac o vizită şi lui Lofty 
Peel când se întoarce acasă. Nu am chef să fiu văzut în compania cuiva cu 
mutră de poliţist. O să rămâi aici. Încearcă să te simţi bine. 

— Eşti sigur că am scăpat de maşina aia? 


— Sigur că da! Fii cuminte! 

După plecarea lui Jacko, Bulman avu senzaţia că fusese fraierit pe 
propriul teren. Constată că, de fapt, îl cunoştea foarte puţin pe Jacko. În 
unele privinţe îi amintea de amicul său, fost spărgător, Scott Spider. Însă 
Scott era o persoană blândă şi nu se dedase niciodată la violenţă în 
„descinderile” sale. Jacko era departe de a fi blând; demonstrase de la bun 
început câtă violenţă zace în el. Bulman începu să picotească, spunându-şi 
că trebuie să-l lase pe Jacko să-şi dezvăluie personalitatea încetul cu încetul. 


Jacko păstra un Ford de culoare bej într-un garaj aflat în apropierea 
locuinţei pe care tocmai o părăsise. Se duse în Soho şi, după câteva minute 
de negocieri, parcă maşina în spatele unui garaj de pe strada Brewer. 
Parcurse pe jos drumul scurt până pe strada Frith şi urcă cele câteva trepte 
ascunse între clădirea unui magazin cu aparatură video şi un bar cu program 
de striptease, care duceau spre locuinţa lui Balfour. Ciocăni în uşa unui 
apartament de la al doilea etaj. Îi deschise un tânăr cam nespălat, cu o barbă 
încâlcită, care cu siguranţă că nu era Balfour. 

— Îl caut pe Zăpăcitul. 

— Cât de bine l-ai cunoscut? Vocea strecurată printre buzele subţiri, 
ascunse între firele de barbă, trăda o persoană instruită. 

— L-am cunoscut? Asta înseamnă ceea ce cred eu că înseamnă? 

— A, înţelegi nuantele limbii! A murit acum opt luni. Nu i-ai fost prieten, 
altfel ai fi ştiut. 

— Îmi pare rău că a murit. A fost un artist. 

Jacko tăcu, gândindu-se încotro s-o apuce. 

— Din toate punctele de vedere. Mai am câteva copii după nişte picturi. 
Te interesează? 

— Nu mă interesează picturile — Jacko riscă — ci cealaltă muncă a lui. 

Ochii spălăciţi aruncară o privire scurtă peste umărul lui Jacko. 

— Ar fi mai bine să intri. Sunt nepotul lui, Sonny. Mie mi-a lăsat tot ce a 
avut. 

Jacko nu mai călcase pe acolo de câţiva ani, dar puţine lucruri se 
schimbaseră faţă de ce îşi amintea. La prima vedere apartamentul părea 
dezordonat, înţesat cu vopsele, tablouri şi cârpe murdare de ulei, aruncate 
de-a valma. Intră în cameră, călcând cu grijă printre obiectele aşezate pe 
podea. Era de ajuns o privire ca să-ţi dai seama ce artist talentat fusese 


Zăpăcitul. N-a aflat nimeni, niciodată, de ce se apucase de falsificări; zicea 
că, pur şi simplu, i-a plăcut să rişte. 

Înainte ca tânărul să deschidă gura, Jacko mai încercă o întrebare: 

— Eşti la fel de priceput ca unchiul tău? Privi înjur, căutând un loc unde 
să se aşeze, dar nu văzu nici un scaun liber. 

— Cel puţin la fel de bun. M-a învăţat şi el, dar am un talent înnăscut. 

— Pentru reproducerea operelor celebre sau la falsificări? 

Risca din nou. 

— Ambele. E o tradiţie în familie. Deodată privirea ştearsă deveni vioaie. 
Nu cred că ai venit până aici să pălăvrăgim. Ce vrei să-ţi fac? 

— Bătrânul avea pe vremuri fel de fel de mostre de legitimaţii, acte de 
identitate, chestii de genul ăsta. Aş vrea să ştiu dacă ai vreuna de la 
Ministerul Comerţului. Banii nu sunt o problemă. 

— Dacă ai o poză de paşaport, se face. Când? 

— Astăzi. 

— Ziua e pe sfârşite. Nu pot să termin. 

— Atunci până mâine. Uite fotografia. 

— Mutra asta mi-e cunoscută, spuse Sonny, privind îndeaproape 
fotografia lui Bulman. 

— Are o faţă comună. Mâine la ce oră? 

— La zece. Lucrez la noapte şi mă scol dimineaţa devreme. Treburile 
astea nu se fac în grabă. O să te coste. 

— Evident. Îmi dai marfa, îţi dau banii. Apropo, cunoşti cumva un fost 
pilot de curse, unul Lofty Peel? A fost amestecat în nişte chestii dubioase. 

— Am auzit de el. De ce întrebi? Sonny continua să studieze fotografia. 

— Vreau să iau legătura cu el, să-i dau ceva de lucru. 

— E timpul să ştiu cine eşti. Eşti în avantaj faţă de mine. 

— Pentru că l-am cunoscut pe unchiul tău. Sunt Jacko. Dacă vrei, 
interesează-te la Hot Pot, acolo mă cunosc toţi. Ştii unde îl pot găsi pe 
Lofty? 

— Nu ştiu unde locuieşte, dar cunosc un tip care s-ar putea să ştie. 


Era un hotel destul de elegant. Şiragul de beculete desena cu gust 
cuvintele „Sands Hotel”, dar nu trebuia confundat şi nici n-avea vreo 
legătură cu hotelul purtând acelaşi nume din Las Vegas, cu toate că un naiv 
s-ar fi putut lăsa amăgit de palmierii din hol, ce se zăreau prin uşile grele de 


sticlă. Clădirea se afla undeva între North şi South Kensington, pe o 
străduţă discretă. 

Jacko colindă mult zona până să parcheze maşina într-un loc cât de cât 
apropiat de hotel. La recepţie află că domnul Peel locuia într-adevăr acolo, 
dar momentan nu se afla în cameră; uitase numele lui Lofty, sau mai bine 
zis nu-şi amintea să-l fi ştiut vreodată. Cum nu era îmbrăcat adecvat ca să 
poată lâncezi în foaierul unui hotel, se întoarse la maşină. Era opt şi 
jumătate, nu se vedea nici o rază de lună şi era frig. N-avea altă soluţie 
decât să aştepte, în speranţa că Lofty îşi va face apariţia. 

Strada, destul de aglomerată, îi îngreuia pânda. Se gândi să-l sune pe 
Bulman de la telefonul din maşină, dar nu avea ce să-i spună. Din când în 
când pornea motorul ca să se încălzească puţin. I se făcuse foame. 

Era obişnuit cu aşteptarea încă de pe vremea când stătuse îngropat pe un 
câmp din Irlanda de Nord, aproape de o fermă, dar ăsta era alt gen de 
aşteptare şi începea să-şi piardă răbdarea. Stătea cu privirea aţintită asupra 
intrării în hotel, meditând. Lofty trebuie s-o ducă foarte bine dacă îşi 
permitea să locuiască aici. Jacko se asigurase de câteva ori că nu fusese 
urmărit. 

Era dispus să aştepte toată noaptea dacă ar fi crezut că Lofty îşi va face 
până la urmă apariţia, dar cum se îndoia de asta hotărî să stea până la 
miezul nopţii. Părea o oră rezonabilă. O dată cu scurgerea timpului îi venea 
din ce în ce mai greu să se concentreze şi să se lupte cu somnul. 

Un taxi se opri la vreo treizeci de metri de hotel; o umbră cobori şi plăti 
cursa şoferului. După ce maşina demară, bărbatul porni spre intrare; Jacko îl 
recunoscu pe Lofty, când acesta trecu pe sub un felinar. Sări din maşină fără 
să piardă timpul cu încuiatul portierei şi ţâşni printre autovehiculele care 
străbăteau strada; trebuia să-l ajungă pe Lofty înainte ca acesta să intre în 
hotel. 

Jacko mergea grăbit, cu capul plecat, îndreptându-se spre uşă din direcţie 
opusă, astfel încât să-i blocheze trecerea lui Lofty. Ajunse pe trotuar şi 
continuă să alerge în timp ce Lofty se apropia tot mai mult de intrare, fără 
să-i fi sesizat prezenţa. Îşi strecură mâna sub haină şi apucă revolverul pe 
care-l băgase în cureaua pantalonilor. 

Lofty se dădu la o parte ca să-i facă loc şi-l apostrofa că dă buzna. În 
clipa când simţi ţeava unei arme înfiptă în tâmpla sa se lipi cu spatele de 
balustradă. 


— Stai potolit sau îţi zbor creierii. Jacko deveni ameninţător fară să se 
străduiască prea mult. Bagă-ţi mâinile în buzunar şi ţine-le acolo. Jacko îşi 
petrecuse braţul liber pe după umerii lui Lofty ca să nu stârnească 
curiozitatea trecătorilor. Cobort arma şi i-o înfipse acestuia în coaste, ca să 
nu bată la ochi. Era cât pe-aci să-mi zgârii maşina, şuieră şi imediat îl simţi 
pe celălalt încordându-se. 

— Nu-i adevărat. Ţineam distanţa. Nu te-aş fi atins. 

— Mincinos nenorocit! Abia am reuşit să mă feresc de tine. Acum o să 
traversăm strada, vreau să stăm niţel de vorbă. 

Lofty părea mai înspăimântat decât atunci când simţise pentru prima oară 
arma la tâmplă. 

— Sunt aşteptat la hotel. Vor veni să mă caute. 

— Aiurea! Mişcă! 

Ajunseră la maşina lui Jacko clătinându-se, ca şi cum unul şi-ar fi ajutat 
prietenul ameţit de băutură. 

— Urcă în faţă, ordonă Jacko. 

Lofty se conformă, căutând disperat o posibilitate de scăpare. 

— Acum treci la volan. 

— Nu pot. Am picioarele prea lungi. 

Jacko se aplecă şi-l ţinti în plină figură. 

— Ştii de unde am arma asta? De la unul din dobitocii care erau cu tine. 
Vrei să păţeşti ce-a păţit el? Nu cred. Atunci fa bine şi treci la volan. 

Jacko se aşeză pe scaunul eliberat înainte ca Lofty să apuce să se 
instaleze alături; era foarte important să-şi calculeze precis timpul. 

— Pune-ţi centura. 

— Unde mergem? întrebă Lofty neliniştit. 

— Are vreo importanţă? Într-un loc drăguţ şi liniştit. 

Ia-o spre ieşirea dinspre sud din oraş. Avem benzină destulă. 

— N-am putea sta de vorbă aici? 

— S-ar putea să apară vreunul din amicii tăi. Jacko îi întinse cheile. Ia-o 
din loc şi lasă-mă să mă gândesc. 

Lofty răsuci cheia şi maşina ţâşni de pe loc; pe măsură ce minutele se 
scurgeau, Lofty devenea din ce în ce mai neliniştit, deşi conducea degajat, 
ca un adevărat pilot de curse, îndreptându-se spre ieşirea din oraş. 

Jacko se aşezase în aşa fel încât să nu-l scape din ochi pe Lofty, ceea ce îl 
irita vizibil pe acesta. Jacko ştia că pe măsură ce se depărtau, Lofty va 


deveni din ce în ce mai nervos, neştiind la ce să se aştepte, când se vor opri. 
Jacko nu scotea o vorbă, prefăcându-se că nu-i observă privirile neliniştite. 

Rulau spre coasta de sud; Jacko nu scotea o vorbă. Lofty, exasperat, 
izbucni: 

— Uite ce e, cel puţin spune-mi unde dracu” mergem. Suntem pe drum de 
mai bine de o oră şi n-ai scos un cuvânt. Pentru Dumnezeu, unde trebuie să 
merg? 

— După ce treci de Croydon ia-o spre câmp. Găseşte o pajişte frumoasă 
unde putem sta de vorbă. 

Tonul nu-i plăcu lui Lofty care îşi linse nervos buzele. 

— E o nebunie. Nu era nevoie să venim până aici. Puteam vorbi oriunde. 

— Da, dar s-ar fi auzit zgomotul armei şi nu vreau asta. 

În lumina palidă care se filtra dinspre panourile de la bord, Jacko vedea 
broboanele de sudoare scurgându-se pe faţa lui Lofty. Privirea îi pendula 
între banda de asfalt din faţă şi arma aţintită asupra lui. Ajunseseră la sud de 
Croydon, dar zona era încă locuită. Lofty se lăsă pe spătar şi opri. Se aflau 
pe o străduţă liniştită, mărginită de căsuțe înconjurate de copaci. 

— Eu nu merg mai departe, exclamă Lofty cu un tremur în glas. Dacă ai 
de gând să mă împuşti, poţi s-o faci şi aici. 

— Cine-a spus că vreau să te împuşc? 

— Voiai să ajungi într-un loc unde nu se aude împuşcătura. Ei bine, n-o 
să-ţi fac pe plac. 

— Aş trage doar dacă refuzi să mă ajuţi. Hai, dă-i drumul, încă puţin. 

— Nu. E ca şi cum mi-aş pune singur funia de gât. 

Jacko încercă să destindă atmosfera: 

— Nu te înţeleg. A fost o vreme când goneai pe pista de curse fără să-ţi 
pese că-ţi rişti în fiecare clipă viaţa. lar acum, uită-te la tine! Dă-i bătaie! 

— Pe-atunci nu eram ameninţat. 

— Nici acum nu eşti. Trebuie doar să colaborezi şi vreau să găsim un loc 
unde să nu fim deranjaţi. Spre binele amândurora. Mergi înainte câteva 
mile. Văzând că Lofty ezită, Jacko adăugă: Lofty, nu vreau să te împuşc. N- 
aş face decât să complic lucrurile. Aşa că nu mă forţa să o fac. Rosti 
ultimele cuvinte pe un ton tăios. 

Lofty se gândi câteva clipe, apoi demară. Curând dădură peste o pajişte 
mărginită de o alee şi Jacko îi ordonă lui Lofty să intre pe drumeag. 


Pătrunseră într-o pădurice tăcută şi întunecată, unde nu ajungea lumina 
farurilor care străfulgerau din când în când întunericul de pe şosea. 

Jacko aprinse lumina din interior şi-i spuse celuilalt să stingă farurile. 
Dincolo de parbriz se ghiceau siluetele întunecate ale copacilor. De îndată 
ce motorul se opri, frigul începu să se simtă în maşină. 

— Hai să nu lungim vorba, spuse Jacko. Ştii ce vreau să aflu, aşa că 
vorbeşte. Cine te plăteşte? 

— Nu ştiu. Vorbesc foarte serios. Sunt contactat de un individ, un fel de 
agent, care îmi spune unde trebuie să mă duc şi ce trebuie să fac. Condiţiile 
sunt excelente. Se întoarse către Jacko: Nu trebuie decât să şofez, ceea ce- 
mi face plăcere. 

— Deci nu ştii nici un nume. Lucrezi pe nevăzute, ştii cât este de 
periculos. Chiar erai falit? Am auzit că ai renunţat la curse. 

— Uite ce e, mi se plăteşte foarte bine şi la timp. 

— Cine este omul de legătură? 

Lofty ezită puţin, apoi răspunse: 

— Benny Walker. 

Jacko îl ştia doar din auzite. În zilele astea toată lumea avea agenţi: 
fotbaliştii, artiştii, infractorii. 

— Ei îţi plătesc hotelul? 

— Nu. Mai rămân acolo o săptămână, nu mai mult. Îmi pare rău că nu te 
pot ajuta. 

— Mă îndoiesc. N-am terminat cu tine. Dacă tipii ăştia nu şi-au dat 
numele, ce poţi să-mi spui despre accentul cu care vorbesc? Ce naţionalitate 
au? 

Pauza lungă care precedă răspunsul lui Lofty arăta limpede că nu era 
vorba de cetăţeni britanici. 

— E greu de spus. Nu mă prea pricep la accente. Recunosc un motor 
după zgomotul pe care-l face, dar în privinţa accentelor străine nu ştiu 
NIMIC. 

— Încearcă totuşi, dar să nu mă fraiereşti! 

— Până acum m-am întâlnit cu doi dintre ei; cred că sunt ruşi. 

— Ruşi? Eşti sigur? 

— Bineînţeles că nu sută la sută. Nu mi-a trecut prin cap să-i întreb. 

Lofty vorbea acum cu o resemnare care îl surprinse pe Jacko; se părea că 
acesta încerca în sfârşit să-i fie de ajutor. 


— Spune-mi tot ce ştii despre ei. 

— Nu e nimic de spus. Mi se comunică unde trebuie să fiu şi la ce oră; 
acolo mă aşteaptă un tip care îmi dă instrucţiuni. Sarcina mea era să te 
urmăresc, iar când şi-a dat seama că ne-ai putea scăpa mi-a ordonat să-ţi 
lovesc maşina. Când i-am văzut arma n-am mai comentat; tipul ăla era 
hotărât să o folosească. 

— Am făcut prea mult drum pentru nişte informaţii atât de vagi. 

— Asta tot încercam să-ţi spun. Ţi-aş fi spus toate astea chiar în faţa 
hotelului. 

— Ai fi putut, dar n-ai fi făcut-o. Te-ai fi simţit în siguranţă. De ce te-ai 
înmuiat deodată? 

Lofty ridică din umeri mult mai relaxat. 

— Mi s-a spus să stau la hotel şi să aştept un telefon. Dacă îşi dau seama 
că nu sunt acolo, am încurcat-o. Cu tipii ăştia nu te joci. Am ajuns la 
concluzia că cel mai bun lucru ar fi să o întind în nord. Nu-mi place cum 
miroase afacerea asta şi nu mi-a plăcut nici când mi s-a ordonat să-ţi buşesc 
maşina. Tipul e tâmpit şi nu lasă arma din mână. Ca tine. 

Pentru câteva secunde se aşternu tăcerea. Jacko încerca să hotărască ce e 
de făcut. Gândurile îi fură întrerupte de Lofty. 

— Ştii, te-aş fi putut prinde din urmă. Am rămas intenţionat în spate şi i- 
am spus fraierului că nu pot merge mai repede. Nu ştiu de unde a făcut rost 
de maşina aceea, era foarte puternică. 

— Ce ştii despre o pipiţă pe nume Connie Smith? 

— N-am auzit în viaţa mea numele ăsta. Lofty se gândi puţin. Nu. Nu-mi 
spune nimic. 

— Dar numele de Bert Cooper? E receptioner la un hotel. Mai degrabă 
portar. 

— Nimic. Ar trebui să-i cunosc? 

— Depinde în ce te-ai băgat, Lofty. Dar te cred. Cred că te-ai gândit bine 
să te dai la fund imediat ce ajungi înapoi. 

— Îmi iau lucrurile de la hotel şi am şters-o. 

Parcă l-ar fi auzit pe Bulman. 

— Pentru un răufăcător eşti destul de naiv. Lasă totul baltă şi salvează-ţi 
pielea. 

— Ţie trebuie să-ţi mulţumesc că am ajuns în situaţia asta. 


— Dacă tipii sunt într-adevăr ruşi, s-ar putea să dai de bucluc. Ştiu că 
ăstora le place să lase curat în urma lor. Jacko puse pistolul la loc. Uite ce 
este, Lofty. Aveam de gând să te bat până ai să vorbeşti. Mă bucur că n-a 
fost cazul. Intenţionam să te las aici şi să te întorci cum ştii în oraş. Oricum 
ar fi fost preferabil unei găuri în ţeastă. Acum sunt dispus să te duc înapoi 
sau să te las undeva pe drum. 

— De ce te-ai răzgândit? De fapt, nu ţi-am spus mai nimic, pentru că nu 
ştiu mare lucru. 

— Mi-ai spus mai mult decât îţi dai seama. Jacko se aplecă şi scoase 
cheia din contact. Hai să schimbăm locurile. După ce se instală la volan, el 
continuă: unde locuieşte Benny Walter? 

— Mă omoară dacă află că ţi-am spus. 

— N-o să afle. Punem pariu? 

Lofty ezită: 

— Dacă nu pune Benny mâna pe mine mă termină ruşii. 

— Dacă nu-mi spui, revin la planul A, te las aici apoi sun la hotel şi le 
spun unde ai fost văzut ultima oară. 

— Nemernicule! Am încercat să te ajut şi tu faci tot posibilul să fiu prins. 

— Mă scuteşte de efort şi îţi las şi ţie o portiţă de scăpare. Deci, s-auzim, 
unde îşi face veacul Benny? 

— Are un birou la primul etaj al unei clădiri de pe strada Newman, 
paralelă cu strada New Oxford. Lucrează sub acoperirea unei agenţii de 
manechine masculine. 

Lofty de prăbuşi în scaun, cu privirea în gol, ca unul care şi-a semnat 
condamnarea la moarte. 

După plecarea lui Jacko, Bulman nu reuşi să se relaxeze. Dădu o grămadă 
de telefoane încercând să găsească pe cineva care să ştie mai multe despre 
Walsh decât cei pe care îi întâlnise până atunci. Directorii adjuncţi ai lui 
Walsh ar fi fost persoanele cele mai indicate, dar Bulman era aproape 
convins că n-ar fi scos cine ştie ce de la ei, cu atât mai mult cu cât nu se afla 
în postură oficială. Poliţia îi interogase cu siguranţă pe toţi cei care îl 
cunoscuseră, dar se îndoia că aflase prea multe despre circuitul comercial 
închis care risca să-şi compromită bunul renume. Reuşi totuşi să afle un 
nume: Freda Curtis, asistenta personală a lui Walsh. Aceasta lucra la sediul 
central al societăţii-mamă de pe Ludgate Circus, în City. 

Obţinu informaţia destul de târziu şi, când sună, Freda Curtis plecase deja 
de la slujbă. Nu-i rămânea altceva de făcut decât să aştepte. Îşi încălzi în 
cuptorul cu microunde o porţie de mâncare şi se aşeză la masă în sufrageria 
lui Jacko. Simţea cum îl copleşeşte singurătatea. Faptul că se afla într-o casă 
străină îi adâncea sentimentul. 

Jacko se întoarse pe la trei şi jumătate. Bulman, care adormise într-un 
fotoliu, nu-l simţi pe acesta până ce nu aprinse luminile în salon. 

— Scuză-mă. Ar fi trebuit să te duci la culcare. 

— Eram îngrijorat din cauza ta. Bulman nu se trezise încă de-a binelea, 
dar nu uitase nici în somn care erau priorităţile. Ce se aude cu legitimaţia? 

— Ar trebui să fie gata până la zece, zise Jacko cu o expresie obosită. 
Întreabă-mă cum mi-am petrecut seara. 

La o ceaşcă de cafea, Jacko îl informă pe Bulman în legătură cu tot ce 
făcuse; era limpede că a doua zi fiecare dintre ei avea sarcini precise. Îşi 
petrecură restul nopţii moţăind în câte un fotoliu şi se deşteptară obosiţi. 

După ce se bărbieri, Bulman se privi în oglinda mare; costumul era 
şifonat şi îşi spuse că nu se putea întâlni cu Freda Curtis în halul în care 
arăta, aşa că se apucă de călcat. 

— Va trebui să-mi împrumuţi nişte bani. După ce mă întâlnesc cu femeia 
asta mă duc să-mi cumpăr un costum. 

— De unde ştii că o să te primească? 


Se aflau la micul dejun şi începeau să se simtă mai bine. 

— Trebuie neapărat să vorbesc cu ea. Asistentele personale ştiu o 
mulţime de lucruri despre şefii lor. Sunt convins că, dacă aş reuşi să ajung 
până la colegii lui, aceştia mi-ar arăta uşa. Sunt nişte persoane foarte 
puternice. Presupun că te duci să-l vezi pe Benny Walker? Ai grijă, Jacko. 
Acum n-ai de-a face cu teroriştii. Îl cunosc pe Walker. Are o mulţime de 
relaţii şi lucrează pentru nişte tipi foarte „grei”. Agenda lui de telefon l-ar 
speria pe şeful poliţiei. Oamenii lui de legătură sunt nişte profesionişti duri, 
care-şi cunosc meseria. Unii pot fi chiar periculoşi. Dacă te atingi de el 
stârneşti tot viesparul. Nu-l subestima şi nu subestima nici puterea pe care o 
are; nu poţi ţine piept întregii lumi interlope. 

— Încerci să mă sperii? 

— Da. Foloseşte-ţi mai mult creierul şi nu muşchii. 

— Are vreun rival? Nu cred că e singurul om de legătură din zonă. 

— Din câte ştiu eu, nu există altul mai bun. A mai fost un tânăr, pe nume 
Mickey Dunn. Dacă ţin bine minte, Benny a încercat să-l scoată din afaceri; 
nu ştiu cum s-a terminat povestea, dar în ultimul timp n-am mai auzit de el. 
Poate că nu mai lucrează în branşă. 

Jacko plecă la opt şi jumătate şi reveni la zece şi jumătate cu legitimaţia. 
Îi întinse lui Bulman un petic de hârtie pe care era trecut preţul. Bulman 
fluieră mirat, apoi ridică din umeri. 

— Trebuie să recunosc că tipul e al naibii de priceput. 

— Ca că obţii ce e mai bun, plăteşti. 

— Am încercat să dau de Freda Curtis, dar n-am reuşit. I-am lăsat un 
mesaj cu numele de pe legitimaţie. 

Mâncară ceva în bucătărie, după care Jacko plecă. Bulman o sună pe 
Freda Curtis. Abia reuşi să-şi ascundă surprinderea când i se făcu legătura. 

— Poftiti, domnule Russell. Mi s-a spus că m-aţi căutat Pot să ştiu despre 
ce e vorba? 

— Este o problemă a Ministerului Comerţului, domnişoară Curtis. Nu 
avea rost să vă las vorbă să mă sunaţi acolo, pentru că sunt mai tot timpul 
pe drumuri. Îmi cer scuze că vă deranjez, ştiu că nu este momentul potrivit, 
dar aş vrea să ne întâlnim. 

— N-ar fi mai bine să staţi de vorbă cu unul dintre directori? 

— Cred că în problema aceasta numai dumneavoastră m-aţi putea ajuta. 

— Este foarte urgent, domnule Russell? De fapt, despre ce este vorba? 


Trebuia să-şi asume riscul. 

— Despre fostul dumneavoastră şef, Ronald Walsh. 

— N-aţi vrea să fiţi mai explicit? Tonul se schimbase uşor, ca şi cum 
menţionarea numelui ar fi avut asupra ei un efect opus celui scontat. Femeia 
devenise bănuitoare. 

— E cam greu prin telefon. Evident, e vorba de afaceri, altfel nu ne-am fi 
implicat. Dacă sunteţi amabilă să mă primiţi, vă promit să nu vă răpesc mult 
timp. 

Urmă o tăcere îndelungată şi Bulman crezu că femeia a închis telefonul. 
După un timp îi auzi vocea resemnată: 

— Vă rog să mă scuzati pentru întârziere, dar mi-am consultat agenda. În 
următoarele câteva zile voi fi foarte ocupată, însă v-aş putea primi azi, la 
ora trei. Puteţi veni? 

— Vă promit să fiu punctual. Sunteţi foarte amabilă. 

— Mă găsiţi la etajul cincisprezece. Pe curând. 

Bulman aşeză receptorul în furcă, cuprins de un sentiment confuz de 
mulţumire şi nedumerire. Era convins că nu se uitase în nici o agendă, dar, 
nu se ştia din ce cauză, dorea să-l întâlnească cât mai repede. Îşi privi 
ceasul. Nu prea mai avea timp, aşa că se aranjă cum putu mai bine şi porni 
să caute un taxi. 


Era o clădire modernă şi impunătoare, din beton şi sticlă, construită, ca 
multe altele din City, pe locul unei case bombardate. De cum se apropie, 
avu un sentiment acut că nu aparţinea acestui univers de bunăstare opulentă. 
Când intră pe uşa dublă, din sticlă groasă, se simţi asemeni unui amărât care 
se prezintă la interviu pentru o slujbă, în singurul lui rând de haine, proaspăt 
călcate; în gând se felicită că îşi primenise cât de cât costumul botit. 

Îşi închipuise că va lua pur şi simplu liftul şi va urca până la etajul al 
cincisprezecelea. În realitate, lucrurile nu se dovediră chiar atât de simple. 
După ce i se verifică legitimaţia la biroul de registratură, fu întrebat dacă 
figurează pe lista de programări. Aşteptă până ce fata de la ghişeu verifică 
spusele prin telefon, apoi primi un ecuson cu numele lui; luă liftul nr. 5 care 
îl ducea la etajul cincisprezece, unde era aşteptat. Nimerise într-o altă lume, 
una cu care avusese tangenţă pe vremea când lucra încă în Scotland Yard, 
dar pe care o dăduse uitării cu prea multă uşurinţă. Aceasta era lumea lui 
Walsh şi spera să se descurce în hăţişurile ei. 


I se păru că uşile liftului s-au redeschis aproape imediat după ce a urcat în 
el, în compania unui grup restrâns de funcţionari superiori joviali, dar foarte 
politicoşi. Bulman tăcea chitic, conştient de privirile furişe care-l studiau. 
Coborâră cu toţii înainte de etajul cincisprezece şi de îndată ce se văzu 
singur Bulman avu o senzaţie de uşurare. 

Uşile se dădură la o parte cu un fâşâit abia perceptibil şi o femeie 
atrăgătoare, foarte elegantă, îl întâmpină cu un zâmbet întrebător. 

— Domnul Russell: Sunt Freda Curtis. M-am gândit că ar fi mai bine să 
vă aştept chiar eu. 

Îi întinse mâna şi când Bulman i-o strânse, remarcă fermitatea degetelor 
fine. O plăcu de la prima vedere. Femeia, abia trecută de pragul celor 
patruzeci de ani, degaja o siguranţă de sine şi o competenţă indispensabile 
poziţiei pe care o ocupa, îl conduse într-un birou care ar fi mulţumit pe 
oricare director de companie. 

Pe unul dintre cele două birouri stăteau un computer şi o imprimantă. 
Într-un colţ se vedea un televizor pe ecranul căruia clipeau ultimele valori 
de la Bursa de acţiuni. Pe biroul mai mare se aflau două telefoane, un 
interfon cu un panou cu comutatoare şi un fax. În spatele lui se înălța o 
fereastră din sticlă care părea fragilă, dar era bine armată, din motive de 
securitate. 

— Luaţi loc, domnule Russell. Doriţi o cafea? 

Bulman nu remarcase măsuţa mică din colţ pe care trona un filtru de 
cafea, alături de câteva ceşti şi farfurioare. 

— Mulţumesc. Fără frişcă, vă rog. 

Freda Curtis se mişca grațios, cu o eficacitate calmă. Bulman îşi propuse 
să se comporte foarte atent, ca să nu fie trimis la plimbare. 

Freda Curtis se întoarse cu cafelele şi aşeză o ceşcuţă în faţa lui. După ce 
se instală în fotoliu, îi zâmbi cu o expresie obosită şi puţin tristă, ceea ce-l 
făcu să conchidă că ultimele evenimente o marcaseră destul de puternic. 
Simţi subit nevoia s-o consoleze, dar îşi dădu imediat seama cât de ridicol 
ar fi părut. 

— Deci, ce pot face pentru dumneavoastră? Spuneaţi că e vorba despre 
domnul Walsh, Dumnezeu să-l odihnească. 

— Într-adevăr. Presupun că poliţia a făcut investigaţii în legătură cu 
crima aceasta nefericită. Femeia tresări abia perceptibil. Pe mine mă 
interesează mai mult aspectul comercial, în ce măsură vor fi afectate 


afacerile, în special pe plan extern. Mă refer la ultimele lui proiecte de 
afaceri cu străinătatea şi mă întreb dacă vă putem ajuta, dacă există ceva ce 
trebuie rezolvat imediat. 

— Aţi putea fi mai explicit? Freda Curtis era derutată. 

Bulman luă ceaşca cu cafea şi surâse încurcat. 

— Voi încerca, dar nu este prea uşor, spuse fară să mintă câtuşi de puţin. 
Sorbi din ceaşcă, o aşeză pe masă şi se lăsă pe spătarul scaunului privind 
undeva, în gol. După cum ştiţi, una din îndatoririle noastre este să sfătuim 
oamenii de afaceri care călătoresc în străinătate şi să-i avertizăm în privinţa 
eventualelor pericole la care se expun. În unele tări există o serie de 
formalităţi birocratice la întocmirea actelor; oficialităţile sunt foarte 
bănuitoare, de multe ori fară nici un motiv, ceea ce îngreuiază situaţia 
oamenilor noştri de afaceri. Noi încercăm să simplificăm puţin lucrurile şi 
să le dăm unele informaţii, pe care am reuşit să le obţinem de la ambasade 
şi consulate. Deşi lumea crede că ne ocupăm cu altceva, noi ne străduim să 
ajutăm industria britanică. 

Întinse din nou mâna după cafea ca să mai tragă de timp. 

— Şi? întrebă Freda Curtis uşor amuzată, dar în acelaşi timp intrigată. 

— Ştiţi cumva dacă domnul Walsh a întâmpinat greutăţi cu prilejul 
ultimelor călătorii? 

— Asta e o întrebare a poliţiei sau a Ministerului Comerţului? 

— Bănuiesc că poliţia v-ar pune o întrebare asemănătoare, dar pe mine 
mă interesează să aflu dacă domnul Walsh a avut vreo problemă, ca să pot 
avertiza în viitor pe alţii. Un astfel de sfat e uneori nepretuit. 

— Nu ştiu să fi avut vreo problemă deosebită, în afară de întârzierile de 
pe aeroporturi, refuzarea unor vize şi altele de genul ăsta. Dar cunoaşteţi 
aceste impedimente inerente, nu-i aşa, domnule Russell? Sau vă mai 
interesează şi altceva? 

— Eu v-am pus o întrebare sinceră. Este uluitor cu ce greutăţi concrete au 
de-a face oamenii noştri de afaceri în străinătate; unii ajung chiar să fie 
ameninţaţi cu moartea. De fapt, nu de mult am avut un astfel de caz — 
directorul unei companii a fost împuşcat la Moscova. Nu se ştie mobilul 
crimei şi nu s-a făcut nici o arestare, cu excepţia câtorva criminali cunoscuţi 
care au fost reţinuţi de ochii lumii ca să fie eliberaţi ulterior. Au mai fost şi 
cazuri de intimidare. 


— Domnul Walsh nu mi-a pomenit nimic de vreun astfel de incident. 
Dacă ar fi existat, sunt sigură că mi-ar fi spus. Din câte ştiu nu a fost 
niciodată ameninţat cu moartea şi nici intimidat în străinătate. Asta doreaţi 
să aflaţi? 

— Aş crede dacă nu ar fi fost împuşcat. 

Bulman nu obținuse nimic şi se întrebă ce tactică să folosească în 
continuare. 

Ultimele lui cuvinte o făcură pe Freda să se crispeze; era limpede că 
moartea lui Walsh o afecta încă. 

— Domnule Russell, a fost ucis aici, nu în străinătate. 

— Poate că uciderea lui s-a pus la cale din afară. Dacă aşa stau lucrurile, 
am dori să ştim şi noi. Trebuie să-i prevenim pe alţii. Bulman observă că 
femeia începu să-şi piardă răbdarea. Nu voia să vorbească despre moartea 
lui Walsh şi părea tulburată. Cu siguranţă că era la curent cu aventurile lui; 
probabil că preluase uneori mesaje de la diverse femei. Îi trecu prin minte 
că poate făcuse şi ea parte dintre cuceririle lui dar, fără să-şi explice de ce, 
alungă imediat gândul. Se vedea limpede că-i fusese devotată şi poate că 
asta ţinea strict de îndatoririle unei asistente personale. 

Freda Curtis se stăpâni şi începu să soarbă cafeaua, privindu-l gânditoare. 
Brusc îl întrebă: 

— Ne-am mai întâlnit vreodată? 

— Se poate. Deşi nu sunteţi o persoană pe care aş uita-o uşor. 

Zâmbi şi farmecul personal luă locul aerului de competenţă profesională. 

— Sunteţi un crai tomnatic, domnule Russell, sau pur şi simplu aţi 
intenţionat să-mi faceţi un compliment? 

— Nu mă pricep să fac pe craiul. Am vorbit foarte serios. 

— Mulţumesc. Dar nu văd unde doriţi să ajungeţi. Grija ostentativă pe 
care o afişaţi faţă de oamenii de afaceri care vor călători în străinătate poate 
fi suplinită printr-un raport de rutină, întocmit după fiecare călătorie. Nu 
cumva sunteţi un poliţist care încearcă să descopere legătura dintre moartea 
lui Ronnie şi călătoriile lui în străinătate? 

Bulman zâmbi la rândul lui şi afişă o mină dezarmantă. 

— Cât de bănuitoare aţi devenit, domnişoară Curtis. Nu, nu sunt poliţist. 

— Dar nu sunteţi nici de la Ministerul Comerţului. Cei de acolo nu ar fi 
mers atât de departe, iar dacă ar fi făcut-o i-ar fi contactat pe colegii 
domnului Walsh. Sunteţi de la Serviciul de Securitate? 


Bulman rămase cu gura căscată; nu-i venea să creadă ce ghinion avea. 
Făcu un efort să nu se trădeze, gândindu-se cu febrilitate cum să joace 
cartea pe care femeia i-o servise. Scoase legitimaţia cu antetul Ministerului 
Comerţului şi o aşeză pe birou, în faţa ei. 

Freda Curtis o luă cu două degete. 

— Văd că e o fotografie recentă. Purtaţi aceeaşi cravată. 

Bulman zâmbi, dând aprobator din cap. 

— Sunteţi perspicace. Eu sunt devotat vechilor mele costume şi cravate; 
le port până se rup. 

Puse legitimaţia în buzunar. 

— Nu mi-aţi răspuns încă la întrebare. Nu vă jucaţi cu mine, pentru că nu 
sunt deloc impresionată şi încep să-mi pierd răbdarea. 

— Chiar dacă aş fi de la Securitate, vă închipuiţi, desigur, că n-aş 
recunoaşte. O să vă destăinui totuşi ceva care sper să vă facă să înţelegeţi. 
Ştiu că în călătoriile lui în străinătate colabora din când în când cu SIS. Asta 
implică anumite riscuri. 

— Cu MI6? Dar războiul rece s-a terminat de mult. Sunteţi depăşit de 
evenimente, domnule Bulman. 

— Există mai multe tipuri de organizaţii de spionaj; nu toate sunt politice 
sau militare. 

— Cred că n-ar trebui să mă surprindă; a fost un bărbat foarte inteligent. 

— Cu o singură excepţie. Bulman lăsă remarca să plutească în aer şi 
observă că faţa Fredei se crispează de parcă s-ar fi stăpânit cu greu. 

— Vă referiţi la amantele lui? Toată lumea îi cunoştea această slăbiciune, 
dar ea nu-i afecta perspicacitatea economică. Mai doriţi să-mi spuneţi ceva? 

— Se ştie că SIS recrutează uneori oameni de afaceri ca să culeagă 
informaţii preţioase. Unii joacă chiar rolul de curier. Domnul Walsh avea 
avantajul de a fi membru al Parlamentului, deci era receptiv la valorile 
politice. V-am spus atât cât am îndrăznit să vă spun. A făcut de curând vreo 
călătorie. Din care s-a întors schimbat? Dintre colaboratori, dumneavoastră 
trebuie să-i fi fost cea mai apropiată şi aţi fi sesizat un comportament 
neobişnuit. 

Se lăsă pe spate, privindu-şi gânditoare ceaşca; pe faţă i se aşternu o 
expresie de oboseală şi durere. Bulman îşi zise că umbrele de sub ochi şi 
bărbie se datorau luminii difuze răspândită de lampa de birou, dar o 
compătimea sincer şi îi repugna ceea ce făcea. 


Freda privea fix biroul, ca şi cum conversaţia ar fi epuizat-o. 

— Aveţi idee cu câte m-a lăsat pe cap? În plus, după ce voi pune totul în 
ordine, s-ar putea să-mi pierd slujba. 

— Sunt convins că cei de la companie vă apreciază suficient de mult ca 
să nu vă lase să plecaţi. 

— Ştiu multe amănunte despre viaţa lui intimă; unii dintre colegii lui ar 
prefera să fie date uitării. Au fost destul de tracasaţi, iar presa a făcut prea 
mare vâlvă în jurul cazului, în lumea afacerilor se duce o luptă cruntă 
pentru promovare. Săbiile au fost scoase din teacă, domnule Russell, iar 
câteva dintre ele sunt îndreptate spre mine. 

Se stăpânea cu succes, dar Bulman avea impresia că-i venea să 
izbucnească în plâns. 

— Nu mi-aţi răspuns la întrebare, spuse el cu blândeţe. 

Freda se îndreptă ca şi cum ar fi vrut să se scuture de nişte amintiri 
nedorite. 

— Da, s-a întâmplat de câteva ori să se întoarcă într-o dispoziţie destul de 
sumbră. Împinse ceaşca la o parte şi-şi împleti degetele lungi şi subțiri. 
După ce s-a întors din Rusia câteva zile a fost foarte prost dispus. Nu mi-a 
spus nimic şi mi-am imaginat că a avut vreun insucces sentimental, ceea ce 
nu i se mai întâmplase. Această stare a durat însă prea mult, ceea ce m-a 
făcut să cred că altul era motivul. Îşi descărca nervii pe mine, până când l- 
am ameninţat că-mi dau demisia. Apoi a început să aibă remuşcări şi-a cerut 
mii de scuze şi mi-a spus că se află într-un moment de criză existenţială. 
Dar nu era vorba de aşa ceva. 

— Până la urmă aţi descoperit motivul? 

Freda Curtis ori se hotărâse să-şi uşureze sufletul în faţa unui străin, ori 
ajunsese la concluzia că nu avea rost să-i fie în continuare loială unui mort. 

— Nu, n-am aflat, deşi am încercat; îmi făceam griji pentru el. 

— Şi-a revenit din starea aceea? 

— Cred că da, dar am impresia că ceva se rupsese în el; poate că mi s-a 
părut. 

— Când s-a întâmplat asta? 

— În urmă cu opt luni. Poate chiar nouă. 

— Mi-aţi putea da amănunte despre călătoria aceea? Cu cine s-a întâlnit 
şi cât timp a petrecut acolo? 


— Îmi cereţi să divulg secrete ale companiei. Nu pot face aşa ceva. E o 
întrebare cam ciudată din partea unui funcţionar al Ministerului Comerţului, 
nu vi se pare? 

Bulman se bucură văzând că zâmbeşte din nou, chiar dacă abia 
perceptibil. 

— Aş spune că prezintă mare interes pentru Ministerul Comerţului. S-ar 
putea ca aceste amănunte să fie cunoscute. Dar pentru că tot mă aflu aici, 
m-am gândit că aş economisi timp dacă mi-aţi spune. Aş vrea să aflu dacă a 
fost necăjit de cei de acolo. Zău, ce rău poate fi în faptul că-mi povestiţi 
despre o călătorie făcută cu atâta timp în urmă? 

— Sunteţi foarte insistent, domnule Russell, dar eu ştiu care-mi este 
datoria. 

—  Adineauri vă plângeaţi că v-aţi putea pierde slujba. Numai 
dumneavoastră trebuie să fiţi loială? Serios, ce rău aţi putea face? Este o 
întrebare pe care v-ar pune-o şi poliţia. 

Bulman nu primi nici un răspuns, dar Freda părea mai puţin sigură pe ea. 
El se gândi că, probabil, poliţia o întrebase acelaşi lucru. Freda apăsă pe un 
buton al interfonului şi spuse: 

— Sandra, adu-mi te rog dosarul Corporaţiei Zotov. 

O tânără blondă, purtând o fustă mini, intră, îi înmână dosarul şefei şi-i 
zâmbi în treacăt lui Bulman. 

— Credeam că toate datele se introduc în computer. 

— Aşa este. Avem două înregistrări; datele de pe computer pot fi 
modificate. Este un dosar destul de voluminos. Nu ştiu ce speraţi să aflaţi 
din el. 

— În primul rând mă interesează denumirea companiei şi numele 
persoanelor cu care a luat legătură cât timp s-a aflat acolo. 

— Nu vă pot lăsa să luaţi dosarul cu dumneavoastră, în schimb puteţi 
rămâne să-l studiaţi aici. 

Bulman abia se aşezase la birou când uşa se deschise şi un bărbat între 
două vârste, elegant îmbrăcat, băgă capul şi i se adresă Fredei Curtis: 

— Tot ocupată eşti, Freda? Ce faci aici? Tonul era agresiv şi omul părea 
că îşi stropise din abundență prânzul cu vin. 

— John, după cum ştii, sunt multe de pus la punct. 

— Nu zău? Să fi fost afacerile lui Ronnie atât de încurcate sau pur şi 
simplu îţi place să stai aici şi să meditezi? 


Bulman ridică privirea studiindu-l discret pe noul venit: avea un început 
de chelie, trăsături colţuroase şi un aer de superioritate dispreţuitoare. 
Rostise cuvintele cu răutate şi buzele i se întinseră într-un rânjet. Bulman 
deschisese dosarul şi ţinea în mână câteva file pe care ar fi trebuit să le 
ascundă imediat. Vizitatorul întoarse pe neaşteptate ochii spre el. La început 
nu-i veni să-şi creadă privirilor. Se înclină, sprijinindu-se cu o mână de uşă 
şi-l privi consternat pe Bulman, apoi privi dosarul deschis din faţa acestuia. 

— Cine dracu” eşti dumneata? Şi ce faci cu dosarul acela secret? Chem 
paza. Se întoarse spumegând de furie către Freda Curtis: Ce se întâmplă 
aici? Se întoarse apoi din nou spre Bulman: Dă-mi imediat dosarul acela şi 
nu te mişca de aici până nu vine poliţia. Iraversă încăperea şi ridică 
receptorul telefonului. 

Jacko descoperi intrarea în agenţia de manechine de care îi vorbise Lofty. 
Lângă uşă văzu un panou pe care erau expuse mai multe fotografii 
înfăţişând bărbaţi îmbrăcaţi în costume elegante. Intrarea trecea aproape 
neobservată. Jacko se dădu câţiva paşi înapoi ca să citească încă o dată ce 
scria pe firma decolorată, cu margini zdrenţuite, prinsă deasupra uşii. Multe 
agenţii arătau de parcă ar fi fost în pragul falimentului, probabil pentru a-i 
convinge pe clienţi să cotizeze mai mult; aceasta, însă, întrecea orice 
închipuire. Presupunând că localul servea drept acoperire pentru afaceri 
necurate, era explicabil că nu se făcuse nici un efort. 

Jacko urcă scara care scârţâia din toate încheieturile. Agenţia se găsea la 
ultimul etaj, pe un palier îngust din care se deschideau două uşi. În aer 
plutea un miros pătrunzător de igrasie. Pe una din uşi scria „Intrarea 
interzisă”, iar pe cealaltă „Recepţia. Vă rugăm bateţi la uşă înainte de a 
intra”. 

Jacko greşi în mod deliberat — ciocăni la uşa cu semnul „Intrarea 
interzisă” şi intră. 

În spatele unui birou acoperit cu un maldăr de hârtii şi de fotografii şedea 
un individ care lui Jacko i se păru vag cunoscut. Bărbatul era obez, purta 
părul pieptănat lins pe spate, iar pe faţa pământie se remarcau ochii cu o 
privire dură. Pe peretele dinspre stradă exista un geam, iar pe cel alăturat 
era o uşă, care dădea probabil în cel de-al doilea birou. În clipa în care 
Jacko intră, bărbatul vorbea la telefon. El ridică imediat ochii surprins şi 
începu să facă semne disperate cu braţul, dându-i de înţeles că trebuie să 
iasă imediat şi să intre în celălalt birou. 

Jacko observă cheia care se afla în broască, se strecură până la uşă, o 
răsuci şi o lăsă să-i alunece în buzunar. Expresia grăsanului se schimbă din 
iritare în îngrijorare; încheie conversaţia cu promisiunea că va reveni cu un 
telefon şi se răsti la Jacko: 

— Ce dracu” faci? 

— Eşti Benny Walker? 

— Cine întreabă? 


— Eu, tâmpitule. Tu eşti sau nu? 

— Sigur că eu sunt. Pune cheia înapoi în broască înainte să o încurci. 
Cine eşti? 

— Eu sunt ăla care-ţi va zbura creierii dacă nu-mi răspunzi la nişte 
întrebări. Acum spune-i secretarei că nu răspunzi la telefon şi nu vrei să fii 
deranjat până la noi ordine. 

Ochii îngropaţi în grăsime îl străfulgerară cu ură şi mâinile durdulii 
dădură să deschidă sertarul biroului. 

Jacko scoase pistolul şi-l puse pe marginea biroului în timp ce se aşeză pe 
unul dintre cele două fotolii din faţa grăsanului. Ştia că arma în sine 
provoca spaimă; în plus, obiectivul laser ataşat de ţeavă o făcea şi mai 
înfricoşătoare, pentru că mulţi nu-şi dădeau seama la ce serveşte, dar îşi 
închipuiau că e ceva periculos. 

— Închide sertarul. Acum dă-i instrucţiunile secretarei. 

Walker apăsă pe un buton. 

— Lottie, o să fiu un timp ocupat. Nu mai primesc telefoane şi te rog să 
nu mă deranjezi. Se lăsă pe spate în fotoliu studiindu-l pe Jacko.. Nu reuşea 
să-l categorisească, dar intuia că e un tip periculos. Dădu să deschidă gura; 
Jacko ridică revolverul, îi făcu semn să tacă şi se aplecă peste birou 
închizând comutatorul interfonului cu ţeava armei. 

— Să nu mai faci şmecheria asta. Acum puneţi mâinile pe birou, la 
vedere. După ce grăsanul se conformă, Jacko continuă: Vreau numele 
ruşilor care te-au pus să angajezi nişte netrebnici. 

Ochii înfundaţi în grăsime clipiră; nu reflectau teamă pentru că Walker 
cântărea încă situaţia. În jurul buzelor cărnoase se ivi ceva ce amintea de un 
zâmbet. 

— Ai greşit adresa. Eu nu fac afaceri cu ruşi. Nu m-aş putea înţelege cu 
nişte străini. 

— Bine măcar că nu ai încercat să-mi vinzi gogoaşa cu agenţia de 
manechine. Bun băiat. Jacko privi peste umărul lui Walker, spre peretele de 
lângă fereastra unde erau agăţate câteva fotografii. Ochiul drept al tipului 
acela e în umbră. O să i-l luminez eu. Priveşte. 

Walker se întoarse greoi în fotoliu. 

— Ce tot spui acolo? 

— Vorbesc de tipul din dreapta, lângă capul tău. Ochiul drept e în umbră, 
nu ţi se pare? 


— Poate că aşa a vrut fotograful. Ce joc faci de fapt? Mâna lui Walker 
alunecă încet spre interfon, în timp ce privirea îi ea aţintită asupra 
fotografiei. Brusc, o pată roşie apăru pe ochiul cu pricina. Se auzi un sunet 
surd şi simţi o pală de aer trecându-i pe lângă faţă. Înainte de a putea 
întoarce capul observă că în ochiul umbrit se căscă o gaură. 

Walker rămase o clipă paralizat, apoi începu să tremure şi căscă 
involuntar gura. Nu era în stare nici să vorbească, nici să facă vreo mişcare. 
Cineva, probabil că Lottie, începu să bată în uşă întrebând dacă totul era în 
ordine. 

— Spune-i că n-ai păţit nimic. Zi-i că ai scăpat un bec. Jacko stătea acum 
cu spatele la uşă. Spune-i! 

Walker reuşi să-şi stăpânească tremurul maxilarului şi strigă: 

— Nu-i nimic, Lottie. Mi-a scăpat pe jos un bec pe care voiam să-l 
înşurubez. Vezi-ţi de treabă, dragă. Totul e în ordine. 

— N-ai fost prea convingător, Benny. Nu te va crede, dar cel puţin ştie că 
eşti în viaţă şi mă-ndoiesc că va chema poliţia, nu-i aşa? Jacko rămase lângă 
uşă pentru a o bloca în cazul în care Lottie ar fi dat buzna în încăpere. 

Încet, încet, Walker îşi revenea. Zgomotul armei fusese atenuat de biroul 
mic şi supraaglomerat, dar se dovedise un avertisment foarte eficient: 
Walker părea fascinat de gaura care se căsca în locul ochiului din fotografie. 

— Impresionant, nu? Mai am câteva pocnitori, dar nu vreau să-ţi provoc 
un atac de cord şi nici să o sperii pe Lottie. Vocea îi deveni aspră. Dacă mă 
mai faci să trag o dată, îţi găuresc ţeasta ca să se aerisească puţin. Acum să 
auzim numele ruşilor. 

Walker aproape îşi revenise din şoc şi mintea îi lucra cu repeziciune. 

— Ai făcut o nebunie cu demonstraţia de adineauri. Îţi dai seama ce fel 
de relaţii am? Cine eşti de fapt? 

— Probabil că vei afla la momentul potrivit, dar asta n-o să te liniştească. 
Benny şi eu am relaţii. Amicii mei trag ca şi mine; asta când nu aruncă în 
aer. Uite, nu vreau decât nişte informaţii. Unul dintre ruşii tăi l-a pus pe 
Lofty să mă urmărească şi mie nu-mi plac chestiile astea. Vreau să ştiu cine 
a făcut-o şi de ce. 

— Deci Lofty ţi-a vorbit despre mine. O să-l curăţ. 

— N-ai de ce. Pe Lofty l-am zărit doar în oglinda mea retrovizoare. L-am 
recunoscut înainte de a accelera. Tipul de lângă el avea o mutră tipică de 
rus. Dar pierdem vremea, Benny. Ciripeşte, sau îţi sfărâm capul şi după aia 


răscolesc biroul ăsta până găsesc ce mă interesează. Dacă trebuie, o să 
scotocesc şi biroul lui Lottie. 

Sclipirea vicleană din ochii lui Benny îl făcu să adauge: 

— Să nu încerci să mă păcăleşti. Vreau numele pe care le ai, adresele şi 
numerele de telefon. 

— N-am nimic din toate astea. Benny ridică braţele în semn de protest 
văzând că Jacko se ridică pe jumătate din fotoliu. Ascultă-mă puţin! După 
ce se reaşeză, Benny continuă: Acum vreo trei săptămâni au venit aici doi 
tipi. Recunosc că aveau mutre de ruşi, dar prefer să-i consider doar nişte 
străini. Vreau să spun că ar putea fi de orice naţionalitate. Unul abia o rupea 
englezeşte. Celălalt vorbea mai bine, dar cu un accent puternic. Mi-au fost 
prezentaţi de un om de legătură de-al meu care a făcut programarea în 
numele lor. Benny ridică din umeri. Singura certitudine pe care am avut-o 
era că nu făceau parte din poliţie. Ceva din atitudinea lor mă îngrijora. Nu 
pot să explic ce anume. Aveau nevoie de doi şoferi ca Lofty şi, din când în 
când, de câţiva mardeiaşi. Asta-i tot. 

— Nici un nume, nimic? Încredere instantanee? Pe cine încerci să duci, 
Benny? Tu nu poţi supravieţui dacă nu eşti cu ochii în patru. 

— Au o grămadă de bani gheaţă. Asta vorbeşte de la sine şi te face să ai 
încredere. M-au plătit în avans şi nu au pus întrebări pe ce-am cheltuit banii, 
ceea ce m-a intrigat puţin. 

— Ai fost atât de lacom încât nu te-ai mai gândit că ai de-a face cu nişte 
străini. Trebuie să fi comunicat într-un fel cu ei?! 

— Mă sună. Uneori vine pe-aici unul dintre ei, dar numai după ce îmi 
telefonează. N-am avut de-a face cu ei prea des. Nu sunt singurii mei clienţi 
care nu-şi dau numele. Am câţiva aristocrați pentru care lucrez; unul dintre 
ei este foarte sus-pus. Ei habar n-au că ştiu cine sunt. 

— Deci te bazezi mult pe încredere? 

— Sunt obligat. 

— Şi Mickey Dunn lucrează la fel? Adică e tot atât de neglijent? 

La auzul numelui, atitudinea lui Walker se schimbă. 

— Ce legătură are Mickey Dunn? Credeam că a murit. 

— Adică băieţii tăi nu şi-au dus treaba la bun sfârşit? E cât se poate de 
viu şi de activ. Şi el îi cunoaşte pe ruşii ăştia. Şi le ştie şi numele. 

Benny încercă să-şi stăpânească furia. 

— Nenorocitul! Unde e? 


Jacko izbucni în râs. 

— Acum îmi ceri tu informaţii. De ce ţi le-aş da? Am aflat mult mai 
multe de la Mickey, decât de la tine. 

— Şi ce dacă ţi-a dat nume? Ce crezi că înseamnă asta? Pot fi nume 
împrumutate de pe pereţii unui closet. Nu fac doi bani. 

— Identifică o persoană. Ție ce nume ti-au dat de spui că nu înseamnă 
nimic? 

— leşi din cameră cât timp mă documentez? 

— Nu. Ai putea alerta cavaleria. Nu mă interesează ce faci în general, 
vreau să-mi spui doar de ăştia doi. Să ştii că îţi fac o favoare că nu te torn la 
poliţie. 

Benny se gândi câteva clipe, privi cu coada ochiului Coltul care se afla 
din nou pe colţul biroului, îşi muşcă buzele, apoi împinse scaunul în spate şi 
dădu la o parte capătul covorului uzat, dezvăluind un seif ascuns sub podea. 

Jacko îl privi amuzat. Benny şedea nu numai pe banii, dar şi pe 
documentele lui secrete. Benny se întoarse cu spatele şi Jacko apucă arma; 
nu era exclus ca grăsanul să ţină în seif şi un miniarsenal. 

Benny luă un pix şi o foaie de hârtie şi îi întoarse din nou spatele. Încuie 
seiful, trase la loc covorul, după care aşeză scaunul. În sfârşit se aşeză cu 
răsuflarea tăiată. Împinse bucata de hârtie peste tăblia mesei şi Jacko citi cu 
voce tare două nume: „Penkov şi Zotin”. 

Benny se strâmbă, ca şi cum întreaga lume ar fi auzit proba trădării lui. 
Jacko încerca să-şi dea seama cum reacţionează Benny. 

— Vorbeşte mai încet. Astea sunt numele pe care ţi le-a dat Mickey? 

— Da. Se pare că ăştia doi aruncă bani în stânga şi-n dreapta. 

— E profitabil ca afacere, dar aş spune că tu primeşti mai mult de la ei 
decât Mickey. Poate că îl folosesc doar ca rezervă, în caz că te îmbolnăveşti 
într-un moment nepotrivit. Ei, asta e tot ce-am vrut, dacă n-ai cumva şi 
adresele. 

— Nu forţa nota. Deja sunt ca şi mort. Îţi promit să aflu cine eşti şi să te 
aranjez. N-ai să scapi teafăr pentru ce mi-ai făcut. 

— Dacă spui că eşti ca şi mort, află că ăsta-i riscul jocului pe care-l faci, 
Benny. Jacko se ridică. Faci pe agentul, dar dacă într-o zi treaba se împute, 
băieţii pe care i-ai recrutat vor veni să-ţi ia capul după ce ies din închisoare. 
Jacko porni spre uşă. Dacă dai de mine şi vrei să mă cureţi, s-ar putea să 


pierzi un client. Apropo, dacă am vreodată nevoie de un mardeiaş poţi să- 
mi faci rost de unul? 

Benny îl privi confuz; nu mai ştia ce să creadă. 

— Cunosc vreo doi. la legătura cu mine, dar lasă acasă puşcoiul ăla. 
Putem încheia târgul şi fără el. 

Jacko rânji şi ieşi pe unde venise, ţinând arma la vedere până în ultima 
clipă. 


În timp ce John ridică receptorul, Bulman, care îşi păstrase calmul, îi 
spuse răspicat: 

— Poate că n-ar strica să vă uitaţi mai întâi la asta. Scoase legitimaţia 
falsă şi o ridică, conştient că distanţa era prea mare ca să poată fi descifrată. 

John ezită, îi aruncă o privire întrebătoare Fredei, care îl privi cu nişte 
ochi inexpresivi, apoi traversă camera până la Bulman care şedea în fotoliu, 
cu dreptunghiul de carton între degete. John luă legitimaţia, o studie 
bănuitor şi păru dezorientat. 

— Ministerul Comerţului. Ce naiba vor de la noi? 

— Dacă nu ştiţi înseamnă că nu prea sunteţi la curent cu funcţiile propriei 
dumneavoastră companii. 

John îi returnă legitimatia. De unde până atunci fusese furios, acum 
devenise primejdios de rece. ÎI privi pe Bulman cu ochi de gheaţă. 

— Cred că ar trebui să-mi daţi o explicaţie. 

— l-am explicat deja domnişoarei Curtis. Nu mă simt obligat să repet. V- 
aş fi sugerat să o întrebaţi, dar i-aţi arătat clar că nu aveţi încredere în ea, 
aşa că nu mai ştiu ce să spun. Se ridică, aşeză foile la loc în dosar, reţinând 
coala pe care luase câteva notițe şi îi întinse mapa voluminoasă. Se pare că 
din cauza asta v-aţi pierdut firea, aşa că e mai bine să vi-l înapoiez. Nu sunt 
obişnuit să fiu tratat astfel, domnule... 

— John Parre, interveni Freda. Face parte din comitetul de conducere. 

Iniţial Parre intenţionase să se descarce pe Freda, căreia îi era superior, 
dar prezenţa lui Bulman îl derutase şi acum ezita, neştiind cum să 
reacționeze, însă dorind să-şi păstreze autoritatea. 

— Domnule Russell, nu aveţi voie să studiaţi dosarul fără aprobarea 
unuia dintre directori. Spuneţi-le celor din Minister să înainteze o cerere 
oficială, în care să precizeze motivul. 

Bulman înclină capul. 


— Voi întocmi un raport. Sper că acum pot pleca fără să fiu ameninţat cu 
poliţia. 

Îl ocoli pe John care părea să fi prins rădăcini, îi mulţumi Fredei pentru 
ajutor şi îi promise că va ţine legătura. Fa îi zâmbi misterios şi Bulman 
încercă un sentiment de regret că trebuia să plece. 

Ajuns în stradă se rezemă de perete, ud de transpiraţie, dar mulţumit că 
reuşise să culeagă câteva nume din dosar. 


John Parre strângea în mână dosarul, realizând că fusese făcut de râs în 
faţa unei subalterne. Ştia că Ronny Walsh n-ar fi îndrăznit să-i vorbească 
Fredei aşa cum îi vorbise el, dar Ronnie era mort, iar lucrurile trebuiau 
clarificate înainte de a fi prea târziu. 

Puse dosarul pe biroul Fredei şi exclamă: 

— Pune-l imediat la locul lui. Şi dă-mi numărul Ministerului Comerţului. 

Freda o rugă pe secretară să caute numărul, apoi i-l dădu lui John Parre 
care ridică receptorul, ceru un fir şi formă chiar el numărul. Dură câteva 
minute până reuşi să dea de persoana pe care o căuta, iar după ce o găsi mai 
aşteptă un timp până să obţină rezultatul verificării. În final aşteptarea îi fu 
răsplătită. 

Pentru Freda expresia feţei lui John Parre nu prevestea nimic bun; într-o 
secundă trecuse de la nerăbdare la furie. 

Puse receptorul în furcă şi se apropie ameninţător, stăpânindu-se să nu o 
lovească. 

— Idioato! şuieră. Ai permis accesul la documentele secrete ale 
companiei unui străin. Singurul Russell care lucrează la ei e funcţionar la 
contabilitate şi se numeşte Alistaire. Şi-a bătut joc de tine, proasto! 


Bulman găsi repede un taxi. Se simţea îngrijorat din cauza situaţiei 
neplăcute în care o lăsase pe Freda Curtis. Era limpede că John Parre îşi 
pusese în gând să o elimine într-un fel sau altul şi părea suficient de 
răzbunător ca să facă nişte verificări la Ministerul Comerţului; în situaţia 
dată şi el ar fi procedat la fel. N-avea altceva de făcut decât să se întoarcă 
acasă, să-l aştepte pe Jacko şi să compare informaţiile. 

Coborî din taxi la câteva blocuri distanţă de locuinţă şi parcurse restul 
drumului pe jos. Jacko îl aştepta. După ce comparară datele, constatară că 


numele de pe cele două liste nu coincideau. Singurul numitor comun era 
faptul că toţi păreau să fie ruşi. 

— Trebuie să aflăm unde-şi au bârlogul, spuse Jacko. 

— Crezi că Benny ştie? 

— Nu. Jacko zâmbi mâhnit. Sunt foarte precauţi. 

Bulman sorbi din cafea. 

— Dacă nu putem da de ei, va trebui să-i determinăm să ne caute. 

— Şi să ne trezim iar cu vreunul pe urmele noastre?! Nt! Trebuie să 
existe altă cale. 

Brusc, Bulman se hotărî: 

— Trebuie să aflu dacă am vreun mesaj pe robotul de acasă. 

— Nu te poţi duce acolo! 

Bulman începuse deja să formeze un număr. 

— Knocker? Sunt George. George Bulman. Poţi să-mi faci un serviciu? 

— Nu-ţi sunt obligat cu nimic. Tu m-ai băgat la răcoare, nenorocitule! 

— Asta s-a întâmplat cu mulţi ani în urmă. Ţi-am făcut un bine, nu te-am 
lăsat să-ţi faci de cap. Vreau să-mi spargi apartamentul. 

— Vrei să mă atragi într-o cursă? 

— Nu fi tâmpit! Vreau caseta din robot. Eu nu mă pot duce. Locul e ţinut 
sub observaţie. 

— Şi-atunci eu cum să intru? 

— Pe mine mă caută, Knocker. N-au cum să-şi dea seama în care 
apartament intri. Am nevoie doar de casetă. Cât stai acolo poţi să te serveşti 
cu ceva de băut. 

Bulman ştia că oricum o va face şi probabil îi va ciordi şi câteva casete 
video. 

— Unde sunt cheile? 

— De când foloseşti tu chei?! Dar te-aş ruga să nu-mi faci praf uşa. 

— Vreau să fiu plătit pentru asta. Poate e o cursă. 

— Nu ţi-aş întinde o cursă nici ţie, nici altcuiva, iar banii nu sunt o 
problemă. După ce iei caseta las-o la Hot Pot; aranjez să primeşti banii 
acolo. E-n regulă? 

— Când o vrei? 

— Acum. În orice caz, fii cu ochii în patru. 

— S-a făcut. 

Bulman închise şi se întoarse spre Jacko. 


— Ai putea să-l suni acum pe patronul de la Hot Pot şi să-l rogi să-l 
plătească pe Knocker? Spune-i că ne socotim mai târziu. 

— Sigur că pot, dar nu cred că Hot Pot a fost o alegere fericită; probabil 
ştiu că eu merg des acolo. Va trebui să fim atenţi. Şi Knocker aşijderea. 

Bulman îşi scutură capul. 

— Acum s-a mai potolit, dar n-aş vrea să fiu în pielea celui care-l prinde 
pe Knocker în toane rele, indiferent cât ar fi de puternic. Asta mă 
îngrijorează cel mai mult. 

După ce Jacko aranjă cu patronul restaurantului să-i dea banii lui 
Knocker, Bulman o sună pe Freda Curtis, prezentându-se sub numele pe 
care-l folosise prima oară, George Russell. Era deja ora şase. Îşi zise că 
poate plecase acasă, dar îi răspunse destul de repede: 

— Aveţi tupeu! Ce minciuni mi-aţi mai pregătit? 

— Bănuiam că o să verifice. Îmi pare rău. Vorbesc foarte serios. 

— Credeţi că asta mă încălzeşte cu ceva? Mi-am pierdut slujba. M-ar fi 
dat afară încă în seara asta, dar mai sunt nişte probleme pe care nu le pot 
rezolva fără mine. 

Conştient că Jacko trăgea cu urechea, Bulman spuse stânjenit: 

— Fii cinstită, Freda, erai pe punctul de a-ţi pierde slujba înainte de a mă 
vedea Parre. Lasă-mă te rog să-ţi explic. Am putea cina împreună? 

În receptor se auzi un strigăt de disperare amestecat cu suferinţă. 

— Vorbeşti serios? De ce naiba crezi că aş accepta? 

— Din acelaşi motiv care te-a făcut să-mi răspunzi la telefon. Eşti 
curioasă şi pe bună dreptate. Dacă nu sunt de la Ministerul Comerţului, 
atunci de unde sunt? Nu lucrez la nici o companie rivală. Cred că avem 
interese comune. Ne-am putea ajuta unul pe celălalt. 

— Domnule Russell... a, bănuiesc că nu este numele dumneavoastră 
adevărat... 

— Într-adevăr, dar George este, o întrerupse. 

— Doar nu credeţi că o să vă spun aşa. Parre încearcă să vă găsească. 
Dacă sunt văzută în compania dumneavoastră voi fi acuzată de complicitate 
şi mă vor da afară definitiv. Îmi ratez orice şansă de a contesta motivele 
pentru care am fost concediată. 

— Dacă nu ne întâlnim, veţi continua să vă frământaţi; eu cred că aveţi 
dreptul la o explicaţie. Alegeţi dumneavoastră locul. E bine în jur de opt şi 
jumătate? 


După ce Bulman termină de vorbit, Jacko spuse: 

— Ne lăsăm prea descoperiţi. Vor da de noi. 

— Nu ştiu că suntem aici. Dacă vom fi atenţi nu avem de ce ne teme. 

Jacko clătină din cap. 

— Judeci ca un poliţist, nu ca un infractor. Apropo de Freda Curtis. Dacă 
a fost asistenta personală a parlamentarului Walsh, e mai mult ca sigur 
filată. Doar dacă n-a comis chiar ea crima. 

Aruncase remarca într-o doară, dar posibilitatea de a fi adevărată îi făcu 
să se privească lung câteva clipe. 

— Nu e genul, zise Bulman. 

— N-aş fi crezut că un poliţist cu experienţă poate spune aşa ceva. O 
placi? Te-ai gândit că ar fi putut comanda asasinatul? Dacă ţinem seama de 
poziţia ei, ar fi putut avea motive întemeiate să-l vadă mort. Poate că nu a 
inclus-o în haremul lui, deşi ea şi-ar fi dorit s-o facă. 

— Taci din gură, îl repezi Bulman. Nu ştii ce vorbeşti. 

Jacko îl privi surprins, dar tăcu, conştient că atinsese un punct nevralgic 
şi că Bulman era sincer îngrijorat. Jacko ridică receptorul şi formă numărul 
restaurantului Hot Pot. 

— Dă-mi-l pe Charlie. După ce Charlie veni la aparat zise: Tot eu sunt. În 
legătură cu pachetul despre care am vorbit. Ai putea să-l duci la magazinul 
de electrice din colţ? întreabă de Jed şi spune-i că vin eu să-l iau. Nu-ţi fa 
probleme, îţi plătesc tot. Va trebui să te mai sun, să aflu dacă a sosit. E mai 
bine pentru tine să nu-ţi dau numărul meu. Mulţumesc, Charlie. 

Jacko închise. Bulman se tolănise într-un balansoar şi părea foarte 
preocupat. Jacko îşi dădea seama că îl supărase cu ceea ce spusese despre 
Freda Curtis, dar nu îşi puteau permite să comită imprudenţe. 

— Totuşi, nu-mi place că te întâlneşti cu femeia aceea. 

— Dacă e urmărită, va trebui să-mi iau măsuri suplimentare de prevedere 
când mă despart de ea, spuse Bulman puţin mai calm. Îl privi pe Jacko, 
conştient că acesta era îngrijorat. Dacă e cazul, îmi pot purta singur de grijă. 
Ai încredere în mine. 

— Şi dacă e şi ea implicată? 

— Cu atât mai mult trebuie să mă întâlnesc cu ea. Dacă vrem să obţinem 
ceva nu putem continua să nu riscăm. Te înţeleg, Jacko. Dar tu nu te-ai 
putea descurca la întâlnirea asta. Crede-mă, e partitura mea, nu a ta. 

Jacko se apropie de fereastră. 


— Ştiu. Fiecare are rolul lui. Dar am nişte presimţiri nasoale. Nu mai 
suntem în siguranţă ca înainte şi nu-mi dau seama de ce. 

Jacko sună la Hot Pot, dar nu sosise încă nimic, ceea ce îi neliniști. 
Knocker nu trebuia decât să intre, să ia caseta şi să o ducă la locul convenit. 

Deschiseră televizorul pe canalul de ştiri şi aflară că s-a descoperit 
cadavrul unui bărbat pe marginea autostrăzii M40, în apropiere de Oxford. 
Judecând după rănile multiple, se pare că fusese aruncat dintr-o maşină în 
mers. Pe ecran apăru fotografia lui Bert Cooper, pe care poliţia îl 
identificase deja drept recepţionerul de hotel dispărut. Cauza reală a morţii 
urma să fie stabilită în zilele următoare. Bert Cooper nu fugise suficient de 
departe. 

Jacko traversă camera până la măsuţa rulantă, turnă două whiskyuri mari 
şi-i dădu un pahar lui Bulman. Vestea acestei morţi îi afectase pe amândoi. 
Cineva, undeva ştia ce ascunde Walsh dacă a fost în stare să comită deja trei 
crime. Ce-o aştepta pe Connie Smith? Dacă aflase ce s-a petrecut cu Bert 
Cooper, probabil că se speriase de moarte. 

Bulman era atât de preocupat de soarta casetei şi de moartea lui Bert 
Cooper încât îşi dădu seama târziu că abia de mai avea timp să alerge la 
întâlnirea cu Freda Curtis. Nu-i prea convenea să plece fără să ştie caseta la 
loc sigur, dar nu mai putea lua legătura cu Freda; programul de lucru se 
terminase. Răsfoi câteva clipe cartea de telefon, dar erau prea multe 
„Curtis”; dat fiind faptul că Walsh fusese o personalitate, îşi închipui că 
numărul Fredei se afla la secret ca să fie scutită de insistența ziariştilor. 

Bulman aşteptă în faţa uşii, gata de plecare, în timp ce Jacko mai dădu o 
dată telefon. 

— E acolo, anunţă uşurat. Ascultă câteva clipe şi după expresia feţei lui 
Bulman deduse că veştile nu erau atât de bune pe cât i se păruse. Jacko 
închise şi se încruntă. Knocker a lăsat caseta. Când a ajuns la tine uşa era 
larg deschisă. Cineva i-o luase înainte. S-a hotărât totuşi să intre. A dat 
peste cineva care scotocea în biroul tău şi... Jacko ridică braţele. Nu întreba 
mai mult. Asta-i tot ce a aflat Charlie. Nu ştiu dacă l-a omorât sau doar l-a 
lăsat lat. După ce a terminat cu tipul, Knocker a căutat în robot, dar caseta 
dispăruse. A găsit-o în buzunarul individului. Avem caseta, dar va trebui să- 
| întrebi pe Knocker dacă tipul mai e sau nu în apartamentul tău. 

— Iisuse! Bulman îşi privi ceasul. Trebuie să zbor. Knocker va trebui să 
aştepte până mă întorc. Dacă nu-l cunoşti nu va accepta să vorbească cu 
tine. 

— ÎL ştiu doar după reputaţie. Îl suni când te întorci. Eu mă duc la 
magazin să iau banda. Am avut noroc. 

Bulman nu comentă, grăbit să plece, dar în sinea lui era convins că nu 
fuseseră chiar atât de norocoşi. 


Restaurantul mic, cu profil italian, decorat cu sticle goale de Chianti şi 
ciorchini de struguri din plastic, degaja un aer intim. Freda Curtis îl aştepta 
la o masă de două persoane. Bulman îşi dădu seama că era o obişnuită a 
localului. 

— Sper că n-am întârziat prea mult, spuse el, aşezându-se în faţa ei. 


— Nu mai mult decât mă aşteptam din partea unui funcţionar. 

— Ah! Arătaţi splendid. 

Se schimbase pentru acea întâlnire şi taiorul pastelat îi conferea un aer 
mai puţin rigid. Se simţi tentat să-i explice de ce nu se schimbase şi el — 
momentan era nevoit să se mulţumească cu un singur costum pentru că nu 
îndrăznea să se ducă la apartament, unde îl pândeau nişte indivizi înarmaţi. 

În prezenţa ei se simţea şleampăt şi asta nu numai din cauza felului în 
care era îmbrăcat. 

— Deci care este numele dumneavoastră adevărat? întrebă ea luând 
meniul. 

— George Bulman. Cu câţiva ani în urmă am fost inspector-şef la 
Scotland Yard. Acum nu mai lucrez la poliţie, dar fac parte dintre băieţii 
buni. 

— M-aţi păcălit şi un moment l-aţi păcălit şi pe John Parre. Surâseră 
amintindu-şi scena. În concluzie, despre ce este vorba, domnule Bulman? 
Am venit pentru că vreau să aflu de ce mi-ati cerut un dosar al companiei 
folosindu-vă de false motive şi de ce m-aţi minţit. 

— Am fost convingător? 

— O, da! Se pare că la poliţie v-au învăţat să minţiţi. Nu vreau să mai 
aud minciuni. 

— Investighez moartea lui Ronald Walsh. 

— Dar de asta se ocupă poliţia, iar noi am fost deja interogaţi. Fiţi atent, 
domnule Bulman. 

— Am fost contactat de o sursă guvernamentală ca să cercetez aspectele 
care nu ţin de crima propriu-zisă. Chiar dacă poliţia descoperă mâine 
ucigaşul, eu tot nu-mi închei misiunea. Cazul are implicaţii politice. Dacă 
preferaţi, e vorba de salvarea obrazului. Cred că nu este doar răzbunarea 
unei femei geloase. Aşa trebuia să apară în ochii lumii, iar el a oferit destule 
motive pentru ca versiunea să pară credibilă. 

— Credeţi că poliţia nu e în stare să descopere toate implicaţiile? 

— O, ba da! Cred că ar fi fericiţi să găsească un vinovat şi s-ar putea să 
existe o înţelegere tacită cu anumite cercuri ca publicul să se mulţumească 
cu un astfel de rezultat. N-aş putea spune că poliţia a primit instrucţiuni în 
acest sens, pentru că nu ar accepta cu una, cu două, dar e posibil să existe o 
înţelegere reciproc avantajoasă. 

— Şi de ce e nevoie de dumneavoastră? 


— Trebuie să aflu adevărul care s-ar putea să nu aibă nici o legătură cu 
crima. Există nişte treburi foarte încâlcite aici; se pare că, cu cât le cunosc 
mai puţine persoane, cu atât mai bine. Îmi asum riscuri enorme spunându- 
vă asta. 

— De ce? Credeţi că l-am împuşcat eu? 

— Aţi fi putut avea un motiv foarte justificat. 

— Nu am fost pe lista lui de cuceriri, dacă asta insinuaţi. 

Bulman încerca să descopere ce se ascundea dincolo de expresia ei 
calmă. Riscase venind la această întâlnire, aşa că se hotărî să o facă în 
continuare: 

— Poliţia crede că nu-i exclus să fi dorit să fiţi. 

Se pare că folosise tonul potrivit, pentru că Freda nu păru jignită. 

— Vreţi să spuneţi că aş fi putut fi o secretară frustrată? Da, tineam la el, 
însă în calitate de colegi de serviciu. Mă plătea foarte bine şi m-a apărat 
întotdeauna de oameni ca John Parre, care îl ura din tot sufletul. N-a 
încercat niciodată să-mi facă avansuri. Chiar dacă ar fi încercat, relaţia 
dintre noi n-ar fi mers. A existat o înţelegere tacită între noi în acest sens. 

— Şi, bineînţeles că avea încredere în dumneata? 

— Probabil că am fost singura în care a avut încredere, într-un consiliu 
de conducere există întotdeauna pericolul să fii lovit pe la spate, iar el îşi 
cunoştea duşmanii. 

— Duşmanii lui erau destul de puternici ca să-l ucidă? 

Întrerupseră conversaţia ca să comande mâncarea şi Bulman o lăsă pe 
Freda să aleagă vinul; el prefera scotch-ul. 

După ce chelnerul se îndepărtă, Freda îi răspunse: 

— Ziarele au scris că a fost ucis de femeia cu care s-a întâlnit. Insinuaţi 
că putea fi o acoperire pentru unul din adversarii lui de afaceri? 

— Posibil. Acum cred că e posibil orice. Ridică paharul în cinstea ei. 
Oricât aş vrea să o pun în cârca unuia ca John Parre, nu cred că el l-a ucis 
sau vreun alt coleg. Am motive să cred asta. Se încruntă şi adăugă: Ziceaţi 
că avea încredere în dumneavoastră şi, totuşi, nu v-a povestit despre 
călătoria aceea în Rusia? 

— Încrederea nu înseamnă neapărat să faci confidente cuiva. 

— Mă rog. De obicei vă povestea în amănunt despre călătoriile lui? 

— Da. Freda înclină capul. Aproape întotdeauna. 


— Dar nu şi de data aceea. Deci s-a petrecut ceva neobişnuit despre care 
nu dorea să discute. De altfel după ceea ce s-a întâmplat în Rusia a fost 
foarte prost dispus. Am înţeles bine? 

— Nu e rău pentru un pretins funcţionar la Ministerul Comerţului. Da, e 
corect. 

— Nu aţi încercat să-l descoaseţi puţin? Reacţia aceasta neobişnuită nu v- 
a trezit curiozitatea? 

Femeia zâmbi. 

— Vorbiţi despre el, dar de fapt mă descoaseţi pe mine. Desigur că am 
încercat să-l trag de limbă. Nu am aflat nimic important, însă din atitudinea 
lui am înţeles că era implicată o femeie. 

— Ronnie Walsh a supărat o femeie. Cred că a fost pentru prima oară în 
viaţa lui. 

— Nu-l ironizaţi. Mi-a fost greu să nu-l văd zâmbind atâta timp. De fapt, 
nu cred că şi-a mai revenit, cel puţin nu de tot. În timpul acelei călătorii s-a 
întâmplat ceva. 

Bulman scoase din buzunar bucata de hârtie pe care Jacko notase numele 
obţinute de la Benny Walker. 

— Penkov şi Zotin. Vă spun ceva numele acestea? 

Freda se gândi o clipă. 

— Penkov sună cunoscut. De Zotin nu cred să fi auzit. 

De ce? 

— Cred că aceştia sunt asasinii; sau, dacă preferaţi, ucigaşii plătiţi. Când 
aţi auzit de Penkov? 

— Mi se pare că a dat un telefon acum câteva săptămâni. l-am reţinut 
numele pentru că era neobişnuit. 

— A vorbit cu Walsh. 

— Sunt convinsă că da. Cred că a fost o conversaţie foarte scurtă. 

— N-am remarcat în dosar numele acesta printre persoanele cu care s-a 
întâlnit. De fapt, n-am avut ocazia să mă uit prea bine. Mă puteţi ajuta? 

— Adică să termin treaba pe care aţi început-o? 

— Păi, nu cred că mi s-ar mai da voie să intru. 

— Ce-ar trebui să caut? E un dosar destul de voluminos. 

— Orice vi se pare neobişnuit. Cu ce afaceri se ocupă firma rusească pe 
care a vizitat-o. Cu cine a petrecut mai mult timp. Orice abatere de la 
normal. 


— Fiecare călătorie era deosebită. Fiecare ţară are alte protocoale de 
primire. Există deja o mare varietate, fără să fie suspectă. Nu am nevoie de 
dosar ca să vă spun că firma se ocupă cu fabricarea de armament şi deţine o 
diversitate destul de mare de produse chimice. Freda îi aruncă o privire 
prevenitoare. Partea cu armamentul este cât se poate de legală, în prezent 
ruşii au probabil cea mai mare piaţă europeană în domeniul armamentului. 

— S-a încheiat un contract pentru cumpărare de armament? 

— Nu ştiu. Dacă aş cunoaşte toate afacerile companiei aş fi preşedinte. 

— Preşedintă, o corectă Bulman. 

— Prostii. Nu vreau să mă dezumanizez. 

— Veţi face ce v-am rugat? 

— Îmi cereţi să am încredere în cineva care a pătruns în birourile noastre 
prin minciună şi a ieşit minţind. Nu se pune problema încrederii. Îmi puteţi 
da şi o adresă pe lângă ultimul nume sub care v-aţi prezentat? 

Bulman ezită, apoi se hotărî să spună adevărul: 

— Vă pot da adresa, dar nu locuiesc acolo tocmai din cauza acestor doi 
indivizi, Penkov şi Zotin şi poate a altor câtorva, care bântuie în jurul 
locuinţei mele cu intenţii criminale. Nu vă pot spune unde stau acum pentru 
că aş încălca înţelegerea şi aş pune în pericol viaţa altcuiva. 

— Dar nu vă deranjează că îmi asum nişte riscuri de dragul 
dumneavoastră? Nu e prea corect, nu credeţi? 

Bulman făcu semn cu capul chelnerului. 

— Desigur, nu pare corect, dar există riscuri şi riscuri. Ştiţi deja ce vă 
aşteaptă la slujbă. În ceea ce mă priveşte, eu am aflat de alte două omoruri 
legate de afacerea Walsh, dar cu care nu a fost făcută nici o legătură în mod 
oficial. Trei crime, Freda, nu una. Asta nu pare să fie crime passionnel, nu? 

— Dar dacă vă ajut, ucigaşii aceia plătiţi nu-mi vor pune şi mie locuinţa 
sub observaţie? 

Bulman nu ştia ce să-i răspundă. Îi evită privirea pentru prima oară în 
seara aceea confirmându-i astfel bănuielile. 

— Cum pot lua legătura cu dumneavoastră? 

— Va trebui să vă caut. Dacă mi-aţi da numărul de telefon de acasă v-aş 
putea suna acolo. Presupun că nu doriţi să vă caut prea des la birou. 

— Nu ştiu cât timp mai stau acolo. Imediat ce vor afla că mi-am terminat 
treaba, mă vor obliga să eliberez biroul. Freda împinse brusc scaunul în 


spate, îşi trecu degetele lungi prin păr şi-l privi disperată. Sunt nebună că vă 
ascult. Poate că minţiţi în continuare. N-am cum să-mi dau seama. 

Bulman rupse o foaie din agendă şi scrise ceva pe ea. 

— Dacă doriţi referinţe despre mine puteţi suna oricând. Citi cu glas tare 
numele pe care-l scrisese. „Inspector-şef Walter Beatty.” Poate aveţi noroc 
să-l prindeţi la birou. Oricum, îi puteţi lăsa un mesaj. Mă întreb dacă n-aţi 
auzit de el, s-a ocupat de rezolvarea multor crime. E un vechi amic de-al 
meu. Vă va spune ce doriţi să ştiţi despre mine. 

Freda ridică hârtia cu mâna tremurătoare. 

— Îl cunosc şi o să-l sun. Dacă voi fi mulţumită, îi voi lăsa numărul meu. 
I-l puteţi cere. 

— Vă sunt foarte îndatorat. 

În realitate Bulman era departe de a fi încântat; nu dorise să-l amestece pe 
Wally Beatty, pentru a evita să-i dezvăluie direcţia pe care o urma 
investigația. Seara îşi pierduse ceva din atmosfera iniţială şi era conştient că 
Freda începuse să se teamă. 

Li se aduse cafeaua şi un timp nici unul dintre ei nu scoase o vorbă. Apoi 
Freda rupse tăcerea: 

— Aţi văzut vreo fotografie în dosar? 

— Nu. Când a intrat Parre abia începusem să-l răsfoiesc. 

— Probabil că sunt ataşate la sfârşit. Una din fotografiile de grup a fost 
mărită şi înrămată; se află expusă în sala principală de aşteptare, alături de 
altele făcute de-a lungul anilor. Mai erau nişte poze luate la câteva din 
petrecerile la care a participat. V-ar folosi? 

— Orice amănunt mă ajută şi e întotdeauna util să poţi lega numele de un 
chip. Le puteţi lua? 

— Dacă nu pe cele originale, pot face nişte copii. Totuşi, mai întâi trebuie 
să vă verific. 

— Desigur. Dacă nu sunteţi satisfăcută după ce discutaţi cu Beatty puteţi 
încerca să luaţi legătura cu ambasadorul Statelor Unite. Sper, însă, că nu va 
fi cazul. l-aţi pomenit lui Beatty de fotografii? 

— Nu mi s-a părut necesar. Dacă a făcut-o vreunul dintre directori, asta e 
altceva. Ambasadorul american vă este prieten? 

— Am făcut o treabă bună pentru el şi am devenit buni amici. 

Faptul că-şi dădea seama în ce s-a băgat o făcea vizibil nervoasă; Bulman 
spera din tot sufletul că nu se va răzgândi. 


Se temea să împingă lucrurile mai departe şi simţea că între ei intervenise 
ceva ce nu sesizase la începutul întâlnirii — o barieră de nesiguranţă. Era 
convins că o simţea şi ea, dar nu putea face altceva decât să spere că ea va 
merge înainte şi nu se va lăsa copleşită de frică. 

Ar fi vrut să o avertizeze că ar putea fi urmărită pe drumul de întoarcere, 
dar risca să nu-l creadă. Îşi justifică tăcerea încercând să se convingă că 
datorită poziţiei pe care o deţinea ea trebuia să se fi aflat sub observaţie din 
prima zi de muncă. Se despărţiră în faţa restaurantului, cu promisiunea că se 
vor întâlni din nou. 


Pe drumul spre casă îşi luă toate măsurile de prevedere pe care ar fi 
trebuit să i le comunice Fredei. Se consolă zicându-şi că ea n-ar fi ştiut cum 
să procedeze, iar dacă ar fi încercat, oricum n-ar fi avut succes. Nici el nu se 
pricepea prea bine, dar se strădui până constată mulţumit că nici el nu mai 
ştia unde merge. 

Jacko îl aştepta îngrijorat şi nerăbdător. Amândoi simțeau o apăsare pe 
care o puseră pe seama morţii lui Bert Cooper. 

— Ai luat caseta? întrebă Bulman în timp ce-şi dezbrăca paltonul. 

— Sigur că am luat caseta aia nenorocită. Am ascultat-o şi ai un mesaj de 
la o gagică pe nume Anna Brenning, care vrea să te vadă şi altul de la Lorna 
Russell care crede că i-a lăsat mesajul inspectorului-şef Allen. Cum se face 
că un tip supraponderal, între două vârste şi în plus mincinos, stârneşte atâta 
interes din partea femeilor? 

Bulman luă băutura pregătită de Jacko şi se aşeză. Privi ceasul de pe 
policioara căminului; arăta unsprezece şi jumătate. Era prea târziu pentru a 
mai da telefoane, deşi ar fi trebuit să ia legătura cu Lorna Russell imediat. 

— Lorna a lăsat vreun număr? 

— Ţi l-am notat. E ceva important? 

— E vecina lui Connie Smith. Ascult banda după ce o sun. Trebuie să-l 
sun şi pe Knocker, să aflu ce s-a întâmplat. 

— Neapărat. Charlie, de la Hot Pot, zicea că nu l-a mai văzut pe Knocker 
într-un asemenea hal; arăta ca şi cum ar fi fost bătut măr şi, din câte am 
auzit, ar fi o premieră demnă de Cartea Recordurilor. 

Lorna nu se culcase încă şi Bulman se scuză că o sună atât de târziu. 
Femeia era foarte agitată şi vorbea poticnindu-se. Bulman o calmă şi află de 
la ea ce s-a întâmplat. 


— A sunat Connie. Părea înspăimântată, îi tremura vocea. Voia să afle 
dacă a căutat-o cineva şi i-am spus ce s-a mai petrecut. l-am comunicat 
numărul dumneavoastră de acasă, dar m-a rugat să vă sun eu mai întâi şi să 
vă dau numărul ei dacă sunt convinsă că vreţi să o ajutaţi. Trebuie neapărat 
să stea de vorbă cu cineva înainte de-a face ceva necugetat. 

— Daţi-mi numărul ei. 

Lorna îi dădu un număr din Somerset, Bulman îl notă, apoi îl repetă cu 
glas tare. 

— Distruge numărul ăsta, Lorna, spuse el. Arde-l, aruncă-l la toaletă, dar 
scapă de el şi să nu recunoşti vreodată că l-ai avut. 

— Mă speriaţi. Sunteţi sigur că e vorba de militanţi pentru protecţia 
animalelor? 

— Unii dintre ei sunt nebuni de-a binelea. Pot deveni extrem de violenti. 
Nu vă faceţi griji, aţi făcut ceea ce trebuia pentru Connie. O să am grijă de 
ea. Mulţumesc mult. 

— De ce te-ai dat drept inspector-şef? întrebă Jacko după ce Bulman 
puse receptorul în furcă. 

— Am fost nevoit s-o păcălesc. Bulman luă din nou telefonul şi formă 
numărul din Somerset. Nu răspundea nimeni. Mai formă o dată, gândindu- 
se că poate greşise, dar obţinu acelaşi rezultat. 

— O să mai încerc dimineaţă. Poate că nu e acasă sau doarme. Va trebui 
să ne ducem până acolo. 

Îl sună pe Knocker şi depărtă receptorul de ureche, asurzit de avalanşa de 
reproşuri la adresa lui. După un timp Knocker spuse: 

— Ar fi trebuit să-l vezi pe tipul ăla. 

— Ce i-ai făcut? 

— L-am aruncat peste umăr, l-am dus jos şi l-am înghesuit lângă soba aia 
veche din spate. 

— L-ai lăsat în hol? 

— Credeai c-am chemat o ambulanţă? Tipul a încercat să mă omoare. Şi 
cântărea o tonă. Puteam să-l las în apartamentul tău. 

— OK, OK. Era mort? 

— Nu ştiu. Merita să fie, după ceea ce a încercat să-mi facă. Vreau bani 
mai mulţi. N-a fost vorba de risc. 

— O să avem grijă să-i primeşti. Bănuiesc că nu l-ai căutat de vreun act 
de identitate. 


— Ba cum să nu. l-am întors toate buzunarele. Nu avea decât o armă 
automată cu amortizor şi ceva muniţie. Pe alea le-am luat. 

Bulman îşi înăbuşi un oftat. 

— Îţi mulţumesc că ai luat caseta, Knocker. Rămân dator. Voi avea grijă 
să mai primeşti nişte bani, chiar dacă ai luat pistolul. 

Bulman închise şi-l privi pe Jacko. 

— Pe Anna Brenning va trebui să o las pe mâine. Cred că ar fi mai bine 
să ascult caseta înainte de culcare. 

Jacko introduse caseta în propriul lui robot şi apăsă pe buton. Bulman nu 
află mult mai multe decât îi spusese Jacko. 

— Anna Brenning e de încredere? 

— Nimeni nu e de încredere. Trebuie să aflu mai multe despre ea. 

— Se pare că şi ea despre tine. Ai grijă, colega. 

Bulman dădu din cap. 

— Hai să ne culcăm şi dimineaţă o să încerc să dau de Connie Smith. 


Conducea Jacko. Bulman o sună pe Anna Brenning de la telefonul din 
maşină. Femeia se dovedi extrem de prietenoasă şi îl întrebă dacă putea 
veni la ceai sau dorea să cineze în oraş. Îi răspunse că acceptă ambele 
propuneri, dar nu în ziua aceea şi întrebă dacă o poate suna mai târziu. Ea se 
arătă dezamăgită şi spuse: 

— Aş vrea să păstrăm legătura. Sunteţi altfel decât ceilalţi şi singurul 
care nu a încercat să-mi facă avansuri. Eram curioasă să ştiu cum avansați 
cu investigația. 

— Nu prea bine. De ce? V-aţi gândit la ceva care mi-ar putea fi de folos? 

— Nu. Dar a venit din nou poliţia să mă întrebe de prietenii lui. Se pare 
că le e greu să priceapă că mă ţinea departe de ei. Oricum, o să vă povestesc 
când ne întâlnim. 

Bulman sesiză că Jacko rânjea ironic. El clătină din cap. 

— Tot nu pricep ce găsesc femeile la tine. 

— Le e milă de mine. Le stârnesc instinctul matern. 

Jacko izbucni în râs. 

— Asta-i bună! 

— Poate că vor să mă ucidă. 

Jacko coborî cu picioarele pe pământ. 

— Îmi ascunzi ceva? 


— Nu. Bulman se foi pe banchetă. Se simţea ametit şi aerul din maşină i 
se părea încins. De câte ori vorbesc cu Anna Brenning, are o atitudine 
diferită. E o tipă de milioane, altfel Walsh nu s-ar fi ocupat de ea; vreau să 
spun că locuieşte încă în apartamentul în care a instalat-o el. Versiunea ei e 
plauzibilă şi are un alibi solid — lipsea din ţară în momentul crimei. 

— Dar? Jacko întoarse capul pentru o fracțiune de secundă. 

— Aş vrea să aflu mai multe despre oamenii pe care-i cunoaşte aici. 
Poate că nu sunt prieteni de-ai lui, sau sunt, dar nu i-a mărturisit. Bănuiesc 
că e valabil pentru amândoi. 

— Sunt presupuneri, desigur. 

— Absolut. Dar cu cât mă gândesc mai mult, cu atât am convingerea că e 
prea inteligentă ca să fie doar o curvă de lux. Se întoarse spre Jacko dorind 
să vadă cum reacţionează acesta la ceea ce avea să-i spună. Cred că ar fi 
foarte interesant să scotocim puţin locuinţa Annei Brenning. 

Jacko rămase impasibil. 

— Ar putea fi o şmecherie foarte riscantă, dacă e pe atât de inteligentă. 

— Nu şi dacă o invit la cină. 

În sfârşit Jacko reacţionă: 

— Dacă îţi închipui că fac eu treaba şi îmi asum toate riscurile în timp ce 
tu o vrăjeşti la cină, te înşeli. Benny Walker are nişte cunoştinţe spărgători. 

Apoi Jacko se concentră asupra drumului, căutând indicatorul rutier care 
să-l îndrume spre Taunton. Bulman se hotărâse până la urmă să nu o sune 
pe Connie. După o noapte de gândire ajunsese la concluzia că Lorna Russell 
luase singură hotărârea de a-i da numărul de telefon al lui Connie. Intuiţia îi 
spunea că de data aceasta Connie nu dorea să discute cu poliţia. Numele 
inspectorului-şef Allen nu suna prea bine în urechile cuiva care fugea de 
duşmani şi de poliţie. După ce discutase cu Jacko la micul dejun, Bulman 
ajunsese la concluzia că Lorna intrase în panică din cauza lui Connie şi 
făcuse ceea ce i se păruse mai potrivit, însă fără s-o înştiinţeze. Totuşi, 
Connie fusese cea care îi dăduse numele din motive numai de ea ştiute. 

Bulman obținuse adresa de la o persoană care lucra la Telecom, căreia îi 
făcuse cândva un serviciu. Ar fi putut-o obţine de la Wally Beatty, dar şi-ar 
fi pus poliţia pe urme. 

Când mergea pe autostradă Jacko nu oprea niciodată, indiferent cât de 
lungă era călătoria. Cu cât se apropiau de Taunton, cu atât vorbeau mai 
puţin. Tăcerea lor se datora aceluiaşi gând. Bulman nu putea uita cum, 


pornind în căutarea lui Connie, găsise doar un cadavru, aparţinând surorii 
ei. 

Când ajunseră la Taunton amândoi erau neliniştiţi. Trecură prin orăşelul 
West Country şi se îndreptară spre Bishops Lydeard, aflat la vreo cinci mile 
distanţă. 

Ajunşi în Bishops Lydeard, Jacko se văzu nevoit să oprească şi să ceară 
nişte informaţii. Adresa pe care o căutau se afla la o milă distanţă, afară din 
oraş. Aşa cum aveau să constate, ea corespundea unei căsuțe vechi de ţară, 
cu o placă pe care scria „De închiriat” fixată la capătul aleii şerpuite ce 
ducea la intrarea principală. Jacko trecu prin poarta deschisă, opri maşina 
şi-l privi întrebător pe Bulman. 

— Istoria se repetă, zise Bulman încruntat. Dacă e înăuntru şi ne vede, s- 
ar putea să încerce s-o întindă. Tu ia-o prin spate. Îţi las zece minute, apoi 
pornesc spre intrarea din faţă. 

Jacko coborî, iar Bulman rămase în maşină. 

Era un loc izolat, deprimant şi umed; o ceaţă deasă împiedica vizibilitatea 
spre colinele Quantock, care se profilau în depărtare. Dacă femeia căutase 
un loc în care să se izoleze, cu siguranţă că îl găsise. În profesia ei trebuie 
să fi fost obişnuită cu o viaţă mai palpitantă, aşa că singurătatea îi putea 
deveni un inamic de temut. Probabil că îi dăduse Lornei numărul de telefon 
din disperare şi o sunase în primul rând ca să audă o voce cunoscută. 

Când cele zece minute trecură, Bulman se ridică şi ieşi din maşină, lăsând 
portiera întredeschisă ca să nu tulbure liniştea stranie. Aleea fusese creată 
din şanţurile săpate de anvelopele maşinilor; în centru era o fâşie acoperită 
cu iarbă aspră. Smocurile de iarbă de la intrare purtau urmele maronii ale 
gazelor de eşapament. Porni pe fâşia de pământ din dreapta pentru că poteca 
se arcuia în direcţia aceea. De ambele părţi erau tufe care împiedicau 
vizibilitatea. Mergea străduindu-se să facă cât mai puţin zgomot. Ajunse 
într-un loc larg de unde putea vedea casa. Părea tot atât de părăginită ca şi 
împrejurimile. Nu se zărea nici un semn de viaţă. Nici un fuior de fum nu 
ieşea din horn, cu toate că era destul de frig afară. Într-un loc atât de 
părăginit era puţin probabil să existe încălzire centrală. Bulman trebuia să 
traverseze cei câţiva zeci de metri de pajişte până la uşa casei. Păşi hotărât 
înainte, sperând şi rugându-se să nu găsească un alt cadavru. 

Parcursese jumătate din distanţă când o străfulgerare urmată de zgomotul 
unui foc de armă îl făcură să se arunce pe burtă. 


12 


Stătea cu faţa în jos aşteptând să vadă ce se întâmplă. Nu avea unde să se 
ascundă şi tot ce putea face era să rămână nemişcat. Ridică puţin capul, dar 
nu sesiză nici o mişcare. Nici urmă de Connie sau de Jacko. Începu să se 
ridice încet, conştient că era complet expus în faţa celui care se afla în 
clădire. Pomi în zigzag spre casă, cu genunchii tremurând, străduindu-se 
din instinct să îngreuieze cât mai mult treaba trăgătorului. Se gândi să 
ocolească puţin, astfel încât să se apropie de uşă dintr-o parte. Începu să 
alerge. Unde dracu” era Jacko? 

Răsună un alt foc de armă şi Bulman se aruncă la pământ. Auzi zgomot 
de sticlă spartă, un țipăt care se transformă într-un gâlgâit, urmat de un al 
doilea strigăt. Bulman se ridică împleticindu-se şi o rupse la fugă în direcţia 
casei. Trecu peste nişte cioburi de sticlă şi năvăli în hol unde o femeie se 
lupta cu furie cu un bărbat care încerca să-i smulgă arma din mână. În loc 
să-l ajute pe Jacko să o ţină pe femeia care se zbătea din toate puterile, 
Bulman începu să-i vorbească, străduindu-se să o calmeze, încercând să o 
convingă că nu avea de ce se teme. 

Jacko se răsti la el. 

— Lasă tâmpeniile şi ajută-mă s-o ţin. Mă omoară, pentru Dumnezeu! 

Bulman observă zgârieturile de pe faţa lui Jacko şi îl ajută să o 
imobilizeze pe Connie, care continua să tipe şi să muşte. Jacko izbuti să-i 
înfunde o batistă în gură şi o împinse pe un scaun, în timp ce Bulman 
continua să-i vorbească. 

— Am venit să te ajutăm. Suntem de partea ta. 

Dură o vreme până ce Connie Smith, epuizată, se calmă suficient ca să 
înţeleagă spusele lui Bulman. 

— Am primit numărul de telefon de la Loma. E foarte îngrijorată din 
cauza ta. 

— N-ar fi trebuit să vi-l dea. Vocea trăda încă frică şi privirea 
neîncredere. 

— Calmează-te! 


Jacko, pe care ea îl agresase, era mai puţin răbdător decât Bulman. Când 
femeia începu să se agite din nou, îi zise: 

— Dacă ţi-aş fi fost duşman, te-aş fi omorât. Linişteşte-te. Eşti drogată 
sau ce dracu” ai? 

Vorbele lui Jacko o potoliră. Se simţea jignită de insinuarea lui. Nu se 
droga. Ăsta era singurul lucru pe care reuşise să-l evite în viaţa uşuratică pe 
care o dusese. 

— Aş da orice pentru o cafea, zise Bulman. Am făcut cale lungă. 

— Au omorât-o pe sora mea, izbucni Connie. Au confundat-o cu mine. 

— Ştim. Dacă îţi dăm drumul ne faci o cafea? 

Printre lacrimi, Connie reuşi să dea afirmativ din cap. O ajutară să se 
ridice şi o urmară în bucătăria în care trona un bufet galez 
supradimensionat. Jacko găsi nişte căni. Connie îşi şterse lacrimile, 
continuând să ofteze şi umplu ibricul. Îmbrăcată în nişte blugi uzaţi şi un 
tricou, nefardată, nu mai avea nimic din femeia uşoară care fusese. Se 
întoarseră în salon. Jacko verifică arma. Connie rămase lângă uşă, gata să o 
şteargă la cea mai mică mişcare. Se ferea să-i privească în ochi; nu era 
convinsă de intenţiile lor bune. 

Bulman presupunea că ea asistase la uciderea surorii sale şi era copleşită 
de un sentiment de vinovăţie pentru că nu încercase să o salveze. 

— N-ai fi putut face nimic pentru ea; eu am văzut-o, spuse el cu blândeţe. 
Bine că te-ai ascuns, altfel te-ar fi omorât şi pe tine. 

— Aş fi putut încerca. N-o să uit niciodată ce-am văzut. 

— Nu te învinui pentru crima altcuiva. N-ai fi putut face nimic. 

— De fapt cine sunteţi? Ce doriţi? Connie începuse să-şi revină. 

— Nu suntem de la poliţie şi nici dintre cei care vor să-ţi facă rău. 
Reprezentăm familia lui Ronald Walsh, parlamentarul care a fost ucis de 
cea care ţi-a luat locul. Bulman o privi cu atenţie, curios să-i vadă reacţia. 
Din păcate femeia era încă prea speriată şi nu reacţiona normal. Am fost 
nevoit s-o mint pe Loma, ca să o fac să vorbească. Crede că sunt poliţist; 
dacă va pomeni vreodată de inspectorul-şef Allen să ştii că se referă la 
mine. Mă numesc George Bulman, iar acesta este Jacko, prescurtare de la 
Jackson. 

Jacko acceptă bucuros să lase conducerea conversaţiei în seama lui 
Bulman, care se pricepea la asta mult mai bine decât el. Se strădui să-i 
zâmbească încurajator şi ridică ceaşca de cafea ca pentru un toast mut. 


— De ce fugi? întrebă Bulman. 

— Credeam că motivul e evident. Connie îşi şterse lacrimile cu dosul 
palmei. 

— Mă refeream la început, înainte ca ei să-ţi ucidă sora. Ce te-a 
determinat să-ţi iei lumea în cap? 

— Când poliţia a început să pună întrebări, m-am speriat. l-am minţit şi 
mi-am dat seama că, mai devreme sau mai târziu, vor bănui. Apoi m-am 
gândit că ceilalţi vor afla că sunt interogată de poliţie şi mă vor suprima. Au 
comis deja o crimă, aşa că una în plus nu i-ar fi deranjat. Connie îl privi 
pentru prima oară pe Bulman drept în ochi. Nu ştiam că sunt în stare de 
astfel de lucruri. Ziceau că vor să facă o glumă, să se răzbune pentru ceea ce 
le făcuse. 

— Cât v-au plătit ca să faceţi pe bolnava? 

— Trei mii. Connie privi în podea stânjenită. 

— Trei mii. Pentru o glumă? Şi i-aţi crezut? 

— Mi s-a părut suspect, dar m-am prefăcut că îi cred, aveam nevoie de 
bani. 

— Ştiaţi că l-au mituit şi pe recepţionerul de la hotel? 

— Nu. 

Bulman hotărî să-i ascundă moartea lui Bert Cooper. Era prea agitată şi 
un singur cuvânt nepotrivit ar fi putut-o determina să refuze cooperarea. 

— Aţi fost contactată de o femeie? 

— Nu. Am citit că o femeie mi-a luat locul, dar eu habar nu aveam ce se 
va întâmpla. Mi-au spus că vor să-i facă o glumă şi că pot câştiga uşor nişte 
bani frumoşi. 

— Vorbiţi tot timpul la plural. Câţi erau? 

— Doi. Doi bărbaţi solizi. Erau străini. Unul dintre ei nu ştia deloc 
englezeşte, iar celălalt vorbea destul de corect, dar cu un accent îngrozitor. 
Era un tip plăcut. 

— Ce credeţi, cum au aflat unde să vă caute după ce aţi fugit? 

— Nu ştiu. Probabil că mă supravegheau. 

— Deci şi-au dat seama că au ucis altă femeie? 

Jacko îl fulgeră cu privirea, dar Bulman se prefăcu că nu-l vede; trebuia 
neapărat să afle. 

— Bărbaţii care au omorât-o pe sora mea nu erau cei care m-au contactat 
pe mine. 


— Aceştia erau tot străini? 

— Doi păreau nemți, iar al treilea rus. Nu vreau să mai vorbesc despre 
asta. 

— Vă înţeleg şi-mi pare rău că am insistat. Şi cum aţi scăpat? 

— Au crezut că m-au omorât. Am aşteptat până au plecat, apoi am ieşit 
pe şosea şi am oprit o maşină. Îmi luasem poşeta, aşa că aveam bani 
suficienţi pentru câteva zile. Până am ajuns aici, am schimbat vreo trei 
maşini de ocazie. Am găsit un anunţ la o agenţie imobiliară pentru coşmelia 
asta. Am plătit chiria pe o săptămână. 

Bulman sorbi gânditor ultimele picături de cafea. 

— Nu puteţi rămâne aici. Locuitorii vor începe să bârfească, să se întrebe 
ce caută o fată singură într-un astfel de loc. Vor face tot felul de presupuneri 
şi nu e bine. 

— Oricum, am terminat banii. Ce să fac? Mi-e frică să iau legătura cu 
banca; oamenii ăştia par să aibă antene peste tot. 

— Vă vom da nişte bani. Cel mai bun lucru este să vă ascundeţi într-un 
loc aglomerat. Ar trebui să vă puneţi sub protecţia poliţiei. 

— Nu. Nu vreau să mă duc la poliţie! Sunt vinovată moral... sau cum se 
spune. Ei nu vor crede ce v-am zis dumneavoastră. 

— Ba vor crede; noi putem confirma spusele dumneavoastră. Altfel veţi 
fi nevoită să fugiţi tot restul vieţii. Gândiţi-vă. O dată ce vom pune mâna pe 
indivizii ăştia, veţi fi în siguranţă. 

— Indivizii ăştia nu vor fi prinşi niciodată pentru că reuşesc să scape de 
tot ce le stă în cale — inclusiv de poliţie. 

În sfârşit Jacko se hotărî să se amestece în discuţie: 

— Ştiţi cine sunt tipii ăştia? Până acum am avut de-a face cu ruşi, iar 
acum se pare că mai sunt şi nişte nemți. Ciudată adunătură. 

Connie ridică braţele într-un gest de neputinţă. 

— Îmi pare rău că am acceptat să le fac jocul. 

În căsuţă era zăpuşeală şi Bulman se duse să deschidă uşa de la intrare, 
ocazie cu care aruncă o privire înjur. Era de acord cu spusele femeii, dar 
aceasta nu putea continua să se eschiveze, să fugă. 

— De unde aveţi arma? 

— Am găsit-o ascunsă sub nişte saci vechi, în şopronul din spate. Era 
înfăşurată într-o sacoşă de pânză. Agentul imobiliar mi-a spus că 


proprietarul a murit şi că fiul lui voia să închirieze casa cu tot ce e în ea. E 
limpede că nu ştia nimeni de armă. 

Bulman se întoarse cu spatele la uşă şi-l privi pe Jacko. 

— Ce spui? N-o putem lăsa aici. 

— De acord. Trebuie s-o luăm cu noi. 

Instinctul de poliţist al lui Bulman îl avertiză să nu se încarce cu martorul 
ocular al unei crime. Credea ce-i spusese; spaima o făcuse să mărturisească 
totul, însă el trebuia să informeze şi poliţia. Asta însemna că va fi arestată. 
Altfel n-aveau cum s-o protejeze împotriva a ceea ce părea să fie o 
organizaţie internaţională puternică. Se temea că dacă va mai pomeni ceva 
de poliţie fata va încerca să fugă. 

Înainte ca Bulman să apuce să zică ceva, Jacko sări în picioare, cu Coltul 
în mână. Connie ţâşni de pe scaun, dar Jacko o opri cu glas ferm. 

— Ascunde-te în spatele scaunului, e cineva afară. 

Bulman închise uşa cu piciorul şi apucă puşca pe care Jacko o lăsase într- 
un colţ al încăperii. Nu ştia dacă nu cumva Jacko apucase să scoată 
gloanţele, dar era ceva de care se putea agăța. 

Jacko se ghemui şi se strecură spre ieşirea din spate a căsuţei. Bulman se 
apropie de fereastră şi privi precaut afară. Nu se vedea nimic. 

Connie se făcu mică în spatele unui fotoliu hodorogit, tremurând toată de 
frică. Exact când începuse să se simtă apărată, constată că protecţia era 
destul de firavă. Tremura de groază, gata să izbucnească în plâns. 

Bulman încerca să desluşească ceva afară. Se întreba ce avea de gând să 
facă Jacko. Parcă-l înghiţise pământul; nu se auzea nici un zgomot, nici o 
mişcare. Simţi un curent de aer, ca şi cum s-ar fi deschis uşa din spate, dar 
nu auzi nimic; liniştea devenea din ce în ce mai grea şi mai amenințătoare. 
Conta pe Jacko, dar asta nu-l împiedica să se simtă neajutorat. Vorbi în 
şoaptă: 

— Ai auzit vreo maşină prin apropiere, Connie? 

— Nu, n-am auzit nimic. O, Doamne, ce se va întâmpla? 

Bulman îşi zise că se gândea la ceea ce se întâmplase cu sora ei. Verifică 
arma şi constată că nu era încărcată. Se întrebă unde pusese Jacko gloanţele. 

— Connie, unde este muniţia? 

— Eu n-am pus decât două cartuşe. Restul sunt în şopron. Era pe punctul 
de a-şi pierde cumpătul. 


Lui Bulman i se păru că vede ceva mişcându-se în iarba înaltă care 
mărginea aleea. Nu-i spuse nimic lui Connie şi îşi continuă pânda, ferindu- 
şi capul. Mişcarea încetă, dar el era convins că cineva se afla acolo. 

Timpul trecea. S-ar fi simţit mai la largul lui dacă ar fi sesizat vreo 
mişcare din partea lui Jacko, dar fostul soldat parcă se volatilizase. Trecu o 
jumătate de oră, timp în care Bulman şi Connie abia de schimbară o vorbă. 
Bulman avu impresia că o aude plângând. Dacă reuşeau să iasă din situaţia 
asta nu aveau altă alternativă — trebuia să o ia pe Connie cu ei. 

IĮ se păru că aude o împuşcătură şi simţi reacţia lui Connie la acel sunet; 
fata începu să geamă în spatele fotoliului. Pe măsură ce timpul se scurgea, 
era din ce în ce mai puţin sigur că fusese un foc de armă şi chiar dacă ar fi 
fost se trăsese la o oarecare depărtare. 

Ar fi vrut să spună ceva, dar în jocul acesta Jacko era cel care rezolva 
lucrurile cel mai bine. Trebuia să-şi ţină firea şi să aştepte. Gândurile însă 
nu-i dădeau pace: ce şanse avea Jacko acolo afară? Se întrebă dacă Jacko se 
va mai întoarce vreodată. 

Se retrase de lângă fereastră, puse arma jos şi se târî pe podea până la 
Connie care tremura în spatele fotoliului, speriată şi incapabilă să facă o 
mişcare. Îşi petrecu braţul după umerii ei, iar ea i se agăţă de gât ca de un 
colac de salvare. O strânse la piept lăsând-o să plângă cu faţa ascunsă în 
umărul lui. Îi şopti cuvinte de îmbărbătare, dar fata era pe punctul de a ceda 
nervos. 

După un timp se mai calmă, dar rămase lipită de el. Îşi şterse faţa şi ochii 
înroşiţi de plâns. 

— Acum aţi văzut câtă tărie are o prostituată, murmură ea dezgustată de 
sine însăşi. 

— Încetează! După ce te scoatem de-aici o poti lua de la capăt. 

— Doar dacă îi omorâţi pe indivizii ăia care sunt pe urmele mele. Numai 
aşa pot fi opriţi. Am făcut cea mai mare prostie din viaţa mea; uite unde am 
ajuns. 

— Nu eşti singură, Connie. Jacko e afară şi încearcă să ne scoată din 
încurcătură. Ţine minte asta. 

— Scuză-mă. 

— Trebuie să mă întorc la fereastră. Vrei să vii cu mine? 

— Vin. Nu vreau să rămân singură. 


Se furişară până la fereastră. Bulman privi afară şi simţi că ceva se 
schimbase, dar nu ştia ce anume. Totul arăta ca şi înainte. Îşi zise că e doar 
o impresie. Privi din nou. Îl îngrijora soarta lui Jacko şi singura consolare 
era că nu venise nimeni peste ei. Asta pleda pentru faptul că Jacko se afla 
încă undeva, afară. Deodată auzi uşa din spate deschizându-se şi 
închizându-se imediat şi apoi vocea lui Jacko. 

— Într-adevăr, a fost cineva afară. Cel puţin două persoane. Sunt urme 
peste tot. Trebuie să fie foarte versaţi, căci n-am reuşit să-i găsesc. Cred că 
ne aşteaptă undeva. 

Jacko observă reacţia femeii şi adăugă: 

— Nu te teme, drăguță. Ne descurcăm noi. Am verificat totul înjur. Nu au 
fixat nimic pe ziduri. Băgă mâna în buzunar şi scoase un pumn de cartuşe. 
Astea le-am găsit în şopron. Traversă camera, luă puşca şi o încărcă. Poate 
ne vor fi de folos. Apoi se duse la telefon şi puse receptorul la ureche. Au 
tăiat firele de telefon. Dar nu lângă casă, aş fi observat. 

— Şi-acum ce facem? 

— Plecăm dracului de aici. Haideţi la maşină. 

Jacko ţinea Coltul pregătit, iar Bulman puse mâna pe puşcă. Păşiră 
precauţi pe aleea pietruită, cu Connie între ei. Jacko întorcea capul 
neîncetat, ca şi cum ar fi fost în patrulare. Ajunseră la maşină şi se 
ascunseră în spatele ei până ce Jacko, care scrută împrejurimile, zise: 

— E în regulă, urcați. Connie, întinde-te pe bancheta din spate. 

Urcară şi Connie se conformă ordinului primit. Jacko şi Bulman rămaseră 
nemişcaţi, ca şi cum ar fi aşteptat să se întâmple ceva. Bulman se întoarse 
cu puşca strânsă între genunchi şi observă că Jacko părea tulburat. 

— Ce s-a întâmplat? 

Jacko nu răspunse; stătea cu mâna pe cheia de contact, gata să o 
răsucească. Brusc, strigă: 

— Coborâţi imediat şi ascundeţi-vă după gardul viu! 

Se rostogoli de pe banchetă şi rămase acolo până când ceilalţi se 
refugiară în tufişul care mărginea aleea. 

După ce nu-i mai văzu, Jacko se rostogoli şi privi sub maşină. Ceea ce îi 
smulse un torent de înjurături. Scăpaseră ca prin urechile acului să nu sară 
în aer. Un om cu experienţa lui n-ar fi trebuit să se lase păcălit. Verificase cu 
minuţiozitate casa şi împrejurimile închipuindu-şi că de acolo vine 
pericolul. Pur şi simplu nu pricepea cum de comisese greşeala copilărească 


de a nu verifica maşina. Era un lucru de neiertat şi începu să se întrebe câte 
altele uitase o dată cu trecerea timpului. 

Se rostogoli de lângă maşină şi începu să caute soluţia cea mai bună. 
Bomba fusese bine fixată şi în lipsa unui cric îi era greu să o studieze ca să- 
şi dea seama dacă avea ceas sau exploda când întorceai cheia în contact. 
Chiar dacă lipsa de antrenament îşi spusese momentan cuvântul, instinctul 
nu-l trădase. Se ridică şi deschise capota cu grijă. Observă imediat firele 
care porneau de sub mecanismul de contact. 

Cu mişcări delicate desprinse sârma de pe contact, o scoase şi închise 
capota. Cu capătul firului în mână se duse până la gardul viu; lungimea 
cablului nu-i permitea să treacă de partea cealaltă. Ocoli tufişurile şi se 
apropie de locul în care se ascundeau ceilalţi doi. 

— Au montat o bombă pe maşină, le spuse el fără ocolişuri. Detonatorul 
este dedesubt, dar fără cric nu pot să-l scot. 

— Dar ei cum au montat-o? întrebă Bulman, trecându-şi braţul după 
umerii lui Connie ca să o liniştească. 

— Probabil aveau un nenorocit de cric, răspunse Jacko iritat. Ar fi trebuit 
să verific mai întâi maşina. Le-am apreciat greşit mişcările. Oricum, nu 
vreau să mişc detonatorul ăla blestemat. 'Trebuie să riscăm. Cred că ar fi mai 
bine să vă întoarceţi în casă până termin eu aici; am nevoie de nişte chestii. 
Staţi liniştiţi. Cât timp aşteaptă să sărim în aer, nu se vor întoarce. Ştiu că, 
mai devreme sau mai târziu, vom pleca de aici cu maşina. 

O luară la fugă spre casă. Jacko smulse firele de la două veioze şi le 
îmbină fără să le asigure cu bandă izolatoare. Apoi se întoarse la maşină şi 
legă firele înnodate de firul explozivului, prelungindu-l; îl trecu printre 
crengile gardului viu, dar era încă prea scurt şi nu ajungea până la casă. 

Împreună cu Bulman începu să caute resturi de sârmă. Într-un târziu găsi 
o sârmă în şopron, prinsă de o maşină veche şi ruginită de tuns iarbă. Sârma 
era în stare bună şi destul de lungă. Se întoarseră în casă, unde Connie se 
ghemuise într-un fotoliu. Era pierdută şi nu realiza ce se petrece în jurul ei. 

Jacko deşurubă fişa uneia dintre veioze şi fixă sârmele, folosind o 
şurubelniţă mică ataşată de briceagul universal pe care îl purta asupra lui; 
Bulman privea fascinat de calmul cu care lucra Jacko. După ce termină, 
aşeză fişa pe podea, lângă priză. 

Jacko se dădu un pas înapoi ca să-şi examineze opera. 


— Sper că-ţi dai seama că ne laşi fară mijloc de deplasare? spuse 
Bulman. 

— Dacă dau din nou greş, înseamnă că e ziua mea cu ghinion. Trebuie să 
riscăm. 

Bulman, care realizase în sfârşit ce era în capul lui Jacko, spuse: 

— Să sperăm că reuşeşti, spre binele tuturor. Dar riscul e foarte mare. 

— Nu se compară cu ceea ce aş fi riscat dacă răsuceam cheia în contact. 
Trebuie să ne încercăm norocul. 

O priviră pe Connie. Nu părea să fie conştientă de ce se întâmplă în jurul 
ei. Căzuse pradă unei stări de şoc care pe moment o proteja. 

— Rămânem aici până fac contactul, iar după ce se risipeşte praful fugim 
până la tufişuri şi ne ascundem în spatele lor. Ai face bine să ai grijă de 
Connie. Şi nu uita să iei puşca cu tine. 

Bulman nu era prea încântat, însă nu avea altă soluţie, cu excepţia 
capitulării, ceea ce contravenea atât principiilor sale, cât şi celor ale lui 
Jacko. O scutură uşor pe Connie. 

— Urmează o explozie, dragă. Să nu-ţi fie frică şi să fugi când o să-ţi 
spun. Ai înţeles? 

Îl privi cu nişte ochi atât de goi, încât nu era sigur că se făcuse înţeles. 
Oricum nu aveau de ales, trebuia să meargă mai departe. Bulman luă mâna 
inertă a lui Connie şi o strânse într-a lui, apoi se uită la Jacko şi îi făcu semn 
cu capul. 

Jacko aruncă o ultimă privire afară, apoi se duse lângă perete şi băgă 
ştecherul în priză. 

Preţ de câteva secunde, nu se întâmplă nimic. Bulman şi Jacko nu 
apucară decât să schimbe o privire îngrijorată şi maşina sări în aer. 
Fragmentele se împrăştiară de jur-împrejur, iar explozia zgudui din temelii 
căsuţa. Pereţii se cutremurară şi podeaua începu să danseze sub picioarele 
lor. Connie ţâşni speriată din fotoliu şi Bulman abia avu timp să o prindă 
înainte de a se prăbuşi pe podea. Câteva bucăţi de tablă se izbiră de pereţii 
casei şi căzură bubuind pe pământ. 

Jacko stătea nemişcat, aparent indiferent la gigantica minge de foc, 
zicându-şi că, dacă nu ar fi reacţionat în ultimul moment, în locul 
fragmentelor metalice s-ar fi aflat acum trupurile lor sfârtecate. 

Bulman o ţinea strâns pe Connie. Forţa exploziei o readusese la realitate, 
făcând-o să realizeze ce se întâmplă. Ceea ce-l preocupa însă era teama că 


explozia ar putea fi auzită în orăşelul apropiat. 

Jacko se gândea la acelaşi lucru, deşi ştia că în spaţiile deschise era greu 
să localizezi sursa de zgomot, însă cineva ar fi putut remarca mingea de foc. 

— Hai s-o ştergem de aici, ordonă el. 

Străbătură în fugă aleea, spre coloana de fum străpunsă de limbi de foc. 
Connie, trezită din amorţire, deveni conştientă că nu trebuie să-i ţină în loc 
pe ceilalţi. Când ajunseră la gardul viu, ploaia de fragmente metalice 
încetase, dar aerul îmbâcsit de miros de cauciuc ars şi de cenuşă le îngreuia 
respiraţia. Se aruncară în spatele tufelor, simțind dogoarea care se degaja 
din mormanul de fier contorsionat. Jacko îi spuse lui Connie să se retragă 
într-un loc mai ferit, dar ea refuză să rămână singură. 

Nu aveau timp de dispute. O maşină se apropie în viteză, ca şi cum 
aşteptase momentul exploziei şi se opri cu un scrâşnet de frâne la câţiva 
paşi de ceea ce mai rămăsese din maşină. Trei bărbaţi înarmaţi săriră din 
automobil şi se apropiară cu armele pregătite. 

Tufişurile îi împiedicau să vadă tot ce se întâmpla. Jacko o privi neliniştit 
pe Connie, temându-se ca aceasta să nu intre în panică; acum însă, faţă în 
faţă cu adevărata primejdie, înconjurată de străinii care poate că erau aceiaşi 
care îi uciseseră sora, părea să fi căpătat un curaj ciudat, în care setea de 
răzbunare juca fără îndoială un rol important. Jacko îi făcu încurajator semn 
cu ochiul şi duse degetul la buze, avertizând-o să nu scoată nici un sunet. 

Cei trei pistolari se apropiară de mormanul de fiare atât cât le permitea 
dogoarea degajată. Toți trei vorbeau nemţeşte, însă unul dintre ei, care părea 
să fie şeful, se descurca mai greu. Jacko, care ştia puţină germană, înţelese, 
aşa cum de altfel se şi aşteptase, că străinii veniseră să se convingă că şi-au 
dus treaba la bun sfârşit; acum căutau bucăţi de carne însângerată, ceva care 
să îi asigure că cei trei oameni au pierit în explozie. 

În scurt timp deveni limpede faptul că situaţia îi neliniştea şi începură să 
discute aprins; bărbatul care vorbea stricat nemţeşte se agita, ridicând tonul 
şi reproşându-le ceva celorlalţi. Căutarea fragmentelor umane se soldase cu 
un eşec, ceea ce îi făcu să se depărteze în evantai, mai departe de epicentrul 
exploziei şi să-şi continue căutarea, fără să le pese de pulberea fină care îi 
acoperea de sus până jos. În afară de bucăţile de metal încins nu găsiră 
nimic şi asta îi scoase din sărite. 

Bulman începu să se întrebe ce avea de gând Jacko. Nu putea risca să-şi 
măsoare forțele cu trei bărbaţi înarmaţi. l-ar fi plăcut să ştie dacă mai 
rămăsese cineva în maşina cu care sosiseră necunoscuţii. Când îl văzu pe 
Jacko târându-se către o spărtură din gardul viu îşi dădu seama că se 
gândiseră amândoi la acelaşi lucru. Connie îi urmă, îngrozită de perspectiva 
de a rămâne singură fie şi numai o clipă. 

Jacko spera că zgomotele pe care le va face vor fi acoperite de agitația 
celor trei bărbaţi care nu-şi mai puteau stăpâni furia neputincioasă. Ajunseră 
la spărtură şi se ghemuiră în spatele ultimelor crengi. Jacko, care era cu 
câţiva paşi înaintea celor doi, privea maşina parcată nu departe de locul în 
care se aflau. Şoferul întorsese maşina, pregătind-o pentru eventualitatea în 
care ar fi trebuit să se facă nevăzuţi şi lăsase motorul să meargă. Deşi era 


parcată cu spatele la ei, aveau puţine şanse să se apropie fară să fie 
observați, fie de şoferul de la volan, fie de cei trei bărbaţi. 

— Şi-au dat seama că nu am fost în maşină, şopti Jacko către Bulman. 
Acum vor încerca să ghicească care va fi următorul nostru pas. 

În timp ce vorbea, unul dintre pistolari porni direct spre spărtura dintre 
tufişuri, cu intenţia de a verifica ce se află dincolo de ele şi în jurul căsuţei. 

Se opri chiar în faţa lui Bulman, care îl putea vedea printre ramuri. 
Connie trase speriată aer în piept, dar în aceeaşi secundă Bulman îi acoperi 
gura cu palma. Bărbatul le strigă ceva celorlalţi, vizibil iritat de situaţie. 
Dacă prada nu s-a aflat în maşină, bănuia că rămăsese la adăpost în casă, cu 
armele aţintite asupra aleii. Hotărî să-şi cheme în ajutor tovarăşii. 

Cel care părea să fie şeful îi răspunse, dar se pare că în momente cruciale 
prefera să vorbească în limba maternă. Ceea ce strigă nu păru să-l 
mulţumească pe bărbatul aflat atât de aproape de fugari. 

Bulman şi Jacko erau siguri că auziseră cuvinte ruseşti, iar când Connie îl 
trase de mânecă, Bulman bănui că femeia îl recunoscuse pe străin. Ceilalţi 
doi se apropiară încet de bărbatul de lângă gardul viu. Jacko ridică pistolul 
în poziţie de tragere şi Bulman apucă mai strâns puşca. Faptul că, în afară 
de cei trei, mai era şi şoferul schimba mult datele problemei. Jacko 
procedase bine asumându-și riscul; dacă ar fi rămas în casă, necunoscutii i- 
ar fi luat ca din oală. 

De cealaltă parte a tufelor se auzi un schimb nervos de cuvinte şi unul 
dintre bărbaţi trecu prin spărtură şi porni în fugă spre stânga cu intenţia de a 
cerceta spatele casei. Ceilalţi se retraseră spre alee, de unde nu puteau fi 
văzuţi din casă, aşteptând un semnal din partea tovarăşului lor. 

Jacko îi făcu semn cu capul lui Bulman, apoi îl ochi pe bărbatul care se 
afla mai aproape de el; fără tragere de inimă, Bulman ridică şi el puşca. 
Dacă îi descopereau, erau obligaţi să tragă, iar Bulman, neobişnuit cu astfel 
de situaţii, spera să nu se facă de ruşine. 

În tabăra opusă se lăsase liniştea. Apoi răsună un ordin scurt şi cei doi 
bărbaţi săriră printre tufe şi o rupseră la fugă pe alee. În clipa în care nu-i 
mai văzu, Jacko ţâşni prin spărtură îndreptându-se spre maşină. 

Şoferul îi zări în oglinda retrovizoare şi începu să claxoneze. Jacko 
smulse portiera, îl izbi cu forţă şi îi lipi revolverul de cap spunându-i: 

— Mai încearcă o dată şi-ţi zbor creierii! 


Se întoarse spre ceilalţi doi şi le strigă să urce repede în maşină. Bulman 
deschise portiera din spate, o împinse înăuntru pe Connie, apoi se aruncă 
lângă ea pe banchetă. Jacko îi ordonă lui Bulman să lipească ţeava armei de 
ceafa şoferului în timp ce el înconjură în fugă maşina, spre portiera din faţă. 
Nu reuşi să ajungă la timp. Unul dintre nemți, care auzise claxonul, se 
apropie în fugă, cu arma ridicată, trăgând foc după foc. Dacă s-ar fi oprit ca 
să ţintească poate că l-ar fi nimerit pe Jacko, aşa însă gloanţele zburau pe 
lângă el. Stăpân pe sine, Jacko se rostogoli peste capotă şi trase două focuri. 
Străinul se prăbuşi la câţiva paşi în faţa lor. Înainte ca ceilalţi să-şi facă 
apariţia, Jacko sări pe scaunul de lângă şofer şi îi ordonă să demareze. Era 
evident că înţelegea ce i se spune, ceea ce îl făcu pe Jacko să presupună că 
omul era unul dintre cei angajaţi de Benny Walker. 

Înainte de a apuca să pornească, îşi făcură apariţia ceilalţi doi bărbaţi. 
Rusul, care venea din spatele casei, trase o rafală în maşină. Jacko se aplecă 
peste geamul lăsat şi descărcă câteva gloanţe în direcţia neamţului, care se 
aruncă la pământ. Celălalt îşi continua cursa, hotărât să oprească maşina al 
cărei şofer încremenise de frică. 

Bulman încercă să se răsucească pe banchetă ca să poată folosi arma, dar 
Connie i-o smulse din mână şi trase furioasă o rafală prin geamul din spate. 
Ea scoase arma prin spărtură, aţintind-o asupra rusului care ajunsese 
aproape de ei. 

Rusul gâfâia zgomotos, iar faţa îi era schimonosită de furia provocată de 
faptul că se lăsase păcălit. Ajunsese deja în spatele maşinii, dar intenţia lui 
era să pună mâna pe pasageri, aşa că făcu un ultim efort încercând să se 
apropie de portieră. Connie trase din nou şi silueta mătăhăloasă se prăbuşi 
cu faţa la pământ. 

— Asta a fost pentru sora mea, grăsan nenorocit. 

Trei trupuri zăceau pe jos şi şoferul îngrozit nu-şi putea stăpâni tremurat. 
Jacko se întoarse către el. 

— Aveam de gând să te pun să conduci, dar acum eşti de prisos; coboară. 

— Nu mă lăsaţi cu ăştia. Poliţia o să creadă că eu am făcut-o. 

— Foarte neplăcut. Hai, coboară sau o păţeşti şi tu. 

Şoferul făcu o ultimă tentativă: 

— Dacă nu mă prinde poliţia, mă prind amicii ăstora. Mă condamnaţi la 
moarte. 


— Te-ai condamnat singur din clipa în care ai apăsat pe claxon. leşi 
afară. 

Şoferul coborî fără tragere de inimă şi rămase lângă maşină, continuând 
să-l implore pe Jacko, care îi luă locul la volan. Jacko porni motorul şi 
demară. Nu acceleră, dorind să vadă ce se întâmplă cu şoferul. Era aproape 
convins că nu-l omorâse pe neamţul care venise din faţă. 

— Ține puşca pregătită pentru orice eventualitate. 

Nu ştia ce urma să se întâmple, dar vedea totul în oglinda retrovizoare, ca 
şi Bulman care izbuti să smulgă arma din mâinile lui Connie. Cel de-al 
doilea neamt în care trăsese Jacko se ridică de îndată ce maşina se depărtă. 
Observă puşca aţintită asupra sa, dar scoase totuşi arma. În timp ce şoferul 
încremeni stupefiat, neamţul se apropie, ridică revolverul şi îi trase un glonţ 
în cap. 

— Asasin nenorocit, murmură Bulman nevenindu-i să-şi creadă ochilor. 

— A lichidat ultimul martor din grupul lui. Probabil că va pune pistolul 
în mâna şoferului şi-i va lăsa pe poliţişti să dezlege misterul acestui măcel. 
E hotărât să iasă din horă, dar îl vor prinde. Încep să văd mai clar cu cine 
avem de-a face. Umbrele prind contur şi n-aş spune că îmi place cum arată. 

— Îmi pare râu, Jacko. Încep şi eu să disting umbrele. Dacă aş fi ştiut că 
va fi atât de dur nu m-aş fi băgat şi cu atât mai puţin nu te-aş fi amestecat pe 
tine. 

— Da, da... Cum se simte Connie? îl întrebă Jacko, ca şi cum ar fi intuit 
Că, o dată ce şi-a răzbunat sora, Connie va recădea în starea anterioară. Dar 
se înşela. 

— Pot să răspund şi eu. Mă simt mult mai bine după ce l-am omorât pe 
nememicul ăla. 

Nu se aşteptaseră la una ca asta. 

— Eşti sigură că a fost el? întrebă Jacko. 

— Absolut. Cred că acum se vor strădui şi mai mult să mă prindă. 

— Pe toţi trei, Connie. Bulman îi strânse mâna. Acum nu mai eşti 
singură. Suntem cu toţii în aceeaşi oală. 

Jacko cercetă zona, alegând cele mai lăturalnice drumuri. Nu voia să se 
întoarcă la Bishop's Lydeard fiind conştient că, mai devreme sau mai târziu, 
poliţia din oraş sau chiar cea din Taunton vor fi alertate. Important era să 
evite şoselele principale. Nici unul dintre ei nu cunoştea regiunea şi Jacko 
se lăsă condus de intuiţie. Abia se depărtaseră de casă, că observară un 


girofar albastru înaintând în viteză de cealaltă parte a gardului viu. Lăsaseră 
în urmă trei cadavre, aşa că era timpul s-o şteargă. 

Parcurseră în tăcere drumul până la Taunton şi se înscriseră pe şoseaua 
care ducea spre Londra. Deşi se simțeau mai în siguranţă, conversaţia se 
închega anevoie. Evenimentele îi epuizaseră, în special pe Jacko care 
resimțea din plin oboseala orelor de şofat. 

Bulman îşi dădu seama că ţine încă puşca în mâini. O lăsă pe podea şi 
Connie îşi ridică picioarele ca să-i facă loc. Începeau să-şi recapete 
reflexele normale. Uciseseră doi oameni şi Bulman se simţea marcat. 
Omorurile nu fuseseră accidentale, ci săvârşite cu sânge rece. Jacko nu 
făcea parte dintre cei ce îşi ratează ţinta. Totuşi, nu-l încerca nici un regret; 
se aflaseră în legitimă apărare. 

După ce parcurseră vreo patruzeci de kilometri, cu o singură oprire 
pentru alimentare, Jacko zise: 

— Trebuie să scăpăm de maşină. Probabil că e închiriată, dar având 
geamul din spate spart riscăm să ne oprească poliţia. Continuă, privind 
peste umăr şi ridicând puţin tonul: Vreau să fiu despăgubit pentru cealaltă 
maşină. Dacă mă duc la Asigurări o să mă descoasă de-a fir-a-păr ca să afle 
cauza exploziei. Nu cred că şeful tău doreşte să le povestesc ce s-a 
întâmplat în realitate, iar eu nu am de gând să mint. Ar fi bine ca cel care te 
plăteşte să-mi cumpere o maşină nouă. De asta depinde cum voi juca mai 
departe. 

Când ajunseră la Newbury, în Berkshire, se înserase. Parcurseseră un 
drum lung, mult prea lung, considera Bulman, într-o maşină cu geamul din 
spate spart, prin care vântul pătrundea în voie. Intrară în coloana de maşini 
care înainta greoi la ora aceea. Ajuns pe teren cunoscut, Jacko îşi aduse 
aminte că nu departe se află un centru de închiriat maşini şi un garaj; spera 
să poată ajunge acolo înainte de ora închiderii. După un timp observară 
garajul, ale cărui lumini străluceau palid în ceaţă. Jacko frână brusc şi se 
întoarse spre Bulman. 

— Mai mergi vreo sută de metri şi parchează undeva. Eu voi veni cu 
cealaltă maşină. 

Bulman se instală la volan şi porni pe strada scăldată în lumină, stârnind 
nemulţumirea celorlalţi şoferi prin încetineala cu care se deplasa. Trase pe 
dreapta şi opri motorul. Aşteptându-l pe Jacko şterse volanul şi portiera, 


pentru a face să dispară amprentele; îi ceru şi lui Connie să procedeze la fel 
cu cele din spate, deşi amprentele ei nu figurau în evidenţele poliţiei. 

În spatele lor se opri o maşină cu farurile aprinse şi, după câteva clipe, 
apăru Jacko care le spuse să treacă în celălalt automobil. Nu aveau timp să 
ascundă maşina cu care veniseră. Urcară toţi trei în Nissan-ul adus de Jacko 
şi se amestecară printre maşinile care rulau pe şosea. 

Jacko, deşi obişnuit cu asemenea efort, arăta obosit şi încordat. Dar 
trecuseră câţiva ani de când părăsise armata şi, cu toate că n-ar fi 
recunoscut, ziua care se apropia de sfârşit îl storsese de vlagă. Singura care 
avusese de profitat fusese Connie — îl omorâse pe asasinul surorii sale şi 
scăpase de o mare parte din temeri, deşi greul nu trecuse. Bulman şi Jacko 
ştiau că stârniseră viesparul şi necazurile de-abia acum începeau; 
înlăturaseră prea multe piese de valoare ale inamicului. 

În sfârşit, ajunseră la locuinţa lui Jacko; acesta îi arătă lui Connie unde 
găseşte pături şi cearşafuri şi o conduse în camera ei. În semn de 
recunoştinţă ea le pregăti cina. Era târziu şi Jacko o avertiză să nu 
părăsească casa sub nici un motiv; când el şi Bulman lipseau îi era interzis 
să deschidă uşa sau să răspundă la telefon. Era un avertisment voalat, dar ea 
părea să fi acceptat faptul că aventura nu s-a sfârşit. 

După cină Bulman observă că are pantalonii rupţi şi murdari. Connie îi 
promise că se va strădui să-i coasă cât mai frumos a doua zi de dimineaţă, 
dacă Jacko îi dădea ac şi aţă. 

După cât erau de obosiţi ar fi trebuit să doarmă neîntorşi, dar noaptea 
trecu greu. Când se întâlniră la micul dejun, în aer plutea o atmosferă de 
mahmureală şi deprimare. Prezenţa lui Connie îi împiedica pe cei doi 
bărbaţi să discute liber despre ceea ce aveau de făcut. 

Aproape de ora prânzului Bulman o sună pe Anna Brenning. Se surprinse 
încântat de gândul că o poate găsi oricând acasă. Anna îl invită să ia masa 
cu ea şi el acceptă bucuros. Ajunse la locuinţa Annei înjur de unu şi 
jumătate. 

Bulman sesiză imediat că ceva se schimbase, dar îi luă destul timp până 
îşi dădu seama ce anume. Se fardase. Cu grijă şi îmbrăcase o rochie simplă, 
dar scumpă, care contrasta cu aspectul lui neglijent. Lui Bulman nu-i 
rămase altceva de făcut decât să pozeze drept excentric. 

Anna surâse ca şi cum i-ar fi citit gândurile. 

— Ce-au păţit pantalonii dumneavoastră? îl întrebă întinzându-i un pahar. 


Connie periase noroiul, dar se mai distingeau urme, iar cârpeala era 
vizibilă. 

— M-am împiedicat în garaj şi mi-am julit genunchiul. Nu e grav. 

— Păreţi foarte ataşat de costumul acesta. 

Era pe punctul de-a inventa o scuză când îşi dădu seama că îl tachinează 
discret. 

— E singurul pe care-l am, spuse fără să mintă prea mult. 

— În dulapul din dormitorul mare sunt o mulţime de costume de-ale lui 
Ronnie. Credeţi că vi s-ar potrivi? 

Brusc, se gândi la o capcană, deşi rostise întrebarea pe un ton nevinovat. 

— Nu l-am cunoscut. Dumneavoastră sunteţi în măsură să vă daţi seama. 

— Ronnie era un bărbat înalt. Ce-ar fi să probaţi unul? Vorbesc serios. 
Stau acolo de pomană. Zâmbi jucăuş. Promit să nu trag cu ochiul în timp ce 
vă îmbrăcaţi. 

Era curios unde voia să ajungă şi dacă într-adevăr îl crezuse că are un 
singur costum. De fapt, avea nevoie de haine şi era puţin probabil să se 
poată întoarce în apartamentul lui fără a risca. Era greu să-şi dea seama ce 
urmărea. 

— Acceptaţi! N-o să primiţi o ofertă mai bună. Ronnie se cam îngrăşase 
şi a dat câteva costume la modificat. Poate că le găsesc. Se ridică, 
conştientă de faptul că arăta superb. Să ştiţi că nu fac aluzie la greutatea 
dumneavoastră, vă stă bine aşa; n-aţi mai fi acelaşi dacă aţi slăbi. Pur şi 
simplu sunteţi bine făcut. 

Bulman se decise să intre în joc pentru că dorea să o cunoască mai bine; 
avea convingerea că îi rezerva multe surprize. Anna se simţea la largul său 
în apartamentul care degaja o atmosferă ireală ce îl intriga tot mai mult. 

Intrară în dormitor unde un perete întreg era ocupat de un dulap. Anna 
trase una din uşile glisante şi interiorul se lumină instantaneu. Costumele 
stăteau frumos orânduite pe umeraşe, fiecare protejat de un sac de plastic. 

— Dacă tot sunteţi aici, ce-ar fi să probati şi nişte cămăşi? Există şi 
lenjerie nouă, dacă aveţi nevoie. 

Dacă Walsh păstra atâtea lucruri în cuibuşorul lui de nebunii, ce o fi 
având la domiciliul conjugal? gândi Bulman. Abia acum îşi dădea seama 
cât de bogat fusese Walsh. 

— Sper că nu sunteţi superstiţios? Adică nu aveţi reţineri să purtaţi haine 
care aparţin unui mort? 


Nu se gândise la asta, dar acum ideea de a îmbrăca hainele unui om 
asasinat îi creă o senzaţie bizară. 

— Nu m-am gândit la asta, mărturisi el. Am impresia că mă credeţi sărac 
lipit, dacă v-aţi gândit să mi le dăruiţi. În cazul acesta mă întreb de ce m-ati 
primit în casă? Nu e periculos? 

Anna îl privi zâmbitoare: 

— Aţi vorbit aşa cum vorbesc toţi bărbaţii orgolioşi. Sunteţi celibatar, 
deşi mi-e greu să pricep de ce şi am presupus că nu prea aveţi grijă de 
dumneavoastră. Nu am insinuat că nu dispuneţi de bani, aveţi însă nevoie 
de o mână fermă de femeie care să vă poarte de grijă. Îi aruncă o privire 
vicleană şi continuă: George, trebuie să ai nişte calităţi extraordinare dacă ai 
fost angajat de familia asta. Bănuiesc că îţi plătesc un onorariu frumuşel, 
ținând cont de averea incredibilă pe care Ronnie a agonisit-o. Râse 
încetişor. Pur şi simplu nu ai timp să-ţi cumperi îmbrăcăminte. 

Bulman zâmbi: 

— Parcă m-aţi cunoaşte de-o viaţă. 

— E o propunere să recuperez timpul pierdut? Acum trebuie să mă duc la 
bucătărie, am întârziat cu masa. Dumneata uită-te puţin printre hainele 
astea. Promit să bat la uşă înainte de a intra. Sau vino dumneata când ai 
terminat. 

După ce ieşi din cameră, Bulman se întrebă dacă ea ciocănise vreodată la 
uşă când era cu Walsh. Încercă să nu se lase vrăjit şi-şi propuse să nu uite că 
Anna a fost amanta nr. 1 a lui Walsh. Cu cât o vedea mai des cu atât îi era 
mai uşor să înţeleagă de ce acesta o preferase. 

De fapt, nu avea chef să probeze nici un costum şi asta fără legătură cu 
persoana care le purtase. Ar fi dorit mai degrabă să se repeadă până acasă şi 
să umple o valiză cu propriile lui haine, însă nici nu putea fi vorba de aşa 
ceva. Cât despre magazine, nu putea suferi să probeze costume sau să i se ia 
măsură. 

Se aşeză pe un taburet şi privi în jur, studiind jaluzelele în culori 
pastelate, draperiile fine, mobila scumpă, de un gust desăvârşit, toate 
extrem de feminine şi potrivite personalităţii Annei Brenning. Profită de 
ocazia unică ce i se oferea şi începu să deschidă sertarele, căutând cu 
meticulozitate ceva ce l-ar li ajutat să o înţeleagă mai bine pe nemţoaica 
aceasta adorabilă care vorbea englezeşte perfect, cu un accent abia 
perceptibil şi care sfârşise prin a deveni amanta unui politician. Asta îl 


intriga cel mai mult. O atrăsese oare bogăţia lui Walsh, care în final îi 
provocase acestuia moartea? Bulman era din ce în ce mai sceptic în privinţa 
asta. 

Nu găsi nimic dubios nici în dormitor, nici în baia alăturată. De fapt se 
aşteptase; dacă ar fi existat ceva nu l-ar fi lăsat singur în încăpere. După ce 
termină de scotocit, ceea ce de altfel nu-i luă prea mult timp, se aşeză pe o 
banchetă tapiţată, aflată la picioarele patului, meditând la ce spera să obţină. 
Voia să păstreze legătura şi acesta era un mod de-a o face. Amuzând-o. 

Se auzi un ciocănit discret în uşă. 

— Intră! strigă Bulman. 

Anna intră. Peste rochie îşi pusese un şorțuleţ înflorat. 

— Ei bine? Aţi găsit ceva potrivit? 

Tonul cu care rostise întrebarea îl făcu să se întrebe dacă nu cumva îl lua 
peste picior. 

— Nu am probat nimic, recunoscu el. M-am uitat printre ele, dar m-a 
obosit până şi ideea de a mă îmbrăca. 

— În cazul ăsta n-ar trebui să pierdeţi nopţile. 

Iarăşi tonul acela insinuant. Oare vorbea serios sau folosise expresia 
întâmplător? Devin paranoic, îşi spuse Bulman. Am impresia că dincolo de 
cea mai nevinovată remarcă se ascund intenţii criminale. 

Anna se duse la dulap, căută câteva clipe, apoi scoase un umeraş, smulse 
sacul de plastic şi întinse costumul pe pat. 

— Probaţi-l pe ăsta. Nu vă faceţi complexe, dacă nu le vreţi vor sfârşi 
oricum la Oxfam. Vă strig când e gata masa. Dacă nu vă îmbrăcaţi până 
atunci puneţi-vă unul din halatele lui — sunt atârnate în capătul celălalt al 
dulapului. În partea opusă a camerei aveţi o oglindă înaltă, adăugă ea, de 
parcă obiectul ar fi fost greu de observat. 

Se dezbrăcă fără chef şi îşi aruncă hainele pe pat, lângă costumul lui 
Walsh. Comparatia îl făcu să-şi reproşeze că nu are grijă de felul în care 
arată. Îmbrăcă un costum gri-antracit şi constată surprins că îi venea ca 
turnat. Ici-colo îl strângea puţin, dar putea purta sacoul descheiat. Se privi 
în oglindă, mulţumit de ceea ce vedea. Băgă mâinile în buzunare şi simţi 
ceva în cel din dreapta. Îşi retrase mâna. Era fotografia unei femei extrem 
de frumoase. Îşi zise că, dacă Anna ar fi găsit-o, nu ar fi lăsat-o în nici un 
caz acolo. 


Privea încă fotografia când se auzi strigat şi îşi dădu seama că Anna se 
afla chiar în spatele uşii. 

Abia apucă să strecoare fotografia în buzunarul hainei, că răsună un alt 
ciocănit şi Anna băgă capul pe uşă. Văzându-l îmbrăcat, intră şi se apropie 
de el zâmbind mulţumită. 

— Ce schimbare! Vă vine excelent. 

— Nu chiar. E prea strâmt, dar pot purta haina descheiată. 

— Daţi-mi voie să vă ajut. Se apropie şi se aşeză în spatele lui, apoi 
desfăcu nasturele şi mută butoniera pe nasturele următor. Era atât de 
aproape de el, încât îi simţea parfumul. Rezistă dorinţei de a o atinge, 
întrebându-se dacă Anna îl provoca în mod intenţionat. 

— Acum e mai bine? Se opri în faţa lui, măsurându-l din cap până în 
picioare, fără a lăsa să se vadă că ştia ce se petrece în mintea lui. 

— Mă mai strânge, dar suportabil. Mulţumesc, Anna. Se întoarse cu faţa 
către oglindă, studiind rezultatul. Într-adevăr, se pare că e o schimbare. 

— Enormă! Trebuie să mergem la masă, aşa că puteţi începe să vă 
obişnuiţi cu el de pe acum. Zâmbi larg, vizibil mulţumită de sine însăşi. 
Haideţi! 

Îl conduse până în sufrageria în care trona o masă masivă din mahon, 
ornată cu două sfeşnice din argint. Pe o tavă lungă, aşezată pe servantă se 
înşirau mai multe castroane din argint. Bulman băgă de seamă că tacâmurile 
erau din acelaşi metal. Într-o perioadă îl preocupaseră obiectele de artă 
vechi nu numai profesional. Devenise un hobby, care se transformase într-o 
adevărată pasiune. 

— Stil Queens, remarcă el. 

— Serios? Nu ştiam, dar îmi plac. 

Anna pregătise o supă uşoară, cu aromă delicată, urmată de somon la 
grătar cu sos de măcriş şi garnitură de cartofi noi. Alesese vinul cu grijă, un 
vin nemţesc, observă Bulman, care completă prânzul cu adevărat delicios. 
Se simţea bine în preajma ei, atmosfera nu avea nimic forţat, ceea ce era 
surprinzător având în vedere că se aflau de-abia la a doua întâlnire. Laudele 
i se cuveneau cu siguranţă Annei, care părea să se adapteze cu mare 
uşurinţă felului lui de a fi. Bulman dusese o viaţă agitată şi era convins că şi 


cea a Annei fusese asemănătoare deşi, dacă se gândea bine, ştia prea puţine 
despre trecutul ei. Discuţia se închega cu uşurinţă şi amândoi savurau 
mâncarea comportându-se ca şi cum s-ar fi cunoscut de-o viaţă. 

Tocmai acest sentiment de prietenie la primă vedere îl neliniştea pe 
Bulman. O femeie ca Anna nu avea de ce să-şi irosească timpul cu oameni 
de teapa lui; putea alege pe oricine. S-ar fi putut afişa în orice companie şi 
totuşi, din câte vedea el, ducea o viaţă de călugăriţă. 

— Nu ieşi niciodată în oraş? 

— Ba da. Ca să-mi fac cumpărăturile. 

— Voiam să spun, în societate, ca să te destinzi. Să ieşi puţin din locuinţa 
asta şi să dai uitării tot ceea ce te leagă de ea. 

— Mi-e bine aşa cum sunt. Nu vreau să dau nimănui apă la moară. De 
cum pun piciorul afară toată lumea vrea să ştie de ce o fac şi mă 
exasperează cu o sumedenie de întrebări indiscrete. După ce se va stinge 
bârfa o să organizez o petrecere în cinstea dumitale. 

— A mea? De ce tocmai în cinstea mea? 

— Pentru că ai fost amabil şi înţelegător şi m-ai descusut cu mult tact. 
Eşti un om de treabă, George. 

Bulman nu prea agrea complimentele, se simţea stânjenit. 

— Nu crezi că impresia se datorează costumului? Poate că în 
subconştient vezi o imagine estompată a lui Ronnie Walsh. 

— În afară de talie nu semeni nici un pic cu Ronnie. Nu, doresc să te 
cunosc mai bine. Putem ţine în continuare legătura? 

Având în vedere că asta urmărea în realitate, îi veni uşor să răspundă: 

— Desigur. Cu condiţia să nu te deranjeze că pun întrebări ciudate în 
legătură cu Ronnie şi asasinarea lui. 

— E un cuvânt îngrozitor, zise strâmbându-se. Am acceptat de la bun 
început că ai de îndeplinit o misiune. Nu m-a deranjat. 

— Nici pe mine. 

După prânz se întoarseră în salon şi, în timp ce Anna aşeza ceştile de 
cafea pe masă, Bulman spuse: 

— Există riscul ca acest apartament să revină familiei? 

— Nu cred. Ronnie ştia să-şi acopere urmele în tot soiul de afaceri. 

Acesta era cel mai preţios indiciu pe care i-l oferise până atunci. Când 
sosi vremea să plece, Anna insistă să dezbrace costumul ca să-l poată da la 
curăţat; era limpede că apela la acest şiretlic doar pentru a păstra legătura şi 


asta nu din cauza farmecului lui personal. Voia să rămână în preajma lui şi 
poate că ar fi fost interesant să afle ce-o determina. După ce-şi îmbrăcă 
vechiul lui costum, se felicită în gând pentru faptul că strecurase fotografia 
în propriul lui buzunar. 

Înainte de a ieşi din apartament, Anna îl sărută pe ambii obraji şi îi 
promise că îl va suna de îndată ce va scoate costumul de la curăţat. Fusese o 
întâlnire interesantă, deşi cam deconcertantă. 


Ajuns în stradă, Bulman se duse la cea mai apropiată cabină telefonică şi 
formă numărul Scotland Yard-ului, în speranţa că îl va găsi pe Beatty. Îşi 
spuse numele şi primi imediat legătura. 

— Wally, ai cinci minute libere ca să trec pe la tine? 

— Da. Peste cât timp soseşti? 

— Mă gândesc că e posibil să fiu urmărit şi nu mă prea pricep să scap de 
ei. Dacă trimiţi o maşină după mine ajung rapid. După aceea aş putea ieşi 
pe uşa din dos. 

— Halal spion! 

— În general ai dreptate, dar acum vorbesc foarte serios. 

— Unde eşti? 

Maşina poliţiei patrula pe undeva prin apropiere pentru că sosi în puţin 
mai mult de cinci minute, croindu-şi drum prin şuvoiul de maşini, dar nu 
folosi sirena. Automobilul frână şi opri pe cele două linii galbene de marcaj, 
lângă cabina telefonică. 

— Sunteţi domnul Bulman? strigă şoferul. 

Bulman urcă în spate, scaunele din faţă fiind ocupate. 

— La Scotland Yard, domnule? 

— Da, mulţumesc. Şi nu porniţi aparatul de taxat! Gluma îşi făcu efectul. 
Cei doi poliţişti, deşi tineri, se părea că auziseră de el. 

— Oare suntem urmăriţi? întrebă Bulman. 

Polițistul aşezat pe scaunul din faţă se întoarse: 

— Într-o aglomeraţie ca asta e destul de greu să-ţi dai seama. După 
câteva clipe adăugă: Girofarul ne ajută să ne strecurăm printre maşini şi e 
mai greu să fim urmăriţi. Am primit ordin să vă aducem cât se poate de 
repede. La urma urmei, hai să dăm drumul la sirenă! 

Şoferul se conformă. 


Biroul lui Beatty se afla la unul din etajele superioare. Cei doi bărbaţi îşi 
strânseră mâinile şi Beatty remarcă: 

— Arăţi de parcă te-ar fi târât cineva printr-un gard viu. 

Bulman râse. 

— Nu eşti prea departe de adevăr. Se aşeză, scoase fotografia şi o puse pe 
birou. O cunoşti? 

Beatty o privi atent câteva clipe, apoi scutură din cap. 

— Frumoasă femeie. "Ţi-ai închipuit că o cunosc? 

— Cineva trebuie să o cunoască. Fotografia i-a aparţinut lui Ronnie 
Walsh. Nu mă întreba cum am pus mâna pe ea. Ce crezi, ce naţionalitate 
are? 

— Tu te pricepi mai bine la asta. Beatty continua să o studieze. E o treabă 
destul de dificilă. Poate fi rusoaică. 

— Poate că s-a născut acolo. 

— Hai să nu mai pierdem vremea. Mi-ai cerut părerea. 

— Care coincide cu a mea. E încântătoare, nu-i aşa? 

— E deosebită. Vrei să o introduc în calculator? 

— Nu, ar însemna să o vadă prea mulţi; deocamdată nu doresc asta, deşi 
s-ar putea să fiu nevoit să revin aici. Cunoşti pe cineva de la Serviciul de 
Securitate care m-ar putea ajuta? Eu mi-am pierdut vechile relaţii. 

— Desigur. Beatty formă un număr de interior şi, după ce vorbi, i se 
adresă lui Bulman. Ai baftă. Robbie Andrews e în clădire. Poate veni în 
zece minute. Fiind vorba de tine, nu mă deranjează să aştept. Îşi privi 
ceasul. Înţeleg că nu eşti cu maşina, aşa că poţi bea ceva. 

Beatty se ridică şi deschise un fişet în care Bulman văzu câteva sticle. 

— Pentru oaspeţi, explică Beatty, tumând două porţii mari de whisky. 
Eşti oaspetele meu, nu-i aşa, George? Noroc! 

— Noroc! Ai idee cine a făcut-o? 

— Da. Suntem aproape siguri. 

— Cine? 

— Ştii bine că nu se pun astfel de întrebări, mai ales că va rămâne 
probabil unul din marile cazuri nerezolvate... doar dacă nu-i cedează nervii 
cuiva şi vorbeşte. 

— Deci e vorba de o protecţie deosebită? 

— N-am spus asta. 

— Ziceai că e vorba de o femeie? 


— Nu. Se pare că ţi-ai pierdut flerul. Asta a fost doar prima impresie; 
deocamdată nu a intervenit nimic să ne-o schimbe. Tu ce-ai aflat? 

— Păi, după cum ştii, eu nu caut asasinul. E evident că Ministerul de 
Interne — sau mai ştiu eu cine — vrea să afle ce jocuri ascunse făcea şi cu 
cine anume. 

— De fapt, nu prea înţeleg de ce au apelat la tine. 

— Am mai vorbit despre asta. Cert e că nu se doreşte să se afle anumite 
lucruri, iar tu eşti o persoană publică. E vorba de politică. În asemenea 
cazuri încearcă să ţină totul secret. Ce-o fi însemnând asta? 

— Sunt chiar atât de proşti, încât să-şi închipuie că nu vom afla? 

— Nu e prima oară că se folosesc de tine. Asta-i realitatea. Dacă nu-şi 
bagă nasul Guvernul şi-l bagă nenorocitul de M5. Eu sunt uşor de înlocuit. 
Ar putea să arunce toată vina pe mine; de fapt, asta şi fac. Nu sunt sănătos 
la cap de vreme ce m-am băgat în aşa ceva. 

— George, ei te cunosc bine. Te-au agăţat, bătrâne. Beatty sorbi din 
pahar. Nu-ţi poartă ranchiună, altfel nu te-ai afla aici. Îl privi circumspect şi 
adăugă prudent: Tu ai vreo bănuială cine a făcut-o? 

— Nu sunt atât de sigur cum pari să fii tu. O putea face o femeie, 
probabil a şi făcut-o, dar asta nu spune absolut nimic. Sunt convins că ai 
aflat că lucrez cu Willie Jackson. S-a tras asupra noastră, era cât pe ce să 
dăm în primire. Nu mă întreba mai mult. Probabil că poliţia va porni pe 
aceeaşi pistă. Cazul este foarte complex, are o mulţime de implicaţii şi a 
devenit extrem de periculos. 

Beatty schiţă un zâmbet. 

— Da, am aflat de la poliţia din Somerset. Îmi ascunzi multe, George. 

— Nimic ce ar conduce la arestarea asasinului lui Walsh. Dacă voi da 
peste ceva tu vei afla primul. 

Beatty îi aruncă o privire pătrunzătoare. 

— Nu te da prea deştept, George. Ştiu că te bucuri de oarecare protecţie, 
dar totul are o limită. Trebuie să stăm din nou de vorbă cu fata aceea. 

Un ciocănit în uşă îl scuti pe Bulman de răspuns. În prag apăru un bărbat 
bine legat, cu un zâmbet plăcut, dar cu o privire tăioasă. Beatty făcu 
prezentările şi-i oferi un pahar de whisky lui Robbie Andrews; acesta 
refuză. 

Andrews trase un scaun, se aşeză şi rosti afectat: 

— Bătrâne, ai o mobilă de zece ori mai bună decât a noastră. 


Bulman scoase fotografia. 

— O recunoşti? 

Andrew o privi lung câteva momente ca şi cum ar fi fotocopiat-o în 
minte. 

— De unde o ai? 

— Am găsit-o pe trotuar, în faţa sediului vostru. 

— Foarte amuzant! N-am văzut-o în viaţa mea. Ai vreun motiv să te 
îndoieşti? 

— Doar o vagă senzaţie. Păcat! 

Andrews şedea puţin mai departe de birou, cu coatele sprijinite pe 
genunchi. Se aplecă în faţă. 

— Ascultă, Bulman. Ştiu că lucrezi pentru Edward Marshall. Mie 
personal mi se pare o insultă. Îşi închipuie că poliţia e plină de spioni 
infiltraţi. Cred că nici Wally nu e prea încântat de asta. Şi, cu toate astea, tu 
apelezi la ajutorul nostru de îndată ce te împotmoleşti. 

Bulman se enervă. 

— N-am primit nici un ajutor de la tine. Probabil că Marshall are dreptate 
să nu conteze pe voi, din moment ce vă purtaţi atât de infantil. N-am nevoie 
de ajutorul vostru! Bulman se ridică; Beatty încercă să-l calmeze 
amintindu-i că nu-şi terminase băutura. În mod obişnuit ar fi izbutit, dar 
acum Bulman turba de furie. Puse fotografia în buzunar şi-i mulţumi lui 
Beatty pentru timpul acordat. 

Înainte de a ieşi pe uşă i se adresă lui Andrews: 

— Voi fi încântat să-i transmit lui Marshall părerea dumitale. Cum naiba 
angajează jigodii ca tine? 

— George, interveni Beatty. George, unde te pot găsi? 

Bulman se opri. 

— N-ai cum. Ne-am dat la fund. Cer prea mult dacă te rog să-mi dai o 
maşină să mă ducă înapoi? N-aş vrea să-i ştiu pe cei de la Serviciul de 
Securitate pe urmele mele. 

— Nu-ţi face griji. Andrews se ridică în picioare, zâmbind încurcat. Îmi 
cer scuze, bătrâne, dar îmi ies din fire ori de câte ori ni se dă peste nas, ca 
acum când te folosesc pe tine pentru a face o treabă care ne revine. 

— Probabil că Wally gândeşte la fel, dar el s-a obişnuit să fie dat la o 
parte de mafie. Suntem implicaţi cu toţii în aceeaşi afacere. Nu m-ar mira să 
mai fie şi alţii care se ocupă de probleme necunoscute mie. Cazul ăsta are 


nişte aspecte „neobişnuite”. Marshall n-a făcut altceva decât să organizeze 
câteva celule, fiecare cu misiunea ei. Mi s-a părut că şi voi lucraţi uneori 
conform acestui principiu şi nu vi se pare ceva ieşit din comun. 

— Îmi cer scuze. Ai perfectă dreptate. Vrei să duc poza la sediu? Wally ar 
putea face nişte copii. 

Bulman refuză fără să-şi poată explica de ce. De fapt, evita să pună 
fotografia în circulaţie, deşi nu avea un motiv real pentru asta. Până una alta 
voia să păstreze informaţiile doar pentru el. 

— Deocamdată nu. Am crezut că este un personaj suficient de important 
ca să se afle în vederile voastre. Se pare că m-am înşelat. Primele impresii 
nu se confirmă întotdeauna. De fapt, ceva îi spunea că e mai bine să 
păstreze fotografia în buzunar. 

— Dă-mi voie să-mi îndrept greşeala, spuse Andrews privindu-şi ceasul. 
Wally, pot să dau un telefon? Formă numărul biroului său, ceru să i se facă 
legătura cu Derek North şi-l rugă pe acesta să-l aştepte. Vino cu mine la 
sediu şi s-ar putea ca North să-ţi dea o mână de ajutor. Îşi mută privirea de 
la Bulman la Beatty. Suntem cu toţii de acord că femeia asta provine de la 
est de Varşovia? Bine. Vii cu mine? Te asigur că nu te vom urmări după ce 
pleci de la sediu. 

Înainte de a se despărţi, Beatty îi făcu discret cu ochiul, bucuros că 
Bulman îl pusese la punct pe omul Securităţii. 

Când Bulman ajunse în biroul lui North era deja seara târziu. Andrews 
făcu prezentările apoi îi lăsă singuri. Lui Bulman, North îi fu simpatic din 
prima clipă; era un bărbat atrăgător şi nu-şi pierdu cumpătul când află ce 
vânt îl adusese pe Bulman la el. 

— Am auzit multe despre dumneavoastră, spuse North zâmbind uşor. 
Aveţi la noi un dosar destul de voluminos. Cred că nu vă surprinde. Cu ce 
vă pot ajuta? 

Bulman îi întinse fotografia; North o studie atent. 

— Am o memorie vizuală bună, dar fotografia aceasta nu-mi spune nimic 
şi e un chip pe care nu-l uiţi uşor. E o adevărată frumuseţe. Ce vă face să 
credeţi că vreunul dintre noi ar cunoaşte-o? 

— Am obosit să repet acelaşi lucru — e vorba de o simplă impresie. 
Femeia aceasta are legătură cu Ronnie Walsh. El călătorea mult în 
străinătate şi am crezut că femeia ar fi putut atrage atenţia celor de la SIS. 

— Noi nu aparţinem de SIS. N-ar fi mai bine să luaţi legătura cu ei? 


— E puţin probabil să mă ajute; aici sunt mai bine cunoscut. În plus, cum 
bine ştiţi, activităţile serviciilor de contraspionaj se suprapun. Poate că 
femeia e acum undeva în străinătate, dar ar putea reprezenta în continuare o 
ameninţare dacă are misiune şi în ţara asta. Înţelegeţi ce vreau să spun. 

— Da, desigur. După părerea dumneavoastră e vorba de un caz politic 
sau penal? 

— Am fost deja la Scotland Yard, dar ei nu o cunosc. Mă rog, cel puţin 
Wally Beatty nu o ştie. 

North flutură fotografia. 

— Nu vreţi să o introducem în calculator? 

— Ar vedea-o prea multă lume. 

— Păi, nu asta doriţi? N-o puteţi găsi decât întrebând din om în om. 

Era dificil să se explice, dar se încăpăţână să repete că nu vedea rostul 
popularizării chipului femeii necunoscute. Mai avea ceva de clarificat. 

— Ţineţi legătura cu Veida Ash? 

North ridică din sprâncene. 

— Aici aţi vrut să ajungeţi? Ce ştiţi despre ea? 

— La proces nu s-au spus multe, deşi s-a filmat câte ceva. Descendentă a 
unei familii înstărite de nemți stabiliţi aici în timpul războiului. Născută 
aici. A lucrat mai mulţi ani în cadrul serviciului MI 6 şi treptat a format 
ceea ce a fost şi probabil că mai este, cea mai puternică reţea de spionaj din 
Europa. Folosea agenţi din toate ţările de pe continent corupând oficialități 
deja corupte, în special poliţişti din străinătate şi mai ales din cadrul 
securităţii est-germane — Stasi. Avea o reţea incredibil de ramificată pe care 
o conducea de la distanţă, chiar din sânul SIS. O femeie sclipitor de 
inteligentă. Cum o mai duce? 

North începu să zâmbească şi deveni mai liniştit. 

— V-a luat mult timp ca să ajungeţi la subiect. Trebuie să ştiţi că poartă 
răspunderea mai multor asasinate, unele dintre ele comise în închisori. Cum 
bine aţi spus, a avut, mai precis are o influenţă enormă şi o capacitate 
organizatorică incredibilă. Pretinde că nu şi-a trădat niciodată ţara şi că ceea 
ce a făcut nu avea legătură cu munca ei. A acumulat o avere uriaşă. A lucrat 
douăzeci şi cinci de ani în serviciul M16. 

— Crezi că ar fi dispusă să mai colaboreze cu ei? 

— Cu banii pe care îi are depuşi în toată lumea şi cu influenţa pe care o 
exercită chiar şi din închisoare, mă îndoiesc Continuă să conducă de după 


gratii ceea ce a rămas din fostul ei imperiu. Îl reconstruieşte. Credeţi că ar 
putea recunoaşte chipul din fotografie? 

— Aşa cum spuneţi, cunoaşte o mulţime de personaje dubioase, în 
special din Europa. 

— Ce vă face să credeţi că femeia din fotografie este o persoană 
dubioasă? 

— În realitate n-am nici un motiv. Pur şi simplu împrejurările în care am 
găsit fotografia o învăluie în mister. Fotografia aceasta ar fi trebuit înrămată 
şi pusă la vedere, nu ascunsă. 

— Deci aţi subtilizat-o? 

— Am găsit-o. Dar n-am de gând să vă spun cum şi unde. Credeţi că m- 
aţi putea ajuta? 

North aşeză fotografia pe birou. 

— Vreţi să i-o arăt Veidei Ash? Chiar dacă o ştie e puţin probabil că va 
recunoaşte. 

— Tocmai de asta aş prefera să-mi aranjaţi o întrevedere cu ea. Ştiu că 
este foarte greu de pătruns acolo. 

— Credeţi că vă veţi putea da seama dacă minte? 

Bulman ridică din umeri. 

— Nu ştiu. N-am avut plăcerea să o întâlnesc pe doamna, dar sunt 
convins că ar fi o experienţă de neuitat. 

— Probabil că va încerca să vă seducă. A făcut-o şi cu mine; nici acum 
nu-mi dau seama dacă a fost un şiretlic sau nu. E prea inteligentă ca să 
meargă până la capăt. Deci, vreţi să vă dau un permis de liberă trecere? 

— Cu cât mai repede, cu atât mai bine. Presupun că are televizor şi 
telefon în celulă? 

North dădu afirmativ din cap. 

— Corupe tot ce întâlneşte în cale. Nu se poate abţine şi dispune şi de 
banii necesari. 

— Nu-i puteţi pune telefonul sub observaţie? 

— Are telefon celular şi-n plus militanţii pentru drepturile omului ar face 
gălăgie dacă ar afla că interceptăm convorbirile telefonice ale unui deţinut, 
deşi nu este legal să detii un astfel de aparat. S-ar face mare tapaj. În plus, 
ea e greu de păcălit. Trebuie să găsim alte metode şi să ne mulţumim cu 
succese mici. Nu vom câştiga niciodată războiul împotriva ei. Dacă i s-ar 


lua telefonul, ar găsi alte mijloace de comunicare. E mai bine să i-l lăsăm; 
poate că într-o zi se va trăda. 

— Deci, cum rămâne? 

— Dacă vă ajut, voi apela şi eu la ajutorul dumneavoastră. E echitabil? 

— Foarte. Dar depinde despre ce fel de ajutor vorbii. 

— Să acceptaţi să purtaţi un microfon. Aveţi foarte multă experienţă. Ne- 
a dat o listă cu persoanele pe care e dispusă să le sacrifice, ceea ce 
demonstrează că îşi dă seama cum stau lucrurile şi e gata să colaboreze. În 
realitate continuă să-i apere pe rechinii cei mari. Ar fi interesant de aflat 
care sunt legăturile ei exterioare. 

— De acord, o să vă informez, dar nu cred că-mi va mărturisi tocmai 
mie. Şi nu accept să port un microfon ascuns. Nu se potriveşte cu stilul 
meu. 

North îi cântări cuvintele câtva timp. 

— OK. Eşti liber să-ţi formezi propriile păreri. Îi aruncă lui Bulman un 
zâmbet dezarmant. Am impresia că ţi-ai şi format câteva. Eu ţi le respect. 

— Voi face ce pot. Mâine? 

North începu să râdă. 

— Pentru asta îţi trebuie un permis special. Mi s-a spus că te culci 
devreme. 

— Aşa este. Vreau să termin treaba şi să mă duc acasă. 

— O să te sun... 

— Nu. Nu se poate. Vă sun eu mâine la prânz. Putem aranja totul printr- 
un curier; trimiteţi-mi permisul direct la închisoare. 

— În caz că acceptă să stea de vorbă cu dumneata... 

— Va accepta. Bulman se ridică şi-i întinse mâna. Mi-aţi fost de mare 
ajutor. 

— Plăcerea a fost de partea mea. Ce mai face Jacko? A rămas un trăgător 
la fel de bun ca pe vremuri? 


Întors acasă Bulman îi găsi pe Jacko şi Connie într-o vizibilă stare de 
agitaţie. 

— Pe unde dracu” ai umblat? ţipă Jacko. Te-am aşteptat cu cina. 

— După prânz m-am dus la Scotland Yard şi apoi la sediul MI 5. Am 
primit permisiunea să vizitez o asasină cu totul deosebită, o superşefă de 


bandă care se află la închisoare. Bănuiesc că nu ştii despre cine e vorba. Îi 
întinse fotografia lui Jacko care fluieră admirativ. 

— Păcat că n-am cunoscut-o. Înainte de a o întâlni pe Georgie, desigur. 
De unde o ai? 

— Din buzunarul unui costum de-al lui Ronnie Walsh, pe care l-am 
probat. Anna îl va da la curăţat şi-apoi mi-l va face cadou ca să-l port în 
locul grămezii ăsteia de zdrenţe. 

— Atunci n-ai decât să ţi le cârpeşti singur, strigă Connie, care se uita la 
televizor. Mâncarea e pe plită; noi am mâncat deja. 

Cei doi bărbaţi evitau să discute în prezenţa lui Connie. Aveau doar două 
posibilităţi — să o predea poliţiei (ceea ce promiseseră să nu facă) sau să fie 
extrem de precauţi. 

Bulman intră în bucătărie; i se făcuse foame, în ciuda prânzului copios. 
Jacko se aşeză lângă el la masa de bucătărie. 

— Ştiam că eşti un tip de acţiune, dar ieri te-ai întrecut pe tine, zise 
Bulman. Trebuie să văd la ce ne conduce fotografia asta, presupunând că ne 
va pune pe vreo pistă. Să nu-ţi închipui că indivizii au terminat cu noi. Se 
încălzesc pentru repriza următoare. 

— Ştia. Eram îngrijorat din cauza ta. Eşti sigur că nu te-au urmărit? 

Bulman ridică privirea, mişcat de grija care răzbătea din glasul lui Jacko. 

— Am fost dus la Scotland Yard de un echipaj de poliţie, într-o maşină cu 
girofar şi sirenă. Oricui i-ar fi fost greu să ne urmărească. 

— Şi-ar fi dat seama că mergi la o secţie de poliţie, nu? 

— De acolo am fost preluat de cei de la M5. M-au adus înapoi o parte din 
drum, iar după aceea am umblat o groază ca să derutez eventualii 
urmăritori. Nici eu n-am chef să mi se întâmple ceva, Jacko. Sper ca mâine 
să pot sta de vorbă cu femeia aceea. Apoi vom hotărî ce avem de făcut. 


A doua zi, puţin după ora patru, Bulman obţinu permisiunea să stea de 
vorbă cu Veida Ash. Femeia aborda faţă de Bulman o tactică ca cea pe care 
o folosise cu North. 

— Oho, e din ce în ce mai bine! exclamă Veida, privindu-l pe Bulman, 
aşezat la masă, în faţa ei. Eşti mai bine legat decât cel dinainte, mai puţin 
rafinat, dar uneori îi prefer pe cei duri. 

— Mi se pare normal, încuviinţă Bulman. Uneori şi tu poţi fi foarte dură, 
după cum povestesc rudele victimelor tale. 


— Nu mă poţi obliga să te ascult, replică tăios Veida. 

— Ai dreptate. Dar eşti curioasă să afli ce-i cu mine. Hai să încercăm să 
vorbim civilizat. 

— Am auzit de dumneata, spuse femeia în semn de pace. E clar că eşti 
mai inteligent decât pari. Ce doreşti să-ţi spun? 

— O cunoşti pe femeia aceasta? Bulman împinse fotografia peste masă 
urmărind cu înfrigurare reacţia Veidei. 

Nu ridică fotografia, ci o întoarse doar cu vârful degetului ca să o poată 
privi mai bine. Gestul a fost suficient pentru ca Bulman să observe un 
tremur necontrolat al mâinii. 

Veida privi atentă fotografia; treptat, tremurul degetelor dispăru. Făcuse o 
veritabilă demonstraţie de stăpânire de sine. Nu vorbi imediat, cum sperase 
Bulman, dar evită să-l privească. 

— Ei bine? 

— Ei bine ce? întrebă Veida cu voce egală. Bulman îi admira stăpânirea 
de sine. 

— O cunoşti? 

— Vrei să ştii dacă o cunosc sau dacă o recunosc? Bulman îi acordase 
fără să vrea un respiro punându-i o întrebare atât de neinspirată şi asta îl 
înfurie. 

— O recunoşti? 

În sfârşit îi înfruntă privirea, dar mai puţin sigură de sine. 

— Nu, nu o recunosc. Zâmbi slab şi adăugă: şi nici nu o cunosc. 

Bulman îşi mută privirea de la ea la fotografia de pe masă şi asta o făcu 
să întrebe: 

— De ce crezi că o cunosc? E o şansă la un milion. Ai întrebat gardienii 
de aici dacă o recunosc? 

Îşi revenise complet şi aborda din nou aceeaşi siguranţă de sine; Bulman 
îşi amintea însă tremurul degetelor ei în clipa în care îşi aruncase ochii pe 
chipul femeii din fotografie. 

— Deci nu este fiica ta? Îmi imaginez că ai recunoaşte-o, chiar dacă nu ai 
văzut-o de multă vreme. 

Înainte de a părăsi biroul lui North. Acesta îi furnizase nişte date, inclusiv 
despre existenţa unei fiice. 

Cuvintele o făcură să pălească puţin, însă nu reacţionă la fel de puternic 
ca în faţa lui North. 

— Deci ai luat legătura cu Derek North. Mi se pare foarte interesant. 

— De parcă n-ai fi ştiut. Arătă spre fotografie. Drăguţă femeie. 

— Foarte drăguță, dar nu seamănă deloc cu fiica mea. Slăbuţă încercare, 
Bulman. Asta-i tot ce doreşti de la mine? 


— În primul rând asta. Sunt dezamăgit. Îmi închipuiam că îi cunoşti sau 
ai auzit de toţi marii gangsteri din Europa. 

— Deci e o răufăcătoare? E prima oară că spui asta! 

— După părerea ta de unde provine? 

Veida făcu efortul să privească din nou fotografia. 

— De unde dracu” să ştiu? Ar putea fi cecenă. Se întrebă de ce spusese 
asta. Nu cumva era pe cale de a fi încolţită de Bulman. Aruncase remarca 
într-o doară; în fond, era lipsită de importanţă, însă ar fi trebuit să tacă, 
chiar dacă preţ de câteva clipe îl redusese la tăcere. 

Bulman sesiză că, pe nesimţite, revenise în miezul jocului. 

— Ai făcut o observaţie foarte inteligentă. 

— Aiurea! E primul lucru care mi-a venit în minte ca să te fac să taci. 
Faptul că am asociat chipul acesta cu o naţionalitate e un simplu joc şi o ştii 
foarte bine. Împinse fotografia pe tăblia mesei înspre Bulman, continuând 
să se folosească doar de vârful degetului. De ce nu-ţi iei o vacanţă? Dacă ai 
răbdare puţin pot veni cu tine. 

— Nu-mi pot permite, Veida. 

— Eu pot. Deţin o mică insulă în Pacific. Nu te costă nici un sfanţ, ba 
chiar sunt dispusă să-ţi ofer o sumă frumuşică drept bani de buzunar. Să 
zicem, o sută de mii. 

— I-ai făcut aceeaşi ofertă şi lui Derek North? 

Veida zâmbi răutăcios. 

— El m-a costat mai scump. E o persoană oficială, înţelegi? L-am pus pe 
statul de plată. Văzând că Bulman surâde, adăugă: Hai s-o spunem pe aia 
dreaptă: aş putea cumpăra toată închisoarea asta nenorocită cu bani gheaţă, 
apoi aş privatiza-o şi mi-aş recăpăta libertatea. Pentru mine banii nu au fost 
niciodată o problemă. Nu vrei să batem palma? Ai putea trăi fără grijă tot 
restul vieţii. 

— N-aş putea trăi o clipă liniştit ştiind că tu tragi sforile. De vreme ce ai 
atâta grijă de Derek, voi vorbi cu el şi-l voi ruga să-mi dea o parte din banii 
lui. Nu sunt pretentios. În timp ce vorbea împinse înapoi fotografia până ce 
aceasta ajunse din nou în faţa ei. O cunoşti, nu-i aşa? 

Preocupată să-l ia peste picior şi convinsă că reuşise să-i distragă atenţia 
de la fotografie, remarca o luă aproape prin surprindere. De astă dată îşi 
ţinea mâinile sub masă şi nu se trădă cu nimic; poate doar cu o mică ezitare 
urmată imediat de o negare răspicată. 


— De fapt unde vrei să ajungi, Bulman? Nu o cunosc pe femeia asta, nu 
am întâlnit-o niciodată şi nici nu vreau s-o întâlnesc. E destul de limpede? 

— O, foarte limpede. Mă impresionezi când îţi pierzi firea. Trebuie să te 
mai provoc. 

Veida îşi reveni ca de fiecare dată, foarte repede. 

— De fapt, de unde dracu” ai fotografia asta? 

Aştepta de mult întrebarea asta. 

— Am făcut-o chiar eu în timpul unei vacante în Cecenia. E doar un chip 
din mulţime, dar mi-a lăsat o impresie puternică. Am fost uluit să constat 
cât de repede i-ai ghicit naționalitatea. În ultimul timp zona aceea a devenit 
foarte periculoasă. 

— Bulman, eşti nebun. Parcă ai venit cu pluta şi-ai eşuat pe o plajă 
poluată. Ar trebui să te gândeşti serios la o vacanţă în Insule. Te-ai putea 
relaxa într-un loc de vis. 

— N-aş avea pe nimeni care să mă păzească şi-aş fi o ţintă uşoară pentru 
ucigaşii aflaţi în solda ta. Într-un astfel de loc m-aţi lua ca din oală. O celulă 
a morţii în plin paradis. Splendid! Bulman trase fotografia înapoi şi o 
strecură în buzunar. Mi-a făcut plăcere să stau de vorbă cu tine, Veida. Nu 
se plictiseşte omul cu tine. Când ai de gând să ieşi de aici? 

— Ţi-am spus. După ce cumpăr închisoarea. 

Bulman se ridică în picioare şi-i zâmbi. 

— Atunci o să-ţi prindă bine insula aia a ta. Pariez că mai întâi te-ai 
asigurat că nu există o lege a extrădării. În caz că-ţi revine memoria şi-ţi 
aminteşti cine e femeia din fotografie anunţă-l pe Derek North, bine? 

— El va fi primul care va afla. Mai gândeşte-te la oferta mea. Aş vrea să 
ne mai vedem; trebuie să te grăbeşti dacă doreşti să stăm de vorbă aici. 

— Visează, Veida, visează! Bulman ciocăni în uşă, convins că femeia nu 
visa, ci ţesea planuri. 


Ajunsă în celula ei, Veida se aşeză pe marginea patului cu privirea aţintită 
asupra zidului întunecat din faţă. Curând avea să se dea stingerea şi atunci 
va putea folosi telefonul, învățase să se folosească de taste pe întuneric şi 
aproape întotdeauna telefona ascunsă sub pătură. 

Se gândea la North şi la Bulman, doi bărbaţi foarte inteligenţi în felul lor. 
Dar numai inteligenţa nu le era suficientă ca să o învingă sau s-o frângă, 
indiferent la ce concluzie ar fi ajuns. Era aproape convinsă că Bulman 


marcase un punct cu fotografia şi că ea se dăduse de gol, fie şi numai pentru 
o clipă. O cunoştea pe femeia din poză şi ştia de ce avea nevoie de 
confirmarea ei. Bulman încerca să stabilească o relaţie, dar pentru asta 
trebuia să descopere identitatea femeii. 

Seara, după ce luminile s-au stins, Veida rămase o vreme aşezată pe 
marginea patului. Avea o veioză cu baterii despre existenţa căreia ştia toată 
lumea, dar pe care o folosea cu discreţie pentru că nu voia să întindă coarda 
în mod gratuit. Avea posibilitatea să scape de necazuri mulţumită banilor pe 
care-i împărțea cu generozitate, însă acest lucru îi putea atrage şi mulţi 
duşmani. Delincvenţii, oricât ar fi fost de duri sau de violenţi, nu o 
îngrijorau fiindcă ştia că îşi putea asigura oricând răzbunarea, plătind pe 
cine trebuie. Practic, ea conducea, aşa cum o făcuse dintotdeauna. 

Alta era cauza îngrijorării ei. Investigaţiile luaseră o întorsătură nedorită, 
iar bărbaţii care le conduceau erau inteligenţi. Puțin după miezul nopţii 
formă un număr şi vorbi în şoaptă, ca întotdeauna. 

— Anna? Scuză-mă că te-am trezit. A trecut Bulman pe la mine. 

— Bulman? Pentru ce Dumnezeu”! 

— A adus o fotografie a Elenei. Cum naiba a pus mâna pe ea? 

— Pe mine mă-ntrebi? De unde să ştiu eu?! 

— Cineva trebuie să ştie. A mai fost pe la tine? 

— Da. Am considerat important să nu pierd legătura. Trebuie să aflu ce 
ştie. 

— Atunci acolo a pus mâna pe fotografie. Probabil că ai lăsat-o la vedere. 

— Nu fi caraghioasă. Eu n-am nici o fotografie a Elenei. 

— Probabil că a avut Ronnie una, despre care tu nu ştiai, iar Bulman a 
subtilizat-o. Te-am avertizat în privinţa lui. E destul de grav, a intuit că 
există o legătură şi până la urmă s-ar putea să-şi dea seama care este. 

— Atunci va trebui să fac ceva. 

— Înainte de asta trebuie să ştim exact ce a aflat. Am auzit că sunt o 
grămadă de morţi. Bulman a cooptat un mardeiaş, probabil vreunul din 
foştii colegi din SAS. Am ajuns în faza în care totul se desfăşoară pe faţă şi 
ăsta e ultimul lucru pe care-l dorim. Când te mai întâlneşti cu el? 

— Cred că mâine. Anna era pe punctul de a-i povesti Veidei despre 
costum, dar îşi dădu seama că Bulman trebuia să fi găsit fotografia în 
buzunarul acestuia. Se decise ca, cel puţin deocamdată, să nu spună nimic. 
Încerc să aflu unde îi este bârlogul. Nu pot fi prea insistentă pentru că i-aş 


da de bănuit; dacă descoperă că este urmărit după ce pleacă de la mine o să- 
şi dea seama imediat cine a dat ordin. M-am mai gândit la o variantă, am să- 
ţi spun data viitoare. E posibil ca fata să fie cu ei. 

Veida nu era încântată de legătura sporadică cu Bulman. 

— Nu încurca lucrurile, Anna. Ai multe puncte slabe. 

— Atunci ar fi mai bine să te concentrezi asupra punctelor mele forte 
care sunt nefolosite. Noi suntem cei care ne asumăm riscurile; nu stăm cu 
braţele încrucişate, spunându-le altora ce trebuie să facă. 

Veida începu să râdă. 

— Ei, ăsta e punctul meu tare. La asta mă pricep cel mai bine. Ai făcut 
treabă bună. Nu te răţoi la mine. Mi-ar fi greu să te înlocuiesc, dar nu 
imposibil. 

Închise telefonul înainte ca Anna să-i poată da vreo replică. 


Connie se culcase înainte de sosirea lui Bulman şi acesta se bucură că are 
ocazia să vorbească între patru ochi cu Jacko. Îi relată ce făcuse şi-şi 
exprimă convingerea că Veida Ash ştia cine este femeia din fotografie. 
Şedeau la masa de bucătărie, la o ceaşcă de cafea. 

— De ce ţi se pare atât de importantă fotografia? 

— Pentru că dovedeşte că Walsh a cunoscut-o. Are legătură cu cazul 
acesta, iar Veida s-a ferit s-o identifice. 

— Crezi că cea din fotografie este asasina? 

— N-avem de unde şti. Bănuiesc că se află în străinătate, dar nu mă 
întreba de ce cred asta. Sunt convins că toată afacerea îşi are rădăcinile 
dincolo de graniţă; în Germania sau în Rusia, ori în amândouă. 

— Măi să fie! Ce mai detectiv! 

Bulman rânji satisfăcut. 

— Nu mă mai lua peste picior, Jacko. Cred că ucigaşul se află aproape de 
noi şi se bucură de multă protecţie. 

— Ce te face să crezi că Veida Ash e implicată în povestea asta? 

— Păi, e limpede că afacerea are implicaţii internaţionale, iar Veida ştie 
mai bine ca oricine ce se întâmplă în lumea interlopă europeană. Cred că ai 
citit articolele din presă despre proces. Poate că nu este implicată direct, dar 
trebuie să fi aflat de la sursele ei ce se petrece. E în temă. 

— Inclusiv în privinţa asasinului lui Walsh? 


— Nu m-ar mira. Tot timpul cât a lucrat în cadrul serviciului MI 6, Veida 
a fost subestimată. Cred că procesul a dezvăluit doar vârful aisbergului. 
Femeia are o abilitate şi o capacitate uluitoare de a prevedea lucrurile. 
Închisoarea n-a împiedicat-o să dea lovituri şi nimeni nu o poate trage la 
răspundere. E persoana cea mai bine informată despre ce se întâmplă în 
lume. 

— Despre ce lume vorbim, Bulman? 

Bulman îşi dădu seama că Jacko încerca să-l facă să spună mai mult. 

— A fost ucis un politician; un donjuan notoriu. Se pare că ucigaşul este 
o femeie. S-a încurcat cu cine nu trebuia şi asta i-a fost fatal. Cel puţin aşa 
părea până au început să apară dedesubturile urâte. Bulman scrută faţa lui 
Jacko, curios să vadă cum reacţionează, însă acesta îl privea impasibil, 
mulţumindu-se să asculte. 

Bulman privi în fundul ceştii goale. 

— Nu cred că afacerea asta are legătură cu femeile, poate doar cu 
folosirea lor; şi nici nu cred că e vorba de vreun joc politic. Veida a făcut o 
remarcă involuntară în legătură cu femeia din fotografie: a spus că e cecenă. 
Ciudat lucru, s-ar putea să fi fost o aluzie inconştientă. Îşi turnă puţină cafea 
din ibric. Nu departe de Palermo există o mică insulă, pe nume Ustica. Nu 
ştiu dacă se mai procedează aşa, dar pe vremuri poliţia siciliană obişnuia să 
„invite” acolo mafioţii pe care nu-i puteau pune sub acuzaţie, ca să-i ţină o 
vreme pe tuşă. Cecenia a devenit locul de întrunire a aşa-numitei mafii 
ruseşti. E un fel de zonă de segregaţie, chiar dacă a fost violată de ruşi. Se 
ştie că ruşii controlează cea mai mare organizaţie a crimei din lume, 
inclusiv mafia americană. Sunt liderii lumii interlope. Nu-mi vine să cred că 
Veida nu e implicată. Are o organizaţie cu multe ramificații, gata pregătite 
pentru cei care au nevoie de ele şi sunt dispuşi să plătească. 

— Ce-are asta a face cu un parlamentar afemeiat, care a fost asasinat? 

Bulman sorbi din cafea şi se strâmbă. 

— S-a răcit, constată el. Apoi îl privi pe Jacko şi rânji. Interesant, nu-i 
aşa? 

— Interesant? Glumeşti?! Poate că pentru tine e fascinant, colega, dar 
mie-mi pare moarte sigură. Nu poţi ieşi învingător din lupta împotriva 
mafiei. Dacă pierzi, ajungi în cel mai bun caz la doi metri sub pământ. 

Bulman dădu din cap aprobator, dar nu se arătă îngrijorat, ca şi cum ar fi 
fost absorbit de provocarea mentală care umbrea pericolul fizic. 


Jacko izbi cu pumnul în masă. 

— Bulman, ar fi mai bine să cobori cu picioarele pe pământ. Dacă ceea 
ce spui este adevărat, indivizii ăştia n-or să ne slăbească până nu ne scot din 
circulaţie. E doar o chestiune de timp să descopere unde ne ascundem. 
Poate crezi că mă descurc nemaipomenit de bine în situaţii periculoase, dar 
lucrurile nu stau chiar aşa. Mă asculţi? 

— Nu-i nevoie să ţipi. Ştiu la fel de bine ca şi tine care-i situaţia. Nu 
putem da înapoi. Trebuie să mergem înainte. 

Jacko îşi împinse scaunul în spate. 

— Vorbeşte în numele tău. Din cauza ta am intrat în afacerea asta. Ştiai 
că va avea implicaţii neprevăzute. Eu trebuie să mă gândesc la Georgie. 

Bulman îl urmări ridicându-se. Jacko îl privea drept în faţă. 

— Nu te-am minţit în privinţa pericolelor, însă le-am descoperit încetul 
cu încetul. Nu ştiam cu ce ne vom confrunta. Chiar şi acum nu pot decât să 
bănuiesc. Dar cu Connie cum rămâne? O laşi să se descurce singură? Nu va 
reuşi. 

Jacko ridică ceaşca goală, de parcă intenţiona s-o izbească de perete; se 
opri în ultima clipă, cu mâna ridicată. Expresia feţei se schimbă şi aşeză, 
încet, cana pe masă. 

— Îmi pare rău, amice. Nu ştiu ce m-a apucat. Cred că mi-am dat seama 
că n-am şanse de câştig şi mi-a fost greu să înghit una ca asta. Nu mă 
deranjează să-mi asum nişte riscuri, asta am făcut toată viaţa, dar nu mă pot 
obişnui să lupt împotriva imposibilului. Tu te descurci mai bine, zise el cu 
un aer de profundă dezamăgire. 

— Alternativa ar fi să-i lăsăm în plata Domnului. 

— În afară de crimă nu ştim ce alte capete de acuzare există. În ceea ce 
mă priveşte, nu-s dispus să-mi stric somnul din cauza asasinării unui 
parlamentar fustangiu. Poate că asta m-a dărâmat. Să lupt pentru ceva în 
care nu cred. 

— Hai să dormim puţin, zise Bulman obosit. 

Se ridicară, aşezară scaunele la loc şi puseră ceştile de cafea în chiuvetă, 
ieşind împreună din bucătărie. 

Connie şedea pe prima treaptă a scărilor, cu braţele strânse în jurul 
genunchilor pe care îşi sprijinea bărbia. Era pământie la faţă. Îi privea fix, 
ca şi cum s-ar fi aşteptat ca ei să dezmintă ceea ce auzise printr-un zâmbet 


sau un gest care să o asigure că totul nu fusese decât o glumă. Dar 
amintindu-şi de sora ei îşi dădu seama că era departe de a fi o glumă. 

Cei doi bărbaţi se simțeau mizerabil. Nu puteau s-o mintă, încercând s-o 
liniştească. Ea auzise destule ca să nu-i mai creadă. 


A doua zi Bulman o sună pe Anna foarte devreme, dornic să profite la 
maximum de conjunctura creată. Îl invită la masă; el propuse să meargă la 
restaurant, însă Anna îl informă că luase costumul de la curăţătorie şi îl 
putea proba cât timp ea pregătea ceva de mâncare. De fapt, Bulman asta 
voia, cu toate că Jacko îi atrăsese atenţia să fie precaut. El nu avea nevoie 
de avertismente, ştia că Anna juca teatru. Nu credea că ea îl găsea atât de 
atrăgător încât să simtă nevoia să-l vadă. Sosi puţin după ora prânzului şi 
remarcă imediat că femeia îmbrăcase o rochie vaporoasă, special pentru el. 
Era o toaletă seducătoare, pe care o purta cu naturaleţe, fără ostentaţie. 

— Vrei să încerci mai întâi costumul? îl întrebă înainte de a se aşeza. 

— De ce nu? 

Îl conduse în dormitor. Costumul era întins pe pat, împachetat încă în 
sacul de celofan imprimat cu numele curăţătoriei. Anna îl scoase cu grijă, i- 
| arătă, apoi îl reaşeză pe pat. Scoase acele cu gămălie şi etichetele şi le puse 
pe noptieră, după care netezi costumul cu mână de expert. 

— Se pare că au făcut o treabă bună. Te las să-l probezi. Când termini mă 
găseşti în bucătărie. 

După ce rămase singur, examină costumul cu oarecare interes. Aparţinea 
unui mort. De fapt unui om asasinat. Ideea de a-l îmbrăca îi dădea fiori, însă 
avea mare nevoie de un rând nou de haine. Ridică încet sacoul şi pipăi 
gulerul, trecându-şi degetele de-a lungul reverului, de la un capăt la altul. 
Procedă la fel cu poalele şi, în final, cu piepţii. Îşi dădea seama că zăbovea 
prea mult, dar nu era o treabă care se face în pripă. Mulţumit că nu se 
umblase la sacou, începu să verifice pantalonii. 

Asemeni altor pantaloni din garderobă şi aceştia aveau manşetă. După 
câteva clipe descoperi microfonul în manşeta cracului stâng. O mică 
protuberanţă în material. Un obiect rotund, minuscul fusese cusut în 
interior; ar fi putut fi luat drept un nod rămas în urzeală. Numai că astfel de 
costume, de asemenea calitate, nu aveau noduri în țesătură. Deşi se 
aşteptase să găsească ceva, acum se simţea dezamăgit. Se întreba dacă 
trebuia să-l poarte. 


Prin uşa întredeschisă a dormitorului auzi vocea Annei care îl întreba 
dacă nu cumva costumul intrase la apă. Se prefăcu că nu o aude, îşi scoase 
repede hainele şi îmbrăcă noul costum. Se studie mulţumit în oglindă şi lăsă 
vestonul descheiat, pentru a se simţi mai confortabil. Arăta mai bine ca 
niciodată, dar se întreba dacă va putea mima bonomia în timpul prânzului. 
Anna era acum direct implicată în investigația lui. Nu se putea ca ea să nu 
fie la curent cu existenţa microfonului ascuns. Aşeză vechiul costum pe 
umeraşul trimis de curăţătorie şi reuşi, cu oarecare dificultate, să-l introducă 
în sacul de celofan. După ce termină, se întoarse şi dădu cu ochii de Anna 
care îl privea zâmbind din cadrul uşii deschise. 

— Ţi-a trebuit cam mult timp. 

— Sunt foarte încet la îmbrăcat. Ce zici? 

— Cred că-l văd pentru prima oară pe adevăratul George Bulman. Arăţi 
nemaipomenit. Făcu un gest cu mâna în direcţia dulapului. la câte doreşti; 
oricum le voi da de pomană. 

— Deocamdată îmi ajunge ăsta, dar voi avea motiv să revin pentru 
celelalte. 

Anna îi aruncă un zâmbet provocator. 

— Speram să spui asta. Se desprinse de uşă şi adăugă: am făcut doar o 
salată, n-am avut timp să mă pregătesc. 

Bulman observă că nu mai încerca să-i afle adresa sau numărul de 
telefon. O urmă în sufragerie şi remarcă faptul că se comportă cu mai multă 
feminitate decât înainte. Nu exagera, însă unele gesturi mărunte vorbeau de 
la sine, chiar dacă erau abia perceptibile. Un lucru era clar — reuşea să fie o 
femeie extrem de sexy, ceea ce explica atracţia pe care o nutrise Ronnie 
Walsh faţă de ea. În plus, era o gazdă excelentă. 

După ce terminară prânzul şi reveniră în salon, Bulman se hotărî să 
deschidă o discuţie extrem de riscantă. Scoase fotografia şi i-o întinse 
Annei. 

— Ai văzut-o vreodată pe femeia asta? 

Anna o luă, îşi sprijini cotul pe genunchii încrucişaţi şi începu să o 
examineze atent. 

— Da, zise ea într-un târziu. Numele îmi scapă pe moment; nu e cumva 
faimoasa actriţă iugoslavă? 

Nu dăduse nici un semn de emoție, ca şi cum ar fi fost prevenită şi 
Bulman îşi zise că poate chiar fusese. 


— Nu ştiu cine este. După cum arată ar putea fi actriţă. Mă gândeam că 
poate o cunoşti din întâmplare. 

— Păi, sunt sigură că o ştiu, dar în clipa asta nu-mi vine în minte cum o 
cheamă. Nu prea mă duc la cinema. Am impresia că a turnat un film în 
America. Se lăsă pe spătarul fotoliului cu un aer gânditor. Îmi aduc eu 
aminte... De unde o ai? 

— Am găsit-o în buzunarul hainei de la costum. Mă mir că nu s-a 
deteriorat în timpul spălatului. 

Rămăsese descoperit, dar avea impresia că era unica modalitate de a 
obţine ce dorea. 

— L-am dat la curăţătoria chimică, dar chiar şi aşa... e ciudat c-a rămas 
intactă. 

Nu părea surprinsă sau îngrijorată. Dacă juca teatru o făcea mult mai bine 
decât Veida, iar asta cerea un oarecare talent. Exista însă posibilitatea să fi 
fost prevenită că el are fotografia. 

— Crezi că ar putea fi una dintre fostele iubite ale lui Ronnie... că, într- 
un fel, ar putea avea legătură cu moartea lui? 

— Una dintre fostele iubite? repetă Bulman. 

— Păi, fotografia asta nu e nouă, nu-i aşa? Doar dacă nu pare mai veche 
din cauza tratamentului de la curăţătorie. Anna îşi strânse picioarele sub ea. 
Nu-nţeleg cum de n-am găsit-o când am verificat costumul înainte de a-l 
trimite la curăţătorie. M-am uitat prin toate buzunarele. Îl privi întrebător pe 
Bulman. 

Bărbatul ridică din umeri. 

— N-aş fi găsit-o nici eu dacă nu băgăm mâinile în buzunare ca să văd 
cum vine haina. Putea să-mi scape foarte uşor. Se gândi că dacă ea ar fi 
verificat buzunarele înainte de a trimite costumul la curăţătorie le-ar fi 
întors pe dos; asta însemna că şi-ar fi dat seama că o mintea. Se aruncase 
pur şi simplu cu capul înainte în apa adâncă. Ţi-ai amintit numele? 

— Nu. Dar îmi stă pe vârful limbii. Intenţionase să prepare cafeaua, dar 
nu părea grăbită. 'Ţinea încă în mână fotografia, privind-o cu un aer 
indiferent. Foarte drăguță! Se aplecă şi i-o dădu înapoi surâzându-i. Am 
impresia că fotografia asta îmi aparţine, dar ţi-o las ţie dacă te ajută în 
investigaţii. Bulman o strecură înapoi în buzunar, gândindu-se că amândoi 
minţeau la fel de bine, dar continuau să se comporte ca nişte oameni 
inocenți. 


Anna veni cu ceaşca de cafea. După ce se aşeză, Bulman hotărî să meargă 
până la capăt. Acum nu le mai rămânea decât să se confrunte. Fiecare ştia 
că celălalt minte. 

— Cunoşti cumva o femeie pe nume Veida Ash? 

Privind-o atent, surprinse o crispare abia perceptibilă a buzelor. 

— Veida Ash? Mai mult ca sigur că nu cunosc pe nimeni cu numele ăsta, 
dar îmi sună familiar. 

E într-adevăr o mare actriţă, îşi zise Bulman. 

— A fost un proces celebru. Poate că pe vremea aceea erai în Germania. 
Germania de Est a fost profund implicată şi e posibil să fi citit ceva în 
presă. Am crezut că ai cunoscut-o pentru că a avut legături strânse cu Stasi. 
Unii agenţi au colaborat direct cu ea. Ştiu că ai avut mult de suferit din 
cauza celor de la Stasi, deci există o legătură, chiar dacă firavă. 

Amintirea suferințelor provocate de Stasi părea să fie primul lucru care o 
afecta vizibil. Anna se înfioră. Îşi reveni repede, însă Bulman observă că 
amintirea lăsase urme adânci. Când vorbi, vocea îi tremura uşor. 

— Dacă a lucrat cu ei îmi pare bine că n-am cunoscut-o. 

— l-a manipulat. Pe unii dintre ei. Nu era nici pe departe o adeptă a Stasi, 
însă a ştiut cum să profite de slăbiciunile lor. Se pricepe ca nimeni altcineva 
să corupă şi i-a convins pe câţiva dintre agenţi să lucreze împotriva 
propriilor interese politice, în schimbul unor sume mari de bani. 

Aştepta o reacţie din partea Annei, dar femeia părea preocupată de 
propriile sale amintiri. Bulman hotărî să rişte până la capăt şi-şi jucă ultima 
carte. 

— Bineînţeles, o parte a procesului a fost filmată în secret şi trebuie să-ţi 
spun că a colaborat foarte bine cu ei şi din punct de vedere politic. Nu a 
lăsat să-i scape nici o ocazie şi a trădat destui germani care luptau împotriva 
Stasi. 

Bulman era curios să afle dacă nu cumva a forţat prea mult nota. Anna, 
fiind o femeie extrem de inteligentă, i-ar fi putut ghici intenţia. Probabil că 
totul va depinde de cât de profunde erau rănile pe care i le provocase Stasi. 
O privi scrutător, încercând să detecteze o umbră de reacţie, dar nu văzu 
altceva decât ochii luminând faţa palidă şi privind undeva, peste umărul lui, 
ca să ascundă ceea ce mocnea dincolo de ei. 

Nu reacţionă decât târziu şi atunci o făcu întinzând mâna după ceaşca de 
cafea. Degetele care o duseră la buze nu trădau nici cel mai mic tremur, dar 


privirea tăioasă cu care îl săgetă peste marginea ceştii îi îngheţă sângele în 
vine. 

Privirea aceea crudă îl nelinişti. Întâlnise o mulţime de criminali fără 
scrupule, de escroci, violatori, dintre care nu puţini erau cu adevărat 
înspăimântători, dar ceea ce vedea acum era deosebit. Chipul acela împietrit 
îi dădea fiori. 

Câteva clipe rămase țintuit în fotoliu, în timp ce Anna, continuând să-i 
transmită un avertisment înfricoşător prin privirea de gheaţă, sorbea liniştită 
din cafea, ca şi cum o parte din fiinţa ei ar fi reacţionat normal, iar cealaltă 
s-ar fi transpus într-o poveste de groază. Bulman se simţea terorizat şi ar fi 
părăsit imediat apartamentul, dacă n-ar fi vrut să afle ce anume provocase 
această schimbare bruscă. 

Anna ieşi din starea în care se afla la fel de repede precum intrase. Îl privi 
de parcă ar fi ieşit din transă şi nu-şi amintea ce se întâmplase. Ceaşca de 
cafea se lovi de farfurioară şi Anna o aşeză repede pe masă. Bulman avu 
impresia că zăreşte broboane de sudoare la rădăcina părului. Sentimentele 
care puseseră stăpânire pe ea o lăsaseră fără vlagă şi aparent tulburată. 

— Te simţi bine? 

Ochii ei îşi schimbaseră expresia, devenind blânzi. Surâse, cerându-şi 
parcă scuze. 

— lartă-mă. Nu ştiu ce s-a întâmplat; menţionarea cuvântului „Stasi” îmi 
provoacă uneori o stare ciudată. 

— A fost atât de cumplit? 

— N-o să înţelegi niciodată. Oamenii care nu au avut de-a face cu ei nu 
pot pricepe cum a fost. Îmi pare rău, repetă. Să nu mai vorbim despre asta. 

Bulman rămase cu convingerea că o cunoştea pe Veida. Brusc, îi trecu 
prin minte că unul dintre băieţii ucişi în închisoare din ordinul Veidei era 
bănuit de a fi lucrat în cadrul Stasi; unul dintre cei care au dat bir cu fugiţii 
la primul semn de pericol, după dărâmarea Zidului. Bulman răscolise 
lucrurile şi era conştient că pe viitor trebuia să fie mult mai precaut. Se 
gândi că era momentul potrivit să plece, dar când îi comunică Annei 
intenţia lui, aceasta îl imploră să mai rămână puţin. 


Era convins că o tulburase profund şi avea nevoie de timp ca să-şi revină. 
Conversaţia nu se mai legă cu aceeaşi uşurinţă şi, în ciuda eforturilor 
amândurora, subiectele ajunseră să frizeze penibilul. În final, Bulman se 
ridică să plece, iar Anna se văzu nevoită să recunoască în sinea ei că era cel 
mai bun lucru pe care-l putea face. 

Intră în dormitor, luă costumul cel vechi şi-l aruncă pe umăr. Anna se 
oferi să cheme un taxi şi Bulman acceptă. Când sosi taxiul, Anna îl rugă să- 
i permită să-l conducă până jos şi Bulman intui că o făcea în speranţa că-l 
va auzi dând adresa şoferului. Acceptă şi coborâră împreună. 

Înainte de a se urca în maşină o sărută pe obraz, de parcă totul ar fi 
revenit la normal. Îi dădu şoferului vechea sa adresă, conştient că Anna îl 
auzea, dar în acelaşi timp ştia că o va schimba de îndată ce maşina se va 
pune în mişcare. Nu-şi explica de ce insista Anna, din moment ce 
microfonul trebuia să semnalizeze locul în care se află. Relaţia lor căpătase 
aspecte bizare şi cu toate astea nici unul nu dorea să-i pună capăt, deşi 
poziţia fiecăruia devenise clară. 

Urcă în taxi şi-i făcu semn prieteneşte cu mâna, iar ea îi trimise un sărut 
într-un fel care făcea greu de imaginat atmosfera de gheaţă creată, lucru ce 
venea în contradicţie totală cu atitudinea ei anterioară. Bulman se lăsă pe 
spătarul canapelei, străduindu-se să-şi revină; trecuse prin momente de 
tensiune maximă. După un timp, ciocăni în geamul despărțitor şi-i ceru 
şoferului să-l ducă la gara Charing Cross. 


Anna se întoarse supărată pe sine în apartament. Îşi mai turnă o cafea, se 
prăbuşi pe un scaun şi trase câteva înjurături în germană, dar asta n-o făcu 
să se simtă mai bine. Bulman slăbise garda, ea făcuse la fel, dar expresia 
rigidă a feţei bărbatului îi dăduse de înţeles că spusese prea multe despre ea 
însăşi. Cel puţin aflase un lucru; Veida nu se înşelase, tipul era şiret şi 
inteligent. Îi demonstrase că poate fi şi îndrăzneţ şi, paradoxal, îl respecta 
pentru asta. 

Se întreba dacă era adevărat ceea ce-i spusese despre Veida, apoi îşi dădu 
seama că exact asta dorea Bulman să o facă să creadă. În orice caz, Veida 
devenise prea autoritară, lucru pe care Anna nu-l apreciase şi nu-l acceptase 
niciodată. 

Îşi termină cafeaua, adună ceştile şi le duse în bucătărie. Se întoarse în 
salon, se opri în faţa ferestrei, dădu perdeaua la o parte şi privi în stradă. Era 


departe de a fi consemnată în apartament, cum îi dăduse de înţeles lui 
Bulman, însă din diferite motive petrecea în casă mai mult timp decât ar fi 
dorit pentru că trebuia să fie precaută. Ar fi avut nevoie de un prieten căruia 
să i se poată confesa, dar nu era momentul. 

Surprinse jos un bărbat retras sub o arcadă, pe partea opusă a străzii. 
Brusc, omul ridică privirea spre fereastra apartamentului ei. Văzându-l, 
Anna se crispă. Când bărbatul îşi schimbă poziţia, îl putu vedea mai bine. 
Dădu drumul perdelei, păli şi se sprijini de perete. 

— Nu, nu, gemu. Nu se poate! Nu se poate! Îşi pironi privirea pe 
fereastră ca şi cum ar fi vrut să o spargă, apoi faţa ei recăpătă expresia aceea 
nemiloasă pe care o remarcase Bulman. 


Bulman intră în toaleta gării Charing Cross şi căută o cabină liberă. 
Scoase un briceag din buzunarul vechiului costum, dezbrăcă pantalonii şi se 
aşeză pe capacul closetului, pentru a desface manşeta. Descusu grijuliu 
cusătura cu lama mică, atât cât să poată extrage microfonul. 

Era puţin mai mare decât o baterie de ceas cu cuarţ şi tot atât de plat. 
Rămase cu el în palmă, privindu-l şi întrebându-se ce să facă. Numai Anna 
ar fi putut să-l coasă în tiv, după ce adusese costumul de la curăţătorie. Se 
îmbrăcă şi ieşi în holul gării, gândindu-se cum să procedeze. Dacă distrugea 
microfonul, persoana care recepționa semnalele avea să-i raporteze Annei. 
Aceasta îşi va da seama că l-a descoperii şi că el se aşteptase la aşa ceva de 
la bun început. Urma un război în care toate atuurile erau de partea ei sau 
vor continua amândoi să se prefacă, încercând în acelaşi timp să-şi smulgă 
informaţii unul altuia? Era o situaţie bizară. În plus, ea putea să susțină că 
habar n-avea de microfon. 

Bulman nu ştia care este raza de acţiune a microemiţătorului, dar bănuia 
că nu-i prea mare, ceea ce însemna că cel care recepționa semnalele se afla 
destul de aproape. Se aşeză la rând în staţia de taxiuri; se apropia ora de 
vârf şi era destul de aglomerat. După ce reuşi să urce într-un taxi îi ceru 
şoferului să-l ducă la gara Waterloo, ceea ce îl făcu pe acesta să-l privească 
acuzator, de parcă ar fi vrut să-i spună că ajungea mai repede cu metroul. 
După ce se aşeză pe banchetă, scoase microfonul şi-l ascunse între portieră 
şi scaun. Coborî la Waterloo, luă scara rulantă până în staţia de metrou şi se 
întoarse la Charing Cross. De acolo pomi spre locuinţa lui Jacko, 
parcurgând un traseu sinuos. 


La una din staţiile de metrou cobori şi-şi permise să piardă câteva minute 
pentru a-i telefona Fredei Curtis, în speranţa că o va găsi încă la birou. Nu 
se înşelase. Freda avea să-i arate nişte fotocopii. Pentru a treia oară 
consecutiv aranjă să ia prânzul a doua zi în compania unei doamne, dar de 
data aceasta el urma să fie gazda. 

Ajunse târziu şi găsi casa goală. Jacko şi Connie dispăruseră. Cercetă tot 
apartamentul, dar nu găsi nici un mesaj, iar maşina închiriată lipsea din 
garaj. Nu putea face altceva decât să aştepte şi să spere că nu s-a întâmplat 
nimic rău. Avea încredere în Jacko; dacă s-ar fi întâmplat ceva grav ar fi 
găsit nişte semne: Jacko nu era omul care să plece fără să lase un mesaj. 

Bulman îşi turnă ceva de băut şi se aşeză să urmărească ştirile ITN de la 
ora cinci şi jumătate. Se vorbea de găsirea unei maşini abandonate lângă 
Newbury, despre care poliţia credea că are legătură cu tripla crimă comisă 
într-un orăşel din Somerset. Ştirea suna îngrozitor. În realitate avusese loc o 
singură crimă şi aceea comisă de neamţul care-l lichidase cu sânge rece pe 
şoferul trimis, probabil, de Benny Walker. Ceilalţi fuseseră omorâţi în 
legitimă apărare. Nu se pomenea nimic despre identitatea bărbaţilor, despre 
naționalitatea lor sau de motivul crimelor; poliţia înclina să creadă că fusese 
o răfuială între două bande de răufăcători. 

Ascultând vocea crainicului totul i se părea ireal, complet alături de ceea 
ce se petrecuse în realitate, ceva banal. Poate că aşa era. 

Auzi o maşină apropiindu-se de casă. Se uită pe geam şi zări un 
autoturism necunoscut dând colţul pe alee şi dispărând în garaj. Nu avea 
rost să aştepte. Intră în garaj prin uşa din interior şi dădu cu ochii de Jacko 
şi Connie care se pregăteau să descarce nişte pachete din portbagaj. 

— Dă-ne o mână de ajutor, strigă Jacko. Am schimbat maşina şi am făcut 
nişte cumpărături ca s-o mai înveselesc pe Connie. Aşa-i, iubito? 

Bulman se apropie ca să-i ajute. 

— De ce dracu” n-aţi lăsat un bileţel? Era să mă lovească damblaua de 
grijă. 

— Acum ştii şi tu cum e. [i-am luat şi ţie ceva ca să te bine dispun. 
Haideţi să intrăm. 

Lăsară pachetele — majoritatea cu îmbrăcăminte pentru Connie — în salon. 
Observând privirea dezaprobatoare a lui Bulman, Jacko zise: 

— Înnebunea de plictiseală şi m-am gândit s-o scot puţin în oraş. Oricum, 
voiam să dau maşina înapoi şi să iau una la mâna a doua, de la un amic de- 


al meu. Uite o sticlă pentru tine. 

Connie plecă să facă un ceai, conştientă că cei doi bărbaţi aveau de 
discutat. Plimbarea prin oraş îi făcuse bine şi Bulman se văzu nevoit să 
recunoască, călcându-şi pe inimă, că Jacko procedase corect, mai ales când 
schimbase maşina pe care o închiriaseră din apropiere de locul unde poliţia 
o descoperise pe cea abandonată. 

Abia după ce Connie ieşi din cameră Jacko remarcă noul costum. 

— Îţi vine aproape ca turnat. E al lui Walsh? 

— Ştii bine că da. Foarte elegant, ce zici? 

— Sper că l-ai verificat dacă nu are vreun microfon ascuns, zise Jacko 
îngrijorat. 

— Bineînţeles că l-am verificat. Era cusut în manşeta pantalonilor. L-am 
scos şi l-am lăsat într-un taxi. Nu ştiam ce altceva să fac cu el. 

— Deci nu va dura mult până îşi va da seama că l-ai găsit şi ai scăpat de 
el. Cu asta lucrurile se vor lămuri. 

— S-au şi lămurit. 

Jacko îl privi consternat. 

— Şi cum a reacţionat? 

— Ne prefacem amândoi că totul este în ordine. Avem nevoie să păstrăm 
legătura. 

Lui Jacko nu-i venea să-şi creadă urechilor. 

— Tu crezi că ăsta e un joc?! Dacă ţi-a plantat un microfon fii sigur că 
mai are o groază de lucruri de ascuns. Nu te înţeleg! 

— Nu eşti singurul. Dacă nu păstrez legătura cu ea nu pot s-o invit la 
masă, iar tu nu vei ajunge în apartamentul ei. Ar fi mai bine să angajezi un 
spărgător de-al lui Benny Walker. 

— Dacă ceea ce spui e adevărat, nu crezi c-o să se aştepte la aşa ceva? 

— Posibil. Dar mă îndoiesc că va lăsa un comitet de primire pentru tine. 
N-ar face aşa ceva în propria ei casă. 

— Pari foarte sigur pe tine. Vorbim de pielea mea! Eu sunt cel care-şi 
asumă riscurile. 

— Am impresia că e mult prea implicată ca să rişte prosteşte. 

— Bănuieşti cumva că ea i-a făcut de petrecanie lui Walsh? 

— De unde vrei să ştiu? În orice caz e implicată, nu-i doar o amantă 
nevinovată. E vorba de mai mult decât de asasinarea unui parlamentar 
fustangiu. Sunt convins că şi Veida Ash e amestecată până peste cap. 


— Veida Ash? A, da! Tipa de la MI6 care acum e la închisoare. În ultima 
vreme te-ai întâlnit cu atâtea persoane, încât am început să le pierd şirul. 

— Asta-i meseria mea. Să mă întâlnesc cu tot felul de oameni şi să-i bag 
la zdup dacă sunt vinovaţi. 

— Ce-i cu Germania? Spuneai că va trebui să plecăm acolo. 

— Nu mai sunt sigur că e necesar. Aşteptăm să vedem ce se mai 
întâmplă. Hotărâtor va fi ceea ce vei găsi în apartamentul Annei. 

— După ce v-aţi declarat deschis război, mai crezi că voi găsi ceva? 
Uneori am impresia că nu trăieşti cu picioarele pe pământ, Bulman! 

Bulman îi făcu cu ochiul. 

— Poate că o să găseşti ceea ce vrea ea să găseşti şi asta ne va da un 
indiciu. În orice caz, mâine iau masa cu Freda Curtis şi, în funcţie de ce aflu 
de la ea, voi stabili când mă mai întâlnesc cu Anna. 

Connie intră cu tava cu ceai. 

— E minunat, nu crezi? Pe tine te plătesc ca să iei masa cu toate gagicile, 
iar eu rămân cu şofatul şi cu munca grea; şi-ţi mai asigur şi o locuinţă, fără 
să-ţi iau un ban! 

— Pe deasupra; primesc gratis şi costume marca Saville Row, adăugă 
Bulman. 

— Păi, sper că ai găsit microfonul care trebuie, nu pe cel pe care au vrut 
ei să-l găseşti. Ia dezbracă tu costumul ăsta şi dă-mi-l să-l verific. 

Jacko observă expresia de pe faţa lui Bulman şi înţelese că a avut ultimul 
cuvânt. Situaţia era departe de a fi amuzantă, pentru că amândoi ştiau că 
zeflemeaua reprezenta un mod de a-şi descărca nervii încordaţi la maxim. 


Bulman o duse pe Freda la Simpson's unde, cu puţin noroc, reuşise să 
rezerve o masă prin telefon. Ajunse acolo mai devreme, astfel încât avu 
timp să verifice dacă erau urmăriţi. Din câte îşi putea da seama nu avea nici 
o coadă, deşi Anna trebuia să-şi fi dat seama că ratase încercarea de a afla 
unde se găseşte. 

Freda sosi purtând o geantă pentru acte şi de cum îl văzu spuse: 

— Costumul ăsta seamănă leit cu unul al lui Ronnie. Îi veneau bine 
culorile închise. Părea consternată să-l vadă îmbrăcat astfel. 

Abia după ce se aşezară, Bulman spuse: 

— Este chiar al lui Ronnie. Costumul meu arăta atât de ponosit încât am 
acceptat oferta de a-l purta pe acesta. 


— Dar cine Dumnezeu...? Doar nu Anna Brenning? 

Această eventualitate părea să o îngrijoreze serios. 

— O ştii? Eu credeam că nu i-ai cunoscut amantele. Mă gândeam că le 
ţinea ascunse de colegii de serviciu. 

— Când putea o făcea, dar mulţi se învârteau în aceleaşi cercuri mondene 
şi de afaceri, prieteni ai unor prieteni de-ai lui, soţii şi fiice ale prietenilor. 
Unui bărbat cum era el nu-i e uşor să fie mereu prevăzător. E clar că o 
cunoşti. 

Tonul era aproape acuzator şi avea o umbră de reproş. 

Bulman înclină capul în semn de aprobare. 

— Cercetez împrejurările în care a fost asasinat. Inevitabil, ea se află 
printre cei din fruntea listei suspecţilor. 

— Vrei să spui că o suspectezi şi totuşi ai acceptat să-ţi dea un costum 
de-al lui Ronnie? Înseamnă că aţi devenit foarte apropiaţi. 

Bulman privi chipul pe care-l găsea din ce în ce mai atrăgător şi remarcă 
cearcănele adânci din jurul ochilor trişti, mărturie a tensiunii care o domina 
de câtva timp. Lumea Fredei se întorsese cu susul în jos, iar el nu o ajuta cu 
nimic. Ar fi trebuit să se poarte mai delicat; spuse ca şi cum s-ar fi 
justificat: 

— Freda, costumul meu e făcut praf, iar eu nu mă pot întoarce acasă să 
iau altul. Nu am timp să merg la cumpărături. 

— De ce nu te poţi întoarce? 

Sosise momentul să-i spună adevărul. 

— Acolo mă aşteaptă nişte indivizi care vor să pună mâna pe mine. Mă 
ascund, poate ţi-ai dat seama, altfel ai putea să iei oricând legătura cu mine. 
Trebuia să arăt civilizat din moment ce te-am invitat aici. Cât de bine o 
cunoşti pe Anna Brenning? 

— Tu mă-ntrebi pe mine? Ar trebui s-o fac eu. E clar că sunteţi în relaţii 
foarte bune! 

Bulman se simţea mizerabil; ultimul lucru pe care l-ar fi dorit era să o 
mâhnească. 

— Ştii cât pot fi de şiret. O dată m-am dat drept inspector de la 
Ministerul Comerţului. 

Expresia feţei i se îmblânzi şi Freda surâse. 

— Reuşeşti în viaţă prin şiretenie? De unde să ştie cineva când eşti 
sincer? 


Restaurantul se umpluse. Lui Bulman îi părea rău că între el şi Freda 
apăruse suspiciunea şi se gândea cum să iasă din impas. N-o putea amăgi cu 
minciuni. Se săturase de ele. Avea nevoie de încrederea ei. După ce 
terminară antreurile, Bulman spuse: 

— Pentru mine este foarte important să o cunosc cât mai bine pe Anna, 
deoarece sunt convins că ştie mult mai mult decât a recunoscut faţă de 
poliţie, cu care ţin legătura, îmi dau seama că-ţi vine greu să înţelegi. 

— Înţeleg. Freda ridică mândră capul şi, în momentul acela, Bulman n-ar 
fi putut spune dacă îl credea sau nu. Freda continuă: Anna e altfel decât 
celelalte. E singura dintre amantele lui care a fost damă de lux în adevăratul 
sens al cuvântului. Ronnie nu căuta doar sex sau cuceriri: efectiv îi plăceau 
femeile cu care se culca. Aventurile lui nu durau niciodată prea mult. 
Uneori apela la câte o call-girl, însă Anna nu se înscria în tiparul obişnuit. 
Îşi şterse buzele cu şerveţelul. Din câte ştiu eu, n-a mai instalat pe nimeni 
într-un apartament până la Anna. Îi plăcea să rişte. În aventurile sale se 
comporta ca un băieţel; nu s-a maturizat niciodată şi asta i-a provocat tot 
felul de neplăceri. 

— Până şi moartea? 

Freda clătină din cap. 

— Nu ştiu. Încep să-mi dau seama că nu-l cunoşteam. N-am ştiut 
niciodată ce să cred despre Anna. Toată afacerea asta sordidă avea ceva 
straniu în ea. 

— Sordidă? 

— Nu crezi că e o treabă sordidă ca un bărbat însurat, cu copii, să 
instaleze o femeie într-un apartament proprietate personală? Cum ţi se pare 
Anna? 

— Aş vrea să-ţi pot răspunde la întrebarea asta. Ascunde multe lucruri, 
însă e greu de spus dacă sunt bune sau rele. Ce-ar fi să nu mai discutăm 
despre ea cât timp luăm masa? 

— Nu atâta timp cât porţi costumul ăsta. Îmi aminteşte tot timpul de ea. 
Apoi păru că se resemnează. Să mă ţii la curent cum te descurci cu ea. 

Firava ofertă de pace îl făcu pe Bulman să zâmbească. 

— Îţi promit. Ai vrea să aflu ceva rău despre ea, nu-i aşa? 

— Da. În timp ce rosti cuvântul privirea i se îmblânzi, ca şi cum ar fi fost 
o dorinţă cu dublu înţeles. Pur şi simplu este altfel decât celelalte. Dacă îmi 
comanzi o cafea îţi arăt ce am adus. 


Bulman privi înjur în căutarea chelnerului, în timp ce Freda deschise 
servieta şi scoase nişte foi de hârtie. Făcu puţin loc pe masă şi le aşeză în 
faţa ei. 

— Poate că ai copiat ceva din ce ţi-am adus, dar am aici o listă aproape 
completă a firmelor şi a persoanelor cu care a luat legătura în timpul ultimei 
vizite în Rusia. A încheiat nişte contracte foarte bune. În toată lista asta nu 
există absolut nimic care să pară subversiv. Cu ruşii e greu de negociat; nici 
nu-i de mirare, când ţara este atât de săracă. Ronnie nu accepta nici un 
contract care să nu asigure un profit substanţial companiei. Uite, am 
fotocopii după fotografiile unor persoane cu care s-a întâlnit, majoritatea 
făcute la un chef straşnic, judecând după feţele lor. Aducea adesea fotografii 
şi le expunea în anticameră, pe cele mai reuşite. Acolo se află şi fotografia 
reginei şi cea a ducelui de Edinburgh şi a prinţului Charles. Se întâlnea doar 
cu persoane importante. 

Bulman adună fotografiile şi le examină, una câte una. Erau grupe de 
lucru, în care ruşii şi englezii se deosebeau ca şi cum ar fi purtat nişte 
steguleţe invizibile. Freda avea dreptate; unii dintre ei păreau chercheliţi de- 
a binelea. Ştia că ruşii sunt mari băutori; el însuşi participase la câteva 
chefuri în compania unor ruşi, chefuri stropite din belşug cu băutură. 

Fotocopiile erau destul de reuşite, dar pentru el nu prezentau mare interes 
— nu cunoştea personajele. Majoritatea îl reprezentau pe Walsh alături de 
diferite grupuri. Apoi remarcă o figură cunoscută. 

O privi mult timp, atât de atent încât Freda se aplecă peste masă şi-i 
atinse mâna. 

— S-a întâmplat ceva? 

Bulman îi arătă fotografia. 

— O cunoşti pe femeia aceasta? 

Freda îşi puse mâna pe a lui ca să-i oprească tremurul. 

— Nu. Dar e frumuşică. De ce, tu o cunoşti? 

Fotografia înfăţişa doi bărbaţi şi două femei; cea la care se referea 
Bulman stătea lângă Walsh. Cea de a doua, mai în vârstă, cu trăsături destul 
de plăcute, nu avea alt rol decât acela de a scoate în evidenţă frumuseţea 
celeilalte. 

— Am găsit o fotografie de-a ei. Doar bust. 

— Unde ai găsit-o? 


— În costumul acesta. Bulman scoase fotografia din buzunarul interior. 
Fără îndoială că este aceeaşi femeie, ce părere ai? 

Freda luă fotografia din mâna lui Bulman. 

— Nu te înşeli! Ai găsit-o în buzunarul lui? N-a pomenit niciodată de ea. 
De fapt, nu vorbea nici de celelalte. Uneori povestea întâmplări amuzante 
din călătoriile lui, dar nu-mi amintesc să-l fi auzit vorbind despre aceasta. Îi 
întinse înapoi fotografia. Mi se pare că-i acorzi o oarecare importanţă. Ştii 
cine este? 

— Nu. Am încercat să aflu. Ai vreo idee? 

— Nici una. Dar dacă ai găsit-o în buzunarul lui poate că ştie Anna? 

— Sunt convins că ştie, dar a jucat tare şi mi-a spus că este fotografia 
unei actriţe iugoslave. Nu i-am pomenit despre Veida Ash; aş fi pierdut timp 
şi ar fi complicat inutil lucrurile. Toate companiile menţionate aici sunt 
serioase? întrebă bătând cu degetul în foile de hârtie. 

— Din câte ştiu eu, da. În orice caz sunt consacrate. 

— Spune-mi, cum ai cunoscut-o pe Anna? 

— Ronnie avea încredere în mine. Trebuia să aibă încredere în cineva. 
Mi-a dat adresa pentru cazuri de urgenţă, dar nu şi numărul de telefon, mi-a 
spus că este secret chiar şi pentru mine. N-am înţeles asta niciodată. Au fost 
câteva ocazii în care a trebuit să-l caut acolo. Mi-a prezentat-o, însă m-a 
lăsat pe mine să ghicesc care este relaţia dintre ei. Singurul lucru care m-a 
frapat a fost acela că nu se încadra în peisaj. Cât timp el s-a uitat prin 
documentele pe care i le-am dus, ea mi-a spus povestea vieţii ei; am avut 
impresia că era o poveste îndelung repetată, pe care ţinea neapărat să o facă 
cunoscută lumii. Femeia asta, inteligentă şi atrăgătoare, nu era, totuşi, genul 
lui. 

— Cum ţi s-a părut? Ar fi capabilă să ucidă pe cineva? 

— De ce mă întrebi? Presupun că ştii răspunsul. 

— Profit doar de ocazie să aflu şi părerea altcuiva. 

— L-am protejat pe Ronnie cum m-am priceput. Părerea mea ar putea fi 
subiectivă. 

— N-are importanţă. Te-a speriat cu ceva? 

— Da. Am surprins-o privindu-l pe Ronnie cu o expresie pe care aş 
califica-o înspăimântătoare. În orice caz, pe mine m-a speriat. N-a durat 
decât o secundă sau două. Poate că în Germania o fi avut nevoie de un 


revolver, dar mi s-a părut straniu să văd unul în poşeta ei. Aş spune că ştie 
să-l folosească. Ţi se pare că sunt răutăcioasă? 

— Dacă spui că ai văzut cu adevărat arma, nu. Aşa ceva ar îngrijora pe 
oricine. El părea speriat de ea? 

— Ronnie ştia să-şi ascundă sentimentele. Freda îşi împleti degetele, 
concentrându-se şi încercând să dea un răspuns coerent. Nu. Nu cred că-l 
speria. Totuşi, nu se purtau ca doi amanți. M-aş fi aşteptat la vreun gest de 
afecţiune, la un cuvânt de alint, dar n-am văzut şi n-am auzit nimic care m- 
ar fi putut convinge că erau apropiaţi sufleteşte. 

Bulman căzu câteva clipe pe gânduri. 

— Se pare că eşti singura persoană care i-ai văzut împreună şi e limpede 
că ai profitat de timpul petrecut acolo. Asta ridică o întrebare. 

— Ce întrebare? 

— Dacă nu erau apropiaţi sufleteşte, atunci de ce natură era relaţia dintre 
ei? Bulman zâmbi nervos. Nu-mi place să spun asta, însă încep să pricep de 
ce se simte atât de confortabil în apartamentul acela. lar asta mă sperie. 
Ţine-te departe de ea, oricât de tentată ai fi să o vezi. S-ar putea să înceapă 
să se întrebe ce anume ştii. 

Anna Brenning avea o zi mai agitată decât de obicei. Era furioasă că 
Bulman descoperise microfonul care emitea semnale intermitente ce-l 
aduseră pe operatorul aparatului de recepţie în pragul unei crize de nervi, în 
final se lăsară păgubaşi. 

Anna nu ştia cum să procedeze cu Bulman. În primul moment se gândi 
să-l ucidă, însă pentru asta avea nevoie de un plan şi de implicarea altor 
persoane. După părerea Annei cazul atrăsese deja atenţia prea multor 
oameni. 

Pe de altă parte, îi plăcea să se joace cu el. Era o prezenţă plăcută, iar pe 
moment şi, probabil, în viitorul apropiat, doar singurătatea îi ţinea 
companie. Era obligată la asta până ce spiritele se vor calma şi se va aşterne 
praful peste cazul Walsh. Şi totuşi, lucrurile nu puteau fi lăsate la voia 
întâmplării. Va veni clipa în care Bulman va trebui să dispară, împreună cu 
celelalte persoane cu care colabora. 

Nu putea lua legătura cu Veida; aşa conveniseră. Veida era în măsură să 
ia contact cu cine credea ea de cuviinţă, însă nu folosea niciodată telefonul 
dacă nu era absolută nevoie. Oricâtă influenţă ar fi avut în închisoare, oricât 
de pricepută ar fi fost în a corupe, anumite lucruri erau mai presus de voinţa 
ei, cum ar fi schimbările de personal şi nestatornicia celorlalte puşcăriaşe 
care pe moment pretindeau că-i sunt prietene. 'Trebuia să fie prudentă. Nu 
contesta strategia Veidei. Era fără cusur, iar Veida dispunea şi de bani şi de 
puterea necesară. Dar existau şi lucruri pe care nu le putea discuta niciodată 
cu Veida, oricât ar fi fost de apropiate, ca de exemplu prezenţa bărbatului în 
stradă, pe care o remarcase cu o zi în urmă. Asta o neliniştise mai mult ca 
orice. Nu-l mai revăzuse şi asta o făcu să se întrebe dacă nu cumva îi jucase 
imaginaţia o festă, l-ar fi plăcut să fie aşa. Bărbatul acela era mort. Îl 
omorâse ea însăşi, aşa că ştia că e mort. Şi totuşi, timp de câteva secunde îl 
văzuse, privind fix către fereastra ei. Nu credea că o văzuse, iar când 
revenise la fereastră bărbatul dispăruse. Vederea lui îi provocase un şoc 
teribil. Îi era imposibil să reziste tentaţiei de a se întoarce din când în când 
la fereastră; devenea un fel de obsesie. Ea, o persoană de obicei stăpână pe 


sine, se simţea tulburată de o asemenea reacţie. Anna nu era fricoasă. 
Suferise prea mult fără să crâcnească şi supravieţuise, ceea ce-i făcea pe 
duşmanii ei să o ocolească. 

Îşi tură un pahar de vin alb şi prinse paharul aburit în palmă. Atracția 
ferestrei era puternică şi un timp luptă împotriva ei. Până la urmă cedă şi se 
apropie dintr-o parte, temătoare. Frica era o senzaţie pe care-o alungase de 
mult şi reapariţia ei o neliniştea. Încercă să privească prin perdea, dar 
vizibilitatea nu era suficient de bună. Ridică încet un colţ, apoi se apropie 
tiptil şi scrută locul în care stătuse bărbatul în ziua precedentă. Se afla 
acolo. 

Į se tăie răsuflarea şi-şi simţi bătăile accelerate ale inimii. Bărbatul purta 
pe cap o pălărie; nu privea în sus, dar ea îl recunoscu. Stătea sub porticul 
unei case situată aproape vizavi de locuinţa ei, cu mâinile în buzunare şi 
picioarele depărtate, cum îi era obiceiul. Nu reuşise niciodată să se dezbare 
de el. 

Anna ţinea colţul perdelei şi privea în jos, sperând că bărbatul îşi va 
schimba poziţia, astfel încât să-l poată vedea mai bine. Stătea nemişcată, 
însă agitația interioară făcea să-i tremure degetele cu care ţinea perdeaua. 
Era incapabilă să-şi adune gândurile şi să hotărască ce avea de făcut. Pe 
măsură ce conştientiza situaţia, acceptând ideea că ceea ce vede nu este o 
nălucă, începu să-şi recapete stăpânirea de sine. Gândurile i se limpeziră 
treptat şi îşi dădu seama ce are de făcut. 

Lăsă în jos perdeaua, fără să-şi dezlipească ochii de pe figura bărbatului. 
Apoi se duse în birou unde un perete întreg era acoperit cu rafturi înţesate 
cu cărţi; se aplecă şi scoase un volum al „Enciclopediei Britanice”. Îl 
deschise şi din spaţiile special decupate luă un pistol automat de calibrul 22 
şi un amortizor. Fixă amortizorul pe ţeavă, verifică dacă arma este 
încărcată, trase piedica şi strecură revolverul într-o geantă de umăr pe care o 
alesese dintre cele aşezate pe raftul dulapului din dormitor. Îşi îmbrăcă 
paltonul, aruncă geanta pe umăr, ieşi din apartament şi coborî cu ascensorul. 

Îşi revenise complet. Ajunsă la parter, nu ieşi imediat pe stradă. Rămase 
lângă uşă, însă poziţia nu era favorabilă deoarece nu vedea bine casa de 
vizavi, aflată puţin lateral. Păşi hotărâtă în stradă şi privi drept spre locul în 
care îl zărise pe individ. Nu se mai afla acolo. Stăpână pe sine, porni încet 
într-acolo, încercând să vadă dacă nu cumva se retrăsese sub portic. 


Bărbatul dispăruse. Strada era aglomerată, însă nu-l văzu pe cel care o 
supraveghea. 

Se însera şi luminile începuseră să se aprindă. Îşi zise că, probabil, de 
asta plecase urmăritorul ei. Pomi de-a lungul străzii, apoi se întoarse pe 
trotuarul opus şi se asigură că nu mai era acolo. S-ar fi putut ca omul să fi 
intrat într-una din clădiri, dar n-ar fi fost înţelept să bată din uşă în uşă şi să 
stârnească curiozitatea locatarilor. 

Ezita să se întoarcă în apartament, convinsă fiind că, dacă ar face-o, 
bărbatul ar reapărea. În timp ce stătea sub un felinar, întrebându-se ce ar 
trebui să facă, un bărbat trecu pe lângă ea şi îi aruncă un zâmbet libidinos. 
Anna îşi dădu seama că o confundase cu o prostituată în căutare de clienţi. 
Situaţia aceasta absurdă o irită şi-şi zise că, poate, acesta era scopul. Se 
întoarse în apartament tulburată şi nemulțumită. 

Când aşeză revolverul înapoi în ascunzătoare, constată că lăsase volumul 
„Enciclopedia Britanică” deschis, pe podea; lipsa aceasta de profesionalism 
o enervă. Stăpânirea de sine îi fusese zdruncinată, iar acest lucru nu se mai 
întâmplase de mulţi ani. 

Într-un târziu se aşeză, îşi mai turnă un pahar de vin şi începu să mediteze 
la incredibila prostie de care dăduse dovadă. Chiar intenţionase să omoare 
un om, în apropierea propriei ei locuinţe, în plin centru Londrei? Cum de îi 
trecuseră prin cap aşa ceva. Se purtase ca o începătoare. Prezenţii acelui om 
o zăpăcise complet. Pentru o fracțiune de secundă se gândi să ceară ajutor, 
însă renunţă zicându-şi că era o problemă personală, una care n-ar fi dorit să 
ajungă la urechile Veidei. Trebuia să o rezolve singură. 

Sunetul strident al telefonului o făcu să tresară violent şi să verse vinul 
din pahar. Îşi aţinti privirea asupra aparatului cu sentimentul celui care 
priveşte o scrisoare nedesfăcută, întrebându-se cine putea fi expeditorul, în 
loc să o deschidă. Privea telefonul care continua să sune ca şi cum i-ar fi 
putut oferi răspunsul fară ca ea să-l atingă. Apoi îşi dădu seama că-i este 
teamă să ridice receptorul. Această constatare o determină să reacționeze. I 
se părea inacceptabil să revină la o viaţă timorată de frică. Înăbuşindu-şi 
orice sentiment se apropie de telefon şi ridică receptorul. Nu-şi spuse 
numele sau numărul de telefon, ci rosti simplu: 

— Alo! 

La început nu auzi nimic, deşi simţea că la capătul celălalt al firului este 
cineva. 


— Alo, repetă. Vorbiţi sau închid telefonul. 

— Să nu faci asta, vorbi cineva în germană. Eşti Karen Brandt? 

— Aici nu locuieşte nimeni cu numele acesta, replică ea în engleză. Cred 
că aţi greşit numărul. Abia reuşea să-şi stăpânească tremurul vocii. Ar fi 
trebuit să închidă, însă ceva o reţinea. Cine sunteţi? 

— Ştii bine cine sunt. Constat că nu ai uitat limba maternă. Întotdeauna 
te-am admirat pentru engleza ta perfectă, Karen. 

— Numele meu este Anna Brenning. E clar că mă confundați cu 
altcineva. 

— Ştiu că acesta este noul tău nume. Un timp m-ai derutat. Nu crezi că ar 
trebui să ne vedem? 

— Pentru ce, mă rog? Nici nu ştiu cine sunteţi. Glumiţi cumva? Dacă da, 
este o glumă de prost gust. Vă rog să mă lăsaţi în pace. 

În receptor se auzi un râs scurt, sec. 

— De ce nu închizi? Bărbatul vorbea acum englezeşte, aproape la fel de 
corect ca şi Anna. Trebuie să te lămureşti, nu-i aşa? Nu poţi s-o faci până ce 
nu te convingi. Nu, Karen, nu este o glumă. Îmi eşti datoare. Ca să nu spun 
mai mult. Ce zici? 

Avea dreptate. Trebuia să se lămurească, altfel ar fi încheiat conversaţia 
după primele cuvinte. Ceea ce urma să răbufnească la suprafaţă era 
imposibil de evitat. Întrebarea o sufoca, dar nu voia să o rostească pentru că 
ştia răspunsul şi îi era groază de confirmarea lui. Când începu să vorbească 
vocea îi tremura, lucru neobişnuit pentru o femeie atât de sigură pe ea. 

— Nu se poate să fii Rudi; e imposibil! 

Urmă o lungă tăcere, apoi un sunet pe care îl identifică cu greu ca fiind 
un râs gutural. Râdea de ea şi pentru o clipă Anna nu ştiu cum să 
reacționeze. 

— Ar fi mai bine s-o crezi, surioară; o să te mai caut. 

Înainte ca bărbatul să termine de vorbit Anna şuieră printre dinţi: 

— Ai noroc pentru a doua oară, Rudi, dar o să mi-o plăteşti! 

— De data asta va trebui să faci o treabă mai bună, nenorocito! Du-te la 
un psihiatru, Karen. O să te mai caut. 

Auzi sunetul tonului, dar îi fu imposibil să-şi descleşteze degetele de pe 
receptor. Se văzu nevoită să-şi înghită mai întâi furia şi să se obişnuiască 
încet cu realitatea înainte de a se putea mişca. Treptat se calmă, dar chipul 
ei era complet lipsit de expresie. Aşeză receptorul în furcă cu mişcări lente. 


Cel puţin se convinsese. Imaginaţia nu-i jucase o festă bizară. Deşi nu 
apucase să-l vadă bine, acum nu mai avea nici o îndoială. Îl trădase vocea şi 
engleza pe care o vorbea, aproape la fel de bună ca a ei. Chiar şi accentul 
era al lui. Vorbea ca un gangster american; de fapt, nu era mare diferenţă. 
Nu ştia cum s-a întâmplat, dar cert este că s-a întâmplat. Poate că a dorit-o 
dintotdeauna. 

Se aşeză din nou încercând să analizeze situaţia. Nu-i era teamă de 
durerea fizică pe care i-ar fi putut-o provoca, însă îi putea face un rău 
ireparabil dacă se hotăra să deschidă gura. Şi-ar face rău şi lui însuşi, dar 
poate că nu-i mai păsa. Trebuia să acţioneze înainte ca lucrurile să ajungă la 
urechile Veidei. Era o complicaţie ce ţinea de trecutul ei, fără legătură cu 
ceea ce făcea în prezent. Avea nevoie de ajutor. 


Bulman şi Jacko examinară până noaptea târziu fotocopiile şi 
documentele aduse de Freda. Jacko o mutase pe Connie într-un dormitor în 
care exista un televizor cu care să-şi mai alunge plictiseala. Începuse să 
vorbească despre dorinţa de a se întoarce la agenţia unde lucrase; era 
singurul mod de a produce bani pe care îl cunoştea şi îi ducea lipsa. Până 
atunci cheltuielile legate de întreţinerea ei fuseseră acoperite de Ministerul 
de Interne; asta l-ar fi revoltat pe Edward Marshall, însă nu avea de unde să 
afle. 

După nenumărate ceşti de cafea, cei doi bărbaţi reuşiră să termine treaba; 
doar în cămaşă şi fără cravată, se lăsară obosiţi pe spătarul fotoliilor şi 
conchiseră că până la urmă totul putea fi o imensă pierdere de timp. Aveau 
nume de persoane, de companii, simple detalii ale unor tranzacţii, dar toate 
acestea nu însemnau nimic. Singurul indiciu îl reprezenta fotografia fetei şi 
amândoi erau de părere că, dacă ar putea-o identifica, multe întrebări ar 
primi răspuns. 

Bulman făcuse totul pentru a afla răspunsul. Cei care îl cunoşteau, Veida 
şi Anna, nu intenționau să i-l dezvăluie, iar poliţia, reprezentată de Walter 
Beatty, nu ştia. Dar dacă îl cunoşteau cu toţii? 

— E vorba de mafia rusească, zise Jacko menţinându-se cu greu treaz în 
camera supraîncălzită. 

Nu discutau pentru întâia oară despre asta. Bulman nu respingea ideea, 
însă nu putea concepe ca, după profilul moral execrabil pe care i-l făcuse lui 


Ronnie Walsh, acesta să fie şi un escroc internaţional. Cu toate acestea, 
Jacko readucea subiectul în discuţie. 

Implicarea lui Walsh nu trebuia să fi fost neapărat conştientă. Mafia 
rusească a devenit omnipotentă. După cum spunea Jacko, mafiotii l-au ucis 
recent pe Vladislav Listiev, un ziarist rus iubit de majoritatea cetăţenilor. 
Evenimentul l-a determinat pe preşedintele Elțîn să-l demită pe şeful 
poliţiei, Vladimir Pankratov, pentru că nu a reuşit să pună sub control 
activitatea organizaţiei. Mafia tindea să scape de sub supravegherea 
organelor de stat. Dar dacă Walsh se implicase, în ce fel o făcuse? Avea 
consilii întregi de conducere. Era greu de imaginat că ar fi acceptat 
tranzacţii dubioase de faţă cu acţionarii şi ceilalţi directori. Nu s-ar fi lăsat 
atras în nici o afacere care i-ar fi afectat companiile. În concluzie, ideea 
rămăsese deschisă discuţiei. 

— Când o inviţi pe Anna Brenning la masă? Jacko căscă, surprins că era 
încă în stare să gândească coerent. 

— O sun mâine dimineaţă. 

— Îţi dai seama că-ţi pui singur capul pe butuc? 

— E deja pe butuc. Ne jucăm unul cu altul precum şoarecele cu pisica. O 
ştim amândoi. Important este să ştii când să te opreşti. 

Jacko clătină din cap. 

— Ascultă, amice, sunteţi două tipuri complet diferite. Aveţi concepţii 
diferite despre regulile jocului. Îţi închipui că poţi renunţa când crezi că nu 
mai ai nimic de câştigat? Ea vede altfel lucrurile. Când va considera că te-ai 
apropiat prea mult şi ai devenit periculos, îţi trimite un glonţ în cap. 

— Pari convins că ea l-a omorât pe Walsh. 

— Pe zi ce trece mi se pare tot mai plauzibil. Aş vrea s-o cunosc pe 
fecioara asta de gheaţă. 

Bulman încercă să zâmbească, dar era prea ostenit. 

— Aveţi multe în comun. Trebuie să încerc să o întâlnesc măcar încă o 
dată. Dacă o fac în public cred că voi fi în siguranţă. 

— Eu n-aş miza pe asta. Ascultă, trebuie să ştiu când va avea loc 
întâlnirea ca să angajez un spărgător. 


După numai câteva ore de somn Jacko se prezentă la Benny Walker. 
Preferă să nu-l sune pentru a evita posibilitatea de a nu fi primit. De data 


aceasta intră în biroul secretarei şi o rugă să îl anunţe prin interfon. Se trase 
mai aproape de uşa ce dădea în birou ca să-l audă pe Benny vorbind. 

De cum intră, Jacko observă că sertarul din mijloc al biroului era deschis 
şi bănui că Benny avea la îndemână o armă. Se aşeză pe acelaşi scaun pe 
care stătuse prima dată şi îl salută afabil pe Benny. Arătă spre peretele din 
spatele mesei de scris şi remarcă: 

— Văd că ai pus altă poză de pungaş ca să acoperi urma de glonţ. Trebuia 
să o laşi aşa, ca să-ţi faci reclamă. 

— Ce vrei de la mine? scuipă Benny cuvintele; nu uitase umilinţa pe care 
o îndurase. 

— Ţi-am spus când am fost aici. Am nevoie de un spărgător care să intre 
într-un apartament în locul meu. Vreau muncă de calitate, altfel aş face-o eu 
însumi. După ce intrăm în locuinţă poate sta cu mine până o cercetez. Vreau 
doar să arunc o privire, nu fur nimic. Tot ce-i cer este să-mi descuie uşa şi 
după aceea să o încuie la loc. Simplu. 

— Toate par simple. Ce cauţi? 

— Asta nu-i treaba ta. Dacă n-ar fi simplu, nu m-aş duce. Ei, încheiem 
târgul? Poţi să încarci puţin nota de plată pentru gaura de glonţ şi fotografie. 
Nu se supără nimeni. 


Când Bulman o sună ca să o invite la masă, Anna ezită să accepte. Ar fi 
fost un mod de a-şi umple timpul, dar... Pe de altă parte, trebuia neapărat să 
afle, acum mai mult ca oricând, ce anume ştia şi mai ales te urmărea. Ar fi 
putut să-l preseze ca să afle dacă intenţiona să abandoneze cazul sau dacă 
dispunea de date suficiente ca să continue; în această eventualitate trebuia 
să ştie până unde ajunsese. Fotografia Elenei reprezenta o complicaţie 
serioasă, cu toate că nu era o figură cunoscută în ţară, nici măcar în 
cercurile Securităţii, dar Bulman părea hotărât să-i descopere identitatea şi 
asta nu trebuia să se întâmple. 

Acceptă să se întâlnească cu el, dar hotărî ca, într-un fel sau altul, să facă 
aceasta pentru ultima oară. Din anumite motive nu ordonase să fie urmărit 
de la prima întrevedere, însă acum decise ca Bulman să fie ţinut sub 
observaţie de îndată ce pleca de la restaurant. Nu mai conta dacă va face 
legătura, lucrurile trebuia să ajungă la un final. 

Bulman o duse la Savoy, unde se putea mânca în tihnă, deşi afluenţa era 
mare. În clipa aceea era încântat că acceptase costumul lui Ronnie Walsh. În 


timp ce se îndreptau spre o masă liberă, sesiză că bărbaţii întorceau capul 
după Anna şi se simţea mândru de compania ei. Dădeau impresia unei 
perechi obişnuite, elegant îmbrăcate şi Bulman îşi înăbuşi cu greu un 
zâmbet, gândindu-se ce-ar spune oamenii aceia dacă ar şti ce se petrece în 
realitate chiar sub nasul lor. Se aşezară şi-şi zâmbiră cu căldură. Bulman 


bănuia că în poşeta mare, din piele de crocodil, Anna ascunsese un pistol. 
X 


Eddie era un bărbat înalt şi slab, cu nişte ochi strălucitori şi lacomi. Purta 
o pereche de jeanşi şi un pulover, peste care îmbrăcase o haină largă. Nu 
părea să poarte asupra lui nici un instrument, ceea ce Jacko aprecie. De 
altfel, Benny i-l recomandase călduros. Oricât de lipsit de scrupule ar fi fost 
Benny Walker, agenţia pe care o conducea era foarte eficientă; de altfel, cu 
clientela pe care o avea, printre care nu puţini asasini, nu şi-ar fi putut 
permite să trişeze în privinţa recomandărilor. Jacko nu se tocmise şi îi 
plătise în avans, cu bani gheaţă. 

Folosiră transportul în comun pentru că şoferii de taxi aveau prostul 
obicei de a memora chipurile. Când ajunseră la adresa căutată Jacko se 
asigură că nici unul dintre prietenii Annei nu dă târcoale prin zonă; se 
plimbă în sus şi în jos de-a lungul străzii, însoţit de Eddie, la fel de vigilent 
ca şi el. 

— Nu-mi place să lucrez în locuri pe care nu le-am filat dinainte. 
Treburile astea pripite sunt riscante, bombăni Eddie care-şi cam pierduse 
curajul. 

— Nu-ţi face probleme. Există un singur apartament pe palier, iar 
locatarul e plecat. Câştigi un ban pe de-a moaca. 

Yala de la uşa principală nu-i puse probleme lui Eddie. Jacko îi spusese 
despre camera TV de deasupra ei şi, pentru mai multă siguranţă, amândoi 
purtau nişte şepci cu cozorocul tras, astfel încât să le acopere obrazul. După 
ce pătrunseră în clădire îşi scoaseră şepcile. Urcară pe jos până la ultimul 
etaj şi se apropiară de uşa apartamentului Annei, asigurându-se că nu era 
nimeni înjur şi că liftul nu funcţiona. Jacko se dădu la o parte ca să-i facă lui 
Eddie loc să lucreze. Acesta trecu serios şi scoase la iveală din diferite 
buzunare ascunse sculele specifice îndeletnicirii lui. Jacko îl urmărea 
curios. 


Spărgătorul abia începuse să tatoneze broasca, că uşa e deschise singură. 
Sări înapoi uluit. 

— Nenorocita asta de uşă e descuiată! şopti el. 

Jacko se apropie şi Eddie împinse uşor uşa cu degetul. Lemnul păstra 
urme grosolane în locul în care fusese forţată. Nu era muncă de 
profesionist; dacă s-ar fi aşteptat la aşa ceva, cu siguranţă că Eddie ar fi 
observat imediat, însă el se concentrase doar asupra broaştei. 

Eddie bătu în retragere. 

— Nu-mi place ce se-ntâmplă. Poate că e cineva înăuntru. 

Jacko încuviinţă din cap şi începu să gândească febril cum să acţioneze. 
Nu-i stătea în fire să abandoneze înainte de a afla ceea ce-l interesa, astfel 
încât scoase Coltul. 

La vederea armei Eddie se trase speriat înapoi. 

— Ce faci cu ăsta? croncăni el. N-a fost vorba de pistoale. 

Jacko duse un deget la buze şi împinse uşa. 

— Vreau doar să verific. Tu rămâi aici. 

— Cred că glumeşti! Eu nu lucrez cu pistolari. De-acum te descurci 
singur, amice, zise el şi se năpusti spre scară. Jacko păşi în hol şi rămase 
țintuit locului, auzind mişcare în casă. 

Jacko se lipi cu spatele de perete, ridică pistolul şi cu mâna liberă închise 
încet uşa. Aşteptă o vreme repetarea zgomotului pe care-l auzise. Privi înjur 
şi observă că toate cele patru uşi care dădeau în hol erau deschise. 

Bulman îi furnizase planul apartamentului; deşi nu intrase în toate 
camerele, Jacko ştia suficient ca să-şi dea seama că uşa din faţa lui dădea în 
salon. Zărea o parte din mobilier şi podeaua presărată cu tot felul de resturi. 

Se furişă până la cea mai apropiată uşă şi privi prin crăpătura dintre 
balamale. Era o cameră de baie, aflată într-o stare de nedescris — prosoapele 
şi periile zăceau pe mozaic; un robinet fusese lăsat deschis. Nu se zărea însă 
nimeni. Trecu tiptil pe lângă uşa salonului până la cea a sufrageriei; privi 
înăuntru şi observă scaunele răsturnate şi covorul acoperit de cioburi şi de 
argintărie. La capătul camerei se vedea o altă uşă, probabil a bucătăriei. Cea 
de-a patra uşă dădea într-un dormitor spaţios, destinat oaspeţilor, după cum 
o apreciase Bulman. Dormitorul mare se deschidea dintr-un holişor de lângă 
salon. Era un apartament foarte mare, mobilat elegant. 

Jacko era intrigat că nu mai auzise nici un sunet după primul, pe care nu 
reuşise să-l identifice. Dacă intra prin sufragerie însemna să pătrundă pe un 
câmp minat, plin de porţelanuri şi sticlărie spartă. Hotărî să încerce salonul. 

Bulman îi povestise că de aici se ajungea într-un mic birou şi acesta i se 
părea cel mai indicat loc să înceapă căutările. 

Presupunea că cineva i-o luase înainte şi că, probabil, se mai afla încă 
acolo. Liniştea prelungită putea însemna că fusese auzit şi acel cineva îl 
pândea. 

Păşi repede în salon şi verifică dacă nu se ascundea cineva după uşă. În 
încăpere domnea haosul. Tapiţeria scaunelor fusese sfâşiată, bibelourile 
sparte, covoarele tăiate, iar perdelele smulse cu atâta furie din galeriile lor 
încât atârnau în fâşii. Prin stofa tăiată a scaunelor şi taburetelor se iţeau 
arcurile şi în toată încăperea plutea un puf fin care-i irita nasul. 

Mai erau două uşi — una spre birou, din care se zărea un colţ, iar cealaltă 
spre micul hol din faţa dormitorului în care probase Bulman costumul. 
Logic ar fi fost să înceapă cu biroul, însă avea puţine speranţe să găsească 


ceva în harababura care domnea acolo. Oare acel cineva căutase ceva 
anume sau acţionase într-o criză de vandalism? 

Auzi din nou un zgomot, de data asta mai distinct, urmat imediat de un 
altul pe care-l identifică — zornăit de cioburi. Să se fi aflat un nebun în 
locuinţă? Zgomotul venise din birou. Jacko alese o cale ocolită pentru a se 
furişa până acolo, alunecând de-a lungul pereţilor. Distrugerea continua, 
întreruptă din când în când de pauze, ca şi cum acel cineva şi-ar fi tras 
sufletul sau ar fi căutat altceva pe care să-şi descarce nervii. 

Jacko trase încet piedica pistolului şi se apropie tiptil de uşă. Se aşternu 
tăcerea, ca şi cum necunoscutul l-ar fi auzit, dar era sigur că nu făcuse 
zgomot. Se lăsă pe un genunchi, încercând să-l localizeze pe cel din cameră. 
Amploarea distrugerii şi forţa evidentă necesară sfărâmării obiectelor mai 
grele îi dădeau de înţeles că era vorba de un bărbat. Băgă capul prin 
deschizătura uşii. 

Peste tot erau risipite la întâmplare cărţi şi foi de hârtie. Rafturile fuseseră 
golite. Lângă fereastră, cu spatele la Jacko, stătea un bărbat înalt, îmbrăcat 
într-un costum închis la culoare şi ţinea în mână ceva ce semăna cu un 
presse-papier. Respira sacadat în timp ce privea prin fereastră. 

Jacko se ridică încet şi făcu câţiva paşi, ferindu-se să calce pe resturile 
împrăştiate pe jos. 

— Am în mână un pistol îndreptat spre tine, zise calm, aşa că te sfătuiesc 
să nu faci o prostie! 

La început omul nu reacţionă, ca şi când s-ar fi aşteptat la apariţia lui. 
Apoi, ignorând ameninţarea, întoarse încet capul spre Jacko, care remarcă 
privirea sălbatică din ochii de un albastru pătrunzător. Era un tânăr în jur de 
treizeci de ani, foarte bine legat, cu o claie de păr blond. Avea trăsături 
ferme, însă Jacko sesiză o uşoară umbră de slăbiciune în forma bărbiei. 

— Cine eşti? întrebă Jacko. 

— Ce te priveşte? 

— Eşti neamţ? 

— Credeam că vorbesc mai bine englezeşte. Da, sunt neamţ. Ce cauţi 
aici? Şi de ce ai nevoie de un pistol? Nu-ţi fac nici un rău. 

Jacko privi înjur. 

— I-ai făcut destul rău celui care locuieşte aici. Pentru Dumnezeu, ce 
înseamnă nebunia asta? Ai distrus aproape tot. 

— Asta am şi vrut. Încă n-am terminat. 


— Dar de ce? 

Prezenţa lui Jacko părea să-l fi calmat pe neamt. 

— Ți-e uşor să pui întrebări când ţii pistolul aţintit asupra mea. Vezi bine 
ce am făcut aici. Motivul nu te priveşte. Dar tu, tu ce cauţi aici şi încă 
înarmat? Ai de gând să omori pe cineva? 

Comportamentul neamţului îl convinse pe Jacko că acesta nu era 
ameninţat pentru prima oară cu o armă. Nu intrase în panică, pericolul îl 
lăsa aproape indiferent. 

— E pentru autoapărare. Când mă uit la mobila pe care ai sfărâmat-o, mă 
gândesc că aş putea sfârşi la fel. 

— Nu am nimic de împărţit cu tine. Se vede că nu eşti prieten cu 
locatarul. Dar, nu mi-ai răspuns la întrebare. 

— Am venit să fur. Să fac ceva parale, însă tu ai reuşit să faci totul praf. 

— Sper. Dacă observi ceva ce mi-a scăpat, arată-mi şi am eu grijă. 

— Eşti un tip calm, deşi nu s-ar spune — dacă te uiţi în jur. Probabil că ai 
avut un motiv serios. Cum te cheamă? 

— Rudi Brandt. Îţi pierzi timpul dacă încerci să afli ceva despre mine. 
Oficial sunt mort. O postură avantajoasă. Nu folosesc numele ăsta, dar aşa 
mă cheamă. Dar pe dumneata, domnule? 

Omul ăsta preia conducerea, reflectă repede Jacko. E tare. Simţea un fel 
de respect faţă de el, în ciuda stricăciunilor pe care le făcuse. 

— Arma e în mâna mea, replică încercând să preia din nou iniţiativa. Nu 
sunt obligat să-ţi răspund. Ştii cine locuieşte aici? 

— O, da. Dar tu? 

— Nu. Am venit la nimereală. Privi din nou în jurul lui. Nu avea rost să 
controleze mormanul de obiecte învălmăşite, era limpede că bătuse drumul 
de pomană. N-avea decât să-l lase pe Rudi Brandt să-şi termine opera. Deci, 
cine locuieşte aici? Dorea să fie sigur că Rudi nu brava. 

La început Brandt îl privi nemişcat, apoi buzele începură să-i tremure, 
semn că întrebarea îl tulburase. Se adună şi răspunse încet: 

— Un asasin. 

Jacko făcu ochii mari. Ce dracu” se întâmpla? Riscă o replică de umor 
negru, curios să vadă la ce rezultat va ajunge: 

— Ziceai că oficial eşti mort. Ea te-a omorât? 

Zâmbea, străduindu-se să păstreze tonul amical, în speranţa că va afla 
mai multe. 


— De unde ştii că aici locuieşte o femeie, când adineauri spuneai că ai 
venit la nimereală? Ai minţit. 

Jacko se văzu nevoit să-şi recunoască gafa. 

— Nu eu sunt cel luat la întrebări, amice. Nu eu am distrus locuinţa. 

— Nu contează! Cred că ai venit aici din alt motiv. Eşti de la poliţie? 

— Şi mă plimb cu o armă ca asta? Nu fi caraghios. Uite ce e, ce-ar fi să 
plecăm de aici şi să mergem undeva, la o cafea? Vom lămuri lucrurile şi 
vom hotărî ce vom face. S-ar putea să descoperim că suntem de aceeaşi 
parte a baricadei. 

Brandt cântări propunerea afişând o faţă inexpresivă, apoi zâmbi şi 
trăsăturile aspre se schimbară complet. 

— E o idee bună. Ar putea fi folositor pentru amândoi. 

Jacko era mulţumit. Lăsă arma jos, dar nu o puse în buzunar. Brandt îşi 
croi drum printre resturi apropiindu-se de uşă. Părea mult mai relaxat şi 
Jacko crezu că are de gând să-i întindă mâna. Spre uluirea lui, neamţul 
ridică presse-papierul pe care-l ţinea încă în mână şi-l izbi cu toată puterea 
în cap. 

Jacko se prăbuşi în genunchi, conştient doar pe jumătate, luptându-se să 
nu leşine. Brandt îl izbi din nou şi Jacko căzu lat peste cioburile din jur, cu 
sângele şiroindu-i printre şuviţele de păr. Brandt nu se obosi să-i ia pistolul, 
ci păşi peste trupul inert şi intră în salon. Calm, privi dezastrul pe care-l 
făcuse, vizibil satisfăcut şi se îndreptă încet spre ieşire. Trase uşa după el şi 
coborî cu paşi uşori scările. 


Bulman şi Anna flecăreau despre lucruri fară însemnătate, amândoi fiind 
maeştri în arta disimulării — fiecare în felul lui. Bulman îi dădu de înţeles că 
lucrurile se complicau, că era posibil să renunţe la înţelegerea încheiată cu 
familia Walsh şi să-şi reia viaţa tihnită. Ea nu credea un cuvânt, aşa cum nu 
credea nici că întâlnise vreodată un membru al familiei politicianului 
defunct, ceea ce însemna că se afla în slujba cuivaAdar nu a poliţiei. Aceasta 
echivala cu un risc inacceptabil. Intuise asta de ceva timp, dar acum era 
convinsă. 

Posibila ucidere a lui Bulman nu era chiar lipsită de complicaţii pentru că 
putea da naştere altor dificultăţi. Omorârea unui politician afemeiat indica 
în general un singur motiv, pe când lichidarea unui fost poliţist implicat în 
anchetarea cazului era cu totul altceva. Anna ar fi putut jura că invitaţia la 


masă urmărise îndepărtarea ei din apartament. Bulman n-ar fi scăpat o 
asemenea ocazie. Surâse gândului, apoi îşi privi ceasul. 

Sesizând gestul, Bulman comandă încă un rând de cafele. Era îngrijorat 
pentru Jacko. Din cauză că discuţia lâncezea, prânzul durase mai puţin 
decât se aşteptase. 

— Mi-a făcut plăcere să ne întâlnim. Eşti atât de tonic, îmi vor lipsi 
întâlnirile cu tine, zise Anna. 

Bulman nu prea ştia cum să reacționeze, deci alese varianta cea mai 
simplă. 

— Vrei să spui că asta a fost ultima noastră întâlnire? Pleci undeva? 

— Da. Am nevoie de o vacanţă. 

— În Germania? 

— Am mulţi prieteni acolo. Se vor bucura să mă vadă. 

Minţim amândoi de îngheaţă apele şi suntem conştienţi de asta, îşi zise 
Bulman. De altfel ştie că n-o cred. Mai bine să dăm cărţile pe faţă. 

— Aceiaşi prieteni care ţi-au furnizat alibiul atunci când l-ai omorât pe 
Walsh? 

Anna îi aruncă o privire scurtă şi faţa ei căpătă din nou expresia aceea 
înspăimântătoare pe care o cunoştea. Timp de câteva minute se simţi 
înfricoşat. Era convins că, dacă într-adevăr intenţiona să plece, n-o va face 
înainte de a-l lichida. Anna nu era femeia care să lase probe incriminatorii 
în urma ei. 

— Mi-au oferit alibiul pentru că acela era adevărul — mă aflam în 
compania lor. Nu glumeai, nu-i aşa? 

— Alibiurile pot fi cumpărate. Marii gangsteri americani se bizuiau în 
primul rând pe alibiuri cumpărate. Probabil că aşa procedează şi cei de 
acum. Asta şi intimidarea. Dar nu tu i-ai plătit, nu-i aşa? Banii i-a dat 
multimilionara Veida. Asta înseamnă că şi tu eşti plătită, Anna. Se poate 
descotorosi oricând de tine. 

Anna era pe punctul de a-l contrazice, dar brusc realiză că Bulman nu 
greşea. N-avea rost să se prefacă în continuare. 

— Orice ai spune, alibiurile acelea sunt incontestabile. Crede poliţia că 
poate dovedi contrariul? 

— Mă-ndoiesc. Nu discută cu mine despre asta, deşi sunt aproape 
convinşi că tu ai făcut-o. O amantă în plus; frumoasă lovitura, Anna. E un 
motiv destul de credibil, dacă ne gândim la câte femei a avut. Aş putea fi 


cinic spunând că, după cum o pornise, ar fi sfârşit oricum asasinat. Dar tu 
nu ai fost niciodată amanta lui, nu-i aşa? 

Întrebarea păru să o descumpănească. Se crispă şi spuse cu voce 
nesigură: 

— Nu fi absurd! Crezi că m-a instalat în apartamentul acela luxos fără să- 
mi ceară nimic în schimb? 

Bulman era mulţumit de felul în care reacţionase. Zâmbi larg. 

— De fapt, nici nu cred că el te-a instalat în locuinţa aceea. Mai degrabă 
viceversa. De la bun început am fost curios să aflu de ce nu te temi că vei fi 
dată afară din apartament. Te simţeai la largul tău acolo. Nu-ţi era frică de 
ceea ce se putea întâmpla. O lăsă câteva momente să aştepte înainte de a 
rosti verdictul. Sorbi fără grabă din cafea. Apartamentul este al tău. Tu ai 
fost cea care l-ai găzduit pe Walsh. L-ai cumpărat cu banii Veidei? Ori ai şi 
o altă sursă? 

Anna îi aruncă o privire de gheaţă. 

— Nu-i de mirare că ai ieşit din poliţie. Sau te-or fi dat afară. Ai nişte 
idei ridicole. 

— Câte puţin din amândouă. Dar n-am plecat din cauza ideilor mele 
trăsnite. Haide, Anna, spune-mi ce s-a întâmplat? Discutam deschis, mă 
rog, un fel de-a spune şi, deodată, ceva nu mai merge. E din cauză că am 
dreptate în legătură cu apartamentul? Asta te-a necăjit mai mult decât 
acuzaţia de crimă. Ce îmi scapă? 

— Îţi lipsesc câteva rotiţe din cap. Apartamentul nu e al meu. 

— Atunci al cui este? Al Veidei? 

— De ce n-o întrebi pe ea? 

Anna rostise întrebarea astfel încât să-l convingă pe Bulman că Veida va 
nega; faptul că se referise la ea îl convinse însă că Veida nu avea nici un 
amestec. Interesant, încetase să nege relaţia cu Veida. Bulman se hotărî să 
meargă până la capăt. 

— Atunci aparţine aşa-zisei mafii ruseşti? 

Văzând-o că se schimbă la faţă îşi dădu seama că nimerise în plin. 

Nările i se dilatară în efortul de a-şi controla respiraţia. Pălise şi degetele 
începură să-i tremure. Anna îşi ascunse repede mâinile sub masă. După 
câteva clipe se hotărî să răspundă. 

— Sunt nemţoaică. Ce legătură să am eu cu gangsteri ruşi? 


— Şi Veida este nemţoaică, născută din părinţi germani, dar asta n-o 
împiedică să facă afaceri cu oricine este dispus să plătească bine. Aproape 
că începe să-mi fie milă de tine. 

— Poate că ar trebui să-ţi fie milă de tine. 

Vorbea din nou sincer şi ameninţarea voalată suna înfricoşător. 

— De ce? Ai aranjat să fiu lichidat înainte de a te refugia în Germania ca 
să-ţi creezi un alibi? Apropo, m-a impresionat modul în care l-ai împuşcat 
pe Walsh. Ai tras excepţional. Poliţia şi-a dat seama imediat că focurile au 
fost neobişnuit de precise. Precizia unui ucigaş sau a unei ucigaşe plătite. 
Zâmbi. Un asasin cu simbrie. Lucrezi într-adevăr foarte bine. Nu cred că 
eşti direct răspunzătoare de treaba de mântuială care a dus la mutilarea 
surorii lui Connie Smith. Sau pentru rasoleala din Somerset. Dar eşti la 
curent cu toate astea. Atunci ce-ar fi să-mi spui numele fetei din fotografie? 

Întrebarea o ajută pe Anna să se adune. Aparent nu-şi pierduse nici o 
clipă calmul, deşi îşi dorea să-l ucidă acolo, pe loc, pe Bulman. Reuşise să 
se stăpânească, iar acum aflase punctul slab al bărbatului. Nu va afla 
niciodată numele femeii din fotografie. Avea perfectă dreptate; acest nume 
ar fi dat răspunsuri la multe întrebări. Dacă l-ar fi aflat, ar fi fost un 
dezastru. Dacă nu pentru altceva, fie şi numai pentru asta şi trebuia lichidat. 

Surâse şi Bulman îşi dădu imediat seama că începe să piardă teren. 

— "Ţi-am mai spus. Este o actriţă iugoslavă. Nu mi-am amintit încă 
numele, nu mă prea omor după filme. 

— Nu, într-adevăr. Presupun că ti-ar afecta munca. Ocupaţia de asasin 
este o treabă foarte serioasă. Se plăteşte bine? Orbecăia, neştiind în ce 
direcţie să apuce. Îşi confirmase multe bănuieli, ca de exemplu aceea că 
Anna îl omorâse pe Walsh, dar îi lipseau încă detaliile. Existau atâtea 
întrebări ale căror răspunsuri se ascundeau probabil în spatele identităţii 
femeii din fotografie. Poate că ar trebui să accepte oferta lui Beatty şi să 
facă poza să circule. Încă credea că n-ar fi ajuns la nici un rezultat, pentru 
că răspunsul nu se ascundea în această ţară. Totul începuse în Rusia, de asta 
era convins. 

— Ai de gând să ceri poliţiei să-mi interzică să părăsesc ţara? zise Anna 
întrerupându-i şirul gândurilor. 

— Asta-i treaba lor. Poate că ar fi încântați să scape de tine. Dar nu te 
impacienta; te ţin discret sub observaţie chiar în clipa asta, când discutăm. 
Mă rog, dacă nu pe tine, atunci pe mine. Asta i-ar putea încurca socotelile 


călăului pe care l-ai tocmit. Privi înjur şi-i făcu cu ochiul unui bărbat aşezat 
la câteva mese distanţă de ei. 

— În clipa asta suntem urmăriţi? Anna nu îşi dădu seama că Bulman îl 
pusese în încurcătură pe străin şi cacealmaua îi zdruncină puţin siguranţa de 
sine. 

— Tu eşti profesionista. Ar trebui să ştii. Vrei să vorbesc cu ei? 

— Nu. N-are rost. Îşi privi din nou ceasul. Trebuie să plec. Ne strângem 
mâinile? Pentru ultima oară? Sincer, o să-ţi simt lipsa, George. Eşti un om 
deosebit. Păcat de tine. 

— O ultimă întrebare! zise Bulman în timp ce Anna se ridică de la masă. 
Dacă nu ai fost amanta lui Walsh, atunci care era relaţia dintre voi? 

Anna îi zâmbi dulce, stăpână din nou pe situaţie. 

— Eu n-am afirmat niciodată că nu am fost amanta lui. Tu ai spus-o. 

Bulman se ridică la rândul lui. 

— Nu cred că eşti amanta vreunui bărbat; sau că ai fost vreodată. 

Dacă n-ar fi existat masa între ei, Anna s-ar fi repezit să-l pălmuiască. Îşi 
dădu însă seama că asta urmărea el de fapt: să demonstreze, de faţă cu toată 
lumea, că avea un temperament violent. 

Se abţinu şi-i surâse. 

— Poate că ai dreptate, George. Văd că nu te laşi păgubaş. 

leşiră din restaurant ca şi cum nimic nu s-ar fi întâmplat; Anna îl luă de 
braţ cu naturaleţe, ducând înşelăciunea până la capăt. Opriră câte un taxi, 
urcară fără să mai schimbe o vorbă şi o porniră în direcţii diferite. 

Bulman intenţionase să adopte aceeaşi tactică — un traseu ocolit, până la 
locuinţa lui Jacko. Connie era singură acasă. Apoi se răzgândi şi-i ceru 
şoferului să-l ducă la sediul Scotland Yard-ului. Spera să-l găsească acolo 
pe Walter Beatty; într-adevăr, nu se înşelă. 

— Se pare că am noroc că te-am prins, Wally, spuse de îndată ce luă loc 
în biroul inspectorului-şef. 

— Ba deloc. De când am fost promovat sunt practic legat. De biroul ăsta. 
Nu-i ca pe vremuri, când băteam toată noaptea oraşul. Sunt foarte ocupat, 
sper că nu m-ai deranjat degeaba. 

— Tocmai am luat masa cu Anna Brenning. E o asasină plătită. Ea l-a 
ucis pe Walsh. 

— Asta poate fi o informaţie doar în măsura în care o poţi dovedi. 
Bănuim de ceva vreme că ea a fost. Alibiurile ei, de altfel destule, sunt 


incontestabile. A locuit la prieteni, a luat masa, a băut cu mai multe 
persoane, s-a întâlnit cu altele. Numele ei figurează pe ambele liste de 
pasageri — dus şi întors, în paşaport are viza de ieşire şi cea de intrare. Sunt 
cam multe probe de contestat. Dacă n-ai ceva concret care să-i dărâme 
alibiurile, poţi să-ţi iei la revedere. 

— Aţi luat legătura cu Interpolul şi cu poliţia federală germană? 

Beatty păru de-a dreptul insultat. 

— Drept cine ne iei? I-am anunţat încă din prima zi. N-au fost în stare 
nici să-i afle trecutul sau de unde vine. Parcă s-a materializat din aer. Nu 
ştie nimeni când şi-a schimbat identitatea, dar a fost o treabă făcută la 
meserie şi bănuiesc că s-au investit o groază de bani ca să poată trăi fără 
dureri de cap. Ţi-a făcut mărturisiri? 

— Când am acuzat-o, n-a negat. Mă gândeam că poate aţi aflat ceva din 
Germania. 

— Ne ocupăm în continuare de caz. Am impresia că unele documente au 
fost distruse, în schimbul unor sume grase. Ne dă multă bătaie de cap. Asta- 
i tot ce ai să-mi spui? 

— Nu a fost amanta lui Ronnie Walsh. Apartamentul nu este al lui. 

— Apartamentul este al unei companii-fantomă, filiala altei companii 
care a dat faliment. Nu-i exclus ca în final să descoperim adevăratul 
proprietar, însă momentan ne ocupăm de nişte instalaţii maritime din Indiile 
de Vest. Tot ce are legătură cu Anna Brenning este bine disimulat, ceea ce 
înseamnă că au nevoie de ea. Sau îi sunt recunoscători pentru ceea ce a 
făcut. Beatty începu să se joace cu pixul. Dacă ai acuzat-o direct, ai face 
bine să te fereşti zi şi noapte. 

— Şi-a dat seama că ştiu. I-am spus-o în faţă sperând să obţin ceva în 
plus. De ce nu mi-ai spus despre apartament? 

— Îmi închipuiam că o să afli. Deocamdată nu ştim nici noi cui aparţine. 
Sinceritatea ta a avut vreun rezultat? 

— Nu prea. Bulman se ridică în picioare. OK. Cel puţin suntem pe 
aceeaşi lungime de undă. 

Beatty dădu din cap. 

— Dacă nu găsim cât de curând ceva palpabil, o trimitem înapoi, deşi ar 
fi anormal. Însă nu vreau să mai moară oameni. Ai grijă de tine, George! 


Anna Brenning se instală comod pe bancheta taxiului şi încercă să-şi 
evalueze situaţia. Zâmbi mulţumită de alibiurile pe care le avea. Singurul 
lucru de care s-ar fi putut teme era ca cineva să nu se sature de ea şi să-i 
dezvăluie adevărata faţă. Făcea parte din învoială şi o acceptase de bună 
voie. O plăteau bine, iar ei îi plăcea să ucidă oameni, în special pe cei pe 
care-i dispreţuia. Regreta că trebuia să-l înlăture pe George Bulman. 
Ajunsese să-l simpatizeze; minţea de-ngheţa apele, dar nu era ipocrit. Îi 
plăcea stilul lui natural şi ochii blânzi, în care mijea întotdeauna o undă de 
umor. Trebuia să-l lichideze, n-avea încotro. În ce-l privea pe Ronnie 
Walsh, n-o încerca nici cel mai mic regret. 

Aşa-numita „curăţenie” făcută de ruşi se dovedise dezastruoasă. Nu 
dăduseră dovadă de pic de subtilitate, folosiseră forţa brută şi uciseseră o 
fată nevinovată. Apoi, balamucul din Somerset. Se considerase că pentru a 
scăpa de „plebe” nu era nevoie de profesionalismul şi talentul ei, iar 
rezultatul fusese un măcel, în care-şi pierduseră viaţa şi câţiva dintre 
oamenii lor. Bulman folosise termenul de „rasoleală”. Avea dreptate. 

Bulman făcea şi el parte dintre cei ce trebuiau înlăturați. Treaba urma să 
fie făcută de aceiaşi oameni, deşi ar fi preferat să se ocupe personal de 
lichidarea lui. Cel puţin ar fi lucrat curat şi nu ar fi existat riscul ca Bulman 
să sufere. Surâse, ca şi cum ar fi realizat ironia acestui gând. Sărmanul 
George. Îi va simţi lipsa. 

În realitate, nu avea nici un chef să se întoarcă în Germania. Îi trezea prea 
multe amintiri dureroase, ba chiar înspăimântătoare. Totuşi, în faza în care 
ajunseseră lucrurile, era cel mai înţelept pas pe care-l putea face. Mai târziu 
se va întoarce sub o altă identitate, aşa cum mai procedase. Devenea din ce 
în ce mai solitară. Avea momente când tânjea după prezenţa cuiva; 
întâlnirile cu Bulman erau ciudate: îi făcea plăcere compania lui, însă n-ar fi 
ezitat să-l înlăture când va fi cazul. Din respect faţă de el îi va trimite flori 
la înmormântare. Şi câteva cuvinte, pe care le-ar aprecia dacă le-ar putea 
citi. 

Când taxiul opri în faţa blocului, Anna îşi revenise aproape complet. 
Coborî, plăti cursa şi-i dădu şoferului un bacşiş gras, apoi intră în clădire. 
Urcă în lift şi, de cum cobori la ultimul etaj, îşi dădu seama că ceva nu era 
în ordine. Nu exista nimic care să-i atragă privirile, dar instinctul o făcu să 
se oprească în faţa ascensorului şi să privească uşa apartamentului ei. 


La început nu văzu nimic deosebit, dar simţi pericolul, înainte de a 
observa că uşa fusese forţată, deschise poşeta şi scoase pistolul. Procedă 
exact cum procedaseră Jacko şi Eddie: împinse uşa cu mâna înmănuşată şi o 
dădu de perete. Dincolo de uşile lăsate vraişte se zăreau încăperile 
devastate. 

Luă fiecare cameră la rând şi se abţinu cu greu să nu înjure cu voce tare. 
Totul era distrus. Trecu încet dintr-o încăpere în alta. Ştia că cel care i-a 
devastat locuinţa se afla deja departe; în orice caz, nu era mâna lui Bulman. 

Ajunse în faţa sufrageriei şi intră, mişcându-se aproape identic cu Jacko. 
Privi înjur şi prin uşa deschisă a biroului văzu o pereche de picioare. După 
ce se asigură că nu mai era nimeni în sufragerie şi nu exista pericolul să 
cadă într-o cursă, traversă cu grijă încăperea, ţinând pistolul ridicat, până ce 
putu vedea şi restul corpului celui întins pe podea. Capul necunoscutului 
zăcea într-o baltă de sânge care pătase hârtiile şi cărţile împrăştiate prin 
cameră. Coborî mâna şi îndreptă arma spre ceafa bărbatului. 

Privind trupul inert, Annei îi trecu prin minte că avea nevoie de aşa ceva 
ca să-şi revină complet. Observă Coltul prevăzut cu obiectiv laser, căzut la 
câţiva paşi de corpul străinului. ÎI ocoli ţinându-se cât mai departe de 
braţele desfăcute; fără să-şi ia ochii de la el, împinse cu vârful piciorului 
arma, apoi se aplecă să o ridice. După ce recuperă pistolul îşi îndreptă 
spatele şi rămase nemişcată. 

Jacko era încă leşinat, dar nu mai sângera. Anna întinse mâna la spate, 
apucă primul scaun care-i era la îndemână, îl trase spre ea şi se aşeză 
hotărâtă să aştepte. Arma cu laser era prea voluminoasă ca să o pună în 
poşetă, aşa că o aşeză pe marginea opusă a mesei de scris. Se ferea să 
examineze carotida lui Jacko, de teamă ca acesta să nu-şi revină pe 
neaşteptate; un bărbat înarmat cu un Colt trebuia să ştie câte ceva despre 
lupta corp la corp. Nu sesiză nici cea mai mică mişcare, însă bănuia că 
bărbatul este încă în viaţă. Nu-i rămânea altceva de făcut decât să aştepte. 

Jacko începea să-şi revină, dar nu se dădu de gol şi nu-şi schimbă poziţia. 
Anii de antrenament asiduu îl învăţaseră că nu trebuie să se trădeze atâta 
timp cât nu e perfect conştient. Simţea o durere cumplită în creştet; i se 
părea că are un topor înfipt în ţeastă. Treptat deveni conştient de praful 
care-i gâdila nările, de mormanul de cărţi şi hârtii din jurul lui, însă 
continua să stea cu ochii închişi. 

Încet, încet, îşi reaminti ce se petrecuse, felul în care se lăsase tras pe 
sfoară de Rudi Brandt şi ajunse la concluzia că vârsta îi diminuase reflexele. 
Pe măsură ce-şi recăpăta luciditatea, durerea devenea tot mai ascuţită. În 
cameră se afla cineva şi asta-l făcu să se întrebe de ce preferase Rudi să mai 
zăbovească. Apoi simţi un parfum abia perceptibil. Nu putea deschide ochii 
fără ca acel cineva să nu observe, iar el nu ştia cum va reacţiona. Cu rana 
aceea urâtă de la cap şi cu faţa la podea nu se găsea într-o situaţie fericită. 

Gândurile începură să i se limpezească şi îşi aminti cu exactitate tot ce se 
întâmplase. Ridică extrem de încet o pleoapă, sperând că nu va fi observat. 
Nu vedea mare lucru, doar nişte hârtii şi cărţi împrăştiate pe podea. Dacă ar 
fi deschis şi celălalt ochi s-ar fi dat de gol. 


Probabil că strânsese involuntar pleoapele pentru că imediat auzi o voce 
de femeie marcată de un foarte slab accent german: 

— Ştiu că zaci acolo şi te gândeşti ce să faci. Îţi spun ca între 
profesionişti: nu încerca vreo prostie. Am în mână un revolver îndreptat 
spre gaura din capul tău; nici nu va fi nevoie să fac alta. Ar fi mai bine să te 
ridici şi să stăm puţin de vorbă. 

Jacko conchise că vocea aparţinea Annei Brenning. 

Nu-i rămânea decât să se conformeze. Situaţia nu-i permitea să facă pe 
eroul. 

Jacko nu reacţionă imediat. Dorea să-şi limpezească cât mai bine 
gândurile înainte de a o înfrunta pe formidabila Anna. Când se hotărî în 
sfârşit să se mişte, nu-şi putu reţine un geamăt. Femeia tăcea, ca şi cum l-ar 
fi lăsat să mediteze în voie, în timp ce încerca să se ridice. Era sigură că nu 
are cum să-i scape. 

— Te-aş ajuta, dar cred că ai profita de ocazie, aşa că te las să te descurci 
singur. Grăbeşte-te, altfel mi-aş putea pierde răbdarea şi ăsta ar însemna 
sfârşitul tău. 

Jacko făcu un efort şi încercă să se ridice. Simţi o durere insuportabilă în 
cap, vederea i se tulbură şi se prăbuşi din nou pe podea. Probabil că-şi 
pierduse cunoştinţa preţ de câteva clipe. Primise o lovitură zdravănă. Îşi 
adună forţele şi izbuti să se ridice în patru labe. Rămase în această poziţie 
până îşi recăpătă luciditatea. Deschise ambii ochi şi zări o pereche superbă 
de picioare, încălţate în nişte pantofi de cea mai bună calitate. 

Ridică încet capul şi privi înjur, căutând ceva de care să se sprijine. Se 
apucă de uşorul uşii şi încercă să se îndrepte. 

— Să nu-ţi treacă prin minte să fugi. Nu mă deranjează să te împuşc pe la 
spate. N-ai face mult mai multă mizerie decât ai făcut până acum. 

Jacko se ridică; picioarele îi tremurau, aşa că se sprijini de tocul uşii. O 
singură privire asupra modului în care ţinea pistolul îi fu de ajuns ca să 
înţeleagă că are de-a face cu o profesionistă. Nu avea de ce să-şi facă griji. 
Anna ar fi „lucrat” rapid şi curat. Bulman avusese dreptate, era o femeie 
extrem de atrăgătoare, deşi în clipa aceea nu vedea foarte clar. Făcu un 
efort, se îndreptă şi zâmbi extenuat. 

— N-aş face o asemenea imprudenţă. 

— Cum s-a întâmplat şi ce căutai aici? 

— Trebuie să stau jos. Nu mă pot ţine pe picioare. 


Anna se ridică şi îi împinse scaunul pe care şezuse. 

— [a-l pe ăsta. 

Se aşeză pe marginea biroului. 

Jacko apucă scaunul şi se prăbuşi pe el cu un suspin de uşurare. 

— Slavă Domnului! Ce m-ai întrebat? 

— Ai auzit foarte bine. Răspunde! 

— Am venit aici să fur, dar cineva mi-a luat-o înainte şi m-a lovit în cap 
cu un presse-papier. Abia am apucat să-l văd. 

— Ai venit să furi înarmat cu un Colt cu obiectiv laser. Foarte interesant! 
Celălalt bărbat avea şi el pistol? 

— Nu ştiu. N-am apucat să avem intimităţi. Am crezut că sunt stăpân pe 
situaţie, însă el a fost mai rapid; nu ştiu de ce, dar era foarte agitat. Şi el e 
neamţ. 

Anna se crispă. 

— Descrie-mi-l! 

— Pot chiar mai mult. Îţi pot spune cum îl cheamă: Rudi Brandt. Îl 
cunoşti? 

Observă imediat că răspunsul era „da”. Reuşise să o descumpănească, 
însă nu suficient pentru a încerca să o dezarmeze. Respira încă foarte greu. 
Şi Anna respira mai sacadat, dar reuşi să se controleze şi întrebă: 

— De unde ştii? 

— Păi, l-am întrebat. 

— EI ţi-a cerut numele? 

— Da, însă nu i l-am spus; Coltul era îndreptat spre el. 

— De unde ai revolverul ăsta? 

— Are vreo importanţă? 

— Are, pentru că ştiu de la cine îl ai. Şi nu l-ai cumpărat. I-ai făcut 
proprietarului ceea ce spui că ţi-a făcut ţie Brandt. Nu ai venit aici ca să 
furi, ci ca să afli tot ce poţi despre mine. Te-a trimis Bulman? 

— Bulman? Am auzit de numele ăsta. 

— Bineînţeles că ai auzit şi te-aş ruga să renunti la jocul ăsta ridicol dacă 
nu vrei să te lichidez chiar acum. Nu mi-ar fi deloc greu, ce zici? Casa este 
devastată, oricine ar crede că m-am apărat. Ai lucrat pentru Bulman? 

— De ce vorbeşti la timpul trecut? Ce i s-a întâmplat? 

Avea dreptate, nu avea nici un rost să se mai prefacă. 

— Nu garantez că mai este în viaţă. 


— Dacă nu eşti sigură, atunci precis că trăieşte. Dacă te nelinişteşte că 
am găsit ceva, află că n-am apucat să arunc nici o privire înainte de a fi 
lovit. Şi-apoi, de unde să începi căutările în balamucul ăsta? 

Se aplecă şi îşi prinse capul între palme. 

— Trebuie să mă duc la spital. 

— Cu siguranţă. Ai fost un prost că ai venit aici. N-o să ajungi la doctor, 
dar ai să sfârşeşti tot într-un spital. Ce spunea tipul ăsta, Brand? 

— Zicea că dacă descopăr ceva ce i-a scăpat să-i arăt ca să-l poată 
distruge. I se păru ciudat că nu se îndoia de adevărul celor spuse despre 
Brandt. De îndată ce-i pomenise numele. Anna ştiuse că nu minte. Deci îl 
cunoştea personal. 

Dacă a făcut ce-a făcut trebuie să-ţi fie duşman — se vede de la o poştă cât 
era de furios şi însetat de răzbunare. Dacă nu cumva e nebun... Anna nu 
părea şocată de starea deplorabilă în care se găsea locuinţa. Pot să beau un 
pahar de apă? 

— Nu. Acolo unde te trimit n-o să ai nevoie de apă. Mă gândesc doar ce 
să fac cu cadavrul tău. 

— Lasă-mă aici şi întinde-o în Germania. N-am cum să-ţi fac rău. 

— Vrei să spui că George nu ţi-a povestit niciodată nimic? A ţinut totul 
pentru el? 

— El e şeful. Cunoşti chichiţele meseriei. 

— Le cunosc. Şi trebuie să aflu tot ce ştii înainte de a-ţi trage un glonţ în 
cap. Ce ţi-a mai spus Rudi? 

Rudi? Deci îl cunoştea foarte bine. 

— Mai nimic. Începusem să ne împrietenim, cel puţin eu aşa am crezut; 
tocmai hotărâsem să mergem într-o cârciumă să stăm de vorbă, când m-a 
pocnit. Poţi să te uiţi la rană? Mă doare îngrozitor. 

— Vorbeşti ca Bulman. Nu te impacienta, în curând te eliberez de durere. 
Vezi pe undeva telefonul? 

Jacko nu-l vedea, însă Anna îl descoperi sub un morman de hârtii, în 
spatele mesei de scris. Jacko era cât pe ce să se arunce asupra ei, dar nu găsi 
forţa necesară. Îi rămânea o singură şansă şi voia să fie sigur că va putea 
profita de ea. Deocamdată abia reuşea să-şi păstreze luciditatea. 

Anna merse cu spatele până la birou, se aplecă fără să-l slăbească din 
priviri şi căută telefonul. Ştia ce intenţiona să facă: voia să se asigure că vor 
veni ajutoare care să „facă ordine”, după ce-l va împuşca. Sângele începu 


să-i pulseze în tâmple şi Jacko făcu un efort teribil să-şi adune puterile. 
Oricât de slăbit ar fi fost, trebuia să se mobilizeze — acum ori niciodată, 
viaţa sau moartea. 

Anna îl supraveghea şi Jacko se prefăcu că e pe punctul de a cădea de pe 
scaun din cauza epuizării. Nici nu trebuia să se prefacă prea tare. Pleoapele 
i se închiseră şi făcu o sforţare să le deschidă din nou. Se aplecă într-o parte 
apoi se îndreptă cu greutate. Anna înjură, încercând să ridice telefonul al 
cărui receptor căzuse undeva, departe de aparat. I-ar fi fost mai uşor dacă s- 
ar fi uitat în jur, dar refuza cu încăpățânare să-l slăbească din ochi. 

În clipa în care Anna apucă telefonul, Jacko se prăbuşi pe un genunchi şi 
rămase aşa, clătinându-se. Anna sări în picioare şi fu cât pe ce să tragă, dar 
observă că ţinea ochii închişi şi puţin lipsea să nu se întindă pe podea. 
Profită de ocazia care i se oferea şi privi în spate, acolo unde văzuse 
telefonul. Trebuia să pună mâna pe el, avea nevoie de ajutor. Se răsuci şi 
întinse mâna spre aparatul parţial ascuns sub hârtii; în aceeaşi fracțiune de 
secundă Jacko făcu un efort imens, conştient că putea fi ultimul, se repezi 
spre masa de scris, o îmbrânci pe Anna şi apucă revolverul care începuse să 
alunece pe tăblie. 

Simţi cum biroul se izbeşte de trupul ei şi îi văzu spatele arcuindu-se sub 
forţa impactului. Nu era o lovitură prea puternică, însă o dezechilibră. Jacko 
apucă revolverul mai strâns. Conjunctura îi era favorabilă. De îndată ce 
simţi patul armei în palmă, căzu în genunchi şi aproape îşi pierdu 
cunoştinţa. O vedea pe Anna printre cele două corpuri ale mesei de scris. 
Aproape în aceeaşi clipă femeia ridică arma din poziţia nefirească în care se 
găsea. 

Jacko reuşi să-i adune ultimele puteri şi ridică revolverul. Trase un foc şi 
împuşcătura răsună cu forţa unei explozii în biroul mic. În clipa în care 
apăsă pe trăgaci, se rostogoli. Ceva-i trecu ca fulgerul pe lângă faţă şi se 
înfipse în peretele din spate. Pocnetul amortizorului fusese atenuat de 
bubuitul propriei sale arme. 

Încercă să se ridice la adăpostul mesei de scris. O auzea pe Anna 
mişcându-se în partea opusă. Se ghemui cu capul sub nivelul mesei, exact 
în clipa în care un al doilea glonţ smulse câteva aşchii din lemn. Se furişă 
până la spaţiul dintre cele două corpuri ale biroului. Îi vedea picioarele şi 
marginea fustei, puţin deasupra genunchilor. La picioare, zăcea telefonul pe 
care îl azvârlise în momentul în care Jacko pusese mâna pe Colt. 


Ar fi putut-o împuşca în picioare; renunţă nu atât din milă, cât din cauza 
unui nou val de ameţeală care îi întunecă vederea. Totul nu dură decât o 
fracțiune de secundă, suficientă pentru ca Anna să-şi schimbe poziţia. Când 
îşi recăpătă vederea, femeia dispăruse. 

Rămase lipit de masa de scris, încercând să-i determine poziţia după 
zgomote. Podeaua era atât de împânzită de cioburi şi de hârtii, încât era 
practic imposibil să păşeşti silențios. Nu se afla într-o poziţie prea bună. Cu 
siguranţă că Anna ştia unde se ascunde, dar trebuia să fie foarte atentă, ca să 
n-o localizeze Jacko. 

Jacko se furişă încet spre latura biroului unde stătuse Anna, întrebându-se 
dacă avea destulă putere să-l ridice. Singura soluţie era să ţâşnească din 
ascunzătoare. Se încordă, dar în aceeaşi clipă Anna încetă să se mişte şi în 
cameră se aşternu o linişte mormântală. Amândoi aşteptau să se ivească 
ocazia prielnică pentru a acţiona. Jacko îşi schimbă poziţia, întorcându-se 
cu faţa în direcţia din care venise. Era convins că Anna se afla în partea 
aceea, deşi nu-i mai putea vedea picioarele. Se găseau deocamdată într-o 
situaţie fără ieşire, însă ştiau amândoi că nu avea să dureze prea mult. 

Telefonul se afla chiar lângă el şi Jacko întinse mâna să-l apuce. Trase 
încet de cablul receptorului până ce acesta alunecă printre resturile 
împrăştiate pe podea. Era foarte important să fie toate piesele la locul lor, 
altfel i-ar fi compromis lovitura. Ridică aparatul, îşi arcui braţul şi azvârli 
proiectilul improvizat ca şi cum ar fi aruncat o grenadă. Auzi un pocnet abia 
sesizabil şi carcasa telefonului se pulveriză sub impactul cu glonţul, 
zburând în zeci de fragmente, dintre care unele aterizară pe masa de scris. 
În fracțiunea de secundă necesară pentru a se ascunde sub birou realiză 
totuşi precizia tirului Annei, deşi fusese luată prin surprindere. 

Din fericire, tot ceea ce se aflase pe birou zăcea acum pe podea, sfărâmat 
sau rupt în bucăţi. Ridică biroul într-un unghi care îi permise să îl răstoarne, 
transformându-l într-un paravan şi în acelaşi timp se rostogoli lateral. 

Anna stătea ghemuită chiar în faţa biroului, cu arma sprijinită de margine, 
aşteptându-l să apară. Acum era plasat lateral faţă de ea. Probabil că îl 
zărise cu coada ochiului, dar înainte să poată face o mişcare Jacko strigă: 

— Rămâi pe loc sau te curăţ! 

Anna încremeni, dar continuă să aştepte momentul prielnic ca să se 
răsucească şi să ţâşnească din poziţia ghemuită în care se găsea. 


— Arunc-o, Anna. Aruncă arma! O să mai ai ocazia să te lupti. Nu te 
omor dacă nu mă obligi s-o fac. 

Anna stătea nemişcată, asemeni unei statui perfecte, dar cu toate simţurile 
în alertă. Niciodată nu i se mai ordonase să arunce arma şi nu prea ştia cum 
să reacționeze. 

— Ajungem cu toţii la asta, Anna. Aruncă arma şi resemnează-te. Dacă 
încerci să faci o mişcare eşti moartă. Vorbesc serios. 

Anna lăsă pistolul să cadă drept în faţa ei, cu intenţia de a-l recupera uşor 
dacă i s-ar ivi ocazia. 

Jacko oftă. 

— Îţi faci iluzii, Anna. Ţinti şi trase un foc în arma de calibrul 22 care 
zvâcni şi alunecă mai departe, croindu-şi drum printre hârtiile răspândite pe 
jos. N-am rezistat să nu-ţi fac o mică demonstraţie. Stai acolo unde eşti. 

Se ridică în picioare cu mare greutate, ţinând tot timpul pistolul îndreptat 
spre Anna. Era stăpân pe situaţie atâta timp cât îşi putea drămui forţele, însă 
fiecare mişcare îl aducea în pragul leşinului. Se clătină, dar n-o slăbi din 
ochi. Bine că reuşise să îndepărteze pistolul Annei la o distanţă sigură; nu 
intenţionase nici o demonstraţie, ci îşi luase nişte măsuri de prevedere şi, în 
acelaşi timp, îi arătase că are de-a face cu un profesionist. 

— Acum poţi să te ridici. Mergi cu spatele până la peretele de lângă uşă. 

Anna făcu întocmai. Nu ştia ce să creadă despre el, însă începea să-l vadă 
într-o altă lumină. 

Jacko făcu câţiva paşi într-o parte, spre locul în care zăcea arma Annei. O 
trase cu vârful pantofului şi se ghemui ca să o ridice. Deşurubă amortizorul 
şi îl strecură într-unul din buzunare, apoi lăsă revolverul să alunece în 
celălalt. 

— Ce păcat că amortizorul nu se potriveşte la arma mea. Nu ar mai face 
atâta zgomot. 

— Focurile pe care le-ai tras mi-au alertat cu siguranţă prietenii. Trebuie 
să apară dintr-o clipă în alta. 

— Ca şi pe vecinii din bloc, cred. Se sprijini epuizat de perete. Dacă 
există cineva în apartamentul de dedesubt nu se poate să nu fi auzit; spre 
norocul nostru e încă devreme şi s-ar putea să nu fie nimeni. Dacă vine 
poliţia am încurcat-o amândoi. Stai pe scaun, Anna. Avem ceva de 
clarificat. Nu era sigur că va rezista până la capăt, dar trebuia să încerce. 


Anna se aşeză cu un aer feciorelnic, cu genunchii strâns lipiţi, în locul 
obişnuitei poziţii cu picioarele încrucişate. Jacko observă că alesese o 
poziţie care să-i permită să ţâşnească de pe loc, imediat ce i se oferea 
ocazia. Totul semăna cu un joc de-a şoarecele şi pisica, dar ea era în 
deplinătatea puterilor, în timp ce el abia reuşea să se ţină pe picioare. 

— Ce-ai făcut cu Bulman? 

— Eu personal, nimic. Nu este problema mea. 

— Ştie? 

— Habar n-am. Am luat masa împreună, am discutat destul de deschis, el 
m-a acuzat de crimă, iar eu i-am spus cu părere de rău că zilele îi sunt 
numărate. Asta-i tot. 

— Şi mie mi-ai spus că-mi sunt zilele numărate. Intenţionai să dai 
dispoziţie să fiu aruncat în râu sau în vreo groapă de gunoi. Se pare că ţi-ai 
greşit socotelile. 

— Aştept o altă ocazie. 

— Cine-i femeia din fotografie? 

Întrebarea o luă prin surprindere. Cuvintele îi rămaseră în gât şi câteva 
clipe privi în gol, pierdută. Se aştepta la astfel de întrebări, dar din partea lui 
Bulman. De la bărbatul acela, la fel de abil ca şi ea, nu se aştepta decât la 
gloanţe. Îi era imposibil să recunoască superioritatea lui Jacko. 

— Nu ştiu, îngână. 

— Hai să nu mai tragem de timp. 

Cu mâna liberă scoase amortizorul, apoi cu gesturi stângace, arma Annei. 
Înşurubă amortizorul la loc. Coltul tremură puţin între degetele slăbite, dar 
nu îndeajuns ca să-i lase Annei timp să facă vreo mişcare eficientă. Jacko 
calculase bine distanţa dintre ei. Modul în care asambla pistolul îi crea un 
real avantaj psihologic. O forţă să îl privească, dându-i să înţeleagă că îşi 
schimbase intenţia. 

După ce termină, strânse Coltul în mâna stângă, iar arma Annei în cea 
dreaptă. 

— Nu mi-au plăcut niciodată amortizoarele, te împiedică să tragi cu 
precizie din cauza reculului. Acum ascultă-mă. Vreau să-mi spui numele 
femeii, altfel îţi schimb înfăţişarea; o să încep prin a-ţi smulge urechile cu 
câte un glonţ, apoi voi continua cu ce cred de cuviinţă. În orice caz, îţi 
garantez că n-o să mai arăţi ca acum. Deci, care-i numele femeii din 
fotografie? 


— E o actriţă iugoslavă. l-am spus şi lui Bulman. 

— Ăsta-i ultimul tău cuvânt? Simţi nevoia să se aşeze din nou, aşa că se 
propti cu spatele de zid, ca să nu-şi piardă echilibrul. 

— Asta-i tot ce ştiu. Pentru numele lui Dumnezeu, doar nu vrei să 
inventez ceva?! 

— Chiar asta ai făcut. Ridică pistolul, bucuros că era atât de uşor 
comparativ cu Coltul, tinti şi apăsă pe trăgaci. 

Anna sări de pe scaun şi glontul îi trecu şuierând pe lângă ureche, 
zbârlindu-i părul şi însângerându-i puţin lobul. Nu-i mai fusese de ani de 
zile atât de frică. Păli vizibil şi-şi încleştă degetele cu încheieturi albite pe 
marginea scaunului. 

— Ăsta a fost un avertisment, Anna. Următorul glonţ îţi va smulge 
urechea. Eşti o tipă frumoasă, nu te lăsa urâţită. Ai sfârşi ca artistă într-un 
bâlci. 

— Nu ştiu! Anna aproape că urlă. Nu ştiu! 

— OK. Jacko ridică din umeri deşi era pe punctul de a leşina. Ridică din 
nou arma. Anna începu să-şi mute capul dintr-o parte în alta, încercând să 
iasă din cătare. Jacko lăsă pistolul jos. Dacă faci asta o să oboseşti mai 
repede decât mine. Mie nu-mi rămâne decât să aştept. Sau aş putea tinti 
acolo unde cred că ţi-e urechea, dar aş putea da greş şi te-ai pomeni cu o 
gaură între sprâncene. 

Femeia continua să-şi scuture capul până ce obosi. Pe faţă i se citea 
disperarea. Jacko ridică din nou arma. 

— Poţi rămâne cu capul plecat; nu am nimic împotrivă. Aşa măcar nu 
vezi când apăs pe trăgaci. 

Ţinti. 

— Elena Zolotov. 

Murmurase numele şi Jacko nu-l desluşi. 

— Nu te-am auzit. 

— Elena Zolotov. 

— Povesteşte-mi despre ea. 

Anna stătea cu bărbia în piept, de parcă îşi rostea propria-i condamnare la 
moarte. 

— Este amanta lui Radomir Kocev. Asta îi tot ce-ţi pot să-ţi spun. Acum 
că ai aflat n-o să rămâi prea mult în viaţă oricât de bun ai fi. Dacă îşi dau 


seama că ţi-am spus suntem terminaţi amândoi. Poate că ar fi fost mai bine 
să-mi smulgi urechile. 

Ridică încet capul, privindu-l în ochi cu o figură lipsită de expresie. 
Transpirase şi pentru o fracțiune de secundă Jacko simţi un fel de milă. O 
forţase să treacă prin iad, dar totul îşi avea de fapt rădăcinile în trecutul ei. 
Amintirile îngrozitoare o copleşiseră. 

Simţea că nu mai poate rezista mult. Abia îl mai ţineau picioarele. Capul 
îi pulsa de durere. Rezistase datorită ambiţiei şi voinţei, dar şi 
antrenamentelor epuizante pe care nu le va uita până la moarte. 

— Mai ai ceva să-mi spui? De exemplu, cu ce se ocupă Kocev ăsta? 

— Nu cred că ţi-ar plăcea să afli. 

Brusc, începu să vorbească incoerent despre Bulman, amestecând cuvinte 
fără sens, ca şi cum ar fi clacat din cauza tensiunii pe care o îndurase. Jacko 
încercă să priceapă ce îndruga, dar Anna şedea cu capul plecat. Îşi dădu 
seama că încerca să-l facă să rămână pe loc. 

Se desprinse de perete, gata să se prăbuşească pe podea. Anna continua 
să mormăie şi să-şi scuture capul. Trebuia să iasă imediat din locuinţă. Se 
întoarse către uşă, dar picioarele refuzau să îl asculte. Neliniştea începea să 
pună din nou stăpânire pe el. Anna şedea chiar lângă ieşire şi continua să 
murmure; brusc, Jacko realiză că teama care creştea în el nu era atât pentru 
viaţa lui, cât mai ales pentru Bulman. 

Se întoarse către Anna şi femeia îi aruncă un rânjet sălbatic, triumfător, 
simțind că se apropie momentul răzbunării. Pe Jacko îl străbătu un fior rece, 
ca un presentiment înfricoşător şi se răsuci spre Anna în clipa în care femeia 
ţâşni furioasă în picioare. 

Oricât ar fi fost de sleit de puteri, nu intenţiona să se lase prins de două 
ori în aceeaşi capcană. Anna se aruncă asupra lui zgâriindu-i mâna în care 
ţinea Coltul. Jacko ridică cealaltă mână şi o izbi cu propriul ei pistol în 
maxilar; înainte ca femeia să cadă, o mai lovi o dată la baza craniului. Apoi 
totul se întunecă. Se lăsă să alunece lângă ea, străduindu-se să nu leşine; era 
prea epuizat şi creierul refuza să lucreze. Loviturile date de Rudi îl 
afectaseră mai mult decât îşi imaginase. Nu mai rezistă şi îşi pierdu 
cunoştinţa. 

Nu-şi dădea seama cât timp trecuse până când îşi revenise. Iresări 
speriat, cu gândul la Anna. Apoi o văzu zăcând pe podea, în aceeaşi poziţie. 
Încercă să se ridice în genunchi. Simti că i se face rău. Spre surprinderea lui 
ţinea încă în mână Coltul, însă pistolul Annei căzuse periculos de aproape 
de corpul ei inert, înfipse mâna şi îl ridică. Îşi pipăi capul şi rana începu să 
sângereze din nou; poate că nu încetase nici o clipă. 

Se întrebă dacă nu cumva o omorâse pe Anna. Ar fi vrut să se convingă, 
însă femeia era prea periculoasă. Apăsă Coltul de tâmpla Annei şi-i pipăi 
carotida. Pulsul era slab, dar regulat. Apucă cealaltă armă şi se ridică 
sprijinindu-se de scaunul pe care şezuse Anna. Târându-şi picioarele printre 
mormanele de hârtii, se îndreptă spre ieşirea în hol, clătinându-se nesigur. 
Se opri în uşă şi privi înapoi, pentru a se convinge că Anna nu se mişcase, 
apoi ieşi în vestibul. Reuşi să deschidă uşa de la intrare, păşi pe palier şi 
pomi spre ascensor. Abia atunci puse armele în buzunar, nu înainte de a 
deşuruba amortizorul. 

În lift îl luă din nou un val de ameţeală. Se sprijini de perete şi închise 
ochii. Înainte de a ajunge la parter îşi reveni puţin, dai nu era în stare să 
meargă fără să se clatine. Aşteptă puţin, sperând să nu fie surprins de vreun 
locatar. În sfârşit ajunse pe stradă şi căută cu privirea un taxi, sprijinindu-se 
de un stâlp, ca şi cum ar fi fost beat. 

Când reuşi să oprească o maşină, încercă un sentiment de recunoştinţă 
pentru şoferul care îl considera „afumat”. Jacko flutură nişte bancnote, 
arătându-i că avea cu ce plăti cursa. Îi dădu adresa din Lambeth, deşi ştia că 


ar fi trebuit să aleagă un traseu ocolitor, însă nu mai rezista. Nu se simţise 
atât de rău de pe vremea când petrecuse patru zile într-o vizuină de vulpe, în 
sudul Armagh-ului, încercând să se ascundă de haitele de câini şi de bâtele 
fermierilor. Atunci fusese confruntat cu o situaţie limită, dar reuşise să 
supravieţuiască. Îşi zise că şi de data aceasta va supravieţui. Gândurile îi 
fugeau neîncetat la Bulman. Anna îi pregătise ceva şi ar fi vrut să ştie dacă 
Bulman este conştient de pericolul ce-l paşte. 

Gândindu-se la tot ce s-a întâmplat se simţi uşurat că Anna distrusese 
telefonul cu propria ei armă. Nu observase un alt telefon în nici una din 
încăperi. Probabil că leşinase sau adormise pentru că revenindu-şi nu-şi 
dădu seama unde se află şi intră în panică. Îşi reproşa că nu schimbase 
taxiul, dar pur şi simplu nu avusese energia necesară. Zăcu într-o stare 
semiconştientă până ce taxiul opri în faţa locuinţei. 

Jacko îi dădu un bacşiş gras şoferului, iar acesta, în semn de recunoştinţă, 
îl ajută să coboare. Apoi îl sprijini de un stâlp şi-l întrebă: 

— Te simţi bine, amice? Vrei să te ajut să intri în casă? 

Jacko refuză. Trase zăvorul porţii şi parcurse aleea poticnindu-se. Când 
ajunse în faţa uşii, o găsi întredeschisă; istoria se repeta şi simţea cum îl 
cuprinde disperarea. Aşteptă până ce ajunse în hol, apoi scoase pistolul 
Annei şi-i ataşă amortizorul. Cu ce să înceapă? 

Se furişă pe lângă pereţi, cercetând cameră cu cameră, aşa cum făcuse în 
apartamentul Annei. Nu găsi aceeaşi dezordine, dar era limpede că cineva 
scotocise prin casă. 

Adunându-şi forţele, începu să urce scara ce ducea la etaj. Casa era goală. 
Nici urmă de Connie sau Bulman. Dezordinea nu era de natură să trădeze 
vreo încăierare. Se întoarse în bucătărie şi îşi făcu o ceaşcă mare de cafea 
foarte tare. După încă două căni se simţi un pic mai bine. În afară de 
dispariţia lui Bulman şi a lui Connie îl mai sâcâia ceva. Urcă din nou în 
camera lui Connie. Hainele pe care le cumpărase dispăruseră. De asemenea, 
un geamantan. Trecu în dormitorul lui Bulman şi constată că vechiul 
costum era la locul lui. 

Ce s-o fi întâmplat? Trebuia să fie cu ochii în patru. 

Dacă oamenii Annei trecuseră pe acolo cu siguranţă că se vor întoarce 
după el; asta dacă nu aveau misiunea să-l lichideze deocamdată doar pe 
Bulman. Pe lângă durere şi epuizare se simţea nespus de trist şi de pustiit. 


Se reîntoarse în bucătărie ca să-şi mai facă o cafea şi brusc îl cuprinse o 
asemenea stare de deprimare încât îi veni să lase totul baltă. 

Unde or fi Bulman şi Connie? Intră în salon. Fu nevoit să se aşeze; totul 
se învârtea în jur. Îşi pierdu cunoştinţa şi căzu într-o parte pe canapea. 

Uşa de la intrare rămăsese larg deschisă; o lăsase chiar el pentru ca, la 
nevoie, să o poată rupe la fugă. În clipa aceea însă nu-şi dădea seama de 
nimic, în afară de durerea ascuţită din ceafa. 

Când îşi reveni, camera era învăluită în penumbră. Deschise cu greu ochii 
şi constată că nu se simţea cu nimic mai bine; mintea îi era mai limpede, 
însă durerea nu cedase. Zăcea într-o poziţie incomodă şi nu-şi simţea un 
picior. Se ridică în capul oaselor, străduindu-se să  descâlcească 
evenimentele petrecute. Deodată îşi dădu seama că, de undeva din spatele 
lui, se strecoară o geană de lumină. Asta îl dezmetici instantaneu. Ținea 
încă armele în mână şi probabil că ridicase una, pentru că umbra întunecată 
pe care o zărise şezând pe scaunul din faţa lui zise: 

— Eu sunt, prostule! Cine a jucat fotbal cu ţeasta ta? 

Bulman. Lui Jacko îi veni să tipe de fericire. 

— Unde dracu” ai fost? M-am îmbolnăvit de grija ta. 

— Şi eu din cauza ta. Văd că ai dat iama în cafea. Mai vrei una? 

Bulman se ridică şi, în drum spre bucătărie, aprinse luminile. Cu 
siguranţă că pregătise totul dinainte pentru că după câteva clipe apăru cu 
cafelele. 

Jacko luă o ceaşcă cu mâna tremurătoare şi o aşeză pe măsuţa de lângă 
canapea. 

— Ce s-a întâmplat? 

— Mai întâi trebuie să fii pansat. E. nevoie de câteva copci; arăţi ca unul 
care a pierdut mult sânge. Te duc la spital. 

— Nu te preocupa de capul meu, sângele se reface repede. Ce ţi s-a 
întâmplat? Mai suntem în siguranţă în casa asta? 

— Am încuiat toate uşile şi am zăvorit ferestrele. Telefonul funcţionează, 
ai şi un celular şi, după cum văd, două revolvere în perfectă stare. Nu putem 
face nimic până când nu eşti capabil să mergi. Fă-te comod şi lasă-mă să-ţi 
povestesc; apoi o să-mi spui şi tu ce s-a întâmplat. 

Bulman purta încă costumul lui Walsh, însă îşi scosese cravata. 

— Am luat masa cu Anna într-o atmosferă foarte interesantă; ne-am spus 
câteva adevăruri. Bănuiam că va pune să fiu urmărit cum ies de la Savoy, 


dar nu mi-am închipuit că va trimite o echipă întreagă, ca să fie sigură că nu 
ratează din nou. Nu m-am concentrat suficient. Eram îngrijorat. Nu credeam 
că o voi revedea, însă mă gândeam întruna ce va face în continuare sau pe 
cine va lichida. În plus, eram îngrijorat pentru tine; prânzul a durat mai 
puţin decât prevăzusem. Mai întâi m-am dus la Scotland Yard. Ar fi trebuit 
să-mi pierd urma; cred că am fost cam neglijent. 

Am venit aici cu taxiul şi de cum am coborât am observat că uşa de la 
intrare este larg deschisă. Mi-am zis că le-ar fi fost imposibil să ajungă 
înaintea mea fără să ştie unde locuiesc. În consecinţă, trebuia să existe un 
alt motiv pentru care uşa era dată de perete. Chestia asta mi-a abătut din nou 
gândurile de la eventualii urmăritori. 

Am alergat în casă strigând-o pe Connie, apoi am urcat în fugă la etaj, să 
văd dacă nu cumva se uită la televizor. Mi-am dat seama că dispăruseră 
toate rochiile şi o valiză mare. Cred că a şters putina. Din camera ei am 
privit întâmplător pe fereastră şi am văzut câţiva bărbaţi, apropiindu-se de 
casă din direcţii diferite. Tocmai traversau strada; cred că veniseră în maşini 
separate. 

Am coborât în goană scările, am lăsat uşa de la intrare deschisă ca să îi 
derutez, m-am dus într-un suflet la uşa din interior a garajului, am scos 
cheia, am intrat în garaj, am tras uşa după mine şi am încuiat-o. Îmi dădeam 
seama că nu pot rămâne acolo, dar trebuia să aştept să intre cu toţii în casă. 
Ştiam că nu vor zăbovi afară, de teamă să nu fie observati de vecini. M-am 
bazat doar pe noroc şi pe raționamente. 

Bulman îşi trecu palma peste frunte, apoi sorbi din cafea. 

— De obicei, în orice garaj există undeva o fereastră, dar nu şi în al tău — 
probabil din motive de securitate. Trebuia să-mi calculez foarte bine timpul 
înainte de a deschide garajul. Uşa este acționată electric, aşa că am apăsat 
pe buton şi am ridicat-o doar atât cât să mă pot strecura pe sub ea. Aşa cum 
eram convins că nu vor rămâne pe stradă, tot atât de sigur eram că lăsaseră 
pe cineva să aştepte în maşină. Fram în mare cumpănă; în clipa în care 
ieşeam în stradă aş fi fost observat. M-am strecurat înapoi în garaj, am luat 
o scară telescopică, am scos-o şi am ieşit şi eu afară. Cum ştii, din cauza 
poziţiei şi a zidului înalt, garajul nu poate fi văzut din acea parte a casei; m- 
am urcat pe acoperiş, am tras scara după mine şi m-am trântit pe burtă. Nu 
puteam fi văzut de jos şi nici de la etaj. Am stat şi-am aşteptat până au ieşit 
şi am auzit maşinile demarând. Nu voiam să risc. Puțin mai târziu am auzit 


taxiul tău, dar nu ştiam că eşti tu. M-am gândit că o fi Connie; apoi am auzit 
voci necunoscute de bărbaţi. Până la urmă mi-am dat seama că nu puteai fi 
decât tu. Am continuat să aştept. Trebuia să fiu absolut sigur. Asta-i tot. 

— Ai procedat bine. Dar se vor întoarce. 

— Trebuie să luăm în considerare şi această posibilitate. E posibil însă 
să-şi închipuie că nu mă mai întorc aici. Nu ştiu ce au de gând cu tine. 

Jacko îi povesti peripeţiile prin care trecuse. I se părea că retrăieşte totul 
şi asta îl ajută să-şi pună ordine în gânduri. 

— Rudi Brandt ăsta mi-a tras una straşnică în cap. Putea să mă omoare. 

— Pe unul mai debil l-ar fi omorât cu siguranţă. 

Jacko zâmbi chinuit. 

— Mda. Femeia din fotografie este Elena Zolotov, amanta lui Radomir 
Kocev. Am suferit cumplit până am smuls informaţia asta şi n-am s-o uit cât 
o să trăiesc. Totuşi, ar fi bine să notezi. Numele acestea îţi spun ceva? 

— Nu. Instinctul îmi spune să nu-l întreb pe Beatty sau pe Derek North 
de la M5. N-aş putea să-ţi spun de ce, dar am senzaţia că există o legătură 
cu faptul că au apelat tocmai la mine. Informaţia asta e pentru urechile lui 
Edward Marshall. El e omul meu de legătură din guvern, în caz că nu ţi-am 
spus până acum. Ai făcut treabă bună, Jacko. Informaţia asta valorează mai 
mult decât toată investigația mea de până acum. Zâmbi compătimitor, 
văzând starea în care se afla Jacko. Totuşi, ai ales o metodă cam neplăcută 
ca s-o obţii. Bulman îşi privi ceasul. Ce facem cu tine? Trebuie să te vadă 
un medic. 

— Acum mă simt mult mai bine. Mi-a priit odihna. Jacko îşi pipăi ceafa. 
Se pare că nu mai sângerează, dar mă cam doare. Ştii bine că Anna va 
încerca să se răzbune. Va afla unde locuim. Am face bine să plecăm cât mai 
repede de aici. 

— Încotr-0? 

— Eu n-am altă posibilitate decât casa în care stă Georgie, dar n-am de 
gând s-o pun în pericol. Nu pot apela la prieteni. Am nişte saci de dormit în 
pod. Va trebui să dormim pe unde apucăm. 

— Ne-am putea adăposti în locuinţa lui Spider Scott. El şi Maggie se 
întorc din Indiile de Vest abia peste o săptămână. Întotdeauna îmi lasă un 
rând de chei. 

— N-o să fie foarte încântat. Uite ce e, o să fac un duş. Poate ajută. După 
aceea vedem noi unde plecăm. Între timp stai cu ochii în patru. Îţi las unul 


din pistoale. E mai bine să-l iei pe al Annei, pentru că zgomotul Coltului te- 
ar speria de moarte. 

Se tachinau din nou, iar ăsta era un semn bun. Jacko începu să urce 
icnind scările. 

— Nu putem aştepta să ne pice totul de-a gata, strigă întorcând capul. 
Trebuie să acţionăm. Mi-a venit o idee, apropo de Rudi Brandt. Ne-ar putea 
asigura intrarea. 

Bulman nu-l întrebă unde anume. Jacko îşi meritase din plin dreptul la un 
duş; într-un anume fel, fiecare forţase nota şi ajunsese la un rezultat, dar 
esenţialul le scăpa. De ce a fost asasinat Walsh şi care a fost rolul Annei? 
Între timp Bulman încercă să-l prindă la telefon pe Edward Marshall, dar 
fără succes. Nu lăsă nici un mesaj, pentru că nu ştia încă ce vor face. 

Împachetară nişte conserve şi sticle cu apă, apoi deschiseră uşa din 
interiorul casei ce dădea spre garaj. Operația nu se dovedi prea uşoară 
deoarece Bulman lăsase cheia în broască pe partea cealaltă. Jacko reuşi în 
final să o deblocheze şi aşezară proviziile în portbagaj, împreună cu sacii de 
dormit. 

Jacko verificase arma Annei: mai avea şase gloanţe. Coltul nu conţinea 
decât patru, însă Jacko ascunsese nişte muniţie într-un cauciuc de rezervă. 
Încărcă arma şi puse mai multe cartuşe în buzunar. Se mişca încă încet, dar 
duşul îl înviorase vizibil. 

— Se pare că eşti întotdeauna gata de luptă, zise Bulman urmărindu-l. 
Pentru Dumnezeu, ce arme mai ai ascunse în locuinţa asta? 

— Sunt doar nişte suveniruri „de război” de pe vremea când eram în 
SAS. Nu au nimic devastator. 

— Pariez că le ţii tot în nişte anvelope nefolosite. 

Urcară în maşină şi Bulman observă că Jacko închisese ochii înainte de a 
porni motorul, ca şi cum şi-ar fi adunat forţele în ultima clipă. Uşa garajului 
se ridică încet şi maşina demară. 

Înaintară încet pe strada întunecată, apoi Jacko apăsă pedala de 
acceleraţie. Pe o asemenea străduţă lăturalnică circulaţia era redusă şi un 
eventual urmăritor ar fi fost imediat depistat. O maşină porni pe urmele lor 
şi Jacko acceleră, luând curbele pe două roţi. Maşina zbură pe străduţele 
înguste, până când reuşiră să scape de urmăritori. 

— Sunt curios cât ar mai fi aşteptat până să dea buzna în casă? 


Bulman nu răspunse, însă continua să-l privească pe furiş. Figura lui 
Jacko era marcată de oboseală. Dar el era obişnuit cu greutăţile, cu lupta în 
condiţii dure. 

Când ajunseră în sfârşit la locuinţa lui Spider Scott, fruntea lui Jacko era 
acoperită de broboane mari de sudoare. Bulman se feri să spună ceva pentru 
că o ceartă i-ar fi putut face lui Jacko mai mult rău decât efortul de până 
atunci. Voia să continue şi nu accepta nici un contraargument. Parcară 
maşina şi parcurseră cei câţiva metri până la intrarea în casă. Era o clădire 
cu un singur etaj, fără lift. 

Bulman descuie uşa şi se duse direct la bucătărie, ca să pregătească nişte 
cafea. Jacko îşi plimbă privirea prin salon, impresionat de nenumăratele 
obiecte de artă şi antichităţi. Apoi se prăbuşi într-un fotoliu, exclamând: 

— Amicul tău are gust. 

— Şi el şi Maggie, strigă Bulman din bucătărie. Şi l-a format pe vremea 
când se ocupa cu spargerile de locuinţe. Probabil că a fost cel mai bun în 
branşa lui. De obicei dădea lovituri doar în locuinţele de bogătaşi. Însă ceea 
ce vezi aici a fost cumpărat de ei doi. Pe bune! Bulman sosi cu cafelele şi le 
aşeză pe măsuţă. Când l-am cunoscut lucram ca detectiv. Eram cam arogant 
şi jurasem să-l trimit înapoi, în spatele gratiilor. Pe atunci nu puteam să-l 
sufăr. Apoi am participat la nişte acţiuni obscure în care Serviciile de 
Securitate apelau şi la îndemânarea lui; mi-am dat seama că, după ce îşi 
termina treaba, intenționau să-l trimită din nou la răcoare. Atunci eram deja 
inspector de poliţie şi m-a revoltat felul în care îl tratau. Am început să-l 
văd cu alţi ochi; majoritatea dintre noi se mai înmoaie cu trecerea anilor. 
Maggie, care e o femeie şi jumătate, a făcut tot ce i-a stat în putere ca să-l 
aducă pe calea cea bună. El n-a renunţat prea uşor, pentru că-şi iubea 
meseria. Am devenit prieteni foarte buni, ceea ce e mare lucru, fiindcă el 
ura poliţaii la fel de mult cum îi uram eu pe infractori. 

Jacko îl asculta şi deodată simţi că descoperă ceva din firea blândă pe 
care bănuia că o are Bulman. Faptul că se afla în locuinţa lui Scott îi trezise 
amintiri duioase. 

— Nu e nevoie să ne culcăm în patul lor. Am să aduc sacii de dormit. Te- 
ai gândit ce facem cu Connie? întrebă Jacko. 

— Nimic. Unde s-o căutăm? Oricum, poliţiştii o caută deja, aşa că nu ne 
rămâne decât să sperăm că o vor găsi primii. Până acum a avut noroc. 
Probabil că s-a întors la muncă. Ne-a ameninţat în mai multe rânduri, 


spunea că are nevoie de bani. Nu putem face nimic. Ce ziceai de Rudi 
Brandt? 

— Cred că o ţine tot timpul sub observaţie pe Anna. Mai mult ca sigur că 
a văzut-o plecând la restaurant şi a profitat de ocazie. Anna îl cunoaşte. Am 
rămas trăsnit: casa arăta ca după bombardament. În birou era un maldăr de 
hârtii, nu numai scrisori sau acte, dar şi coli curate, reviste, cărţi, ziare 
rupte. A pus multă ură în ceea ce a făcut, dar ea nu părea afectată. A 
reacţionat când i-am rostit numele, însă s-a comportat ca şi cum s-ar fi 
aşteptat să i se întâmple aşa ceva. A fost foarte ciudat. Repet, casa era 
complet distrusă, iar ea nu şi-a ieşit o clipă din fire. Cred că ar trebui să ne 
întoarcem acolo în noaptea asta. 

— Eşti nebun! Cu siguranţă că a chemat pe cineva să o ajute şi să nu stea 
singură. 

— Nu, nu mă refeream la asta. Nu cunosc motivele, dar am convingerea 
că Rudi patrulează pe stradă. Poate că vrea să-i vină de hac treptat. Dacă nu 
greşesc, cred că nu o slăbeşte din ochi şi probabil că intenţionează să îşi 
facă simțită prezenţa. 

— Anna n-ar sta cu braţele încrucişate. Are destule ajutoare. 

— Aici e ceva ce ne scapă, l-a recunoscut numele de cum l-am rostit. 
După părerea mea este vorba de o problemă personală. Devastarea a fost un 
act de răzbunare şi nu se va sfârşi aici. Poate că vrea să o distrugă puţin câte 
puţin, să o facă să sufere. E foarte posibil ca Anna să nu ceară ajutor. Poate 
că are un motiv întemeiat să nu popularizeze întâmplarea. În afară de asta, 
cred că avantajul e de partea lui. Pariez că ştie exact când trebuie să se facă 
nevăzut. George, nu mergem după ea, ci după el. Deţine datele de care 
avem nevoie. E mai ieftin decât un drum în Germania şi mai eficient. 

— Dacă mai e acolo. 

— Bineînţeles, dacă mai e acolo. Dar n-aş crede că şi-a încheiat 
socotelile cu ea. Nici pe departe. 

— Nu ţi-ai recăpătat încă puterile, Jacko. Priveşte în ce hal te-a adus. 

— M-a prins pe picior greşit. N-o să se mai întâmple. 

— Fără focuri de armă, Jacko. Dumnezeu ştie ce ne aşteaptă dacă va fi să 
dăm socoteală. 

— N-am făcut altceva decât să ne apărăm. 

— Desigur. Dar cu atâtea cadavre lăsate în urma noastră n-o să ne creadă 
nici un tribunal din lume. Să ne rugăm să nu se întoarcă totul împotriva 


noastră, pentru că eu sunt pionul principal. 

— Va trebui să apelezi la vechile relaţii. Uite ce e, hai să nu ne mai 
smiorcăim. O facem sau n-o facem? 

— OK. Dar cred că înainte ar trebui să tragem un pui de somn. 

— Ai face mai bine să ţii pistolul Annei la îndemână. Doar pentru 
intimidare, adăugă repede, văzând expresia alarmată de pe faţa lui Bulman. 
Mizăm totul pe o carte. Dacă nu-l găsim pe el, mergem după ea. Hai să 
mâncăm ceva ca să ne mai revenim. 

Trecură în bucătărie. Bulman era îngrijorat. Ştia cât de tare se putea 
ambala Jacko. Pistolul din buzunar îi dădea o senzaţie neplăcută, deşi era 
conştient că ar putea avea nevoie de el. Asta îl neliniştea cel mai mult. În 
fond, se aflau pe urmele unei asasine extrem de crude, înconjurată de o 
bandă întreagă de infractori şi criminali. 

Când se strecurară în sacii de dormit, Jacko abia îşi mai ţinea ochii 
deschişi. Dormi până a doua zi la prânz, iar când se trezi îl bodogăni pe 
Bulman pentru că nu-l deşteptase mai devreme. Porniră la drum trei ore mai 
târziu, neîndrăznind să tulbure nici unul tăcerea stânjenitoare ce se lăsase 
între ei. 

Mergeau de vreo zece minute. Expresia gânditoare a lui Bulman îl 
determină pe Jacko să întrebe: 

— Îţi foloseşti capul doar ca suport pentru şapcă sau te şi gândeşti la 
ceva? 

Bulman ocoli răspunsul. 

— Pot folosi celularul? 

— Nu-i nevoie să-mi ceri permisiunea. 

Jacko nu-şi lua privirea de la banda de asfalt. Era oră de vârf şi circulaţia 
devenise foarte densă în jurul arterelor principale. 

Bulman apăsă pe taste şi răsuflă uşurat auzind sunetul de apel. Telefonul 
sună îndelung şi era gata să închidă când auzi vocea de la capătul firului. 

— Sunt Bulman. Am încercat să iau legătura cu dumneavoastră. 
Cunoaşteţi vreo persoană pe nume Radomir Kocev? Cunoaşteţi!... Bulman 
asculta în tăcere, fără să-i dea vreun indiciu lui Jacko. E interesant, ca să nu 
zic de-a dreptul înspăimântător. Şi Elena Zotov? Nu? În cazul ăsta vă spun 
eu: e amanta lui Kocev. Se instală mai comod, continuând să asculte cu o 
mină imperturbabilă, conştient că Jacko trăgea cu urechea, însă fără succes. 
Nu am spus nimic de Kocev nici lui Beatty de la Yard, nici lui Derek North 
de la M5. Se pare că am procedat bine. Dacă e adevărat ce spuneţi, au auzit 
amândoi de Kocev. Atunci de ce nu trebuie să le spun? Înţeleg. Le-am 
vorbit de Elena Zotov pentru că încercam să aflu cine este. Ambii susţin că 
nu o cunosc şi, având în vedere ceea ce mi-aţi spus, probabil că nu m-au 
minţit. Bulman ascultă atent câteva clipe. Veida Ash e şi ea băgată pe fir. 
Dacă este sau nu şeful suprem, asta-i altă poveste. Eu aş spune că lucrează 
în colaborare cu o altă bandă, poate chiar mai puternică decât a ei şi mai 
lipsită de scrupule. Asta spune multe. OK. Acum înţeleg mai bine despre ce 
este vorba şi ce trebuie să fac. 

Aşeză telefonul la locul lui. 

— Ei bine? 

— Radomir Kocev este un gangster rus atât de renumit pentru cruzimea 
lui încât ceilalţi par nişte fecioare nevinovate. Acolo, la ei, el e boşul cel 


mare, cel care trage sforile. 

Jacko fluieră a mirare. 

— Vrei să spui că Walsh era în combinaţie cu el? 

— Oarecum. Trebuie să fi fost. Încep să înţeleg. 

— Eu nu, amice. Credeam că, în calitate de om de afaceri, Walsh era un 
tip integru. Ar fi mai bine să-mi explici. 

— Nu pot să-ţi explic. Oricum, nu ştiu încă totul. 

Bulman se adânci în gânduri şi Jacko hotărî să nu-şi irosească timpul 
încercând să-l descoasă. 

— Acum îmi explic amestecul nemților şi al ruşilor cu care ne-am 
încrucişat. Kocev şi Veida. Dumnezeule, ce combinaţie! Anna e doar una 
din membrele echipei; o componentă periculoasă, dar de care se pot 
dispensa. Cred că o ştie şi ea. Bulman se răsuci, privindu-l în faţă pe Jacko. 
Ai avut dreptate. Nu vrea să popularizeze conflictul cu Rudi Brandt, din 
motive de securitate. 

Jacko se strecura abil printre maşinile de pe bulevard. 

— Taci o clipă. Circulă o mulţime de tâmpiţi pe stradă, încep să mă întreb 
în ce dracu” ne-am băgat?! 

Cu toată măiestria în arta şofatului, de care era mândru, Jacko avu nevoie 
de timp pentru a ajunge în cartierul în care locuia Anna. Majoritatea 
străzilor erau supraaglomerate. Jacko nu se apropie de locuinţa Annei, ci 
ocoli câteva blocuri, căutând un loc de parcare. Nu se grăbea, străbătea 
stradă după stradă, secondat de Bulman care, din când în când, se uita în 
spate ca să se convingă că nu sunt urmăriţi. Nu se zărea nimic suspect, dar 
apartamentul Annei putea să fie ţinut sub observaţie de altcineva. 

După multe ocolişuri, Jacko găsi un loc de parcare, nu departe de locuinţa 
Annei. Coborâră, încuiară portierele şi se întoarseră pe jos, până în 
intersecţia de la capătul străzii căutate. 

— Te simţi bine, Jacko? 

— Sigur că da. Arăt nasol? 

— Vreau doar să mă conving că vei reuşi să faci ceea ce ţi-ai propus. 
Adică să-i suceşti gâtul nenorocitului ăluia, presupunând că se află acolo. 

— Va fi acolo. Dacă nu este îl căutăm altă dată. Trebuie să fim 
perseverenţi. Mă îndoiesc că tipul ăsta va renunţa cu una, cu două. 

Ajunseră în capul străzii şi porniră alene, aparent cufundaţi într-o discuţie 
palpitantă. Înaintau pe trotuarul unde bănuiau că patrulează Rudi Brandt, 


vizavi de locuinţa Annei. 

Jacko mergea în partea dinspre interior pentru că era mai versat în 
detectarea pericolului în situaţii limită. Bulman ridică ochii spre ferestrele 
locuinţei şi constată că sunt luminate, îi comunică lui Jacko care păru 
mulţumit, pentru că existau mai multe şanse ca Rudi să se afle la postul lui 
de observaţie. Ajunseră până la capătul opus al străzii şi dădură colţul. Îşi 
continuară drumul până la următoarea intersecţie. 

— N-am văzut nimic, zise Jacko. 

Nu erau singuri pe stradă, trecea destulă lume. 

— Trebuie să mai trecem o dată, spuse Bulman. 

Schimbară locurile, astfel încât Jacko să rămână în interior şi porniră din 
nou agale. Deodată Jacko apucă braţul lui Bulman, îl împinse spre cel mai 
apropiat gard şi se întoarse repede cu spatele la stradă. 

— Ele! şuieră grăbit. Tipul care traversează strada. 

— Abia ai apucat să-l zăreşti, e aproape seară. Eşti sigur? 

— Mi-a ajuns o privire. N-o să-l uit niciodată pe ticălosul ăsta. Jacko 
continua să vorbească în şoaptă, deşi necunoscutul dispăruse. Ai o bucată 
de hârtie? 

Bulman îşi scoase agenda, smulse o foaie şi i-o întinse lui Jacko. 

— Eu cred că o să se retragă sub un portic, spuse Jacko strângând braţul 
lui Bulman. Aş fi curios să ştiu dacă a închiriat vreo cameră aici. Sunt o 
mulţime de apartamente libere. Iau hârtia cu mine. În clipa în care îl văd, 
mă uit la ea, ca şi cum aş căuta o adresă; schimbăm câteva cuvinte şi tu urci 
scările ca să te uiţi la numărul de pe uşă. Poţi să-i pui chiar o întrebare. 
Restul las” pe mine. 

Era o propunere rezonabilă. Jacko nu se putea apropia de uşă fără a risca 
să fie recunoscut. Avea, însă, unele îndoieli. Nu aprofundaseră planul. 
Schimbară din nou locurile şi Jacko trecu pe partea dinspre carosabil. 

Bucata de hârtie era o găselniţă bună; ţinând-o în faţa ochilor puteau privi 
în voie în ganguri şi la porţi, pretextând că se uită la numărul caselor. De 
asemenea, se puteau preface că discută, trăgând astfel puţin de timp. 

Descoperiră repede bărbatul ascuns sub un intrând. Stătea foarte retras, 
abia de putea fi observat. Din locul în care se găsea vedea intrarea în blocul 
Annei. Trecură pe lângă el, apoi reveniră câţiva paşi, privind amândoi 
peticul de hârtie şi plângându-se de proasta iluminare. Ridicară privirile 
către numărul de pe poartă. Jacko mergea în urma lui Bulman. Clădirile 


aveau numerele în mare parte şterse, iar unele lipseau — cu desăvârşire. 
Jacko îi dădu un ghiont lui Bulman. 

— Mai bine mă duc să verific, mormăi Bulman. Porni să urce scările şi 
când ajunse aproape de ultima treaptă exclamă: Mă scuzaţi, nu v-am 
observat. Zâmbi siluetei întunecate. V-a dat plasă duduia? Văzând că nu 
primeşte răspuns adăugă: Poate mă ajutaţi dumneavoastră. Căutăm numărul 
douăzeci şi şapte. Privi hârtia pe care o ţinea în mână şi i-o întinse. Aţi auzit 
de o doamnă Anderton? Se pare că are camere de închiriat. Am greşit 
cumva strada? 

Rudi, care nu dorea decât să scape de el, ieşi din penumbră ca să arunce o 
privire asupra foii; observând că este albă, sări înapoi şi duse mâna la 
buzunar. În clipa aceea Jacko se repezi în sus pe scări şi înfipse ţeava 
Coltului în tâmpla neamţului. 

— N-o să-ţi meargă a doua oară, Rudi! Scoate mâna din buzunar, fără 
armă. 

Bulman se postă în faţa lui Rudi, urmărindu-i mişcările. 

Rudi ridică mâinile şi Bulman scoase din buzunarul neamţului un 
revolver şi un pumnal băgat într-o teacă. 

— Cum se poate, n-ai nici un presse-papier? se miră Jacko. O să facem o 
plimbare, Rudi. Trebuie să discutăm. Şi, în funcţie de rezultat, vom hotărî 
ce vom face. Nenorocitule, era cât pe ce să mă omori, aşa că te sfătuiesc să 
nu încerci vreo şmecherie. 

— Unde mă duceţi? 

Jacko remarcă aparenta indiferenţă cu care trata Rudi situaţia şi asta îl 
făcu să se întrebe de ce altceva era în stare. 

— Să nu-l scapi din ochi, îl sfătui el pe Bulman. Tipul ăsta e uns cu toate 
alifiile. Te ducem într-un loc liniştit, ca să fim siguri că nu ne deranjează 
nimeni. 

— Atunci ar fi mai bine să mergem în apartamentul meu, e mai comod. 

— N-am încredere în tine. 

— Uite ce e, îmi pare rău că te-am lovit, dar nu ştiam ce urmăreşti. Nu 
puteam risca. După aceea mi-am dat seama că am greşit. În locuinţa mea ți- 
ar fi mai uşor să mă ţii sub observaţie. 

— Unde este? 

— Chiar în casa asta. Locuiesc la ultimul etaj, dar ferestrele dau în spate. 
De aceea stau aici ca să o urmăresc pe Anna. 


— Dă-i cheile amicului meu. El merge în faţă, apoi tu şi la urmă eu. Ştii 
lecţia; dacă faci o mişcare greşită, te-am curăţat. Vorbesc serios. Asta 
înseamnă că Anna va rămâne în viaţă. 

— Vom discuta. În apartament nu e nimeni. Locuiesc singur. Rudi le 
întinse cheile. Cea mare este de la uşa de intrare, iar celelalte două mai mici 
sunt de la apartament. 

Bulman descuie uşa, căută comutatorul acolo unde îi spuse Rudi şi porni 
înainte pe scări. Nu era prea încântat, dar trebuiau să stea de vorbă. S-ar fi 
putut întoarce la locuinţa lui Scott, deşi nici asta nu era o idee bună, în caz 
că lucrurile s-ar fi precipitat. 

Urcară scările în şir indian, cu Jacko la urmă, ţinând pistolul în spinarea 
lui Rudi. Ajunseră la ultimul etaj. Interiorul casei nu semăna nici pe departe 
cu luxul din blocul de vizavi. Bulman descuie cele două yale şi, fără să stea 
pe gânduri, scoase pistolul Annei şi împinse uşa de perete. Cercetă pe rând 
fiecare încăpere — un dormitor, o cameră de zi şi-o bucătărie, lângă care se 
afla baia. Mobilierul era simplu şi Bulman bănuia că aparţinea 
proprietarului. 

Îl chemă pe Jacko cate îl împinse pe Rudi în camera de zi. Bulman 
închise uşa în urma lor. Rudi părea hipnotizat de pistolul pe care-l ţinea 
Bulman. Jacko îl împinse pe un scaun, cu spatele la uşă. Cu vocea gâtuită, 
Rudi îl întrebă pe Bulman: 

— De unde ai revolverul ăsta? 

Jacko se aşeză cu faţa spre intrare, vizavi de Rudi. Răspunse în locul lui 
Bulman care se pregătea să se aşeze în spate, în afara câmpului vizual al 
neamţului. 

— L-am luat de la Anna. 

Rudi îl privi bănuitor. 

— Ştiu că este al Annei. E pistolul ei preferat. ÎI are de mulţi ani. L-ai 
luat de la ea? Nu-mi vine să cred! Dormea cumva? 

— După ce m-ai lăsat aproape mort Anna s-a întors; ne-am încăierat şi ea 
a pierdut. 

— Dumnezeule! E greu de crezut! 

— Nu-ţi cer să mă crezi. Amicul meu e la fel de periculos cu arma asta ca 
şi Anna. Hai să ne răspunzi la nişte întrebări şi vom vedea unde ajungem. 

— Mi-e mai uşor să vă răspund acum când ştiu că i-ai luat pistolul. Deci 
îi sunteţi duşmani? 


— Aşa se pare. Dacă s-ar ivi ocazia m-ar împuşca; de fapt, a şi încercat. 
Hai să continuăm. Cine eşti, Rudi? 

— Sunt fratele Annei. 

Era ultimul lucru la care s-ar fi aşteptat. Cei doi nu semănau deloc. Şi 
totuşi, privindu-l mai atent, acum că aflaseră, li se păru că există o vagă 
asemănare. 

— Am văzut demonstraţia de dragoste frăţească pe care ai făcut-o în 
apartamentul ei. Ţi-a ars cumva ursuletul de pluş în copilărie? 

Jacko era cel care punea întrebările; se putea ajunge la ameninţări, iar el 
era mai bun în intimidarea fizică decât Bulman. 

— Nu, replică Rudi cât se poate de calm. A încercat să mă omoare. 

Jacko îl privi pe Bulman peste umărul lui Rudi, dorind să-i surprindă 
privirea. Era consternat. Promptitudinea răspunsurilor lăsa de înţeles că 
Rudi debita tot ce-i trecea prin minte. Deodată zise: 

— Vă spun toate astea pentru că vreau să evit durerea fizică şi tortura şi 
pentru că încep să înțeleg că ne aflăm de aceeaşi parte a baricadei. Toţi 
vrem să o distrugem pe Anna. Poate că ne gândim să o facem fiecare în 
felul lui, dar scopul este acelaşi. 

— Cum a încercat să te omoare? 

Rudi privi peste umăr. 

— Cu revolverul pe care-l ţine în mână prietenul tău. A tras trei gloanţe 
în mine şi a plecat, convinsă că m-a omorât. Printr-un miracol şi mulţumită 
unor chirurgi excepţionali, am reuşit să supraviețuiesc. Rudi se ridică. Nu 
vă impacientaţi, nu fac nici o şmecherie. Îşi scoase haina şi ridică poalele 
cămăşii, dezvelind trei cicatrice, cu contururile încă roşii; una dintre ele era 
periculos de aproape de inimă. Se întoarse, ca să poată vedea şi Bulman. 
Am stat în spital patru luni, din care aproape două la reanimare. Am scăpat 
ca prin urechile acului. Îşi băgă cămaşa în pantaloni, îmbrăcă haina şi se 
aşeză pe scaun. 

— Pe-atunci nu trăgea încă atât de bine, observă Jacko. Ar fi trebuit să 
vezi ce i-a făcut ultimului tip pe care l-a lichidat. Ştii de ce l-a omorât? 

— Ai dreptate în privinţa preciziei. Asta s-a întâmplat înainte de a deveni 
ucigaşă de profesie. Întâi a împuşcat-o pe mama; a tras de mai multe ori. 
Două gloanţe au lovit-o în cap. Mama a murit pe loc. 

— Încep să înţeleg de ce i-ai devastat apartamentul, încă nu ne-ai spus de 
ce a făcut-o. 


Bulman era mulţumit că Jacko îşi asumase misiunea de a pune 
întrebările; mergea bine. Nu avea intenţia să întrerupă şirul destăinuirilor. 

Rudi ezită; era limpede că ar fi preferat să evite răspunsul. 

— Nu contează de ce. Anna a fost întotdeauna o sălbatică. 

— Dar era nebună? E vorba de matricid. 

— Existau probleme în familie. Acum s-a terminat. 

— Nu, nu s-a terminat, altfel nu te-ai afla aici ca să te răzbuni. Pentru tine 
nu s-a terminat. Vrem să lămurim puţin lucrurile, poate ne dăm seama de ce 
comite toate crimele astea. 

Rudi privi în podea. Intenţiona să păstreze pentru el unele amănunte, deşi 
n-avea sens. În final îşi zise că pentru cei doi bărbaţi nu aveau nici o 
însemnătate. Pe ei îi interesa să pună mâna pe Anna. Poate că l-ar fi putut 
ajuta să-şi ducă planul la îndeplinire. 

— Am trăit vremuri îngrozitoare în Germania răsăriteană. Cel mai simplu 
mod de a supravieţui era să te supui regimului. Era atotputernic. Anna n-a 
reuşit. A fost închisă. Era o fire revoluţionară, se băga în tot felul de 
încurcături şi scăpa în ultimul moment mulţumită mie sau mamei. 

Postat în spatele lui Rudi, Bulman sesiză tremurul vocii atunci când 
începu să depene amintiri pe care ar fi dorit să le uite. Într-un fel, îl 
înţelegea pe neamt mai bine decât Jacko, care stătea faţă-n faţă cu el. 

— Ca să o scoatem din necazuri, mama şi cu mine am fost nevoiţi să 
facem nişte compromisuri. Am găsit o cale de a-i zădărnici acţiunile care pe 
altcineva l-ar fi trimis direct în spatele gratiilor. 

Rudi ridică privirea şi Jacko observă cu surprindere că avea lacrimi în 
ochi; îşi împletise degetele şi le strângea spasmodic. 

— După prăbuşirea blocului răsăritean şi dărâmarea Zidului a apărut un 
alt gen de probleme. Când s-au dat publicităţii dosarele întocmite de Stasi, 
Anna a petrecut zile întregi studiindu-le. Am încercat să o descurajăm, dar 
ţinea cu încăpățânare să dovedească tuturor că atitudinea ei fusese cea 
corectă. Aşa a descoperit că mama şi cu mine raportam regulat celor de la 
Stasi fiecare pas pe care-l făcea. Din punctul nostru de vedere o salvasem, 
dar ea ne-a tratat ca pe nişte trădători. Nu ne-a putut ierta şi aşa a început să 
se destrame familia. Încet, încet, răzbunarea a devenit pentru ea o obsesie. 
Ne-a împuşcat pe amândoi în aceeaşi zi, în aceeaşi cameră, apoi a dispărut. 
Bănuiesc că era convinsă că ne-am meritat plata. Ironia sorții este că 
datorită nouă trăieşte. 


Rudi îşi desfăcu braţele într-un gest deznădăjduit. 

— Nu ştiu dacă am făcut ceea ce trebuia. Din punctul ei de vedere cu 
siguranţă că nu. Acum s-a întors roata şi vreau să mă răzbun, nu pentru ce 
mi-a făcut mie, ci pentru ceea ce i-a făcut mamei. N-am s-o iert niciodată. 

Se lăsă o tăcere apăsătoare, apoi Jacko zise: 

— Cum ai dat de ea? 

— Mi-am închipuit că a plecat în străinătate. Familia noastră are un talent 
înnăscut pentru limbile străine, iar Anna vorbea de mică o engleză perfectă. 
Am presupus că a plecat în America sau în Anglia şi că, mai mult ca sigur 
şi-a schimbat identitatea. Se pare că a intrat într-o organizaţie care avea 
posibilitatea să-i modifice trecutul. De fapt, a devenit asasin plătit. Am un 
prieten neamţ, corespondent străin al unui ziar de la noi, care are amici la 
câteva jurnale englezeşti. I-am dat nişte nume pe care le-ar fi putut folosi 
Anna. Unul dintre ele era Brenning, numele unui prieten apropiat care a fost 
ucis de Stasi. Dădusem şi de nişte fotografii şi după un timp am primit şi eu 
una. Nimic din toate acestea n-are, însă, legătură cu asasinarea acelui 
parlamentar. Cel puţin, atunci, nu avea. Desigur, îşi schimbase înfăţişarea. 
Îşi vopsise părul şi poate că a făcut şi o mică operaţie estetică. Totuşi am 
recunoscut-o imediat. Am venit glonţ aici. 

Bulman şi Jacko încercau să descopere punctele slabe ale povestirii. În 
încăpere se lăsă o linişte stânjenitoare. Existau câteva lucruri neclarificate. 

— Dacă doreai să te răzbuni de ce n-ai ucis-o pur şi simplu? interveni 
Bulman. Bănuiesc că ai avut ocazia. 

— Am vrut să sufere mai întâi, aşa cum sufăr şi eu din ziua aceea. N-am 
reuşit să o prind şi, cât timp umblă liberă, există şansa să mai încercăm o 
dată. M-am hotărât să o înfrunt. Primul şoc l-a avut când m-a zărit de la o 
fereastră, stând în stradă. Ştiam că mai devreme sau mai târziu mă va 
observa şi se va speria. Mai târziu am sunat-o şi asta a descumpănit-o 
teribil. Apoi i-am devastat apartamentul. Următorul pas ar fi, logic vorbind, 
să o omor. 

— Crezi că va fi atât de uşor? întrebă Bulman. Amicul meu, aici de faţă, 
a reuşit cu greu să scape. 

— Aş fi putut să o omor atunci, replică Jacko. Dar trebuie să respectăm 
legea. Jacko surprinse privirea neîncrezătoare a lui Bulman. 

— Păi, atunci de ce n-aţi arestat-o? se interesă Rudi descumpănit. 


— Pentru că nu există nici o dovadă împotriva ei. Şi-a fabricat nişte 
alibiuri indestructibile în Germania. 

— Am putea schimba puţin subiectul? Cunoşti un bărbat pe nume 
Radomir Kocev? 

Rudi dădu să se întoarcă, dar Jacko îl opri cu o mişcare a armei. 

— Te referi la gangsterul rus? Toată lumea a auzit de el.. 

— Nu şi de partea asta a Canalului Mânecii. Numele de Elena Zotov îţi 
spune ceva? 

Rudi căzu pe gânduri. 

— Nu. Ar trebui să-mi spună? 

Bulman ignoră întrebarea. 

— Noi credem că Anna, e combinată cu Radomir Kocev şi cu o femeie 
care se află într-una din închisorile de aici, dar continuă să conducă un 
sindicat-mamut al crimei — Veida Ash. 

— O cunosc. A fost şi în Germania un scandal legat de ea. Avea o 
influenţă negativă asupra unor membri ai Stasi. Dosarele întocmite de Stasi 
despre ea au fost distruse şi nu s-a aflat niciodată cine a făcut-o. Spuneţi că 
e în legătură cu Kocev? Asta ar fi o combinaţie teribilă. Şi Anna lucrează cu 
ei? Credeam că are mai multă minte. 

— De ce spui asta? Bulman schimbă locul şi veni lângă Rudi; i se părea 
imposibil să conducă interogatoriul stând în spatele celuilalt. 

— A fost întotdeauna propriul ei stăpân. Aşa cum o ştiţi, are o 
personalitate foarte puternică. Preferă să lucreze independent. 

— Există probabilitatea ca ea să plătească acum preţul pentru schimbarea 
identităţii şi pentru alibiurile fabricate. I-ar fi fost greu să aranjeze lucrurile 
astea de una singură. Se bucură de protecţie, în schimb şi-a pierdut 
libertatea. Crezi că intenţionează să iasă din combinaţie? 

Rudi desfăcu braţele neputincios. 

— De unde să ştiu? Adineauri am aflat că e încurcată cu indivizii aceia. 

— OK, crezi că va încerca să se întoarcă în Germania? 

— Dacă simte că e încolţită, poate. De mine n-ar fugi. Ar încerca să mă 
lichideze. Probabil că eu sunt singurul cu care a dat greş. 

— Tratezi lucrurile cu foarte mult calm, Rudi. 

— Asta fiindcă am alte gânduri. Rudi zâmbi trist. Aţi terminat? 

— Aproape. Ştii ceva despre asasinarea lui Ronald Walsh? 

Rudi părea sincer surprins. 


— Ce aş putea şti? Nu m-aş mira dacă mi-ati spune că soră-mea a făcut- 
o. 

Bulman şi Jacko schimbară o privire. 

— Ar fi mai bine să mergem dincolo, zise Jacko. 

Rudi se nelinişti brusc şi exclamă agitat: 

— La Anna? De ce să mergem acolo? Nu mai este problema voastră. 

— Ba este problema noastră, amice. De ce crezi că am lăsat-o să scape 
după tot ce mi-a făcut? 

— E sora mea, mă ocup eu de ea. 

Bulman încercă să-l calmeze. 

— Nu vrem decât să aflăm ce legătură există între Kocev, Elena şi 
Ronnie Walsh. Credem că Anna ne-ar putea da răspunsul. Mai vrem să 
aflăm care era relaţia ei cu Walsh. Mi se pare rezonabil, nu crezi? 

— Şi vă închipuiţi că o să vă spună? Aşa, cu una, cu două”! 

Jacko strânse pistolul în mână. Presimţea pericolul. 

— Nu chiar, dar vom face ceea ce va fi necesar. 

— O veţi bate? O veţi tortura? Chiar voi spuneaţi că trebuie să acţionaţi 
în limitele legalităţii. 

— Depinde de care lege vorbim. Dacă acţionăm conform legilor ei e 
posibil să obţinem ce dorim. 

— Atunci luaţi-mă cu voi. 

— Probabil că ai ucide-o şi n-am mai afla nimic. Trebuie să ne lămurim, 
Rudi. După aceea ai mână liberă. Te sunăm de la locuinţa ei. Ce număr de 
telefon ai? întrebă Bulman scoțând agenda. 

Rudi părea hotărât să nu se retragă. Acceptase să colaboreze şi voia ceva 
în schimb. Nu-l interesau Elena, Kocev sau Walsh. Era atât de agitat încât 
Jacko şi Bulman bănuiau că va încerca să fugă. Bulman îşi ocupă poziţia 
iniţială, între uşă şi Rudi. 

— Luaţi-mă cu voi, îi imploră din nou Rudi. Vă pot fi de ajutor. Vom fi 
trei contra unul. Vă ajut să aflaţi ceea ce vă interesează, apoi mi-o lăsaţi 
mie. Oricum, e posibil să nu fie singură. Toată ziua au intrat şi au ieşit de la 
ea tot felul de indivizi. Probabil au ajutat-o să strângă resturile şi au 
schimbat încuietoarea. I-am dat de lucru! 

Bulman şi Jacko schimbară din nou o privire neliniştită. Dacă îl lăsau pe 
Rudi acolo ar fi trebuit să-l lege pentru a se asigura că nu va veni după ei. 
Bulman era gata să facă o propunere, dar Rudi i-o luă înainte: 


— Cum credeţi că veţi intra? Am o sculă pe care am adus-o din 
Germania, un fel de passe-partout cu care putem descuia uşa de la intrare. 
Voi aveţi aşa ceva?! Dacă încercaţi să spargeţi uşa apartamentului vă 
ciuruieşte de cum aţi intrat. Luaţi-mă cu voi. Eu sun la uşă, iar voi staţi la o 
parte, ca să nu vă vadă prin vizor. Mie îmi va deschide. Intru şi voi vă 
strecuraţi repede după mine. Ce părere aveţi? 

— De unde ştii că îţi va da drumul? întrebă Jacko bănuitor. 

— Când ne-a împuşcat pe mama şi pe mine a acţionat sub impulsul furiei 
oarbe; trebuia să o facă. Acum a devenit un criminal profesionist care mai 
întâi reflectează şi cântăreşte situaţia. În plus, e curioasă să afle cum am 
reuşit să supraviețuiesc, ce s-a întâmplat între timp, cum am dat de ea. Ştie 
că vreau s-o omor, dar mai ştie şi că am de gând să o fac lent. Nu ştie ce 
planuri am şi nici ce ajutor. Va dori să afle toate astea înainte de a apăsa pe 
trăgaci. Credeţi-mă, sunt singura voastră şansă de a pătrunde în locuinţă. 
Voi mă ajutaţi pe mine, iar eu vă ajut pe voi. 

Bulman dădu din cap privindu-l pe Jacko. Cu siguranţă, era cea mai 
simplă soluţie. 

— Eşti de acord să ne laşi să o interogăm întâi? N-o să ne faci vreo 
surpriză? Apoi ţi-o predăm. Ar putea fi o soluţie... 

— N-o să-mi calc cuvântul. Voi vă faceţi treaba, apoi o fac şi eu pe a 
mea. 

Părea mult prea simplu, de parcă Anna ar fi fost neajutorată. În plus, Rudi 
rămânea un necunoscut. 

Jacko se ridică, continuând să strângă revolverul în mână. 

— E cea mai bună soluţie. Să mergem. 

Porniră în aceeaşi formaţie în care veniseră, în faţă Bulman, Rudi în 
spatele lui şi Jacko la urmă. Atmosfera era diferită faţă de aceea de la 
sosire, dar greu de definit. Pe de o parte se comportau mai firesc, însă pe de 
altă parte neîncrederea se adâncise. Căzuseră de acord cu ce aveau de făcut, 
deşi nu erau siguri unul de celălalt. 

La jumătatea scărilor Rudi zise: 

— Îmi puteţi spune numele voastre, domnilor? 

Bulman răspunse peste umăr: 

— Eu sunt George Bulman. Anna îmi ştie numele. Prietenul meu n-are 
nume. A fost un copil abandonat, găsit într-o cutie de carton, în faţa unei 
porţi; i-au spus X. Bulman vorbise cu o mină cât se poate de serioasă. Era 
mai bine ca Jacko să-şi păstreze anonimatul. 

— Ajunseră în hol şi se opriră în faţa uşii. 

— Ar fi mai bine să ies singur; după ce mă conving că e acasă şi putem 
traversa fără grijă vă chem, spuse Rudi. 

— Fac eu asta, zise sec Jacko. George, ţine pistolul la îndemână. 

Ar fi trebuit să stingă lumina din hol înainte de a deschide uşa, dar în 
cazul acesta Bulman nu-l mai putea ţine sub observaţie pe Rudi. Până la 
urmă Jacko deschise uşa şi se strecură repede afară, unde se retrase imediat 
în ungherul întunecos în care stătuse Rudi. Era un post bun de observaţie. 
Privind spre blocul de vizavi observă că ferestrele apartamentului în care 
locuia Anna erau încă luminate. Aşteptă câteva secunde şi, nevăzând pe 
nimeni la geam, bătu în uşă. 

În hol lumina se stinse, uşa se deschise fără zgomot şi în cadrul ei apăru 
Rudi, nervos că era împins din spate de Bulman. Nici nu ajunseseră încă la 
apartament şi încrederea era pe cale de a se risipi. Rămaseră în capul 
scărilor, umăr lângă umăr. Rudi propuse să traverseze strada pe rând, dar 
Jacko, care prelua automat conducerea în astfel de acţiuni, hotărî să meargă 
împreună, ceea ce şi făcură. Mascară armele cu haina, gata să acţioneze 
dacă Rudi ar fi încercat ceva. 

Când ajunseră pe trotuarul opus Rudi zise: 


— După ce terminaţi cu Anna aş vrea să-mi daţi pistolul. Cel care e la 
dumneata, domnule Bulman. Ar fi un act de dreptate să-l folosesc împotriva 
ei. Îmi daţi cuvântul că nu anunţaţi poliţia după ce plecaţi? 

Bulman considera momentul nepotrivit pentru lămurirea unor asemenea 
probleme, însă îl asigură pe Rudi că-l vor lăsa să facă ceea ce crede el de 
cuviinţă. Situaţia era bizară. Vorbeau ca şi cum lucrurile ar fi fost rezolvate, 
în loc să se gândească serios că aveau de înfruntat un asasin profesionist, 
care omorâse cu sânge rece şi era gata să omoare din nou. Anna reprezenta 
un pericol permanent şi le putea rezerva oricând o surpriză. Nu aveau de-a 
face cu un biet animal de sacrificiu, ci cu o criminală lipsită de scrupule. 

În timp ce urcau scările Bulman se întreba dacă Rudi o mai privea 
vreodată pe Anna ca pe o soră. Avea impresia că existau momente când lua 
situaţia ca pe un fel de joc extrem de uşor. Nu era îngrijorat de consecinţe, 
când în mod normal ar fi trebuit să fie. Bulman nu putea să nu se întrebe 
unde vor duce toate astea. 

Ţineau capul plecat ca să nu fie surprinşi de camera TV, deşi lumina de 
deasupra uşii era stinsă. Rudi descuie şi intrară toţi trei în holul spaţios. 
Urcară în lift în aceeaşi ordine, cu Bulman în frunte. Înăuntru atmosfera 
deveni brusc mai încordată. Până şi Rudi păru să realizeze că următoarele 
câteva minute vor fi hotărâtoare. leşiră din lift şi se opriră, ca şi cum s-ar fi 
temut să mai facă un pas. Pentru prima oară avură o clipă de ezitare. Îşi 
reveniră rapid şi se apropiară de apartamentul Annei. Rudi se opri în faţa 
uşii, iar Bulman şi Jacko se postară de o parte şi de alta, cu pistoalele 
pregătite. Sosise clipa. 

Rudi apăsă pe sonerie şi rămase nemişcat, privind ţintă în vizor. Când se 
convinse că Anna îl privea ridică braţele, arătându-i că nu este înarmat şi 
zise cu voce tare: 

— Nu sunt înarmat. Vreau să stăm de vorbă. 

Nu primi nici un răspuns şi o clipă se temu că nu-i va deschide. Privi pe 
furiş locul în care forţase uşa; aşa cum se aşteptase, fusese reparată, iar 
broasca probabil schimbată. Sună din nou şi de data aceasta uşa se deschise 
şi Anna apăru în faţa lui, strângând în mână un revolver asemănător cu cel 
pe care i-l luase Jacko. 

— N-o să ai nevoie de ăsta, exclamă el şi făcu un pas spre ea, 
avertizându-i astfel pe cei doi că Anna era înarmată. 

— Bineînţeles că o să am nevoie de el. Trebuie să termin treaba începută. 


— În propriul tău apartament? Haide, Anna, nu cred că ai uitat cum se 
procedează. Înaintă, făcându-le loc celorlalţi să intre. În secunda următoare 
simţi o puternică lovitură din spate şi se prăbuşi. Izbitura îl propulsă spre 
Anna, care se simţi tentată să tragă. În clipa în care Rudi căzu Jacko, care se 
lăsase fulgerător pe un genunchi, lovi cu Coltul mâna înarmată a Annei. 
Femeia scoase un țipăt de durere şi Jacko încercă să-i smulgă revolverul, 
dar fără succes. Abia când Rudi reuşi să se ridice izbuti să o dezarmeze. 
Blocat în spatele lor, Bulman nu avea pe unde să intre în apartament. 

Anna se dezechilibră şi căzu pe spate, oferindu-le prilejul să năvălească 
în locuinţă. Jacko şi Rudi o traseră pe Anna, care se zbătea, spre un scaun. 

— Potoleşte-te, ţipă Jacko. Vrem doar să-ţi punem câteva întrebări. După 
aceea vă lăsăm singuri. 

Anna se aşeză strângându-şi încheietura mâinii care se umflase. Jacko 
bănuia că i-o fracturase. 

Bulman, care observase şi el starea în care se afla mâna Annei, se duse la 
bucătărie, udă un prosop şi se întoarse în cameră înfăşurându-i mâna rănită; 
era limpede că femeia avea dureri mari. 

Jacko privi înjur uluit. Locuinta strălucea de curăţenie şi apăruseră trei 
scaune noi. Două dintre cele vechi erau aliniate lângă perete, aşteptând 
probabil să fie scos din apartament; tapiţeria lor sfâşiată şi covorul rupt erau 
singurele mărturii ale dezastrului produs de Rudi. 

Se aşezară. Bulman preluă conducerea. El observa că Anna arunca priviri 
furişe spre revolverul pe care-l ţinea în mână şi i se adresă zâmbind: 

— Aveai altă părere despre mine, nu-i aşa? Eu, înarmat? După cum vezi, 
amicii tăi au dat din nou greş şi sunt bine mersi. Anna, dacă ne răspunzi 
cinstit la câteva întrebări, plecăm. Nu-ţi cerem mărturisiri. Nu dorim decât 
nişte informaţii. Care era legătura dintre Kocev, Walsh şi Elena? 

— Dacă vă spun îmi semnez sentinţa de moarte. 

Bulman aruncă o privire către Rudi care părea să-şi piardă răbdarea. 

— Preferi să păstrezi secretul în familie? E cam imprudent, ce zici? În 
momentul ăsta viaţa ta nu face doi bani. Îţi oferim o şansă. 

Anna se sprijini de spătarul scaunului, vizibil epuizată, îţi ţinea mâna 
fracturată, strâmbându-se de durere. Bulman bănuia că nu i se comunicase 
nimic în legătură cu eşecul acţiunii îndreptate împotriva lui, altfel n-ar fi 
deschis uşa. Trecea printr-o pasă proastă, însă, privind-o, Bulman era 
convins că nu-şi jucase încă toate cărţile; cei ca Anna ştiau să tragă la fel de 


bine cu ambele mâini. Privi în jur, căutând eventualele locuri în care se 
ascundeau arme. 

— Ei, ce spui? întrebă pe un ton amical, ceea ce păru să-i irite pe Jacko şi 
pe Rudi. 

— Nu văd nici un motiv pentru care ar trebui să vă ajut. 

— Îmi eşti datoare, Anna. Ai încercat să mă lichidezi şi pe mine şi pe 
prietenul meu. L-am dezarmat pe fratele tău să nu facă vreo prostie. Dacă 
nu ne răspunzi la întrebări s-ar putea să-i dăm pistoalele lui Rudi şi să 
plecăm. Fir-ar să fie, doar nu-ţi cer prea mult! 

— Ba mă tem că da, George. N-aş mai primi niciodată de lucru. 

— Ca asasin plătit? Asta vrei? Cu timpul o să-ţi pierzi din îndemânare, 
iar ei îţi vor găsi un înlocuitor a cărui primă misiune va fi să te lichideze. 
Nu se schimbă nimic. leşi din joc cât mai poţi. Eşti inteligentă, găseşti tu 
ceva. 

— Cu Rudi pe urmele mele? El nu se gândeşte decât cum să mă omoare. 
Asta înseamnă că mai am ceva de rezolvat, fie că-mi place, fie că nu. 

— Deci nu vrei să colaborezi? 

— Am prea multe motive pentru a refuza. 

— Nu-mi rămâne decât să te las pe mâna prietenului meu şi ştii de ce este 
în stare. Sau să-l las pe Rudi să se răzbune? 

— Trebuie să-mi asum riscul acesta. Nu ştii în ce situaţie sunt. 

— Ba cred că ştiu. OK, o să-ţi spun ce cred eu că s-a întâmplat. Dacă am 
dreptate, poate că te conving să faci completările necesare. 

Bulman îşi aşeză coatele pe genunchi şi o privi în ochii plini de ură. Nu 
ştia dacă era îndreptată împotriva lui sau a celorlalţi doi. Spera că mai avea 
faţă de el nişte sentimente care o vor împiedica să ridice un zid între ei. 

— Radomir Kocev este cel mai influent om din mafia rusă. Organizaţia 
lui, probabil în colaborare cu Veida Ash, a reuşit să te scoată din Germania 
după ce i-ai împuşcat pe Rudi şi pe mama ta şi tot ei ţi-au dat o identitate 
nouă. Bănuiesc că te-au trimis apoi în Rusia, pentru instructaj. În ultima lui 
călătorie de afaceri în Rusia, Ronnie Walsh a intrat drept în capcana 
pregătită pentru el. Cum ar fi putut rezista un donjuan renumit ca el cuiva ca 
Elena Zotov? KGB-ul, aşa cum era el cunoscut, nu mai exista. Era în 
siguranţă. Nu s-a gândit la schimbările produse în Rusia. Probabil că ştia de 
ele, însă Elena reprezenta o tentaţie prea mare ca să se mai ocupe de măsuri 
de prevedere. Şi-apoi, ce rău făcea? Doar n-o obliga. Era o amantă plină de 


temperament pe care ar fi putut să o aducă pentru un timp în Anglia. Ceea 
ce nu ştia era că Elena acţiona la ordinele iubitului ei, Kocev. Până aici e 
corect? 

Anna privea îmbufnată în podea, însă tăcerea ei echivala cu un răspuns. 

— Ai nimerit-o, exclamă Rudi. O cunosc pe soră-mea. 

— Vechea poveste. Walsh şi Elena au fost surprinşi de Kocev în persoană 
care l-a ameninţat pe Ronnie că îi zboară creierii pe loc. Apoi îi dă de 
înţeles că i-ar putea pune în cârcă asasinarea unui faimos reporter TV în 
plină stradă; cum nu plătise încă nimeni, era foarte posibil ca el să devină 
tapul ispăşitor. Iată cât de puternic era Kocev! În momentul de faţă în Rusia 
gangsterii stăpânesc totul, precum semenii lor din America anilor *20 — '30. 

Bulman observă că Anna îşi schimbase puţin poziţia şi acum şedea uşor 
întoarsă într-o parte. Spera că a sesizat şi Jacko. Continuă, fără să-şi ia ochii 
de la ea, strângând în mână arma favorită a Annei. 

— Kocev îl avertizează că la Moscova a fost deja ucis un alt om de 
afaceri britanic, însă el e dispus să-l lase liber în schimbul unui serviciu. 
Vrea să-şi „spele” banii prin intermediul lanţului de firme ale lui Walsh. Şi 
nici măcar n-ar fi fost primul care făcea aşa ceva. Aici am unele neclarităţi. 
Walsh reprezenta un amestec ciudat de onestitate şi imoralitate. Era normal 
să fie înspăimântat, chiar terorizat, ca orice om aflat într-o astfel de situaţie, 
ştiind că viaţa unui om nu face doi bani pentru indivizi de teapa lui Kocev. 
Mi-e oarecum greu să mi-l imaginez acceptând târgul doar din motivele 
acestea. Poţi să mă lămureşti? 

— Ar putea cineva să-mi facă un bandaj? întrebă Anna arătând 
încheietura mâinii. Doare îngrozitor. 

Nu mişcă nimeni. O priveau tăcuţi, apoi Jacko îi spuse lui Rudi: 

— Du-te să cauţi ceva din care să-i facem un bandaj. Un ştergar, ceva. 

Rudi se revoltă. 

— N-o ajut pe bestia asta, chiar dacă o văd că îşi dă sufletul. Mă bucur că 
o doare. 

— Mă duc eu, interveni Bulman. O să te bandajez cu condiţia să-mi dai 
informaţiile care îmi lipsesc. Cu cât răspunzi mai repede, cu atât mai bine 
pentru tine. Ce lipseşte din povestirea mea? 

Anna continua să-şi ţină mâna lipită de corp. Întâlnind privirea lui 
Bulman plecă capul, apoi începu să vorbească încet, ca şi cum s-ar fi 


adresat covorului. Articula greu cuvintele, ceea ce-i atrase priviri 
batjocoritoare din partea lui Rudi, care o făcură să fie rezervată. 

— Ai dreptate în privinţa lui Ronnie. Putea să fie foarte puternic. L-au 
dus însă într-un loc special şi l-au forţat să privească chinurile şi tortura 
lentă la care era supus cineva care îl supărase pe Kocev. A fost obligat să 
asculte urletele de durere şi rugăminţile de iertare până când nenorocitul şi- 
a dat duhul. Eu cel puţin fac treabă curată când omor pe cineva. După ce a 
fost martor la acel supliciu, l-au ameninţat că vor proceda la fel cu soţia şi 
copiii lui, dacă refuză să accepte spălarea banilor. Nu avea de ales. 

După câteva clipe de tăcere Anna adăugă: 

— Acum ştii ce mă aşteaptă. Nu doar moartea, ci şi tortura îngrozitoare 
dinaintea ei. 

Nu comentă nimeni, nici chiar Rudi. 

— De fapt erai gardianul lui Walsh, nu-i aşa? Trebuia să ai grijă să joace 
după cum i se cântă; o ameninţare constantă care îi amintea de tortura la 
care fusese martor. Greşesc dacă spun că, chiar şi în aceste condiţii, a ajuns 
până la punctul în care n-a mai vrut să continue şi te-a ameninţat că iese din 
joc, indiferent de urmări? Poate că şi-a dat seama cât de greu i-ar fi să 
colaboreze cu voi, înconjurat de atâţia directori din consiliile de conducere 
ale firmelor lui. Reuşise să abată atenţia celor de la filialele mai mici, dar 
mai mult nu putea face. Bulman tăcu şi încercă să o privească în ochi pe 
Anna, dar aceasta continua să stea în poziţia aceea ciudată. 

Bulman continuă: 

— Apoi ai primit instrucţiuni, probabil de la Veida, să-l ucizi. Devenise o 
ameninţare. După ce îl scoteau din circulaţie şi-ar fi putut continua 
activitatea netulburaţi. Kocev, cu ajutorul Veidei, a trimis aici câţiva 
oameni. Şi ce porcărie au făcut! Au plantat peruca, arma şi lentilele de 
contact în casa din Hampshire ca să o inculpe pe Connie Smith, apoi au ucis 
o fată absolut nevinovată. Ghinionul a fost că nu au apucat să se 
aclimatizeze; erau de naţionalităţi diferite, iar Anglia nu este Rusia sau 
Germania, unde ar fi putut acţiona exact ca acasă. Până şi sensul de 
circulaţie le era potrivnic. Dar, pe măsură ce trece timpul, se vor acomoda şi 
abia atunci vor începe adevăratele probleme. Am dreptate? 

Anna îi privi pieziş. 

— S-a dat ordin să fie omorât. Eu nu am recunoscut niciodată că am 
făcut-o, deşi m-ai acuzat direct şi trăieşti cu impresia că am mărturisit. E 


clar că a fost lichidat la ordinul lui Kocev. Acum dă-mi bandajul. Am 
nevoie de un medic. 

— Desigur. Bulman se ridică şi pomi spre bucătărie. Scotoci prin 
dulapuri şi descoperi o trusă de prim-ajutor. În timp ce deschidea cutia ca să 
caute un bandaj, auzi un murmur de voci venind din cameră. Împături faşa 
astfel încât să o poată petrece peste ceafa Annei. Deodată răsunară două 
împuşcături care îl făcură să se crispeze. Gloanţele nu porniseră din Coltul 
lui Jacko, care scotea un bubuit ca de puşcă, iar Rudi nu era înarmat. Băgă 
la repezeală faşa în buzunar, scoase pistolul Annei şi se repezi spre uşă. 

În prag se ghemui şi privi în salon. Nu-l putea vedea decât pe Rudi, 
prăbuşit pe o parte în fotoliu, cu sângele şiroind pe braţ. Nu se zărea nici 
urmă de Jacko sau de Anna. 

Bulman se târî de-a buşilea în cameră şi-l văzu pe Jacko ascuns în spatele 
scaunului răsturnat, pe care-l folosea drept scut. Urmări privirea acestuia şi 
se furişă în spatele fotoliului în care zăcea Rudi. Deodată auzi vocea Annei, 
venind aparent din locul în care o lăsase înainte de a ieşi din încăpere. 

— George, dacă eşti acolo, adu-mi te rog faşa. Nu trag în tine şi nici în 
prietenul tău. Nu am nevoie de alte complicaţii; dacă te-aş împuşca mi-aş 
crea probleme în plus. Adu-mi faşa şi plecaţi de aici. 

Răspunsul veni din partea lui Jacko: 

— Dacă vrei faşa aruncă pistolul. Din moment ce l-ai scos pe Rudi din 
circulaţie, nu văd de ce te mai temi? 

— Şi s-aştept până mă împuşcaţi voi? Eşti un trăgător la fel de bun ca 
mine. 

— Fă cum îţi spune, Anna, îi ordonă Bulman. Aruncă arma; nu trebuie să 
te temi de nici unul dintre noi. Am faşa la mine. 

— Pe tine te cred pe cuvânt, George, dar pe prietenul tău nu. 

— Va trage doar ca să se apere. Îmi va respecta cuvântul. Aruncă o dată 
arma aia nenorocită! 

Pistolul descrise în aer un arc de cerc şi aproape că îl lovi pe Jacko în 
cap. Acesta îl înşfacă, îi scoase încărcătorul şi apoi strigă: 

— Mă ridic în picioare. Acoperă-mă, George! 

Cei doi se ridicară. Anna şedea în poziţia în care o văzuseră până atunci, 
continuând să-şi ţină mâna. Probabil că avusese un pistol sub perna 
fotoliului şi trăsese cu mâna stângă. 


— Nu-mi place să ratez, exclamă ca şi cum nimic nu s-ar fi întâmplat. 
Rudi era cel mai mare pericol pentru mine. N-ar fi renunţat niciodată. 
Întoarse capul, trimiţându-i lui Bulman un simulacru de zâmbet. Contam pe 
faptul că-mi vei aduce faşa, George. Ştiam că ai un punct slab. Eşti într- 
adevăr un om cumsecade şi-mi pare rău pentru ce ţi-am făcut. 

Bulman îi aruncă bandajul, fară să se apropie de ea; Anna era în stare să 
le mai rezerve vreo surpriză. 

După ce îşi aranjă cu gesturi stângace faşa, Anna îi întrebă: 

— Plecaţi de aici, aşa cum mi-aţi promis? 

Jacko îl privi pe Bulman. Acesta zise: 

— Da. Am obţinut ce am dorit. Dacă poliţia nu-ţi demontează alibiurile, 
noi nu avem ce face. Probabil vor răsufla uşuraţi dacă te hotărăşti să pleci în 
Germania. Ocoli fotoliul lui Rudi şi-i examină rănile. Capul neamţului 
zăcea pe braţul fotoliului, cu faţa întoarsă spre el. Deodată observă un 
tremur uşor al pleoapelor, apoi ochii i se deschiseră larg pentru câteva 
fracțiuni de secundă, privindu-l rugător. În clipa în care înţelese de ce, 
Bulman se cutremură. 

— Era neînarmat, zise îndepărtându-se de fotoliu. 

— Mi-ar fi făcut acelaşi lucru, spuse Anna. Adio, George. Ia-l pe amicul 
tău de aici. Mi-e antipatic. 

Bulman porni spre uşă, dar se opri. 

— Asta fiindcă e mai bun decât tine. 

Jacko, care ajunsese lângă el, făcu un semn de rămas-bun cu mâna. 

— Te descurci bine, Anna, bombăni el. 

Bulman se întoarse pentru ultima oară spre Rudi şi aruncă pistolul Annei 
pe genunchii inerţi ai neamţului. 

— M-a rugat să i-l dau după ce lămurim lucrurile cu tine. Voia să te 
omoare cu arma cu care l-ai împuşcat. Acum nu-i mai este de folos. Nu i-ai 
dat nici o şansă. Salut, Anna. Nu ne vom revedea. 

Bulman şi Jacko părăsiră salonul şi porniră spre uşa de intrare. Bulman o 
deschise; ieşiră amândoi pe palier. După câteva secunde, auziră zgomotul 
înfundat al amortizorului, urmat de strigătul gutural al Annei; urmă un al 
doilea foc şi totul se cufundă în tăcere. 

— Hai s-o întindem de aici, exclamă Bulman şi porni în fugă spre scări. 

— Era încă în viaţă, nenorocitule! gâfâi Jacko în timp ce coborau. 

Bulman nu-i răspunse decât atunci când ajunseră în stradă. 


— M-am ţinut de cuvânt, atâta tot. Era problema lor. Oricum, a fost un 
act de dreptate, făcut „în afara tribunalului”. 

— Dar Rudi este încă în viaţă, pentru numele lui Dumnezeu! Ar trebui să 
sunăm la Salvare. 

— Nu. Unde ţi-ai parcat maşina? întrebă continuând să alerge. Abia mai 
sufla. S-a încăpățânat să nu moară până ce nu-şi încheie socotelile. A murit 
fericit, iar Anna a primit ce a meritat. 

După ce se îndepărtară de clădire slăbiră ritmul, căci Bulman abia 
respira. 

— Trebuie să iau legătura cu Marshall. Tăcu, gâfâind sacadat. Sunt prea 
bătrân pentru munca asta. 

Jacko îl privi uluit. 

— Ce tot îndrugi acolo? Acum câteva clipe ai fost în acelaşi timp 
judecător, jurat şi călău. Îl bătu pe Bulman pe spate. Lasă-l încolo pe 
Marshall. Poate să aştepte. Dă-i un telefon Fredei Curtis şi invit-o la cină. 

Sfârşit. 

O carte cutremurătoare, plină de suspans, în care se 
reuneşte ficţiunea cu realitatea, scrisă în maniera clasică a 
romanelor polițiste,de către un maestru de necontestat al 
genului - Kenneth Royce. Stilul liber, palpitant al autorului, îl 
farmecă pe cititor prin faţa căruia se perindă imagini dintre cele 
mai neaşteptate: crime, trădări, răsturnări de situații. 

Acţiunea romanului debutează cu un asasinat: 
renumitul industriaş Ronnie Walsh, parlamentar şi notoriu 
afemeiat, este împuşcat cu două gloanțe trase cu mare 
precizie în inimă de către o individă necunoscută ce luase locul 
prostituatei aşteptate de el. In lămurirea cazului se implică 
agenţii Scotland Yard-ului dar, în paralel, Guvernul îl 
angajează pe George Bulman, un detectiv celebru, pentru a 
descoperi firele ascunse ale acestei crime. 

Curînd, se relevă că în spatele afacerii se ascund 
umbre amenințătoare care, rînd pe rînd, încep să capete 
contur, conducînd spre cele mai înalte nivele ale mafiei ruseşti 
şi ale crimei organizate. După o serie de întîmplări care-l vor 
ține pe cititor cu sufletul la gură, lucrurile încep să se 
limpezească, în final, detectivul Bulman pătrunzînd în miezul 
unor fapte înfiorătoare. În această țesătură subterană sînt 
implicate şi personalităţi ale vieţii publice, dar fărădelegile lor 
vor rămîne îngropate în arhivele secrete guvernamentale. 

Incă de la primele pagini apar o serie de întrebări 
obsedante: Cine este „umbra" care l-a ucis pe Ronnie Walsh? 
Care este mobilul crimei? 

O lectură palpitantă, ca un film de acţiune, cu un ritm 
ametitor, în care caruselul întimplărilor relevă adevăruri cu 
bătaie mai lungă decit spațiul ficțional al romanului. 

